
V Údolí drakov vládlo mŕtve ticho. Od blízkeho mora sa sem priplazila hmla a závisia medzi kopcami. Vo vlhkom sparnom vzduchu sa pridusene ozývali vtáčie hlasy a slnce sa ukrylo za oblaky.

Odrazu sa dolu svahom mihol potkan. Potkol sa, prekoprcol sa, skotúľal sa po machom obrastených skalách a znovu sa vyštveral na nohy. „No nehovoril som?“ hneval sa nahlas. „Vari som im to nehovoril?“
Zavetril špicatým nosom, chvíľku pozorne načúval, potom sa rozbehol k skupine pokrivených jedlí, stojacich na úpätí najvyššieho kopca.

„Skôr, ako prišla zima...“ hundral si potkan, „zacítil som to vo vzduchu skôr, ako prišla zima, ale kdeže, neverili mi. Cítia sa tu v bezpečí. V bezpečí! Cha!“
Pod jedľami bola taká tma, že puklinu, zívajúcu na úbočí kopca, bolo sotva vidieť. Hmla v nej mizla ako v pažeráku.

„Sú naivní,“ hneval sa potkan, „to je celý problém. Nevedia o svete nič, ale ničové nič!“
Naposledy sa opatrne poobzeral a zmizol v pukline. Za ňou sa otvárala veľká jaskyňa. Potkan do nej vbehol, ale ďaleko sa nedostal. Niekto ho chytil za chvost a zodvihol do vzduchu.

„Zdravím ťa, potkan! Čo tu porábaš?“
Potkan chňapol po huňatých prstoch, čo ho zvierali, ale iba čo mu medzi zubami uviazlo zopár koboldích chlpov. Nahnevane ich vypľul.

„Síranka!“ zaprskal. „Ihneď ma pusť, ty dutá hlava! Nemám čas na škriatkovské žarty!“
„Tak ty nemáš čas!“ Síranka položila potkana na zem. Bolo to ešte mladé dievča, drobné ako ľudské dieťa, so sírovými škvrnami na kožušinke a svetlými mačacími očami. „Ako to, že nemáš čas, potkan? Čaká ťa dôležitá práca? Alebo si prišiel poprosiť draka, aby ťa ochránil pred hladnými mačkami?“
„O mačky nejde!“ vyprskol nahnevane potkan. Neznášal koboldov. Zato draci, tí tie huňaté tváre milovali. Keď nemohli zaspať, koboldi im spievali podivné piesne. A keď boli smutní, ich najlepším utešiteľom bol drzý, naničhodný kobold.
„Ak to chceš vedieť, nesiem zlé noviny, veľmi zlé,“ zapišťal potkan. „Ale tebe to určite nebudem vešať na nos, poviem to len Lungovi.“
„Zlé noviny? Fuj, prašivka! A čo také?“ Síranka sa poškrabkala na bruchu.
„Zlož – ma – dolu!“ zavrčal potkan.
„No dobre!“ Síranka vzdychla a dovolila potkanovi zoskočiť na kamenistú pôdu. „Ale Lung ešte spí.“
„Tak ho teda zobudím!“ zaprskal potkan a rozbehol sa do jaskyne, kde modrý oheň zaháňal temnotu a vlhkosť z hlbín hory. Za plápolajúcim ohňom spal drak, skrútený do klbka, hlavu položenú na labách. Dlhý zúbkovaný chvost mal zvinutý okolo hrejúcich plameňov. Šupiny sa mu ligotali a hádzali odblesky na stenu jaskyne. Potkan bežal rovno k drakovi, vyškriabal sa mu na labu a potiahol ho za ucho.
„Lung!“ zakričal, „Lung, prebuď sa! Idú!“
Rozospatý drak zdvihol hlavu a otvoril oči.
„Á, to si ty, potkan?“ zahundral zastretým hlasom. „Slnko už zapadlo?“
„Nie, ale napriek tomu musíš vstať a zobudiť aj ostatných!“ Potkan zoskočil z dračej laby a nepokojne pobehoval sem a tam pred drakom. „Varoval som vás! Ale nikto ma nepočúval.“
„O čom to hovorí?“ Drak uprel nechápavý pohľad na Síranku, ktorá si sadla k ohňu a hryzkala akýsi korienok.
„Nemám ani potuchy!“ mľaskla Síranka. „Už hodnú chvíľu tu takto tára piate cez deviate. Co chceš, do takej malej hlavy sa veľa rozumu nevojde.“
„Ale nehovor!“ Potkan pobúrené lapal po vzduchu. „To teda...“
„Nepočúvaj ju, potkan!“ Lung vstal, vystrel dlhý chvost a otriasol sa. „Rozladilo ju, že jej od hmly zvlhol kožuštek.“
„Kdeže!“ Potkan zlostne zazrel na Síranku. „Koboldi majú stále zlú náladu. Od východu slnka som na nohách, aby som vás varoval. A akej vďaky som sa dočkal?“ Sivá srsť sa mu zježila od zlosti. „Musím tu počúvať jej chlpaté hlúposti!“
„Pred čím nás chceš varovať?“ Síranka odhodila k jaskynnej stene obhryzený zvyšok korienka. „Ak nás ihneď neprestaneš napínať, urobím ti na chvoste uzol!“
„Síranka!“ Nahnevaný Lung udrel labou do ohňa. Modré iskry odprskávali koboldiemu dievčaťu až na kožuštek a zhasínali na ňom ako drobnučké hviezdičky.
„No veď dobre!“ hundrala. „Tými večnými hlúpymi rečami privedie raz potkan niekoho do blázinca.“
„Ale čo! Tak ma teda počúvaj!“ Potkan sa celý vzpriamil, založil labky v bok a vyceril zuby.
„Idú sem ľudia!“ zajačal tak prenikavo, až sa v jaskyni prebudila ozvena. „Idú sem ľudia! Vieš, čo to znamená, ty chlpatá požieračka húb? Idú seeeem!“
V tej chvíli nastalo mŕtve ticho.
Síranka aj Lung ostali nehybne sedieť, akoby sa premenili na sochy. Iba potkan sa triasol od zlosti. Fúziky sa mu chveli a chvostom mu šklbalo z boka na bok.
Prvý sa pohol Lung.
„Ľudia?“ opýtal sa, zohol krk a strčil labu potkanovi pod nos. Ten s urazeným výrazom na tvári po nej vybehol. Lung ho chytil a zdvihol pred oči. „Vieš to iste?“
„Celkom iste,“ prikývol potkan.
Lung zvesil hlavu. „Raz to muselo prísť,“ povedal tíško. „Sú už všade. Myslím, že ich je čoraz viac.“
Síranka ešte vždy sedela ako omráčená. Odrazu vyskočila a pľuvla do ohňa. „To nemôže byť pravda,“ skríkla. „Veď tu nie je nič, čo by ich zaujímalo. Absolútne nič!“
„Pehe!“ Potkan sa tak odvážne predklonil, že takmer vypadol Lungovi z laby. „Netáraj nezmysly. Veď aj ty si už bola u ľudí. Existuje niečo, o čo by nemali záujem? Chcú všetko! Zabudla si?“
„No dobre!“ zašomrala Síranka. „Máš pravdu. Sú chamtiví. Všetko chcú iba pre seba.“
„To je fakt!“ prikyvoval potkan. „A hovorím vám, že idú sem!
Dračí oheň zaplápolal. Po chvíli plamene pohasli a pohltila ich tma ako čierna diera. Iba jedno tak rýchlo zahasilo Lungov oheň – smútok. Drak obozretne dúchol na kamennú zem a plamene sa opäť rozhoreli.
„To sú naozaj zlé noviny, potkan.“ Lung dovolil, aby mu vyskočil na plece a pomaly zamieril k východu z jaskyne. „Poď, Síranka,“ vyzval koboldie dievča, „musíme zobudiť ostatných.“
„Budú od radosti bez seba!“ zavrčala Síranka, prihladila si srsť a vyšla za Lungom do hmly.
Zhromaždenie 

v daždi
Sivobradý bol najstarší drak v údolí. Prežil viac, ako si vedel zapamätať. Jeho šupiny už dávno stratili lesk, zato oheň chrlil ešte ako za mladi a keď mladší nevedeli ako ďalej, chodili k nemu po radu. Len čo sa draci zhromaždili pred jaskyňou, Lung zobudil Sivobradého. Slnko už zapadlo. Nad údolím sa rozprestrela čierna noc bez jedinej hviezdy, ešte vždy pršalo.

Starý drak vyšiel z jaskyne a zamračene sa pozrel na oblohu. Od vlhká a chladu ho rozboleli kosti a stuhli mu kĺby. Ostatní draci mu úctivo ustupovali z cesty. Sivobradý preletel zrakom po zhromaždení. Nikto nechýbal, ale z koboldov tu bola iba Síranka. Starý drak zamieril ťažkým krokom cez mokrú trávu ku skale, čo trčala zo zeme ako machom obrastená obria hlava. Udychčaný na ňu vystúpil a poobzeral sa. Draci k nemu dvíhali hlavy ako vystrašené deti. Niektorí boli veľmi mladí a poznali iba toto údolie, iní sem s ním prišli zďaleka a ešte si pamätali, že svet odjakživa nepatril len ľuďom. Všetci vetrili zlé časy a dúfali, že Sivobradý ich zaženie, no ten už bol starý a unavený.

„Poď sem hore, potkan,“ zachrípnutým hlasom vyzval posla. „Porozprávaj, čo si videl a počul.“
Potkan šikovne vyskočil na skalu, vyšplhal sa Sivobradému po chvoste a usadil sa mu na chrbte. Pod zatiahnutou oblohou sa rozhostilo také ticho, že bolo počuť iba šumenie dažďa a praskot v kroví. To kdesi v tme lovili líšky. Potkan si odkašľal. „Idú sem ľudia!“ zakričal. „Prebudili stroje, nakŕmili ich a dali sa na cestu. Prehrýzajú sa cez kopce, už sú iba na dva dni cesty odtiaľto. Víly ich na chvíľu zadržia, ale raz prídu až sem, lebo majú namierené do vášho údolia.“
Draci zastonali, zdvihli hlavy a užšie sa zomkli okolo skaliska, na ktorom stál Sivobradý.

Lung postával trochu bokom. Síranka mu sedela chrbte a obhrýzala sušený hríb. „Potkan, potkan, nedalo by sa to povedať trochu miernejšie?“ šomrala si popod nos.

„Čo to znamená?“ zakričal jeden z drakov. „Čo tu chcú? Tam, kde sú, majú predsa všetko!“
„Tí nikdy nemajú dosť,“ odpovedal mu potkan.

„Schováme sa, kým neodídu,“ navrhol iný drak. „Tak sme to robili zakaždým, keď sem niekto z nich zablúdil. Sú takí slepí, že vidia iba to, čo chcú. Budú nás pokladať za skaly alebo za vyschnuté stromy ako predtým.“
Potkan však zavrtel hlavou.

„Ako často som vás varoval?“ vykríkol prenikavým hlasom. „Stokrát som vám hovoril, že ľudia kujú plány. No veľkí malých nepočúvajú, však?“ Hnevlivo sa poobzeral. „Schovávate sa pred ľuďmi, ale nezaujíma vás, čo stvárajú. Moji príbuzní nie sú takí hlúpi. Chodíme do ľudských obydlí. Načúvame. Preto vieme, aké plány majú s vaším údolím.“ Potkan si znovu odkašľal a labkou si prešiel po sivých fúzikoch.

„Zase nás napína,“ pošepla Síranka Lungovi do ucha, ale drak jej neodpovedal.

„Čo teda zamýšľajú?“ opýtal sa Sivobradý unavene. „Veď nám to už povedz, potkan!“
Potkan nervózne potriasal fúzikmi. Byť nositeľom zlých správ nie je zábava. „Vaše údolie chcú zaplaviť,“ priznal váhavo. „O krátky čas tu bude všade voda. Zaleje jaskyne a z tamtých vysokých stromov,“ ukázal labkou do tmy, „nebudú z vody trčať ani vrcholce.“
Draci naňho nemo hľadeli.

„To nie je možné!“ zvolal napokon niektorý z nich. „To

predsa nikto nedokáže. Ani my nie, hoci sme oveľa väčší a silnejší ako ľudia.“
„Nemožné?“ Potkan sa posmešne zasmial. „A že ste väčší a silnejší? Ničomu nerozumiete. Vysvetli im to, Síranka. Povedz im, akí sú ľudia. Tebe možno uveria.“ Urazene zdvihol špicatý nos.
Draci sa obrátili k Lungovi a Síranke.
„Potkan má pravdu,“ prisvedčilo koboldie dievča. „Nemáte o tom ani potuchy.“ Odpľula si na zem a spomedzi zubov si vytiahla kúsok machu, čo jej tam uviazol. „Ľudia už nebehajú v brneniach ako vtedy, keď s vami bojovali, no napriek tomu sú stále nebezpeční. Sú to najnebezpečnejšie živočíchy na svete.“
„Ale čo!“ zakričal veľký tučný drak. Opovržlivo sa obrátil k Síranke chrbtom. „Nech si tí dvojnožci pokojne prídu. Potkany a koboldi sa ich boja možno právom, no my sme draci. Ako by nám mohli ublížiť?“ 

„Ako?“ Síranka odhodila nahryznutý hríb a vzpriamila sa. Teraz sa už hnevala a s nahnevanými koboldmi nie sú žarty. „Veď ty si ešte nevystrčil ani nos z tohto údolia, ty dutá palica!“ zakričala. „Určite si myslíš, že ľudia spávajú na hŕbe lístia ako ty. Myslíš si, že nemajú viac sily ako mucha, lebo žijú len o čosi dlhšie ako ona. Myslíš si, že v hlave majú iba jedlo a spánok. Lenže oni takí nie sú! Kdeže!“ Síranka lapala po dychu. „Tie veci, čo niekedy preletia po oblohe a ktorým, ty hlupák, hovoríš hromové vtáky, sú lietajúce stroje a zostrojili ich ľudia. Vedia sa spolu rozprávať, aj keď je každý inde. Vedia robiť obrazy, ktoré sa pohybujú a hovoria, vedia vyrobiť nádoby z ľadu, čo sa nikdy neroztopí, ich domy v noci žiaria, akoby v nich väznili slnko, vedia...“ Síranka krútila hlavou, „... vedia robiť prekrásne, ale aj hrozné veci. Ak sa rozhodnú toto údolie zaplaviť, urobia to. Budete musieť odísť, či sa vám to páči alebo nie.“
Draci na ňu vyvaľovali oči. Všetci, aj ten, čo jej pred chvíľou ukázal chrbát. Niektorí hľadeli hore k vrchom, akoby očakávali, že sa cez ich čierne vrcholy v nasledujúcej chvíli prevalia stroje.

 „Dočerta!“ zakliala Síranka. „Ten hlupák ma tak rozčúlil, že som odhodila nahryznutý hríb. Takú chutnú hubu nájdem zriedkavo.“ Zlostne zliezla z Lungovho chrbta a prehľadávala mokrú trávu.

„Počuli ste!“ zvolal Sivobradý. „Musíme odtiaľto odísť.“
Draci, meraví od strachu, sa k nemu znovu obrátili.

„Pre niektorých to bude po prvý raz,“ pokračoval starý drak. „Mnohí z nás už často utekali pred ľuďmi. Tentoraz však bude mimoriadne ťažké nájsť miesto, čo im ešte nepatrí.“ Smutne zvesil hlavu. „Zdá sa mi, že ich je mesiac čo mesiac viac.“
„Áno, sú všade,“ prisvedčil drak, čo sa ešte pred chvíľou posmieval Sírankiným slovám. „Iba keď letím nad morom, nevidím v hĺbke pod sebou ich svetlá.“
„Pokúsme sa teda s nimi žiť!“ zvolal ďalší drak.

Ale Sivobradý pokrútil hlavou. „Nie,“ povedal. „S ľuďmi sa nedá žiť.“
 „Ale dá.“ Potkan si uhladil premoknutý kožuštek. „Psy a mačky to dokážu, myši a vtáky tiež, a aj my potkany. Ale vy,“ uprel zrak na drakov, „vy ste priveľkí, príliš múdri, príliš...“ pokrčil plecami, „... príliš iní! Báli by sa vás. A čoho sa ľudia boja, to...“
„To...“ dopovedal starý drak unaveným hlasom, „... zničia. Raz, pred mnohými a mnohými rokmi nás už takmer vyhubili.“ Zodvihol ťažkú hlavu a skúmavo si obzeral tých mladších, jedného po druhom. „Dúfal som, že nám nechajú aspoň toto údolie. Bola to márna nádej.“
„A kam vlastne máme ísť?“ skríkol zúfalo jeden z drakov. „Tu je náš domov!“
Sivobradý mu neodpovedal. Zahľadel sa na nočnú oblohu, kde sa hviezdy ešte skrývali za mrakmi, a vzdychol si. Napokon prehovoril drsným zachrípnutým hlasom: „Vrátite sa do Lemu nebies. Pre mňa sa útek skončil. Som pristarý. Zaleziem do svojej jaskyne, ale vám mladším sa to môže podariť.“
Mladí naňho udivene pozreli. Ostatní však dvíhali hlavy a túžobne hľadeli na východ. 
„Lem nebies!“ Sivobradý zatvoril oči. „Hory sú tam také vysoké, že sa dotýkajú oblohy. V ich stranách sa ukrývajú jaskyne z mesačného kameňa a údolie v ich lone pokrýva koberec modrých kvetov. Keď ste boli malí, rozprávali sme vám o tých končinách. Možno ste to pokladali za rozprávky, ale niektorí z nás tam naozaj boli.“ Otvoril oči. Ja som sa tam narodil, no to je už tak dávno, že ma od tej spomienky delí celá večnosť. Keď som odtiaľ odletel, bol som mladší ako väčšina z vás. Lákala ma nekonečná obloha. Letel som čoraz ďalej na západ. Od tých čias som sa už nikdy neodvážil lietať v slnečnom svetle. Musel som sa schovávať pred ľuďmi, pokladali ma za posla diabla. Chcel som sa vrátiť, ale už nikdy som nenašiel cestu späť.“ Starý drak sa zahľadel na mladších. „Nájdite Lem nebies! Vráťte sa medzi jeho ochranné štíty, a možno už nikdy nebudete musieť utekať pred ľuďmi. Ešte tu nie sú,“ hlavou ukázal na okolité tmavé kopce, „ale prídu. Už dlho to cítim. Leťte! Odleťte preč! Čo najskôr.“
Zas zavládlo úplné ticho. Z oblohy padal dážď jemný ako hmla.
Síranka zimomravo vtiahla hlavu medzi plecia. „No ďakujem pekne,“ šepkala Lungovi. „Lem nebies, pehe. Znie to príliš krásne, než aby to bola pravda. Starému sa asi niečo prisnilo.“
Lung jej neodpovedal, zamyslene hľadel dohora na Sivobradého. Odrazu urobil krok vpred.
„Hej!“ sykla preľaknutá Síranka. „Čo to robíš? Len nijaké hlúposti.“
Lung na ňu nedbal. „Máš pravdu, Sivobradý!“ oslovil starého draka. „Aj tak ma už nebaví schovávať sa a krúžiť len nad týmto údolím.“ Obrátil sa k ostatným. „Poďme hľadať Lem nebies. Vyrazme ešte dnes. Mesiac pribúda. Lepšiu noc nenájdeme.“
Draci pred ním ustupovali, akoby sa zbláznil. Zato Sivobradý sa po prvý raz túto noc usmial. „Si ešte dosť mladý,“ poznamenal.
„Tak akurát,“ odpovedal Lung a zdvihol hlavu ešte vyššie. Nebol omnoho menší od starého draka. Iba rohy mal kratšie a šupiny sa mu v mesačnom svetle ligotali.

„Stojte, počkajte chvíľu!“ Síranka sa náhlivo štverala hore po Lungovom krku. „Čo je to za nezmysel? Koľkokrát si preletel tie vrchy? Desaťkrát?“ roztiahla ruky a ukazovala na okolité kopce. „Nemáš ani potuchy, čo je za nimi. Nemôžeš predsa len tak letieť krížom cez ľudský svet a hľadať miesto, ktoré možno ani neexistuje!“
„Buď ticho, Síranka,“ zahriakol ju hnevlivo Lung.

„Ani mi nenapadne!“ odvrklo koboldie dievča. „Pozri sa na ostatných. Zdá sa ti, že sa im chce niekam letieť? Veruže nie. Tak na to zabudni. Ak ľudia naozaj prídu, nájdem pre nás útulnú novú jaskyňu!“
„Poslúchni ju!“ zastal sa Síranky jeden z drakov a pristúpil k Lungovi. „Lem nebies existuje iba v Sivobradého snoch. Svet patrí ľuďom. Ak sa schováme, dajú nám pokoj. A ak sem naozaj prídu, budeme ich musieť zahnať.“
Potkan sa rozosmial. Prenikavo a hlasno. „Videl si už, aby niekto zahnal more?“ vykríkol.

Drak mu neodpovedal. „Poďte!“ vyzval ostatných, odvrátil sa a cez hustý dážď si to mieril späť do svojej jaskyne. Ostatní dráči ho jeden po druhom nasledovali. Napokon tam zostal iba Lung a starý drak. Sivobradý ťarbavo zliezol zo skaly a pozrel sa na Lunga. „Chápem, že Lem nebies považujú za púhy sen,“ prehovoril. „Sú dni, keď o jeho existencii pochybujem aj ja.“
Lung pokrútil hlavou. „Nájdem ho,“ sľúbil a obzrel sa. „Aj keby potkan nemal pravdu, aj keby ľudia zostali tam, kde sú, niekde predsa musí byť miesto, kde sa nemusíme schovávať. Keď ho nájdem, vrátim sa pre vás. Odletím ešte dnes v noci.“
Starý drak prikývol. „Kým sa vydáš na cestu, príď za mnou do jaskyne,“ požiadal Lunga. „Porozprávam ti všetko, čo si ešte pamätám, hoci toho nie je veľa. Teraz sa však musím schovať pred dažďom, lebo zajtra tými starými kosťami ani nepohnem.“
S námahou sa vliekol k svojej jaskyni. Lung so Sírankou a potkanom osameli. Koboldie dievča sedelo drakovi na chrbte a netvárilo sa veľmi nadšene. „Blázon!“ nadávala polohlasne. „Musí sa hrať na hrdinu, chce ísť hľadať niečo, čo ani neexistuje. Cha!“
„Čo si to tam hundreš?“ obzrel sa Lung.

Síranke došla trpezlivosť. „A kto ťa zobudí, keď zájde slnko?“ skríkla. „Kto ťa ochráni pred ľuďmi, kto ti bude spievať uspávanky a škrabkať ťa za ušami?“
„Veru, kto?“ pridal sa potkan uštipačne. Ešte stále sedel na skale, kde predtým stál starý drak.

„No ja samozrejme!“ osopila sa na nich Síranka. „Vari mám na výber? Čo mi už zostáva, dočerta aj s červavým suchohríbom!“
„Ale nie!“ Lung sa zvrtol tak prudko, že sa Síranka takmer zošmykla z jeho mokrého chrbta. „Nemôžeš ísť so mnou.“
„Nehovor, a to už prečo?“ Síranka si urazene založila ruky na prsiach.

,Je to nebezpečné.“
„To je mi fuk!“
„Veď lietanie neznášaš. Je ti z neho nevoľno!“
„Zvyknem si.“
„Bude ti smutno za domovom!“
„Za čím? Myslíš, že tu budem čakať, kým ma mrie zožerú? Nie veru, idem s tebou!“
Lung zavzdychal. „Dobre teda,“ súhlasil. „Pôjdeš so mnou, ale nie aby si potom začala fňukať, že som ťa zobral.“
„Stopercentne bude,“ zachichotal sa potkan a zoskočil zo skaly do mokrej trávy. „Koboldi sú šťastní len vtedy, keď môžu frflať. No teraz už poďme za starým drakom. Ak chceš odísť ešte túto noc, nemáš veľa času. Určite nie toľko, aby si sa mohol hádať s touto tvrdohlavou milovníčkou hríbov.“
 Rady a výstrahy

Keď tam prišli, Sivobradý ležal pri vchode do jaskyne a načúval, ako šumí dážď. „Nerozmyslel si si to?“ opýtal sa Lunga, keď klesol k nemu na kamenistú zem.

Mladý drak pokrútil hlavou. „Ale nepoletím sám. Pôjde so mnou aj Síranka.“
„Pozrime sa.“ Starý drak sa zahľadel na koboldie dievča. „To je dobre. Môže ti byť užitočná. Pozná ľudí, má bystrý rozum a jej rod je nedôverčivejší ako náš. Na takejto ceste to nemôže byť na škodu. Iba jej apetít by mohol byť problém, ale na trochu hladovania sa dá privyknúť.“
Síranka sa s obavami pozrela na svoje brucho.

„Tak počúvajte,“ začal Sivobradý. „Nepamätám si toho veľa. Spomienky sa mi čoraz väčšmi pletú, ale jedno ešte viem – musíte letieť do najvyššieho pohoria na svete. Leží ďaleko na východe. Tam je Lem nebies. Hľadajte reťaz zasnežených vrcholov, ktoré vrúbia údolie ako kamenný prsteň.“ Sivobradý zatvoril oči. „Studený nočný vzduch je plný ťažkej vône modrých kvetov, čo tam kvitnú, priam sa jej dá dotknúť.“ Vzdychol si. „Spomienky mi blednú, akoby ich zastrela hmla. Ale je to prekrásne miesto.“ Hlava mu klesla na laby, zatvoril oči a začal ťažšie dýchať. „Bolo tam ešte niečo,“ pokračoval. „Oko mesiaca... Nemôžem si spomenúť...“
„Oko mesiaca?“ Síranka sa k nemu sklonila. „Čo to je?“
Sivobradý iba ospanlivo pokrútil hlavou. „Nepamätám sa,“ vydýchol. „Majte sa na pozore pred Zlatým,“ pokračoval tak ticho, že mu sotva bolo rozumieť. Vzápätí sa mu z papule vydralo chrápanie.

Zamyslený Lung vstal zo zeme. „Čo to hovoril?“ Zo Sírankinho hlasu znela obava. „Zobuďme ho.“
Lung však zavrtel hlavou. „Nechaj ho, nech spí. Myslím, že viac sa od neho nedozvieme.“
Tíško vyšli z jaskyne. Lung zdvihol hlavu k oblohe, kde sa po prvý raz tejto noci ukázal mesiac.
„No prosím!“ Síranka natiahla labu dohora. „Aspoň že už neprší.“ Vtom sa udrela do čela. „Suchohríb aj s kozákom!“ Bleskovo skĺzla z Lungovho chrbta. „Musím si predsa zbaliť zásoby na cestu! Ktovie, v akých bezútešných končinách pristaneme. Bez jediného hríbika to nebude špás. Hneď som tu. Ale,“ chlpatým prstom výstražné pohrozila Lungovi pred nosom, „beda ti, ak sa opovážiš odletieť sám!“
A zmizla v tme.
„Hľadáš niečo, o čom veľa nevieš, Lung!“ zapišťal ustarostené potkan. „Nie si zvyknutý orientovať sa podľa hviezd a Síranku zaujímajú najmä hríby, takže si pletie juh so severom a mesiac s večernicou. Z toho vyplýva,“ potkan si pohladil fúziky a pozrel sa na draka, „že potrebujete pomoc, ver mi. Istý môj príbuzný kreslí mapy, nezvyčajné mapy. Možno nevie, kde je Lem nebies, ale celkom iste ti bude vedieť povedať, kde leží najvyššie pohorie sveta. Zaleť k nemu. Nebude to síce úplne bezpečné, lebo...“ potkan zvraštil čelo, „žije vo veľkomeste. Ale myslím, že by si to mal risknúť. Ak hneď vyrazíš, za dve noci tam môžeš byť.“
„V meste?“ Síranka sa vynorila z hmly ako duch.
„Dočerta, na smrť si ma vyľakala!“ vykríkol potkan. „Áno, bratranec žije v ľudskom meste. Keď necháte za sebou more a poletíte stále na východ do vnútrozemia, nemôžete ho minúť. Je obrovské, stokrát väčšie ako toto údolie. Je v ňom plno mostov a veží. Bratranec býva v starom sklade pri rieke.“
„Podobáte sa?“ opýtala sa Síranka a strčila si do úst zopár listov. Na chrbte mala batoh plný na prasknutie, ukoristila ho na nejakom výlete do ľudského sveta. „Určite, všetky potkany vyzerajú rovnako, sú sivé, sivé, sivé!“
„Veľmi praktická farba!“ vyprskol potkan. „Na rozdiel od
tvojich bláznivých fľakov. Ale ten môj bratranec je biely ako sneh. Hrozne ho to mrzí.“
„Prestaňte sa hádať,“ zakročil Lung a pozrel sa hore na oblohu. Mesiac bol už veľmi vysoko. Ak chcú odletieť ešte túto noc, je najvyšší čas. „Nasadaj, Síranka,“ vyzval koboldie dievča. „Alebo vezmeme so sebou aj potkana, aby si sa mala s kým škriepiť?“
„Kdeže, ďakujem!“ Preľaknutý potkan cúvol. „Netreba. Mne úplne stačí, keď poznám svet z rozprávania. Je to podstatne bezpečnejšie.“
„Aj tak sa nikdy neškriepim,“ zamumlala Síranka s plnými ústami a vyškriabala sa na dračí chrbát. „Potkany sú normálne citlivky.“
Lung roztiahol krídla. Síranka sa rýchlo chytila veľkého chrbtového hrotu.

„Dávaj na seba pozor, potkan.“ Lung zohol dlhý krk a nežne drgol papuľou do malého zvieratka. „Teraz ťa dosť dlho nebudem môcť chrániť pred divými mačkami.“ Ustúpil o krok dozadu, odrazil sa od vlhkej zeme a mocnými údermi krídel sa vzniesol do vzduchu.

Síranka zjojkla a tak pevne zaťala huňaté prsty Lungovi do chrbta, až ju zaboleli.

Lung stúpal k tmavej oblohe. Studený vietor fičal koboldiemu dievčaťu okolo špicatých uší.

„Asi si na to nikdy nezvyknem,“ hundrala si. „Jedine že by mi narástlo perie.“ Opatrne pozrela do hĺbky. „Nikto!“ šomrala. „Nikto ani len nevystrčil nos z jaskyne, aby sa s nami rozlúčil. Pravdepodobne vylezú až keď budú stáť po krk vo vode. Hej, Lung!“ zavolala na draka. „Tuto za týmito kopcami poznám pekné miestečko. Nezostaneme radšej tam?“
Lung neodpovedal.

Údolie, v ktorom sa narodil, pomaly zakryli čierne vrcholce hôr.

Veľké mesto 

a malý človek
„Hnojník atramentový!“ šepkala Síranka. „Ak niečo rýchlo nenájdeme, chytia nás a strčia do zoo.“
„Do zoo? Čo je to?“ spýtal sa Lung a vystrčil z vody papuľu. Pred hodinou pristál vo veľkom meste, v tom najtmavšom kúte, aký našli, bokom od ulíc, ktoré boli aj teraz v noci hlučné a vysvietené. Odvtedy plával z jedného špinavého kanála do druhého a hľadal úkryt, v ktorom by prečkali deň. Darmo Síranka napínala mačacie oči, darmo vystavovala nos vetru, nenašli nič, čo by bolo dosť veľké pre draka a pritom nepáchlo človečinou. Cítili ju všade, dokonca aj voda a odpadky, čo plávali v tmavej kaši, od nej páchli.

„Ty nevieš, čo je zoo? Vysvetlím ti to neskoršie!“ sľúbila Síranka drakovi. „Hoci keď tak premýšľam, asi nás skôr vypchajú. Dokelu, potrvá mi hodiny, kým ti tú špinavú vodu dostanem zo šupín!“
Lung plával ako strieborný had kanálom popod mosty a pozdĺž sivých múrov. Síranka podchvíľou ustarostené pozrela dohora na oblohu, ale zradné slnko ešte nevyšlo.

„Tamto!“ zasipelo odrazu koboldie dievča a ukázalo na vysokú budovu. Na jej kamenné múry bez okien špliechala voda z kanála. „Vidíš ten otvor? Ak trochu vtiahneš brucho, možno sa doň zmestíš. Plávaj k nemu, trochu to tam oňuchám.“
Drak sa nechal unášať vodou k múru. Tesne nad hladinou sa nachádzal vykladací priestor pre nákladné lode. Drevené dvere, ktorými sa voľakedy zatváral, boli zhnité a ovísali v pántoch. Síranka sa jediným skokom preniesla z Lungovho chrbta na hrboľatý múr a strčila do otvoru hlavu.

„Zdá sa, že je všetko v poriadku,“ šepla. „Ľudia sa tu už roky neukázali. Je tu iba myší trus a pavúky. Pod.“
Bleskovo zmizla v tme. Lung vyliezol z vody, otriasol sa a vopchal šupinaté telo do otvoru. Vnútri sa zvedavo rozhliadol. V dome ešte nikdy nebol. Nepozdávalo sa mu to. Pri vlhkých stenách ležali veľké drevené debny a hnilé lepenkové škatule. Síranka všetko zvedavo oňuchala, ale nezacítila nič, čo by sa dalo jesť.

Unavený Lung si pri otvore ľahol na zem a vyzeral von. Po prvý raz tak dlho letel. Krídla ho boleli a v meste ho rušilo plno zvukov a pachov. Drak si vzdychol.

„Čo je?“ Síranka sa mu usadila medzi labami. „No, komu je teraz smutno za domovom?“ Otvorila batoh, vytiahla z neho za hrsť hríbov a pridržala ich drakovi pod nosom. „Tu máš, privoňaj, vyženie ti to z nosa mestský zápach. Nášmu kamarátovi potkanovi by sa určite páčil. No my sa postaráme, aby sme odtiaľto čo najskôr zmizli.“ Chlácholivo hladkala Lunga po špinavých šupinách. „Pospi si. Aj ja sa trochu natiahnem a potom vyhľadám potkanovho bratranca.“
Lung prikývol. Oči sa mu zatvárali. Počul, ako si Síranka potichu pospevuje, akoby boli opäť vo svojej jaskyni. Unavené telo sa uvoľnilo, spánok sa ho už-už dotýkal mäkkými prstami, keď vtom Síranka z ničoho nič vyskočila na rovné nohy.

„Tam niečo je!“ zasipela.

Lung zdvihol hlavu a obzrel sa. „Kde?“
„Za tými debnami!“ šepla Síranka. „Zostaň tu.“ Zakrádala sa k hromade debien, nakopených takmer po strop. Lung naťahoval uši. Teraz to začul tiež – šuchot, prešľapovanie. Drak sa vztýčil.

„Poď von!“ zvolala Síranka. „Nech si ktokoľvek, vylez!“
Chvíľu bolo úplne ticho, len zvonku sem doliehali zvuky veľkého mesta.

„Poď von!“ zopakovala Síranka. „Alebo mám ísť po teba?“
Znovu to zašuchotalo a spoza debien vyliezol ľudský chlapec. Preľaknutá Síranka cúvla. Keď sa chlapec narovnal, bol o hodne vyšší ako ona. Neveriacky vyvaľoval oči na koboldie dievča. Potom zbadal draka.
Lungove šupiny sa napriek špinavej vode z kanála trblietali ako striebro a v malom priestore pôsobil obrovsky. Zohol krk a začudovane sa zahľadel na chlapca.
Lung ešte nikdy zblízka nevidel človeka. O ľuďoch vedel iba to, čo mu rozprávali potkan a Síranka, a predstavoval si ich celkom ináč.
„Ani trochu nepáchne ako človek!“ zavrčala Síranka, keď sa spamätala. Z bezpečnej vzdialenosti si chlapca nepriateľsky premeriavala. „Cítiť ho myšami,“ vyhlásila. „Preto som ho nezaňuchala.“
Chlapec si ju nevšímal. Zdvihol holú ruku a ukázal na Lunga. „To je predsa drak!“ šepol. „Ozajstný drak.“
Rozpačito sa usmial na Lunga.
Drak k nemu opatrne natiahol dlhý krk a nosom vtiahol vzduch. Síranka mala pravdu. Chlapec páchol myšacím trusom, ale bolo tam ešte čosi. Cudzí zápach, ktorého bol vonku plný vzduch – človečina.

„Samozrejme, že je to drak,“ prisvedčila namosúrené Síranka. „A ty si čo?“

Prekvapený chlapec sa k nej obrátil. „No páni,“ vyletelo z neho, „ani ty nevyzeráš najhoršie. Čo si mimozemšťan?“

Síranka si hrdo prihladila hodvábnu srsť. „Som kobold. Nevidíš?“

„Čože si?“

„Kobold!“ netrpezlivo zopakovala Síranka. „Typické! Vy ľudia poznáte tak akurát mačky, a tým sa to končí.“

„Vyzeráš ako obrovská veverička,“ zaškeril sa chlapec.

„Veľmi zábavné!“ vyprskla Síranka. „Čo tu vlastne robíš? Taký polovičný človek ako ty normálne nepobehuje vonku sám.“

Z chlapcovej tváre zmizol úsmev, akoby ho Síranka zotrela. „Ani čosi také ako ty tu normálne nepobehuje,“ odsekol. „Ak to chceš vedieť, bývam tu.“

„Tu?“ Síranka sa výsmešné rozhliadla.

„Áno, tu.“ Chlapec na ňu neprívetivo zazeral. „Aspoň nateraz. Ale ak chcete...“ pozrel sa na draka, „ak chcete, môžete tu pokojne zostať.“

„Ďakujem,“ odvetil Lung. „To je od teba veľmi milé. Ako sa voláš?“

Chlapec si rozpačito odhrnul vlasy z čela. „Volám sa Ben. A vy?“

„Toto tu,“ drak štuchol Síranku papuľou do brucha, „je Síranka. A ja sa volám Lung.“
„Lung. To je pekné meno.“ Ben vystrel ruku a pohladkal draka po krku. Opatrne, akoby sa bál, že Lung pri prvom dotyku zmizne.
Síranka sa na chlapca nedôverčivo pozrela. Rozbehla sa k vchodu a vykukla von. „Najvyšší čas, aby sme išli hľadať toho potkana,“ poznamenala. „Môžeš mi povedať, človiečik, kde sú tu prístavné sklady?“
Ben prikývol. „Necelých desať minút pešo odtiaľto. Som zvedavý, ako sa tam chceš dostať bez toho, aby ťa nevypchali a nedali do múzea!“
„To je už moja starosť,“ odvrkla Síranka.
Ustarostený Lung strčil hlavu medzi nich. „Myslíš, že je to pre ňu nebezpečné?“ opýtal sa chlapca.
Ben prikývol. „Jasné. Vyzerá tak čudne, že neprejde ani desať metrov. Stavme sa, o čo chceš. Prvá babka, čo ju zbadá, zavolá políciu.“
„Políciu?“ zopakoval Lung zarazene. „A to je zas čo?“
„Ja viem, čo je polícia,“ zašomrala Síranka, „Ale do tých skladov sa musím dostať, a bašta!“ Sadla si a už-už chcela skĺznuť do špinavej vody, no Ben ju chytil za ruku.
„Zavediem ťa tam,“ navrhol jej. „Oblečieš si moje veci a nejako ťa tam prepašujem. Bývam tu už dlho, viem, kadiaľ sa tam dá prekĺznuť.“
„Bol by si ochotný?“ zaradoval sa Lung. „Ako sa ti odvďačíme?“
Ben očervenel. „Ach, netráp sa, nič nepotrebujem.“
Síranku to veľmi nenadchlo. „Ľudské handry,“ vrčala. „Fuj, prášnica bradavičnatá! Týždne bude zo mňa páchnuť človečina.“
Ale šaty si obliekla.

Lodný potkan

„Ktorý sklad to je?“ opýtal sa Ben. „Ak nevieš číslo, môžeme ho hľadať do rána.“

Stáli na úzkom mostíku. Po oboch stranách kanála bol jeden sklad za druhým, čudné úzke stavby z červeného kameňa s vysokými oknami a lomenými štítmi. Prístav veľkého mesta bol neďaleko. Studený vietor, čo od neho vial, takmer strhol Síranke zo špicatých uší kapucňu. Z množstva ľudí okolo nich nikto nevenoval jediný pohľad drobnej postave, opretej pri Benovi o zábradlie na moste. Dlhé rukávy na Benovom svetri skrývali Sírankine laby. Dva razy vyhrnuté nohavice jej zahalili nohy a mačacia tvár sa strácala pod kapucňou.

„Potkan povedal, že je to posledný sklad pred riekou,“ zašepkala. „Jeho bratranec býva v pivnici.“

„Potkan? Ozajstný potkan?“ Ben nedôverčivo hľadel na Síranku.

„Samozrejme, že ozajstný. Čo si myslíš? Nepostavaj tu a nevyvaľuj hlúpo oči. Ide ti to síce veľmi dobre, ale teraz máme dôležitejšiu robotu.“ Netrpezlivo ťahala Bena za sebou. Za mostom bolo úzke nábrežie. Náhlili sa po chodníku a Síranka sa v jednom kuse nepokojne obzerala. Od hukotu áut a strojov ju rozboleli uši. V menších mestách už bola, kradla ovocie zo záhrad, núrala sa v pivniciach a dráždila psy. Tu však neboli záhrady ani kríky, za ktorými sa dalo v prípade potreby rýchlo prikrčiť. Tu bolo všetko z kameňa.

Síranke odľahlo, keď Ben konečne odbočil na úzku cestu, čo viedla pomedzi dva posledné sklady naspäť ku kanálu. V červených múroch videla niekoľko dverí. Dvojo z nich bolo zamknutých, ale keď Ben strčil do tretích, s tichým vŕzganím sa otvorili.

Vbehli dovnútra. Pred nimi bolo neosvetlené schodisko. Cez úzke zaprášené okno padalo dnu trochu denného svetla. Jedny schody viedli nahor a jedny dolu.

Ben sa nedôverčivo zahľadel na tmavé stupne, čo klesali nadol.

„Nuž, potkany tu rozhodne budú!“ zašepkal. „Otázka je, či bude medzi nimi aj ten pravý. Ako ho spoznáme? Má na krku motýlik alebo niečo také?“

Síranka neodpovedala. Zložila si kapucňu a skákala dolu po schodoch. Ben išiel za ňou. Dolu zahaľovala schodisko taká tma, že vytiahol z vrecka baterku. Zbadal pred sebou klenutú pivnicu – a ďalšie dvere.

„Tš!“ Síranka skúmala baterku a opovržlivo pokrútila hlavou. „Vy ľudia potrebujete asi na všetko stroje a prístroje, čo? Ešte aj na pozeranie.“

„To nie je stroj.“ Ben kĺzal lúčom svetla z baterky po dverách. „Čo vlastne hľadáme? Myšaciu dieru?“

„Hlúposť.“ Síranka naťahovala uši a ňuchala. Postupovala od dverí k dverám. „Tu je to.“ Zastala pred hnedými dverami, ktoré boli privreté. Síranka ich odchýlila iba natoľko, aby mohli cez ne prekĺznuť. Ben jej išiel v pätách.

„No, páni!“ zašepkal.

Ocitli sa vo vysokej miestnosti bez okien, napchatej až po strop rôznymi rárohami. Medzi regálmi plnými zaprášených spisov sa kopili staré stoličky, vŕšili stoly, skrine bez dverí, hŕby kartoték a prázdnych zásuviek.

Síranka zdvihla nos, zaňuchala a rázne vykročila vpred. Ben sa v tej tme usiloval udržať s ňou krok a doudieral si nohy do modra. O chvíľu už nevedel, ktorými dverami sa sem dostali. Ako postupovali ďalej, chaos bol čoraz väčší. Vtom im zahatalo cestu niekoľko políc.

„Tak to by sme mali,“ skonštatoval Ben a lúčom baterky svietil dookola. Ale Síranka sa zohla, pretiahla sa pomedzi police a zmizla.

„Hej, počkaj!“ Ben strčil hlavu do otvoru, ktorým zmizla.

Asi tak meter od neho pod stoličkou bola malá pracovňa, vhodná práve tak pre potkana. Ako písací stôl mu slúžila kniha, položená na dvoch sardinkových škatuľkách. Prevrátenú kávovú šálku používal ako stoličku. Všade vôkol ležali kartotéky, plné malých lístočkov, urobené z prázdnych zápalkových škatuliek. To všetko osvetľovala ako reflektor úplne normálna pracovná lampa, čo stála na dlážke pri stoličke. Iba domáceho pána nebolo nikde vidieť.

„Zostaň zatiaľ tam,“ šepla Síranka Benovi. „Nemyslím, že by potkanovho bratranca nadchla ľudská návšteva.“

„Ale čo!“ Ben preliezol cez otvor a vzpriamil sa. „Keď sa pri pohľade na teba nezľakne, znesie aj pohľad na mňa. Žije predsa v ľudskom dome. Sotva budem prvý človek, ktorého vidí.“

Síranka sa pátravo obzerala. Okrem malej pracovne pod stoličkou tu bol aj ľudský písací stôl, skriňa s obrovskými zásuvkami a velikánsky starý glóbus, zastrčený trochu nakrivo v stojane.

„Haló!“ zakričala Síranka. ,Je tu niekto? Dočerta, ako sa to volá? Gesilbert, nieee, Gimsbert, tiež nie, Gilbert Šedochvost alebo tak dajako...“

Nad písacím stolom čosi zašramotilo. Ben a Síranka zdvihli hlavy a uvideli, ako ich zo zaprášeného tienidla na lampe pozoruje tučný biely potkan.

„Čo chcete?“ spýtal sa ostrým hlasom.

„Ahoj, Gilbert, posiela ma tvoj príbuzný,“ začala Síranka.

„Ktorý?“ ozval sa biely potkan nedôverčivo. „Mám stovky príbuzných.“

„Ktorý?“ Síranka sa poškriabala na hlave. „No, my mu vždy hovoríme iba potkan, ale... počkaj, spomenula som si. Volá sa Robert! Presne!“

„Ideš od Roberta?“ Gilbert Šedochvost spustil z lampy malý povrazový rebrík a rýchlo zošplhal nadol. S buchotom pristál na veľkom písacom stole. „To je prirodzene iná vec!“ Pohladkal si bradu, snehobielu ako kožuštek. „Čo môžem pre vás urobiť?“

„Hľadám isté miesto,“ začala vysvetľovať Síranka. „Vlastne je to pohorie.“

„Aha!“ Biely potkan spokojne prikyvoval. „V tom prípade si tu správne. Poznám všetky pohoria na tejto planéte, veľké, malé i stredné. Viem o nich všetko. Moji informátori pochádzajú zo všetkých kútov sveta.“

„Informátori?“ opýtal sa Ben.

„No, lodné krysy, čajky, všetko, čo sa hýbe. Navyše mám široko rozvetvené príbuzenstvo.“ Šedochvost sa rozbehol k veľkej čiernej škatuli, čo stála na písacom stole, zdvihol vrchnák a stlačil akýsi gombík na boku.

„Veď to je ozajstný počítač!“ začudoval sa Ben.

„Samozrejme!“ Šedochvost prebehol prstami po klávesoch a so zvrašteným čelom hľadel na monitor. „Prenosný, je v ňom všetko. Zaobstaral som si ho, aby som si utriedil informácie. Ale,“ hlboko vzdychol a znovu prebehol prstami po klávesnici, „stále ma hnevá. Tak, o aké pohorie ide?“

„Nuž...“ Síranka sa poškriabala po bruchu. Pod ľudskými šatami ju hrozne svrbela srsť. „... má to byť to najvyššie. Najvyššie pohorie sveta. A niekde uprostred má ležať horská reťaz, nazývaná Lem nebies. Už si to počul?“

„Aha, tak o to ide. Lem nebies, tak tak.“ Šedochvost si zvedavo premeral koboldie dievča. „Údolie nad mrakmi, pravlasť drakov. To nebude jednoduché.“ Zvrtol sa a horlivo búšil do klávesnice. „To miesto vlastne neexistuje,“ vyhlásil napokon. „Ale sem-tam o ňom niečo počuť. Prečo sa oň zaujímate? Koboldie dievča a ľudský chlapec! Hovorí sa, že aj draci dávno zabudli, kde leží Lem nebies.“

Ben otvoril ústa, ale Síranka ho nepustila k slovu. „Človeka sa to netýka,“ povedala. „Ja a jeden drak sme sa vydali hľadať Lem nebies.“

„Drak?“ Gilbert Šedochvost prekvapene vyvalil oči na Stránku. „Kde si ho schovala?“

„Tu neďaleko, v starej továrni,“ ozval sa Ben skôr, ako stihla Síranka otvoriť ústa. ,Je v bezpečí. Ľudia sa tam neukázali už celé roky.“

„Aha,“ prikývol Gilbert a zamyslene sklonil bielu hlavu.

„Tak čo?“ súrila ho netrpezlivá Síranka. „Vieš, kde je Lem nebies? Môžeš nám povedať, ako sa tam čo najbezpečnejšie dostaneme?“

„Len pomaly,“ krotil ju potkan a vykrúcal si fúzy. „Nikto nevie, kde leží Lem nebies. Kolujú o ňom iba neurčité chýry. No najvyššie pohorie sveta sú celkom iste Himaláje. Nájsť však bezpečnú trasu pre draka je naozaj ťažká úloha. Draci,“ zachichotal sa, „nie sú práve nenápadní, iste chápete, ako to myslím. Po ich rohoch a pazúroch je zhánka. A to už ani nehovorím, že človek, ktorý skolí draka, bude celé týždne v televízii... Pripúšťam, že aj ja by som rád videl tvojho priateľa, ale...“ pokrútil hlavou a obrátil sa späť k počítaču, „...nikdy nezájdem ďalej ako do prístavu. Pobehuje tu priveľa mačiek, je to veľmi riskantné. A keby len tie,“ prevrátil oči, „neveril by si, čo všetko sa tu nájde – psy, ľudské nohy, jed na potkany! Nie, ďakujem!“

„A ja som si myslela, že si bol už všade na svete!“ čudovala sa Síranka. Robert spomínal, že si lodný potkan.“

Gilbert si rozpačito poťahoval fúziky. „No áno, veď som aj bol. Remeslu som sa vyučil u starého otca. Ale čln je ešte pri brehu, a ja už dostanem morskú chorobu. Pri prvej ceste loďou som zoskočil z paluby ešte v prístave. Doplával som späť k brehu a nikdy viac som nevkročil na tú labilnú sardinkovú škatuľu. Tak!“ Prudko sa naklonil dopredu a špicatou papuľou vrazil do monitora. „Čože to tu máme? Himaláje. Nazývajú ich aj domovom snehu alebo strechou sveta, áno. Čaká vás ďaleká cesta, priatelia. Poďte za mnou.“ Po motúze, natiahnutom od písacieho stola krížom cez miestnosť, Gilbert prerúčkoval k veľkému glóbusu. Usadil sa na ťažkom drevenom podstavci a zadnými labami štuchol do zemegule. So škripotom sa o kúsok pootočila a Gilbert ju nohou opäť zastavil.

„Tak teda,“ šomral si, „kdeže to máme?“

Ben so Sírankou ho zvedavo pozorovali.

„Vidíte túto bielu zástavku?“ ukazoval biely potkan. „To je miesto, kde sa v tejto chvíli nachádzame, ale Himaláje...“ Gilbert prerúčkoval ponad stojan a zaťukal na druhú stranu zemegule, „... Himaláje sú tu. A Lem nebies, tak aspoň hovoria staré báje, by mal ležať niekde v západnej časti. Žiaľ, už som spomínal, že presné údaje neexistujú, vlastne nikto nič nevie. Územie, o ktorom hovoríme, je nesmierne veľké a takmer neprístupné. V noci je tam krutá zima a vo dne,“ zaškeril sa Šedochvost, „vo dne by si sa v tej kožušinke asi riadne zapotila.“

„Je to pekelne ďaleko!“ ozval sa Ben.

„To teda je!“ Šedochvost sa naklonil dopredu a nakreslil na glóbuse neviditeľnú čiaru. „Odhadujem, že vaša cesta by mala viesť približne tadiaľto: najprv riadny kus na juh, potom na východ.“ Poškriabal sa za uchom. „Áno. Veru hej. Myslím, že južná trasa bude najlepšia. Hore na severe ľudia zas raz vedú vojnu. Okrem toho som [image: image4.png]



počul zopár nepríjemných historiek o istom obrovi.“ Gilbert sa naklonil tak hlboko nad glóbus, až doň vrazil nosom. „Tuto, vidíte? Vraj vyvádza v pohorí Ťan-šan. Nie, nie, naozaj,“ Šedochvost vrtel hlavou, „bude lepšie, keď sa pustíte na juh. Slnko vám síce občas pripečie kožuštek, ale zato tam o tomto čase nezvykne pršať, a dážď...“ zachichotal sa, „počul som, že dážď drakov deprimuje, nie?“

„Väčšinou áno,“ pripustila Síranka. „No tam, odkiaľ ideme, sme si naň museli zvyknúť.“

„To je fakt, zabudol som, že žijete v práčovni Európy.“ Gilbert znovu jemne labkou postrčil glóbus. „Kde som to bol? Aha, tu. Až potiaľto...“ ťukal labkou na miesto na mape, „... vám môžem poskytnúť prvotriedne informácie. To by ste mali mať väčšiu časť cesty za sebou. Ale ďalej...“ Gilbert vzdychol a pokrútil hlavou, „... nijaký kontakt, nula, nič, prázdno, otáznik. Dokonca ani turistická skupina myší z budhistického chrámu, ktorú som pred rokom stretol v prístave, mi nevedela povedať nič užitočné. Obávam sa, že miesto, ktoré hľadáte, leží presne tam – ak vôbec existuje. Zamýšľam poveriť istú moju príbuznú, aby tú oblasť zmapovala, ale do tých čias...“ s poľutovaním pokrčil plecami. „Ak sa vám podarí dostať sa až tam, ďalej sa už musíte len vypytovať. Nemám ani potuchy, čo alebo kto tam žije, ale stavím sa,“ prihladil si labkou biele fúziky, „stavím sa, že aj tam sú potkany. Sme všade.“

„To mi je útecha,“ zahundrala Síranka a zamračene upierala oči na glóbus. „Zdá sa, že nás čaká cesta okolo sveta.“

 „Ale čo, na Nový Zéland je to ešte ďalej!“ utešoval ju Gilbert a rúčkoval po motúze nazad na písací stôl. „No uznávam, že je to ďaleká cesta. Dokonca aj pre draka. Ďaleká a nebezpečná. Smiem sa opýtať, ako vám zišlo na um vybrať sa tam? Od Roberta viem, že drakom sa tam hore na severe nežije zle.“ Síranka pozrela na Bena a vrhla na potkana varovný pohľad.

„Aha, rozumiem!“ Gilbert Šedochvost zodvihol labky. „V prítomnosti človeka o tom nechceš hovoriť. To je samozrejmé. Aj my potkany máme s ľuďmi zlé skúsenosti.“ Gilbert žmurkol na Bena, ktorý zahanbene stál a nevedel, kam sa pozrieť. „Neber to osobne!“ Šedochvost sa rozbehol späť k počítaču a začal ťukať do klávesnice. „Takže – cieľ cesty: Himaláje, cestujúci: jeden drak, jeden kobold. Prosím informáciu o najbezpečnejšej trase, o nebezpečných oblastiach, o miestach, ktorým sa bezpodmienečne treba vyhnúť, najvhodnejší čas na cestu. Enter!“

Potkan so spokojným výrazom na tvári odstúpil. Počítač bzučal ako uväznený čmeliak, monitor blikal – až napokon stmavol.

„Ale nie!“ Gilbert Šedochvost skočil na klávesnicu a behal po nej ako divý, ale monitor zostal tmavý.

Ben a Síranka sa na seba ustarostené pozreli. Gilbert preklínajúc skočil na písací stôl a prirazil na klávesnicu kryt. „Koľkokrát som to opakoval!“ jedoval sa. „Na porazenie! Trošku slanej vody a všetko je v háji! No vari vám ublíži pár kvapiek slanej vody?!“ Nahnevane zoskočil z písacieho stola na stoličku, pod ktorou mal pracovňu, spustil sa po nohe a začal sa prehrabávať v kartotékach zo zápalkových škatuliek.

Ben so Sírankou si ľahli na dlážku a pozorovali ho.

„Takže nám nemôžeš pomôcť?“ spýtala sa Síranka.

„Ale áno, áno.“ Šedochvost vyťahoval zo škatuliek ceduľky veľkosti nechta a hádzal ich na písací stôl. „Keď ten prekliaty krám odmieta spoluprácu, musím to urobiť po starom. Mohol by niekto z vás obrov láskavo vytiahnuť tretiu zásuvku na tamtej skrini?“

Ben prikývol.

Keď otvoril zásuvku, vyhrnuli sa z nej malé a veľké, staré aj nové mapy. Gilbertovi chvíľu trvalo, kým našiel tú pravú. Vyzerala dosť zvláštne, úplne ináč ako mapy, ktoré Ben doteraz videl, skôr ako malá, mnohokrát poskladaná kniha, a viseli z nej tenké biele šnúrky.

„Mapa?“ zatiahla sklamane Síranka, keď tú vec Gilbert pred ňou hrdo rozložil. „To je všetko, čo pre nás máš?“

„A čo si si myslela?“ Potkan si urazene podoprel boky.

Na to Síranka nemala odpoveď. So stisnutými perami si prezerala mapu.

„Len sa na to pozrite.“ Gilbert labkou nežne hladil moria a pohoria. „Je na nej polovica zeme. A iba zopár bielych fliačikov, o ktorých sa mi nepodarilo zohnať informácie. Žiaľ, už som spomínal, väčšina z nich je práve tam, kam máte namierené. Vidíte tieto šnúročky?“ Žmurkol na oboch a potiahol za jednu z nich. Kniha sa v tej chvíli otvorila na inom mieste a objavila sa druhá mapa.

„Fantázia!“ vykríkol Ben.

Zato Síranka nevyzerala veľmi nadšene. „Čo to má byť?“

„Toto,“ Gilbert si pyšne vykrútil fúzy, „je môj vlastný vynález. Takto si môžete každý výrez mapy prezrieť ešte raz zväčšený. Praktické, však?“ So spokojným výrazom na tvári sklapol mapu a potiahol sa za ucho. „Čo som to ešte...? Aha... chvíľočku.“ Gilbert vzal z písacieho stola malý podnos so šiestimi náprstkami, naplnenými farebným atramentom. Vedľa nich ležalo vtáčie pero, prirezané do špice.

„Ešte vám napíšem, čo ktorá farba znamená,“ vysvetlil im dôležito. „To zvyčajné označenie určite poznáte, nížiny sú zelené, hory hnedé, voda modrá, a tak ďalej, a tak ďalej. To je známa vec, ale z mojich máp sa dozviete viac. Tak napríklad zlatou farbou...“ namočil pero do ligotavej tekutiny, „... zakreslím leteckú trasu, ktorú vám odporúčam. Červenou,“ starostlivo otrel pero o nohu stoličky a namočil ho do náprstka s červenou farbou, „vyšrafujem územia, ktorým by ste sa mali vyhnúť, lebo ľudia tam vedú vojny. Žltá znamená, že som o tých miestach dostal podivné správy. Sú to miesta, ktorých sa nešťastie drží ako kliešť, chápete? No a šedá znamená dobré miesto na odpočinok.“ Gilbert si otrel pero o kožuch a spýtavo sa pozrel na svojich zákazníkov. „Je to jasné?“

„Áno, áno,“ zašomrala Síranka. „Všetko je jasné.“

„Vynikajúco!“ Gilbert siahol do vrecka, vytiahol vankúšik a maličkú pečiatku a z celej sily ňou buchol do spodného rohu mapy. „Áno!“ Zblízka preskúmal odtlačok pečiatky a spokojne prikývol. „Je to čitateľné.“ Ešte raz na ňu ťapol rukávom, starostlivo poskladal mapu a s očakávaním sa zahľadel na Síranku. „Takže sme sa dostali k plateniu.“

„K plateniu?“ Síranku to zaskočilo. „Ale to Robert nespomínal.“

Gilbert rýchlo položil labu na mapu. „Nespomínal? Typické. U mňa sa však platí. Ako, to nechávam na zákazníkov.“

„Ale ja... nič nemám,“ priznala sa Síranka. „Iba trochu húb a korienkov.“

„Pch, tie si môžeš nechať!“ vyhlásil Gilbert pohŕdavo. „Ak je to všetko, z nášho obchodu nič nebude.“

Síranka stisla pery a vyskočila. Gilbert Šedochvost jej siahal sotva po kolená. „Najradšej by som ťa strčila do jednej z tých zásuviek!“ vybuchla a sklonila sa k nemu. „Odkedy sa za malú priateľskú výpomoc platí? Vieš ty čo? Keby som chcela, potiahnem ti tú mapu rovno spod tučného zadku, ale kašlem ti na ňu. Do tej Hamílije, či ako sa to volá, sa dostaneme aj bez nej. Dokážeme...“

„Tak počkaj,“ skočil jej do reči Ben. Odstrčil Síranku nabok a kľakol si k potkanovi. „Samozrejme, že ti zaplatíme,“ ubezpečil ho. „Určite si mal s tou mapou fúru roboty.“

„To si myslím!“ zatiahol Gilbert urazene. Nos sa mu chvel a dlhý biely chvost sa mu od rozčúlenia takmer zauzlil.

Ben siahol do vrecka nohavíc, vytiahol dva plátky žuvačky, pero, dve gumky a päťmarkovú mincu a všetko to rozložil pred potkanom na zemi. „Čo z toho chceš?“ opýtal sa ho.

Gilbert Šedochvost si oblizol papuľku. „To nie je také jednoduché,“ zašomral a dôkladne skúmal veci na dlážke. Napokon ukázal na žuvačky.

Ben mu ich pristrčil. „Dobre. Sem s mapou.“

Gilbert odtiahol labku z mapy a Ben ju strčil Síranke do batoha.

„Ak mi dáš aj to pero,“ zanôtil biely potkan, „prezradím vám ešte čosi, čo by azda mohlo byť dôležité.“

Ben posunul pero ku Gilbertovi a ostatné veci schoval nazad do vrecka. „Spusti,“ vyzval ho.

Gilbert sa naklonil dopredu. „Nielen vy hľadáte Lem nebies,“ zašepkal.

„Čože?“ zareagovala Síranka zarazene.

„Už roky za mnou chodia krkavce,“ pokračoval Gilbert. „Podľa mňa sú to nanajvýš zvláštne krkavce. Vypytujú sa ma na Lem nebies, ale zaujímajú ich hlavne draci, čo sa tam vraj skrývajú. Drakov, ktorých pozná môj milý bratranec Robert, som samozrejme nespomenul ani slovkom.“

„Naozaj?“ nedôverčivo zatiahla Síranka.

Gilbert sa urazene vzpriamil v celej výške. „Isteže nie. Čo si o mne myslíš?“ Pokrčil nos. „Ponúkali mi hŕbu zlata a prekrásne drahé kamene. Ale mne sa tí čierni chlapci nepozdávali.“

„Krkavce?“ čudoval sa Ben. „Prečo práve krkavce? Prečo ich zaujímajú draci?“

„Ohó, nevypytujú sa kvôli sebe,“ vysvetľoval Gilbert tlmeným hlasom. „Niekto ich vyslal, ale ešte sa mi nepodarilo

zistiť, kto. No nech je to ktokoľvek, váš drak by si mal dať pred ním pozor.“

Síranka prikývla. „Zlatý,“ zahundrala.

Gilbert a Ben sa na ňu zvedavo pozreli.

„Čo si povedala?“ spýtal sa jej chlapec.

„Ale nič.“ Zamyslene sa odvrátila a zamierila k otvoru medzi policami.

„Maj sa, Gilbert,“ rozlúčil sa Ben a išiel za ňou.

„Pozdravte odo mňa Roberta, ak sa niekedy vrátite domov!“ volal za nimi potkan. „Odkážte mu, aby ma prišiel navštíviť. Tam vo vašich končinách je jeden trajekt, na ktorom nerozsýpajú jed na potkany.“

„Nehovor!“ Síranka sa naposledy obzrela. „Čo dáš, ak mu to poviem?“ Nevyčkala na Gilbertovu odpoveď a stratila sa medzi policami.

Dračí oheň

„Tak toto sme si mohli ušetriť!“ hnevala sa Síranka, keď sa opäť ocitli na ulici. „Do tohto smradľavého mesta sa trepeme len kvôli jednému namyslenému potkanovi, a čo sme od neho dostali, aby ho porantalo aj s muchotrávkou tigrovanou?! Mapu! Kus počarbaného papiera! Veď ten Lem nebies by som vyňuchala aj sama.“ Napodobnila Gilbertov hlas. „Takže teraz pristúpime k plateniu. Mala som mu priviazať chvost o ten jeho glóbus, tomu vypasenému mopslíkovi!“

„Čo sa vzrušuješ!“ Ben skryl Síranke uši pod kapucňu a ťahal ju za sebou. „Mapa nie je zlá vec. Všetko zase vyňuchať nemôžeš!“

„Tomu ty nerozumieš!“ namietala Síranka a namrzene sa motala za ním.

Mlčky kráčali vedľa seba.

„Kedy chcete ísť ďalej?“ opýtal sa Ben po chvíli.

„Len čo sa zotmie,“ odvetila Síranka a vzápätí takmer vrazila do tučného muža, ktorého jazvečík oňuchával obrubník chodníka. Pes prekvapene zdvihol hlavu, lebo mu udrel do nosa koboldí pach. Zakňučal a mykol vodidlom. Ben rýchlo zatiahol Síranku do najbližšej bočnej uličky.

„Poď tadiaľto, tu nie je tak rušno,“ navrhol. „O chvíľu sme tam.“

„Kamene, kamene, všade samé kamene!“ Síranka si nespokojne obzerala múry domov. „V žalúdku mi škvrčí hlasnejšie, ako keby si štartoval auto. Budem šťastná, keď odtiaľto zmizneme.“

„Taká ďaleká cesta, to musí byť vzrušujúce,“ poznamenal Ben.

Síranka sa mračila. „Radšej by som zostala v našej jaskyni.“

„Ale pomysli si – Himaláje!“ Ben v rozrušení zrýchlil krok. „A poletíš na drakovi! Človeče!“ Pokrútil hlavou. „Od šťastia by som sa zbláznil! Koľko dobrodružstiev vás čaká!“ Síranka sa pozrela na chlapca a zavrtela hlavou. „Čo trepeš? Aké dobrodružstvá? Čaká nás akurát tak zima a hlad, strach a nebezpečenstvo. Doma sme sa mali senzačne, ver mi, doma bolo fajn. Možno trochu častejšie pršalo, ale čo na tom? Chceš niečo vedieť? Na túto šialenú cestu sa púšťame kvôli vám ľuďom. Lebo od vás nikde nemáme pokoj! Musíme nájsť miesto, kam nikto z vás nestrčí svoj holý nos! Ale prečo ti to rozprávam? Veď ty si jeden z nich! Utekáme pred ľuďmi a ja sa tu s jedným potulujem. Blázinec, čo?“

Ben neodpovedal. Namiesto toho vtiahol Síranku do tmy pod bránu.

„Hej, héj, čo je?“ osopila sa na chlapca. „Naštval si sa? Fabrika je oproti na druhej strane, musíme prejsť cez cestu.“

„No veď. Nevidíš, čo sa tam deje?“ zašepkal Ben.

Síranka mu nakukla ponad plece. „Ľudia!“ vydýchla. „Kopa ľudí. Majú aj stroje.“ Zastonala. „My o viku...“

„Zostaň tu,“ skočil jej do reči Ben. „Idem tam a zistím, čo sa deje.“

„Čo?“ Síranka prudko zavrtela hlavou. „Nie, to nie je dobrý nápad. Musím Lunga varovať. Ihneď!“ Kým ju Ben stihol zadržať, bola už na ceste. Prebehla pomedzi dve trúbiace autá a cez nízky múrik preliezla na továrenský dvor. Ben zaklial a rozbehol sa za ňou.

Na dvore bol našťastie taký ruch, že si ich nikto nevšimol. Pri obrovskom bagri sa radila skupinka mužov. Ben videl, ako sa Síranka schovala za veľkou lyžicou a načúvala. Rýchlo tam prekĺzol a prikrčil sa vedľa nej.

„Nerozumiem, o čom hovoria,“ šepla mu Síranka. „Počujem ich, ale neviem, čo tie slová znamenajú. Hovoria, že chcú – niečo ‘vyhodiť’. Čo to znamená?“

„Nič dobré!“ odvetil Ben pošepky. „Poď rýchlo za mnou!“ Vytiahol ju za ruku hore a rozbehol sa k továrenskej budove. „Musíme sa dostať k Lungovi a odviesť ho odtiaľ preč. Okamžite!“

„Hej, čo tu vy dvaja hľadáte?“ zavolal ktosi za nimi.

Rýchlo zmizli v bezpečnej veľkej tmavej budove. Na schodoch do podzemia začuli za sebou ťažké kroky. „Sem vbehli!“ zakričal akýsi hlas. „Dve deti!“

„Dočerta, ako sa to mohlo stať?“ odpovedal mu niekto.

Ben so Sírankou bežali prázdnou, napoly rozpadnutou továrenskou pivnicou. Ich kroky sa zradne rozliehali po dlhých chodbách. Čo majú robiť? Musia draka varovať skôr, ako ho niekto objaví.

„Čo ak ideme neskoro?“ lapala po dychu Síranka. Kapucňa jej v behu skĺzla zo špicatých uší. Rýchlo si ju zase natiahla. „Možno ho už chytili. Možno ho už aj vypchali!“ Zavzlykala. „Prestaň a poď!“ Ben ju chytil za labu a bok po boku bežali ďalej. Kroky zneli za nimi čoraz bližšie. Síranke sa triasli nohy, ale k Lungovmu úkrytu to bol už len kúsok. Vtom Ben odrazu zastal. Lapal po vzduchu.

„Dokelu, prečo mi to napadlo až teraz? Musíme ich odlákať preč. Ty bež ďalej a povedz Lungovi, aby sa zachránil v kanáli. Odplávajte čo najďalej od továrne. Onedlho to tu celé vyletí do vzduchu.“

„A čo ty?“ dychčala Síranka. „Čo bude s tebou?“

,Ja si poradím,“ vyrazil zo seba Ben. „Tak už bež! Varuj Lunga.“ Síranka ešte sekundu váhala, potom sa zvrtla a bežala ďalej. Kroky už zneli celkom blízko. Zmizla za rohom v miestnosti, kde našli Bena. Drak ležal neďaleko priepustu a spal.

„Lung!“ Síranka mu skočila medzi laby a zatriasla ním. „Zobuď sa, rýchlo, musíme odtiaľto zmiznúť!“

Drak rozospato zdvihol hlavu. „Čo je? Kde je ľudský chlapec?“

„To ti vysvetlím neskoršie!“ zaručala. „Rýchlo cez priepust do kanála!“

Lung namiesto toho nastražil uši. Vstal a pomaly zamieril k chodbe, ktorou prišla Síranka. Počul ľudské hlasy, dva hlboké mužské a tretí Benov.

„Čo tu hľadáš?!“ zahrmel jeden z mužov. „Podľa toho, ako vyzerá, ušiel z domu,“ skonštatoval druhý.

„Nezmysel!“ vykríkol Ben. „Pustite ma! Nič som neurobil, naozaj!“

Znepokojený drak vystrčil hlavu ešte viac.

„Lung!“ Síranka ho zúfalo ťahala za chvost. „Lung, poď už! Musíme vypadnúť!“

„Ale chlapec možno potrebuje pomoc.“ Drak urobil ešte krok vpred. Mužské hlasy zneli čoraz výhražnejšie a Benov čoraz nešťastnejšie. „Má strach,“ povedal Lung.

„Je to človek!“ zasyčala Síranka. „A tí dvaja sú tiež ľudia. Nezožerú ho, ani ho nevypchajú, ale nás áno, keď nás dostanú. Tak už konečne poď!“

No Lung sa nepohol. Chvostom bičoval zem.

„Daj pozor, chce ujsť!“ zakričal jeden z mužov.

„Dostanem ho!“ zvolal druhý.

Ozval sa dupot nôh, kroky sa vzďaľovali. Lung urobil ďalší krok vpred.

„Mám ho!“ zreval mužský hlas.

„Au!“ zakričal Ben. „Pusť ma!“

Vtedy Lung vyrazil. Rútil sa továrenskou pivnicou ako obrovská mačka. Nahnevaná Síranka letela za ním. Ľudské hlasy zneli celkom blízko, až drak zrazu zbadal dvoch mužov. Stáli chrbtom k nemu. Jeden z nich držal Bena, ktorý sa metal a krútil.

Lung ticho zavrčal. Hlboko a hrozivo.

Muži sa obrátili a pustili Bena na zem ako vrece zemiakov. Vyľakaný sa pozbieral a rozbehol sa k Lungovi.

„Mal si predsa ujsť!“ kričal naňho. „Ja...“

„Nasadaj,“ prerušil ho drak a neprestajne mužov sledoval pohľadom. Stáli tam, akoby zapustili korene. Ben sa s roztrasenými nohami vyškriabal na Lungov chrbát.

„Zmiznite!“ prehovoril drak. „Chlapec patrí mne!“ Jeho hrubý hlas sa rozliehal tmavou pivnicou.

Muži sa od strachu potkýnali jeden o druhého.

„Asi sa mi sníva!“ vyjachtal jeden z nich. „Veď je to drak.“

Ešte vždy sa nepohli z miesta. Vtedy otvoril Lung papuľu, zavrčal a vychrlil modrý oheň. Plameň oblízal špinavé múry, čierny strop i kamennú dlážku. Miestnosť zachvátili plápolajúce plamienky. Muži zdesene cúvli. Vzápätí sa s krikom rozbehli preč, akoby im bol v pätách sám diabol.

„Čo je? Čo sa deje?“ Síranka sa bez dychu dotackala do miestnosti.

„Do kanála, rýchlo!“ zakričal Ben. „Keď sa vrátia, príde s nimi dvadsať ďalších.“

„Nasadni, Síranka!“ prikázal Lung a nepokojne načúval, ako doznievali mužské kroky. Keď mu Síranka konečne sedela na chrbte, drak sa otočil a veľkými skokmi sa vracal k úkrytu.

Cez nákladný priepust ešte prúdilo dnu jasné slnečné svetlo. Lung opatrne vystrčil papuľu.

„Veď je deň!“ zabedákala Síranka. „Priveľa svetla! Čo budeme robiť?“

„Poď!“ Ben ju stiahol z Lungovho chrbta. „Musí plávať sám. Môže sa ponoriť a neobjavia ho. My si vezmeme čln.“

„Čo?“ Síranka nedôverčivo cúvla pred chlapcom a pritisla sa k Lungovým šupinám. „Zase mám od neho odísť? Ako ho potom nájdem?“

„Tam je most!“ Ben sa obrátil k drakovi. „Ak sa pustíš vľavo a budeš plávať dolu kanálom, nemôžeš ho minúť. Pod ním sa schováš, kým neprídeme.“

Lung sa zamyslene pozrel na chlapca. Nakoniec prikývol. „Ben má pravdu, Síranka,“ prehovoril. „Dávajte si dobrý pozor.“ Potom sa pretisol cez priepust, ponoril sa hlboko do špinavej vody a stratil sa.

Síranka za ním s obavami hľadela. „Kde máš ten čln?“ opýtala sa Bena.

„Tu.“ Ben sa rozbehol k hŕbe škatúľ a odtisol ich. Za nimi sa zjavil na červeno natretý drevený čln.

„Tomu hovoríš čln?“ zatiahla Síranka sklamane. „Veď je sotva väčší ako orechová škrupina!“

„Ak sa ti nepáči, môžeš plávať,“ odsekol Ben.

„Pehe!“ Síranka naťahovala uši. Z diaľky počuli vzrušené hlasy.

Ben vliezol do hromady škatúľ, kde ho našli pri prvom stretnutí, a vynoril sa s veľkým batohom. „Tak ideš?“ opýtal sa a postrčil čln k priepustu.

„Utopíme sa,“ zakvílila Síranka a zhnusené hľadela na špinavú vodu.

Potom pomohla chlapcovi odstrčiť čln.

Čakanie na tmu

Lunga pri úteku cez kanál nikto neodhalil. Dva razy sa stretol s člnmi, ale zakaždým brázdili vodu s takým hlasným rachotom, že ich už zďaleka začul a včas sa ponoril až na dno kanála, kde sa v bahne usádzal odpad. Len čo nad ním tmavý tieň člna zmizol, drak sa opäť vynoril a dal sa unášať prúdom. Nad hlavou mu krúžili škriekajúce čajky, kým ich tichým vrčaním nezaplašil. Napokon sa za veľkými vŕbami, ktorých konáre viseli až do vody, konečne zjavil most.

Klenul sa ponad rieku širokým oblúkom. Hluk motorov z neho doliehal až do vody. Ale tieň pod mostom bol čierny ako bahno na dne kanála a chránil draka pred zvedavými očami. Lung vystrčil hlavu z vody a poobzeral sa. Široko-ďaleko nebolo vidieť ani živej duše, ani na vode, ani na brehu. Drak vyliezol z vody, striasol si zo šupín špinavú vodu a ľahol si do černičia, čo rástlo v tieni pod mostom.

Jazykom si čistil šupiny a čakal.

Zakrátko takmer ohluchol od hukotu nad hlavou, no strach o Síranku a o chlapca bol oveľa horší. Lung vzdychol, hlavu si položil na laby a zahľadel sa na vodu. Zrkadlili sa v nej sivé mraky. Vtom sa ho zmocnil doteraz nepoznaný pocit – cítil sa osamelý. Zriedkakedy býval sám, a ak aj, nikdy nie na takomto tmavom neznámom mieste. Čo ak sa Síranka nevráti? Drak zdvihol hlavu a zahľadel sa na kanál.

Kde len môžu byť? Cudné. Lungovi klesla hlava späť na laby. Aj chlapec mu chýbal. Ktovie, či sú aj iní ľudia ako on? Lung si spomenul na tých dvoch mužov, čo chytili Bena, a od zlosti mu myklo koncom chvosta.

Vtom uvidel čln. Bol malý ako orechová škrupina a cez kanál mieril rovno k nemu. Drak rýchlo zodvihol dlhý krk z tieňa pod mostom a vychrlil nad vodu dážď modrých iskier.

Keď ho Síranka zbadala, poskočila tak vzrušene, že sa čln povážlivo rozhojdal. Ben však bezpečne dopádloval k brehu. Síranka z neho v mihu vyskočila a rozbehla sa k Lungovi.

„Hej!“ vykrikovala. „Héééj, tak tu si!“ Zavesila sa mu na krk a nežne ho uhryzla do nosa. Uľahčené si vydýchla a zvalila sa k drakovi do trávy. „Nevieš si predstaviť, ako mi je zle!“ nariekala. „To hojdanie! Žalúdok ma bolí, akoby som zjedla slizovku žltkovú.“

Ben uviazal čln o strom a váhavo k nim podišiel. „Ďakujem ti,“ oslovil draka. „Ďakujem, že si odohnal tých mužov.“

Lung zohol krk a štuchol doňho papuľou. „Čo chceš teraz robil:?“ spýtal sa ho. „Vrátiť sa asi nemôžeš, čo?“

„Nie.“ Ben si s povzdychom sadol na svoj plecniak. „Továreň onedlho prestane existovať. Chcú ju vyhodiť do vzduchu.“

„Ale čo, určite si nájdeš nový úkryt!“ Síranka ňuchala vôkol seba a odtrhla zopár černicových listov. „Vieš čo? Nasťahuj sa k Rózkinmu bratrancovi. Miesta je tam dosť.“

„Rózkin bratranec!“ vykríkol Lung. „Na toho som v tom rozruchu úplne zabudol. Čo hovoril? Vie, kde máme hľadať?“

„Tak približne!“ Síranka si strčila listy do úst a odtrhla si ešte za hrsť. „Ale na to by sme boli prišli aj sami. Jedno je isté – čaká nás dlhá cesta. Nechceš si to ešte rozmyslieť?“

Lung iba pokrútil hlavou. „Nevrátim sa, Síranka. Čo hovoril potkan?“

„Dal nám mapu,“ ozval sa Ben. „Na nej je všetko napísané. Kadiaľ máte letieť, na čo si máte dať pozor, a všeličo iné. Fantastická vec.“

Drak sa nedočkavo obrátil k Síranke. „Mapu? Čo za mapu?“

„No, jednoducho mapu.“ Síranka ju vytiahla z plecniaka. „Tu je.“ Rozložila ju pred drakom.

„Čo to znamená?“ Lung zarazene pozoroval spleť čiar a fľakov. „Vyznáš sa v tom?“

„Samozrejme!“ prisvedčila Síranka a dôležito sa zatvárila. „Môj starý otec ich nakreslil celý kopec. Značil si do nich, kde má uložené zásoby húb, aby ich našiel.“

Drak prikývol. „Dobre.“ Zaklonil hlavu a zahľadel sa na oblohu. „Kam poletím najprv? Rovno na východ?“

„Kam? Na východ? Počkaj...“ Síranka sa poškrabkala za uchom a sklonila sa nad mapou. Chlpatým prstom sledovala Gilbertovu zlatú čiaru. „Nie, myslím, že by si mal letieť najprv na juh. Gilbert povedal, že najprv na juh a až potom na východ. Áno, presne tak to povedal.“ Prikývla. „Určite.“

„Síranka,“ prihovoril sa jej Lung, „si si istá, že tým čmáraniciam rozumieš?“

„Samozrejme!“ Síranka sa zatvárila urazene. „Och, dočerta aj s týmito ľudskými handrami!“ Zlostne si pretiahla Benov sveter cez hlavu a vykĺzla z nohavíc. „Keď ich mám na sebe, nemyslí mi to.“

Drak ju zamyslene pozoroval. Potom opäť vystrel krk a pozrel sa na oblohu. „Slnko zapadá,“ povedal. „Onedlho sa môžeme vydať na cestu.“

„Budem šťastná!“ Síranka poskladala mapu a zastrčila si ju do batoha. „Najvyšší čas vypadnúť z tohto mesta. Absolútne nemožné miesto pre draka a kobolda.“

Ben zdvihol niekoľko kamienkov a hádzal ich do tmavej vody. „Už sa sem nevrátite, však?“

„Prečo by sme sa mali?“ Síranka si strčila do plecniaka ešte za hrsť černicových listov. „Netúžim znovu stretnúť toho nafúkaného bieleho potkana!“

Ben prikývol. „Tak vám teda želám veľa šťastia,“ povedal a hodil do vody ďalší kameň. „Dúfam, že ten Lem nebies nájdete.“

Lung naňho pozrel.

Ben opätoval drakov pohľad.

„Rád by si išiel s nami, však?“ spýtal sa ho Lung.

Ben si zahryzol do pery. „Jasné,“ prikývol a nevedel, kam podieť oči. Znepokojená Síranka zdvihla hlavu a nastražila uši. „Čože?“ spýtala sa neveriacky. „S nami? Čo to vy dvaja tárate?“

Lung si ju nevšímal. Hľadel iba na chlapca. „Bude to nebezpečná cesta,“ upozornil ho. „Veľmi dlhá a veľmi nebezpečná. Možno sa už nikdy nevrátiš. Nebudeš tu niekomu chýbať?“

Ben zavrtel hlavou. „Som sám. Vždy som bol sám.“ Srdce mu bilo rýchlejšie. Pozeral sa na draka a neodvážil sa veriť vlastným ušiam. „Ty... by si ma naozaj vzal so sebou?“

„Ak chceš,“ prisvedčil Lung. „Ale dobre si to premysli. Vieš, že Síranka býva často protivná.“

Benovi sa podlomili nohy. „Viem,“ prisvedčil a zaškeril sa. Od radosti sa mu zatočila hlava.

„Hej, stop, počkajte!“ Síranka sa postavila medzi nich. „Čo blúznite? Nemôže ísť s nami.“

„Prečo nie?“ Lung ju zo žartu štuchol papuľou do chlpatého brucha. „Veľmi nám pomohol. Nemyslíš, že potrebujeme každú pomoc?“

„Pomoc?“ Síranka od zlosti takmer stratila rovnováhu. „Je to človek! Človek! Síce iba polovičný, ale človek! Iba kvôli ľuďom dnes nie sme vo svojej teplej jaskyni! Iba kvôli nim sme začali toto šialené pátranie! A ty odrazu chceš vziať so sebou jedného z nich?“

„Chcem.“ Lung vstal, otriasol sa a ohol krk tak, že sa mu koboldie dievča muselo chtiac-nechtiac pozrieť do očí. „Pomohol nám, Síranka. Je to priateľ. Je mi jedno, či je to človek, kobold alebo potkan. Okrem toho,“ pozrel sa na Bena, ktorý tam stál a sotva sa odvážil dýchať, „ani on už nemá domov, práve tak ako my. Mám pravdu?“ Spýtavo sa pozrel na chlapca.

„Nikdy som ho nemal,“ zahundral Ben a pozrel sa na Síranku.

Koboldie dievča si hrýzlo pery a pazúrmi sa zarývalo do blatistého brehu. „No dobre,“ zamumlalo konečne. „Už nepoviem ani slovo. Ale trvám na tom, že bude sedieť za mnou.“

Lung do nej drgol tak silno, že sa zvalila na chrbát do špinavej trávy. „Pôjde s nami a bude sedieť za tebou,“ povedal.

Blúdenie

Keď sa mesiac vynoril nad strechami mesta a na oblohe sa zjavilo zopár roztratených hviezd, Lung vyliezol spod mosta. Síranka bola v momente na jeho chrbte. Zato Benovi to dalo zabrať. Síranka posmešne sledovala, ako namáhavo lezie po Lungovom chvoste. Keď už konečne sedel, tváril sa tak pyšne, akoby vyliezol na najvyššiu horu sveta. Síranka mu vzala batoh, priviazala ho k svojmu a prehodila ich za seba cez Lungov chrbát ako sedlové vaky.

„Drž sa hrotov,“ poradila Benovi. „A priviaž sa k niektorému týmto remeňom, ináč pri prvom náraze vetra zletíš dolu.“

Ben prikývol. Lung sa spýtavo obzrel dozadu. „Hotovo?“

„Hotovo!“ prikývla Síranka. „Poďme hore! Smer juh!“

„Teda na juh?“ ubezpečoval sa Lung.

„Áno, a potom na východ. Veď ti poviem.“

Drak roztiahol ligotavé krídla a odrazil sa od zeme. Ben zadržal dych a pevne sa pritisol k Lungovmu chrbtovému výrastku. Drak stúpal čoraz vyššie. Hluk mesta zostal dolu pod nimi. Noc ich obklopila tmou a tichom a zo sveta ľudí zostal zakrátko už iba neurčitý trblet v hĺbke pod nimi.

„No, čo povieš?“ zakričala Síranka na Bena, keď už chvíľu leteli. „Nie je ti zle?“

„Zle?“ Ben sa zahľadel dolu, kde sa v tme vinuli cesty ako ligotavé slimačie stopy. ,Je to prekrásne! Je to – ani neviem vysloviť, aké to je.“

„Mne je spočiatku vždy zle,“ priznala Síranka. „Pomáha iba jedno – musím jesť. Siahni do môjho batohu a podaj mi hríb. Jeden z tých malých čiernych.“

Ben urobil, o čo ho požiadala, a znovu sa zahľadel nadol. Vietor mu hvízdal popri ušiach.

„Vynikajúce!“ mľaskala Síranka. „Veje od chrbta. Kým začne svitať, budeme v horách. Lung!“

Drak k nej obrátil hlavu.

„Na východ!“ zakričala mu Síranka. „Leť teraz východným smerom!“

„Už teraz?“ Ben jej nazrel cez plece. Síranka mala potkanovu mapu v lone a prstom sledovala zlatú čiaru.

„Ale ešte tam predsa nie sme!“ vykríkol Ben. „To nie je možné.“

Strčil ruku do vrecka vetrovky a vytiahol malý kompas. Baterka, vreckový nožík a kompas, to boli jeho poklady. „Musíme letieť ďalej na juh, Síranka!“ kričal. „Na zmenu kurzu je ešte priskoro!“

„Ale čo!“ Koboldie dievča sa spokojne potľapkalo po bruchu a oprelo sa o výrastok na Lungovom chrbte. „Tu máš, pozri sa sám, ty mudrc.“

Podala Benovi mapu, no tá sa trepotala vo vetre tak prudko, že ju sotva udržal. Ustarane si prezeral čiary, ktoré nakreslil potkan. „Musíme letieť ešte viac na juh!“ kričal. „Ak už teraz odbočíme na východ, dostaneme sa priamo doprostred žltého územia!“

„No a čo?“ Síranka zavrela oči. „Tým lepšie. Veď Gilbert nám ho odporúčal ako najlepšie miesto na oddych.“

„Ale nie!“ zvolal Ben. „To bola sivá. Odporúčal nám sivo vyznačené miesta. Pred žltými nás varoval. Len sa pozri!“ Ben zažal baterku a posvietil si na to, čo Gilbert naškriabal dolu pod mapu. „Tu to napísal. Žltá = nebezpečenstvo, nešťastie.“

Síranka sa nazlostené obrátila. „To som si mohla myslieť! Vy ľudia chcete vedieť všetko lepšie. To sa už nedá vydržať. Letíme správne. Mám na to nos, jasné?“

Ben pocítil, že Lung spomalil. „Čo je?“ zakričal drak. „Prečo sa hádate?“ „víle, to nič,“ zahundral Ben, poskladal mapu, strčil ju späť do Sírankinho batohu a ustarane sa zahľadel do tmy.

Pomaly začalo svitať a v sivom šere Ben po prvý raz v živote uvidel hory. Tmavé homole vyrastali z rannej hmly, ich kamenné hlavy sa týčili v ústrety oblohe. Medzi vrcholkami vykuklo slnko, odplašilo šero a šedé skaly pomaľovalo tisíckami farieb. Lung sa spustil trochu nižšie, pátravo krúžil pomedzi príkre svahy, až napokon zamieril k fliačiku zelene, obklopenému štíhlymi jedľami, ktorý sa rozprestieral tesne pod hranicou, kde už stromy nerastú. Drak k nemu priplachtil ako obrovský vták, niekoľkokrát mocne zamával krídlami, až takmer zastal vo vzduchu, a potom mäkko pristál medzi stromami.

Ben a Síranka zliezli so stuhnutými nohami z Lungovho chrbta a obzerali sa. Vrch nad nimi čnel vysoko do oblohy. Drak zažíval a očami hľadal nejaké chránené miesto medzi skaliskami. Jeho jazdci sa zatiaľ opatrne priblížili na kraj zrázu.

Ben pozrel dolu. Keď na zelených svahoch uvidel kravy, malé ako chrobáčiky, zakrútila sa mu hlava a rýchlo o krok cúvol.

„No čo?“ posmievala sa mu Síranka a odvážila sa až na samý kraj. Zarastené prsty na nohách jej trčali do vzduchu. „Hory sa ti nepáčia?“

„Zvyknem si,“ odsekol Ben. „Veď aj ty si si zvykla na lietanie, nie?“ Obrátil sa k Lungovi. Ten si už našiel miesto. V tieni skalistého výbežku sa skrútil do klbka, papuľu si položil na laby a chvost ovinul okolo tela.

„Lietanie je pre drakov veľmi únavné,“ šepkala Síranka Benovi. „Ak si nemôžu potom pospať, zosmutnejú. Tak hrozne, že s nimi vôbec nie je reč. A ak sa náhodou ešte aj rozprší...“

obrátila oči stĺpkom, „no, čo ti budem hovoriť... Ale našťastie,“ pozrela sa na oblohu, „na dážď to nevyzerá. Alebo máš zase iný názor?“

Ben pokrútil hlavou a poobzeral sa.

„Podľa toho, ako vyvaľuješ oči, si v horách ešte nebol, čo?“ spýtala sa Síranka.

„Raz som sa sánkoval na hŕbe odpadkov, ale nebola vyššia ako táto jedlička.“ Ben si sadol na batoh do zarosenej trávy. Medzi vysokými vrchmi si pripadal drobulinký ako chrobáčik. Napriek tomu sa nemohol dosýta vynadívať na všetky tie špice a výbežky, čo sa tiahli až po obzor. Na jednom zo vzdialených kopcov objavil zrúcaninu akéhosi hradu. Tmavé steny trčali do rannej oblohy. Hoci vyzeral sotva väčší ako zápalková škatuľka, pôsobil hrozivo.

„Pozri,“ drgol Síranku. „Vidíš tamten hrad?“

Koboldie dievča zívlo. „Kde? Aha, ten,“ zívlo ešte raz. „No a čo? Tam, odkiaľ my dvaja s Lungom pochádzame, je takých veľa. Sú to staré ľudské príbytky. To by si mal predsa vedieť.“ Otvorila batoh a strčila si do úst zopár listov, čo si natrhala pod mostom. „Tak!“ Odhodila batoh do nízkej trávy. Jeden z nás si teraz môže pospať, druhý bude držať stráž. Budeme losovať?“

„Netreba.“ Ben pokrútil hlavou. „Pokojne si ľahni, ja by som aj tak nezaspal.“

„Ako myslíš.“ Síranka zamierila tam, kde spal Lung. „Len niekam nespadni, dobre?“ zavolala cez plece. Potom sa skrútila vedľa draka a v nasledujúcej chvíli už spala.

Ben vybral z batoha lyžicu a konzervu raviol, vreckovým nožíkom ju otvoril a v bezpečnej vzdialenosti od okraja zrázu si sadol do trávy. Lyžicou lovil z konzervy studené cestoviny a obzeral sa. Treba držať stráž. Zahľadel sa nad vrcholec hory. Na jasnej oblohe nad ním krúžili drobné bodky. Ben si spomenul na krkavce, o ktorých im rozprával Gilbert Šedochvost. Ale čo, pomyslel si, všade vidím strašidlá.

Slnko stúpalo čoraz vyššie. Vyhnalo hmlu z údolí a jeho teplé lúče Bena uspávali. Radšej teda vyskočil ä prechádzal sa hore-dolu. Keď Síranka začala nahlas chrápať, prikradol sa k nej a z jej batoha vytiahol Gilbertovu mapu.

Opatrne ju rozložil a vybral z vrecka kompas. Potom potiahol za šnúrku v knihe a pozorne si prezeral mapu hôr, v ktorých sa podľa neho nachádzali. S obavami skúmal potkanove záznamy. „Tu je to!“ šomral si. „Vedel som to. Pristáli sme presne uprostred jednej zo žltých škvŕn. Dostali sme sa priďaleko na východ. No, pekne sa to začína.“

Odrazu za ním čosi zašramotilo.

Ben zdvihol hlavu. Áno, teraz znovu, celkom zreteľne. Otočil sa. Síranka s Lungom spali. Iba konček dračieho chvosta sa mykal zo spánku. Ben sa celý nesvoj obzrel. Ktovie, či tu v horách nežijú hady. To bolo asi jediné, čoho sa skutočne bál. Ale čo, možno to bol iba králik, pomyslel si. Zložil mapu, strčil ju nazad do Sírankinho batoha – a neveriacky vypleštil oči.

Spoza veľkého, machom obrasteného kameňa sotva krok od neho vyšiel opatrne malý tučný mužíček. Bol sotva väčší ako sliepka, na hlave mal obrovský klobúk rovnakej sivej farby ako okolité skaly. V ruke držal kamenný čakan.

„Nie, to nie je on,“ povedal mužík a premeriaval si Bena od hlavy po päty.

„Ako to, že nie, Sadrovec?“ Spoza kameňa vykukli ďalší traja bruchatí chlapíci. Obzerali si Bena ako nejaké čudné zviera, ktoré neuveriteľnou náhodou zablúdilo práve do ich vrchov.

„Kvôli nemu by nás hlavy nesvrbeli, preto!“ vysvetlil Sadrovec. „Nevidíte, že je to človek? I keď malý.“ Trpaslík sa ustarostené obzeral na všetky strany. Pozrel sa dokonca aj na oblohu. Potom rázne zamieril k Benovi, ktorý ešte vždy ohromený sedel na zemi. Sadrovec pred ním zastal, čakan zvieral pevne v rukách, akoby mu mohol pomôcť proti ľudskému obrovi. Ostatní traja zostali za kameňom a so zatajeným dychom sledovali svojho odvážneho veliteľa.

„Hej, ty, človek,“ zašepkal Sadrovec a zaťukal Benovi na koleno. „S kým si tu?“

„Čo... čo... čože?“ vyjachtal Ben.

Tučný sa obrátil ku kamarátom a poklopal si po čele. „Bystrý práve nie je!“ zakričal im. „Skúsim to ešte raz.“ Znovu sa pozrel na Bena. „S kým – si – tu?“ opýtal sa ho. „S elfom? Alebo s vílou? S koboldom? Či s bludičkou?“

Ben sa nechtiac pozrel tam, kde spali Lung a Síranka.

„Ahá!“ Sadrovec urobil pár krokov tým smerom, stal si na špičky a ohromene zalapal po vzduchu. Oči mal odrazu okrúhle ako guľôčky. Sňal si velikánsky klobúk, poškrabal sa po plešatej hlave a znovu si ho nasadil.

„Hej, Sľudovec, Kremenec, Okruhliak!“ zvolal. „Vylezte konečne spoza kameňa!“ A nábožným hlasom dodal: „Nebudete mi veriť. Je to drak! Strieborný drak!“

Po prstoch sa pomaly zakrádal k spiacemu Lungovi. Jeho kamaráti sa vzrušene potkýnali za ním.

„Počkajte!“ Benovi sa konečne vrátila reč. Vyskočil a postavil sa medzi Lunga a drobných mužíkov. Hoci boli sotva väčší ako fľašky od malinovky, zodvihli kladivá a čakany a nepriateľsky naňho zagánili.

„Z cesty, človeče!“ zavrčal Sadrovec. „Veď ho chceme len vidieť.“

„Síranka!“ skríkol Ben cez plece. „Síranka, zobuď sa, sú tu takí smiešni malí chlapíci.“

„Smiešni malí chlapíci?“ Sadrovec pristúpil k Benovi. „To myslíš nás? Počuli ste to, bratia?“

„Čo je to za krik?“ ozvala sa Síranka a zívajúc vyliezla spoza spiaceho draka.

„Lesný kobold!“ skríkol vyľakaný Sľudovec.

„Trpaslíci kamenári!“ zvolala Síranka. „No toto! Pred nimi si nikde nemôžeš byť istý.“ Jediným skokom skočila medzi nich, zdrapia Sľudovca za golier a zdvihla ho do vzduchu. Trpaslíkovi od ľaku vypadlo kladivo z ruky a krivými nožičkami kopal vo vzduchu. Jeho kamaráti sa ako jeden vrhli na Síranku, ale koboldie dievča ich druhou labou bez námahy odsotilo.

„No, no, len sa tak nevzrušujte,“ vyzvala ich Síranka, zobrala im z rúk kladivá a čakany a hodila ich cez plece za seba. „Neviete, že draci sa nesmú budiť, hm? Čo keby vás zjedol na raňajky? Zdá sa, že ste šťavnatí a chrumkaví.“

„Pchá, hlúpe koboldovské táraniny!“ skríkol Sadrovec. Vrhol na Síranku jedovatý pohľad, ale pre istotu o pár trpasličích krokov cúvol.

„Draci nejedia nič, čo dýcha!“ zvolal najtučnejší trpaslík a prikrčil sa za najbližší kameň. „Žijú z mesačného svetla. Všetka ich sila pochádza z mesiaca. Keď nesvieti, nemôžu lietať.“

„Ahá, takže vy máte za ušami, čo?“ Síranka položila metajúceho sa Sľudovca do trávy a zohla sa k ostatným. „Tak mi teda povedzte, odkiaľ ste vedeli, že sme tu? Že by sme vám čírou náhodou pristáli rovno pred dverami?“ Štyria krpáni bojazlivo na ňu hľadeli do výšky. Sadrovec štuchol do najmenšieho. „Spusti, Okruhliak,“ vyzval ho. „Si na rade.“

Okruhliak neisto vystúpil z radu, prstami sa pohrával s okrajom klobúka a nepokojným pohľadom pokukoval po obroch, čo stáli v tráve pred ním. „Nie, bývame ešte o riadny kus vyššie,“ povedal konečne roztraseným hlasom. „Ale dnes ráno nás tak strašne svrbeli hlavy, ako nás svrbievajú iba blízko hradu.“

„A čo to znamená?“ opýtala sa Síranka netrpezlivo.

„Svrbia nás len vtedy, keď sú nablízku iné bájne bytosti,“ vysvetlil Okruhliak. „V blízkosti ľudí a zvierat nás vôbec nesvrbia.“

„Našťastie!“ vzdychol si Sľudovec.

Síranka neveriacky hľadela na štyroch mužíkov.

„Pred chvíľou si spomenul hrad.“ Ben si kľakol pred Okruhliakom na kolená a spýtavo sa naňho pozeral. „Myslíš azda tamten vzadu?“

„My nič nevieme!“ vykríkol spoza kameňa najtučnejší trpaslík.

„Čuš, Kremenec!“ zahriakol ho Sadrovec.

Okruhliak pozrel na Bena ako splašený králik a rýchlo sa vtisol medzi ostatných. Zato Sadrovec prikročil k chlapcovi.

„Presne ten hrad sme mali na mysli,“ zakňučal. „Keď sme pri ňom, svrbenie sa takmer nedá vydržať. Preto sme sa k nemu už roky nepriblížili. Napriek tomu, že kopec, na ktorom stojí, cítiť zlatom, až nám strháva klobúky z hlavy.“

Ben aj Síranka sa pozreli na hrad.

„Kto v ňom býva?“ spýtal sa Ben s obavou v hlase.

„To nevieme!“ šepol Okruhliak.

„Nie, ani netušíme!“ zašomral aj Kremenec a zachmúrene pozeral na Bena a Síranku.

„Ani to nechceme vedieť,“ pokračoval Sadrovec. „Dejú sa tam temné veci. Nič pre nás, všakže, bratia?“

Všetci štyria zavrteli hlavami a zomkli sa ešte tesnejšie k sebe.

„Znie to, akoby sme mali čo najrýchlejšie letieť ďalej,“ usúdila Síranka.

„Hovoril som ti predsa, že sa máme žltej vyhýbať!“ Znepokojený Ben sa obzrel na Lunga, ktorý spokojne spal. Iba hlavu obrátil na druhú stranu. „Neleteli sme dosť ďaleko južným smerom. Ale ty si mi nechcela veriť.“

„No dobre, dobre!“ Síranka si zamyslene hrýzla pazúry. „Teraz to už nezmeníme. Aj tak nemôžeme odletieť skôr, ako zapadne slnko. Lung musí celý deň spať, ináč nebude mať v noci dosť síl na lietanie. Dobre,“ tleskla labami. „Najlepšia príležitosť doplniť si zásoby. Ako to tu vyzerá, mládenci?“ Sklonila sa k trpaslíkom. „Viete, kde tu rastú chutné bobule alebo korienky?“

Štyria malí mužíci si začali šepkať. Nakoniec Sadrovec s dôležitým výrazom na tvári urobil krok vpred, odkašľal si a povedal: „Ukážeme ti jedno miesto, kobold, ale iba pod podmienkou, že nám drak oňuchá skaly.“

Síranka sa začudovane pozrela na trpaslíka. „Načo vám to bude?“

Vtedy vykročil vpred aj Kremenec. „Draky cítia poklady,“ zašepkal. „To vie predsa každý.“

„Naozaj?“ zaškerila sa Síranka. „Kto vám to povedal?“

„Píše sa o tom v rozprávkach,“ vysvetlil Sadrovec. „V rozprávkach z čias, keď tu ešte žili draci.“

„Bolo ich tu veľmi, veľmi veľa,“ dodal Okruhliak. „Ale všetci dávno zmizli.“ Smutne pokrčil plecami a s obdivom sa pozrel na Lunga.

„Môj starý otec,“ šepkal Sľudovec, „môj starý otec z matkinej strany na jednom ešte jazdil. Drak mu vyňuchal zlato a striebro, kremeň a turmalín, horský krištáľ, olovenú rudu, malachit!“ Trpaslík nadšene prevrátil oči.

„No dobre,“ mykla Síranka plecom. „Keď sa drak zobudí, poprosím ho o to. Ale iba ak mi ukážete niečo naozaj chutné pod zub.“

„Súhlasíme. Poď s nami!“ Trpaslíci kamenári zaviedli Síranku na miesto, kde sa vrch strmo zvažoval do údolia, a šikovne zliezali po skalách nadol.

Preľaknutá Síranka cúvla naspäť, ďalej od okraja svahu. „Čože, tam dole? To neprichádza do úvahy. Rada lozím trochu po kopcoch, ale musia byt' guľaté a mäkké ako mačací chrbát. Toto veru nie! Čo keby ste tam zliezli sami, chlapci? Ja tu na vás počkám a keď sa drak zobudí, zavolám vás. Dobre?“

„Ako chceš,“ súhlasil Sľudovec. „Ale určite nás zavolaj!“

„Čestné slovo.“ Síranka hľadela za drobnými mužíkmi a krútila hlavou. Šikovne ako tučné muchy liezli po strmej skalnej stene dolu. „Dúfam, že vedia, čo škriatkom chutí,“ hundrala si pod nos.

Potom prevzala stráž.

Nanešťastie si nevšimla, že najtučnejší z trpaslíkov, Kremenec, sa odpojil od ostatných a nenápadne zmizol pod konármi jedle.

Hrôzoslav zlatý
Trpaslíci mali pravdu. Hrad, do blízkosti ktorého Lung zablúdil, bol skutočne temné miesto, oveľa nebezpečnejšie pre draka ako pre trpaslíkov kamenárov. Jeho obyvateľa zaujímali trpaslíci práve tak málo ako muchy alebo pavúky. Zato na draka čakal už vyše stopäťdesiat rokov.

Múry hradu sa v daždi dávno rozpadli. Veže sa zrútili, schodištia zarástli tŕním a bodľačím. Domácemu pánovi to neprekážalo. Jeho pancier bol necitlivý k dažďu, vetru i chladu. Hrôzoslav Zlatý sídlil hlboko v podzemí, vo vlhkých klenutých pivniciach, a túžobne spomínal na staré dobré časy, keď v hradnej streche neboli diery a keď vychádzal na lov, loviť jedinú korisť, ktorá mu stála za to – draka.

Hrôzoslavov pancier sa ešte ligotal ako čisté zlato. Pazúry mal ostrejšie ako sklené črepiny, zuby mocnejšie a síl viac ako hociktorá iná živá bytosť. Ale nudil sa. Nuda ho zožierala. Od nudy zdivel, zúril ako pes, uviazaný na reťazi, bol taký náladový, že väčšinu svojho služobníctva už dávno zožral.

Zostal mu iba jeden jediný tenučký drobec, ktorý sa volal Mušinoha. Vo dne, v noci leštil Hrôzoslavov pancier, zbavoval prachu jeho chrbtové hroty, čistil mu ligotavé zuby a brúsil pazúry. Vo dne, v noci, od svitu do mrku, a zlatý drak zatiaľ ležal v rozpadnutom hrade a čakal, že mu niektorý z množstva špiónov prinesie správu, na ktorú tak nekonečne dlho čaká – správu o posledných drakoch, aby konečne mohol znovu vyraziť na lov.

V to ráno, kým Lung spal len o niekoľko vrchov ďalej medzi skalami, prišli za ním dvaja špióni – jeden z Hrôzoslavových krkavcov zo severu a bludička z juhu. Ale nepriniesli nič nové. Spomínali iba samé bezvýznamné veci – videli zopár trollov tam, zopár víl hentam, morského hada, obrovského vtáka – ale po drakoch ani chýru, ani slychu. Hrôzoslav ich za to zožral na raňajky, hoci vedel, že z krkavčieho peria ho zakaždým nepríjemne rozbolí žalúdok.

Keď sa pred ním uklonil Mušinoha, vyzbrojený handrami a kefami, drak mal hroznú náladu. Drobec sa vyšplhal na Hrôzoslavovo obrovské telo a začal mu leštiť zlaté šupiny na pancieri, ktorý pokrýval telo jeho pána od hlavy až po koniec chvosta. „Opatrne, ty dutohlavý homunkulus!“ osopil sa naňho Hrôzoslav. „Auuuu! Dnes mi nestúpaj na brucho, rozumel si?! Prečo si mi nezabránil zožrať toho hlúpeho čierneho vtáka?“

„Neposlúchli by ste ma, majstre,“ odvetil mu Mušinoha. Zo zelenej fľaše odlial do vedra s vodou trochu leštidla na pancier, ktoré pre pána vlastnoručne namiešali trpaslíci kamenári. Iba po ňom sa šupiny tak ligotali, že sa v nich mohol vidieť ako v zrkadle.

„To je pravda!“ zavrčal Hrôzoslav.

Mušinoha namočil handru do vody a dal sa do práce. Sotva však vyleštil tri šupiny, keď sa pán so stonaním prevalil na bok. Vedro spadlo a pristálo na zemi.

„Prestaň!“ zreval Hrôzoslav. „Dnes nebudeš leštiť. Ešte viac ma z toho bolí brucho. Radšej mi naostri pazúry. Poďme!“ Ľadovým dychom sfúkol Mušinohu z chrbta. Chlápätko sa skotúľalo dolu a pristálo na popukanej kamennej dlažbe. Bez slova sa vyštveralo na nohy, vytiahlo spoza opaska pilník a začalo ostriť čierne dračie pazúry.

Hrôzoslav ho namrzene pozoroval. „Rozprávaj mi niečo, spusti!“ zavrčal. „Rozprávaj mi o mojich hrdinských činoch.“

„Prepánajána, už zase!“ zašomral si Mušinoha.

„Co si hovoril?“ vyzvedal Hrôzoslav.

„Ale nič,“ vyhováral sa Mušinoha. „Už idem na to, majstre. Moment, ako to bolo? Aha!“ Malé chlápätko si odkašľalo a spustilo: „Za studenej bezmesačnej noci v roku 1423...“

„1424!“ opravil ho Hrôzoslav. „Koľkokrát ti to mám ešte opakovať, ty slepačí mozog?“ Zlostne sa zahnal na drobca, ale Mušinoha sa šikovne uhol.

„Za studenej bezmesačnej noci v roku 1424,“ začal znova, „vytvoril veľký alchymista Petronius z Paliny najväčší zázrak, aký svet kedy videl, najmocnejšiu bytosť, aká...“

„Najmocnejšiu a najnebezpečnejšiu bytosť,“ skočil mu do reči Hrôzoslav. „Usiluj sa trochu, áno? Ináč ti odhryznem tie tvoje pavúčie nohy. Ďalej!“

„...najmocnejšiu a najnebezpečnejšiu bytosť,“ rapotal poslušne Mušinoha, „aká kedy chodila po zemi. Urobil ju zo stvorenia, ktorého meno nikto nepozná, z ohňa a vody, zo zlata a železa, z najtvrdšieho kameňa a z rosy, pozbieranej z listov alchemilky obyčajnej. Potom ho silou blesku oživil a svojmu dielu dal meno Hrôzoslav.“ Mušinoha zívol. „Ó, prepáčte.“

„Ďalej, ďalej,“ súril ho Hrôzoslav a privrel červené oči.

„Áno, ďalej. K službám!“ Mušinoha si strčil pilník pod pazuchu a presunul sa k ďalšej labe. „V tú istú noc,“ pokračoval, „vytvoril Petronius ešte dvanásť homunkulov, malých mužíkov. Posledný z nich sedí tu a brúsi vám vaše ctené pazúry. Ostatní...“

„To preskoč,“ zavrčal Hrôzoslav.

„Mám spomenúť aj to, ako náš stvoriteľ Petronius skončil medzi zubami vo vašej ctenej papuli?“

„Nie, to nie je zaujímavé, hovor radšej o mojom love, o mojom veľkom love, leštič panciera.“

Mušinoha zavzdychal. „O krátky čas po svojom stvorení sa dal nádherný, nepremožiteľný, skvelý Hrôzoslav Zlatý do práce, aby z povrchu zemského vymazal všetkých ostatných drakov...“

„Vymazal?“ Hrôzoslav otvoril oči. „Vymazal? Čo je to za slovo?“

 „Och, vari som minule použil iné slovo, majstre?“ Mušinoha sa poškriabal po špicatom nose. „Muselo mi to vypadnúť. Ach, a teraz sa mi ešte zlomil aj pilník.“

„Skoč si po iný,“ zavrčal Hrôzoslav. „Ale ponáhľaj sa, lebo ináč skončíš ako tvoji jedenásti bratia v mojom žalúdku.“

„Nie, vďaka,“ šepol Mušinoha a vyskočil. Ale práve keď sa chcel rozbehnúť ku kamenným schodom, čo vedú do skrytých hradných pivníc, skackal po nich dolu veľký krkavec. Mušinohu to neprekvapilo. Títo čierno operení mládenci patrili k najusilovnejším a najvernejším Hrôzoslavovým špiónom – napriek tomu, že tu a tam niektorého z nich zožral. Na chrbte mu sedel trpaslík kamenár, a tí sa sem odvážili len zriedkakedy. Ani to leštidlo na pancier sem nenosili osobne, vždy ho priniesol niektorý krkavec.

Kým krkavec skackal dolu schodmi, trpaslík si pridŕžal na hlave svoj velikánsky klobúk. Tvár mal červenú od vzrušenia. V pivnici sa náhlivo zošuchol čiernemu vtákovi z chrbta, urobil niekoľko krokov k Hrôzoslavovi a aký dlhý, taký široký sa pred ním hodil na zem.

„Čo chceš?“ opýtal sa Mušinohov pán mrzuto.

„Videl som ho!“ vyletelo z trpaslíka, ktorý ani nezdvihol tvár zo zeme. „Videl som ho, vaša Zlatosť!“

„Koho?“ Hrôzoslav sa unudene škriabal po brade.

Mušinoha podišiel k trpaslíkovi a sklonil sa k nemu. „Namiesto toho, aby si tu ryl nosom do zeme,“ šepkal mu, „prejdi priamo k veci. Môj majster má dnes totiž skutočne hroznú náladu.“

Trpaslík sa pozbieral, nervózne sa pozrel na Hrôzoslava a roztraseným prstom ukázal na stenu za zlatým drakom. „Takého,“ vydýchol, „videl som jedného takého.“

Hrôzoslav sa obrátil. Na stene visel koberec, ktorý pred stáročiami utkali ľudia. Farby vybledli, ale aj v tej tme sa dalo rozoznať, čo je na ňom zobrazené – strieborný drak, s ktorým bojujú rytieri.

Hrôzoslav sa vzpriamil. Červenými očami gánil na trpaslíka. „Ty si videl strieborného draka?“ Jeho hlas zadunel pod starými klenbami. „Kde?“

 „Na našej hore,“ vyjachtal trpaslík a trochu sa upokojil. „Priletel dnes ráno. S koboldom a ľudským chlapcom. Hneď som sem letel, aby som ti to oznámil. Dáš mi za to jednu zo svojich zlatých šupín?“

 „Len pomaly!“ zavrčal Hrôzoslav. „Musím sa zamyslieť.“

„Sľúbil si mi to!“ vykríkol trpaslík.

Mušinoha ho odtiahol nabok. „Buď ticho, ty dutá hlava!“ zasyčal. „Vari pod tým veľkým klobúkom nemáš ani trochu rozumu? Môžeš byť rád, že ťa nezožerie. Nasadni na krkavca a rýchlo zmizni. Možno si videl iba veľkú jaštericu.“

„Nie, nie!“ kričal trpaslík. ,Je to určite drak! Jeho šupiny vyzerajú ako z mesačného svetla a je obrovský, velikánsky.“

Hrôzoslav nehybne stál a zamyslene hľadel na koberec. Potom sa otočil.

„Beda ti,“ ozval sa hrozivým hlasom, „beda ti, ak sa mýliš. Rozpučím ťa ako plošticu, ak si vo mne vzbudil márnu nádej.“

Trpaslík vtiahol hlavu medzi plecia.

„Leštič, ku mne!“ zaručal Hrôzoslav.

Mušinoha sa strhol. „Pilník, pilník, majstre!“ zvolal. „Hneď poň zabehnem. Už letím, ponáhľam sa!“

„Zabudni na pilník!“ zreval Hrôzoslav. „Mám pre teba dôležitejšiu prácu. Poletíš s krkavcom na kopec, odkiaľ prišiel tento hlupák. Zistíš, čo vlastne videl. Ak je tam naozaj drak, vypátraš, prečo je sám, odkiaľ ide a čo tam robí ten kobold a človek. Chcem vedieť všetko, počuješ – všetko!“

Mušinoha prikývol a rozbehol sa ku krkavcovi, ktorý trpezlivo čakal pod schodiskom.

Trpaslík za ním zarazene hľadel. „A čo ja?“ spýtal sa. „Ako sa mám vrátiť?“

Hrôzoslav sa usmial. Nebol to príjemný pohľad. „Kým bude Mušinoha preč, smieš mi brúsiť pazúry, leštiť pancier, utierať šupiny od prachu, čistiť zuby a zbierať zo šupín parazity. Menujem ťa svojím novým leštičom panciera! To je tvoja odmena za dobrú správu.“

Trpaslík naňho zhrozene vypliešťal oči.

Hrôzoslav si oblizol papuľu a spokojne zachrochtal.

„Budem sa ponáhľať, majstre,“ ozval sa Mušinoha a vyliezol na krkavčí chrbát. „O chvíľu som späť.“

„Nech ti to ani na um nezíde,“ zavrčal nevľúdne Hrôzoslav. „Pošleš mi správu po vode, rozumel si? Je to rýchlejšie ako poletovať sem a tam.“

„Po vode?“ Mušinoha zavrtel hlavou. „Ale to môže trvať aj dlhšie, kým sa mi na tom vrchu podarí nájsť vodu, majstre!“

„Trpaslík ti povie, kde je, ty slepačí mozog!“ zahrmel Hrôzoslav a obrátil sa. Ťažkým krokom pomaly zamieril ku kobercu, na ktorom sa trblietal strieborný drak, utkaný z tisícich vlákien. Hrôzoslav zastal tesne pred ním. „Možno sa naozaj vrátili,“ hundral si. „Po toľkých rokoch. Aááách, vedel som, že sa nemôžu predo mnou večne schovávať. Pred ľuďmi možno, ale predo mnou nie!“

Špión

[image: image21.png]


Keď krkavec vyletel z rozpadnutých hradných múrov, Mušinoha sa bojazlivo obzrel dozadu. Homunkulus doteraz opúšťal hrad iba vtedy, keď lovecká vášeň vyháňala Hrôzoslava do údolí, kde hltal kravy a ovce. Obrovský drak sa premiestňoval podzemnými cestami. Plával riekami, čo tiekli hlboko pod zemou, a na povrch sa vynoril len v noci pod rúškom tmy. Teraz viselo na oblohe jasné horúce slnko a Mušinohovi robil spoločnosť iba jediný krkavec.

,Je to ešte ďaleko?“ vypytoval sa a dával si pozor, aby sa nepozrel dolu.

„Na tom kopci pred nami!“ zakrákal krkavec. „S odrezaným vrcholom.“ Letel k nemu ako šíp.

„Musíš letieť tak rýchlo?“ Mušinoha zaboril tenké prsty do krkavčieho peria. „Veď mi to odtrhne uši!“

„Myslel som, že sa ponáhľame,“ odsekol krkavec a nespomalil. „Vážiš sotva polovicu, čo ten trpaslík, hoci nie si oveľa menší ako on. Z čoho si, zo vzduchu?“

„Uhádol si.“ Mušinoha sa stiesnene nakláňal dopredu a dozadu. „Zo vzduchu a z niekoľkých ďalších jemných prísad. Ale recept sa stratil.“ Napäto hľadel dopredu. „Tam... tam v tráve sa čosi blyští!“ zvolal odrazu a vyvalil oči. „Ten hlúpy trpaslík mal naozaj pravdu. Je to drak.“

Krkavec zakrúžil nad miestom, kde spal medzi skalami Lung skrútený do klbka. Ben so Sírankou sedeli pár metrov ďalej nad mapou. Pri nich stáli traja trpaslíci kamenári.

„Môžeme pristáť tam na tom výbežku!“ zašepkal Mušinoha krkavcovi. „Rovno nad ich hlavami. Tam budeme môcť najlepšie načúvať.“

Keď krkavec pristál na skalnom výbežku, Síranka nedôverčivo pozrela nahor.

„Zmizni!“ sykol Mušinoha na vtáka. „Schovaj sa v tamtej jedli, kým ti nezamávam. Mňa nevidí, ale ty ju ktovie prečo znepokojuješ.“

Krkavec vzlietol do vzduchu a zmizol medzi tmavými jedľovými vetvami. Mušinoha sa opatrne presunul na okraj výstupku.

„Áno, áno, pripúšťam!“ hovorilo práve koboldie dievča. „Trochu sme sa odklonili od správneho smeru. Ale to nič. Dnes v noci sa dostaneme k moru.“

„Rád by som vedel, ku ktorému, Síranka,“ prehovoril človek. Bol to ešte malý človek, chlapec.

„Vieš ty čo, pán Najmúdrejší?“ hnevalo sa koboldie dievča. „Dnes v noci naviguješ ty. Aspoň nemusím počúvať tvoje reči, keď zase zablúdime.“

„Kam máte vlastne namierené?“ opýtal sa jeden z trpaslíkov.

Mušinoha natiahol uši.

„Hľadáme Lem nebies,“ odvetil mu Ben.

Síranka drgla doňho tak silno, že takmer spadol. „Kto ti povedal, že to máš vešať na nos každému trpaslíkovi, hm?“

Chlapec stisol pery.

Mušinoha sa posunul ešte o kúsok dopredu. Lem nebies? Čo to je?

„Zobúdza sa!“ vykríkol zrazu jeden z trpaslíkov. „Pozrite, zobúdza sa!“

Mušinoha sa otočil – a naozaj tam uvidel strieborného draka.

Bol oveľa menší ako Hrôzoslav. Oči nemal červené, ale zlaté. Drak si povystieral pekné končatiny, zažíval a prekvapene sa zahľadel na troch malých chlapíkov, čo sa schovávali chlapcovi za chrbtom.

„Ohó, trpaslíci!“ povedal hlasom drsným ako mačací jazýček. „Trpaslíci kamenári.“

„Áno, za každú cenu sa chceli s tebou zoznámiť,“ zasmial sa chlapec a ťahal trpaslíkov spoza chrbta. „Toto tu je Sadrovec, toto Okruhliak, toto zas Sľudovec a...“ zarazene sa obzeral vôkol. „Kde je ten štvrtý? Ani neviem, ako sa volá.“

„Kremenec!“ povedal Sadrovec a zbožne pozrel na draka. „Nemám ani potuchy, kam zmizol. Je tak trochu čudák.“

Mušinoha na skalnom výbežku sotva potlačil chichot. „Kremenec je hlupák,“ zašepkal. „A v tejto chvíli leštič Hrôzoslavovho panciera.“ Keď sa homunkulus posunul ešte o kúsok vpred a chcel sa vykloniť ponad výbežok, zo svahu sa uvoľnil kamienok a spadol koboldiemu dievčaťu rovno na hlavu. Nedôverčivo ho zdvihlo, no Mušinoha rýchlo cúvol.

„Trpaslíci si myslia, že zacítiš poklady, Lung,“ ozval sa chlapec. „Chcú ťa poprosiť, aby si preňuchal ich kopec.“

„Poklady?“ Drak zavrtel hlavou. „Aké poklady? Myslíte zlato a striebro?“

Trpaslíci prikyvovali a s napätím hľadeli na draka. Lung zamieril k úbočiu hory a začal oňuchávať skaly. Trpaslíci sa mu vzrušene tmolili okolo nôh.

„Vonia to dobre,“ skonštatoval drak. „Ináč ako hory, z ktorých som prišiel, ale dobre. Veru áno. No pri najlepšej vôli vám nedokážem povedať čím.“

Trpaslíci si vymenili sklamané pohľady.

„Tam, odkiaľ ideš, je ešte viac drakov?“ vyzvedal Okruhliak.

„To by zaujímalo aj mňa,“ zašepkal Mušinoha na pozorovateľní.

„Áno,“ prisvedčil drak. „A dúfam, že tam, kam mám namierené, tiež.“

„Tak už dosť!“ vykríklo koboldie dievča, práve keď to začalo byť napínavé. Mušinoha by jej bol najradšej napľul na hlavu. Síranka skočila medzi trpaslíkov a draka a hnala drobných mužíkov preč. „Počuli ste, čo Lung povedal. Nevie, či sú v hore poklady. Tak si vezmite kladivá a čakany a nájdite si ich sami. Lung musí odpočívať. Čaká nás dlhá cesta.“

A bolo. Síranka sa aj nasledujúce hodiny starala, aby sa Mušinoha nič zaujímavé nedozvedel. Trpaslíci rozprávali Lungovi o starých dobrých časoch, keď ich predkovia ešte lietali na drakoch, a nakoniec mal Sadrovec nekonečne dlhú prednášku o kremeni a striebornej rude.

Bolo to na nevydržanie. Mušinoha od samého zívania takmer spadol z pozorovateľné.

Keď slnko ležalo nízko nad horami, Mušinoha opustil úkryt, dal krkavcovi znamenie, aby ho nasledoval, a namáhavo sa šplhal po skalách k prameňu, ktorý mu Kremenec opísal. Našiel ho ľahko. Zo štrbiny v skale bublavo vyvierala voda a stekala do malej kotlinky. Trpaslíci obložili prameň ligotavými polodrahokamami. Krkavec zakrákal, spustil sa dolu a zobákom pozbieral chrobáky, čo sedeli medzi kameňmi. Mušinoha sa vyškriabal na najväčší kameň a napľul do priezračnej vody.

Pokojná vodná hladina sa sčerila. Voda stmavla a na hladine sa zjavil Hrôzoslavov obraz. Na chrbte mu stál Kremenec a veľkým štetcom oprašoval chrbtové hroty.

„No konečne!“ privítal Hrôzoslav Mušinohu. „Kde si trčal tak dlho? Od netrpezlivosti som tohto trpaslíka takmer zožral.“

„Ó, to by ste nemali robiť, majstre,“ namietol Mušinoha. „Hovoril pravdu, pristál tu drak. Strieborný ako mesačné svetlo a oveľa menší ako vy, ale drak to rozhodne je.“

Hrôzoslav neveriacky zízal na homunkula.

„Drak!“ zašepkal napokon. „Strieborný drak. Dal som prehľadať celý svet až po posledný špinavý kút, aby som ich našiel. A dnes mi jeden pristane priamo pred dverami.“ Oblizol si zuby a usmial sa.

„Vidíte?“ zakričal Kremenec z jeho chrbta. Od vzrušenia mu vypadol štetec z rúk. „To ja som vám ho našiel, ja! Dáte mi tú šupinu? Alebo azda aj dve?“

„Zavri ústa, lebo ti hneď ukážem zlato, čo mám medzi zubami! Čisti ďalej!“ okríkol ho Hrôzoslav.

Naľakaný Kremenec spadol z dračieho chrbta a zodvihol štetec. Hrôzoslav sa obrátil k svojmu bývalému leštičovi panciera. „Rozprávaj, čo si sa dozvedel. Tam, odkiaľ prišiel, je ich ešte viac?“

„Áno,“ prisvedčil Mušinoha.

Hrôzoslavovi sa rozsvietili oči. „Áááách!“ zavzdychal. „Konečne! Konečne sa môžem znovu vydať na lov.“ Vyceril zuby. „Kde ich nájdem?“

Mušinoha si pošúchal špičku nosa a nervózne sa pozrel na majstrov obraz. „Tak to,“ vtiahol hlavu medzi plecia, „to teda neviem, majstre.“

„Ty to nevieš?“ zreval Hrôzoslav tak hlasno, až sa mu Kremenec zas dolu hlavou skydol z chrbta. „Ty to nevieš? Čo si tam celý čas robil, ty naničhodná pavúčia noha?“

„Nemôžem za to! To koboldie dievča je na vine!“ kričal Mušinoha. „Dáva pozor, aby drak nerozprával, odkiaľ prišli. Ale zato viem, čo hľadá, majstre!“ Horlivo sa naklonil nad tmavú vodu. „Hľadá Lem nebies.“

Hrôzoslav sa vzpriamil. Chvíľu nehybne stál. Červené oči upieral tým smerom, kde bol Mušinoha, ale akoby hľadel niekam cez neho. Kremenec si napravil klobúk a šomrajúc liezol po dračom chvoste, plnom hrotov.

Homunkulus si odkašlal. „Poznáte to miesto, majstre?“ opýtal sa ticho.

Hrôzoslav ešte vždy neprítomné hľadel cez neho.

„To nepozná nikto,“ zavrčal napokon. „Okrem tých, čo sa tam skrývajú. Ušli predo mnou, zaliezli tam pred vyše sto rokmi. To miesto som hľadal, až som si zodrel laby do krvi. Zo-

pár ráz som bol tak blízko, až sa mi zdalo, že ich cítim. Ale drakov som nikdy nenašiel a s lovom bol koniec.“

„Teraz môžete uloviť tohto!“ zakričal mu Kremenec z chrbta. „Bol taký hlúpy, že vám pristal rovno pod nosom.“

„Pchá!“ Hrôzoslav sa opovržlivo zahnal labou na potkana, čo bežal okolo. „A čo ďalej? Zábava by sa rýchlo skončila. Navyše by som sa nikdy nedozvedel, odkiaľ prišiel a kde sú ostatní. Nie, mám lepší nápad, oveľa, oveľa lepší! Mušinoha!“

Homunkulus sa vyľakane strhol. „Áno, majstre?“

„Budeš ho sledovať,“ zachrochtal Hrôzoslav. „Budeš ho sledovať a zavedie nás k ostatným – či už k tým, ktorých hľadá, alebo k tým, od ktorých odišiel.“

„Ja?“ Mušinoha sa udrel do úzkeho hrudníka. „Ale prečo ja, majstre? Nepôjdete so mnou?“

Hrôzoslav zafučal. „Nechce sa mi znovu drať si laby. Každý večer mi budeš podávať správy, počuješ, každý večer! A keď ten Lem nebies nájdu, prídem za tebou.“

„Ale ako, majstre?“ vydýchol Mušinoha.

„Mám väčšiu moc, ako tušíš. A teraz zmizni. Pusť sa do práce.“ Hrôzoslavov obraz sa začal rozplývať.

„Stop! Počkajte, majstre!“ zvolal homunkulus. Voda v kotlinke však bola čoraz priezračnejšia, až Mušinoha hľadel do očí vlastnému obrazu.

„Och, nie!“ zašepkal. „Nie, nie, nie!“ S hlbokým povzdychom sa odvrátil a pobral sa za krkavcom.

Búrka
Trpaslíci kamenári už dávno spali v jaskyniach, keď sa Lung začal chystať na odlet. Tentoraz si dopredu sadol Ben s kompasom v ruke. Celé hodiny študoval mapu, čo dostali od potkana, vtisol si do pamäti každú maličkosť, hory a rieky, nad ktorými poletia, mestá, ktorým sa treba vyhnúť. Musia letieť ešte stovky kilometrov na juh. Ich najbližší cieľ je Stredozemné more. Ak budú mať šťastie, do svitania pristanú na pobreží.

Drak sa mocnými údermi krídel vyšvihol do vzduchu. Obloha nad horami bola jasná. Dorastajúci mesiac žiaril medzi tisíckami hviezd a v ústrety im vanul mierny vetrík. Bolo také ticho, že Ben počul, ako za ním Síranka mľaská. Šum Lungových krídel pretínal studený vzduch.

Keď hory zostali za nimi, Ben sa otočil a naposledy sa zahľadel na čierne vrcholy. Vtedy sa mu na chvíľku zazdalo, že za nimi v tme vidí veľkého vtáka s drobnou postavičkou na chrbte.

„Síranka!“ oslovil koboldie dievča pošepky. „Obzri sa dozadu. Vidíš niečo?“

Síranke klesla ruka s hríbom, na ktorom si práve pochutnávala. Obzrela sa cez plece. „Nerob si starosti,“ upokojovala Bena.

„Mohol by to byť krkavec!“ nedal sa Ben. „Potkan nás predsa pred nimi varoval, nie? A nesedí mu náhodou niečo na chrbte?“

„Práve preto!“ Síranka sa vrátila k hríbu. „Práve preto si nemusíš robiť starosti. To je elf. Elfovia milujú lietanie za mesačného svitu. Podozrivé sú len krkavce bez pasažiera. No bez čarovnej moci by ani tie nemohli dlho sledovať letiaceho draka.“

„Elf?“ Ben sa znovu obzrel, ale vták s cestujúcim na chrbte už zmizol, akoby ho pohltila noc. „Sú preč,“ zahundral Ben.

Jasné, že sú preč. Najskôr cestovali na niektorú z tých bláznivých elfovských zábav. Hm!“ Síranka si utrela ústa a odhodila zvyšok huby. „Taký rýdzik mliečny, to je naozaj lahôdka.“

Leteli celé hodiny a Ben sa často obzeral cez plece, ale postavu na vtákovi už nevidel. Lung letel južným smerom rýchlejšie ako vietor. Ben sa po celý čas vypytoval Síranky, čo vidia jej koboldie oči dolu na zemi. On sám rozoznal v tej tme iba rieky a jazerá, lebo sa jagali od mesačného svitu, ktorý sa zrkadlil v ich vodách. Takto spoločne navigovali draka podľa potkanových rád, obchádzali mestá a iné nebezpečné miesta.

Keď sa začalo rozvidnievať, v blízkosti gréckeho pobrežia si našli v olivovom háji miesto na odpočinok. Deň prespali za spevu cikád. Keď vyšiel mesiac, znovu sa dali na cestu. Lung zamieril na juhovýchod k pobrežiu Sýrie. Noc bola vlahá, nad morom fúkal horúci južný vietor. Pred svitaním sa však počasie zmenilo.

Vietor, ktorý im po celý čas vial do tváre, zosilnel. Lung sa mu pokúšal uniknúť. Chvíľu letel vo väčšej výške, potom sa spustil nižšie, no vietor bol všade. Drak napredoval čoraz namáhavejšie. Oblaky vôkol nich sa zoskupovali do nebeských pohorí. Zadunel hrom, tmavú oblohu rozčesli blesky.

„Odchýlime sa od kurzu, Lung!“ kričal Ben. „Vietor ťa ženie na juh!“

„Nevládzem letieť priamo proti nemu!“ odpovedal mu drak. Zo všetkých síl sa boril s neviditeľným nepriateľom, no vietor ho strhával so sebou, zavýjal mu do uší a zrážal ho nadol do spenených vín.

Ben so Sírankou sa zo všetkých síl pridržiavali Lungových výrastkov. Aj Síranka sa našťastie pevne priviazala. Ináč by obaja už dávno spadli Lungovi z chrbta a zrútili sa do hĺbky.

Bičoval ich dážď, čo sa lial z oblačných kopcov. Dračí chrbát bol taký šmykľavý, že sa nevládali udržať rukami, a tak sa Síranka zakvačila Benovi okolo pása. Pod nimi sa penilo more. Medzi vlnami zbadali zopár ostrovov, no pevnina na dohľad nebola.

„Myslím, že nás to ženie k egyptskému pobrežiu!“ vykríkol Ben.

Síranka sa ho držala ešte pevnejšie. „K pobrežiu?“ kričala. „To je dobre, úplne jedno, ktoré to bude. Hlavne, aby sme neskončili v tej polievke tam dolu.“

Vyšlo slnko, ale spoza čiernych oblakov prebleskoval len bledý prísvit. Lung bojoval. Búrka ho znovu a znovu stláčala dolu do vín. Leteli tak nízko, že Bena i Síranku zasiahla do tváre spŕška slanej vody.

„Hovorí tá tvoja múdra mapa niečo aj o počasí?“ zakričala Síranka Benovi.

Chlapec mal úplne mokré vlasy a od duniacich hromov mu zaliehalo v ušiach. Videl, že Lung čoraz ťažšie pohybuje krídlami. „To pobrežie...“ kričal, „to pobrežie, kam nás ženie búrka...“ vytrel si vodu z očí, „... je plné žltých miest. Len sa tak nimi hmýri!“

Loď, čo plávala pod nimi, tancovala na spenených vlnách ako zátka. Vtom sa z hmly vynoril úzky pruh pobrežia.

„Tam!“ skríkol Ben. „Tam vpredu je zem, Lung. Doletíš tam?“ Drak bojoval z posledných síl proti vetru a pomaly, pomaličky sa blížil k spásnemu brehu. More pod nimi bičovalo nízke útesy. Palmy sa prehýbali vo vetre.

„Dokážeme to!“ zakričala Síranka a pazúrmi prevŕtala Benovi pulóver. „Dokážeme to!“

Ben pomedzi roztrhané mraky videl, ako stúpa slnko. Obloha bola čoraz svetlejšia. Búrka slabla, akoby sa s nadchádzajúcim dňom ukladala na spánok.

Ešte niekoľko úderov krídlami a drak nechal more za sebou, spustil sa nižšie, až napokon vyčerpaný pristál v jemnom mäkkom piesku.

Ben a Síranka rozuzlili namoknuté remence a skĺzli z Lungovho chrbta. Drak položil hlavu do piesku a zatvoril oči.

„Lung!“ sykla Síranka. „Vstávaj! Musíme si nájsť úkryt. Tu bude onedlho také svetlo ako na čistinke víl.“

Ben stál vedľa nej a s obavami sa obzeral. Palmy lemovali breh vyschnutého riečneho koryta obďaleč, čo by kameňom dohodil. Ich vejáre šušťali vo vetre. Krajina za nimi sa dvíhala do piesočných kopčekov a medzi nimi sa v rannom slnku kúpali rozpadnuté stĺpy, zvyšky múrov – a veľký stanový tábor.

Tam sú bezpochyby ľudia.

„Rýchlo, Lung!“ súrila ho Síranka, keď sa unavený drak dvíhal zo zeme. „K palmám!“

Rozbehli sa po piesku, prešli krížom cez vyschnuté riečne koryto na druhú stranu a vyškriabali sa na skalnatý breh, porastený palmami. Stáli dosť husto, aby Lunga na chvíľu uchránili pred zvedavými pohľadmi, ale ako celodenný úkryt nestačili.

„Možno niečo nájdeme medzi tamtými pahorkami,“ zadúfal Ben. Jaskyňu alebo aspoň tmavý kút v rozvalinách.“

Z vrecka nohavíc vytiahol potkanovu mapu, bola však taká premočená, že sa nedala rozložiť. „Dopekla!“ frflal. „Musíme ju usušiť na slnku, ináč je po nej.“„

„A čo tí ľudia?“ ozvala sa Síranka. „Je ich tam ako mravcov.“ Znepokojene hľadela pomedzi palmy k neďalekému stanovému táboru. „Sú to predsa ľudia, nie? Ešte nikdy som nevidela, že by toľkí bývali v domoch z látky.“

„Myslím, že je to stanový tábor archeológov,“ ozval sa Ben. „Raz som to videl vo filme. Vyzeralo to presne takto.“

„Archeločo?“ lámala si jazyk Síranka. „To bude asi mimoriadne nebezpečný druh ľudí, nie?“

Ben sa rozosmial. „Ale kdeže. Vyhrabávajú zo zeme staré chrámy a vázy a podobné veci.“

„A načo?“ nechápavo krčila nosom Síranka. „Tie haraburdy sú určite už dávno pokazené. Načo ich vlastne vykopávajú?“

Ben pokrčil plecom. „Zo zvedavosti. Aby videli, ako ľudia predtým žili, vieš?“

„Aha,“ prikyvovala Síranka. „A čo s tým potom robia? Dajú to všetko zase do poriadku?“

„Niee!“ zavrtel Ben hlavou. „Niekedy tie črepiny zlepia zase dokopy, ale väčšinu nechajú tak, ako našli.“

Koboldie dievča neveriacky hľadelo na rozpadnuté stĺpy. Slnko stúpalo čoraz vyššie a zdalo sa, že ľudia sa pustili do práce. Lung vytrhol Síranku z myšlienok.

Zažíval, ponaťahoval sa a vystrel unavený krk. „Ľahnem si pod tie zvláštne stromy,“ zahundral ospanlivo. „Šum ich lístia určite rozpráva prekrásne príbehy.“

Vzdychol a ľahol si, ale Síranka ho prinútila opäť vstať. „Nie, nie, Lung, tu to nie je dosť bezpečné!“ tvrdila. „Určite nájdeme niečo lepšie. Tam pri tých vŕškoch to nevyzerá zle, Ben má pravdu. Musíme si nájsť miesto dostatočne ďaleko od tábora ľudí.“

Tisla draka hlbšie medzi palmy. Odrazu ju Ben schmatol za ruku.

„Počkaj!“ Ukázal na pláž za nimi. „Pozri sa.“ Na vlhkom piesku, vo vyschnutom riečišti aj na svahu po nich zostali zreteľné stopy.

„Ach jaj, kde som nechala hlavu?“ hrešila sa Síranka. Bystro vyliezla po kmeni palmy a odtrhla si dlhý vejár. „O stopy sa postarám,“ sykla dolu na Bena. „Ty pohľadaj poriadny úkryt pre Lunga. Nájdem vás. Rýchlo, nech už ste preč!“

Drak sa s nevôľou odvrátil. Síranka zoskočila do riečiska a palmovou ratolesťou zametala stopy.

„Pod,“ povedal Ben Lungovi a hodil si cez plece oba batohy.

No drak sa nepohol z miesta. „Nemali by sme na teba počkať?“ zavolal za Sírankou s obavou v hlase. „Čo keď sem prídu ľudia?“

„No a? Tých predsa už zďaleka počuť!“ upokojovala ho Síranka. „Choďte!“

Lung vzdychol. „No dobre. Ale ponáhľaj sa.“

„Cestné koboldie slovo!“ Síranka sa spokojne obzrela. Stopy na svahu a v koryte rieky už zmizli. „Keby vám cez cestu prebehli huby, myslite na mňa.“

Jasné,“ sľúbil jej Ben a rozbehol sa za drakom.

Úkryt pre Lunga našli. Medzi skalnatými výbežkami kopcov v bezpečnej vzdialenosti od tábora ľudí objavili jaskyňu, napoly ukrytú za tŕnistými kríkmi. Na skalách pri vchode boli vyryté ohyzdné tváre a na jednej strane pokrývalo kameň neznáme písmo. Pôsobilo trochu odstrašujúco, ale tŕnistý porast vôkol bol dosť vysoký a v húštine nebola vyšliapaná cestička. Všetko nasvedčovalo tomu, že jaskyňa archeológov nezaujíma. Benovi to vyhovovalo.

„Idem sa pozrieť, kde trčí Síranka,“ oznámil Lungovi, ktorý sa medzitým pohodlne usalašil v chladnej jaskyni. „Batohy nechám tu.“

„Zatiaľ sa maj,“ zamrmlal Lung z polospánku.

Ben rozložil mapu od potkana, ako najlepšie vedel, rozprestrel ju na kameň a po obvode ju zaťažil malými kamienkami, aby uschla na slnku. Potom sa čo najrýchlejšie rozbehol za Sírankou. Cestou zotieral Lungove stopy. Odtlačky jeho ľudských nôh by sotva vzbudili podozrenie, ale aj tak podľa možnosti stúpal na kamene a zvyšky múrov, čo všade trčali z piesku. Slnko ešte nestálo veľmi vysoko, no napriek tomu už jasne žiarilo z oblohy. Zadychčaný Ben, mokrý od potu ako myš, dobehol k vyschnutému korytu rieky. Tu pod palmami bolo trochu chladnejšie. Ben sa pátravo rozhliadal na všetky strany, no Síranky nikde. Zoskočil teda zo svahu, prešiel cez riečisko a bežal na pláž k miestu, kde Lung pristál. Síranka nebola ani tam. Boli tu len dračie odtlačky. Veľké laby sa zaryli hlboko do piesku a po chvoste ostala viditeľná rovná čiara. Prečo ich Síranka neodstránila?

Ben sa ustarostené obzeral. Kde je to dievča?

V stanovom tábore bolo rušno. Autá prichádzali a odchádzali. Muži kopali a hrabali v horúcom piesku medzi zrúcaninami.

Ben išiel až tam, kde sa akoby z prázdnoty vynorili Lungove stopy. Potiaľto ich Síranka stihla zotrieť. Čupol si a skúmal piesok, rozrytý od množstva nôh. Odtlačky Sírankiných láb sa dali sotva rozoznať pod stopami od ľudskej obuvi. Ben s búšiacim srdcom vstal. Kúsok odtiaľ stálo nedávno auto. Viedli k nemu stopy čižiem. Sírankine stopy však nevidel.

„Uniesli ju,“ zahundral Ben. „Tí ničomníci ju jednoducho vzali so sebou.“

Stopy pneumatík viedli priamo do stanového tábora.

Ben sa tam rozbehol.

V zajatí

Keď sa Ben vkradol do tábora, medzi veľkými stanmi nenašiel ani živú dušu. Väčšinou všetci pracovali v rozvalinách, kde v rannej horúčave čistili prastaré múry od nánosov času a snívali pritom o tajných pohrebných komorách, v ktorých spia múmie. Ben túžobne vykúkal spoza stanov, sledoval nálezisko ohradené povrazmi. Určite musí byť vzrušujúce zísť dolu po rozpadnutých schodoch, z ktorých archeológovia odstraňujú púštny piesok.

Zo zadumania ho vytrhli rozrušené hlasy. Opatrne sa pustil za nimi, zakrádal sa úzkymi uličkami medzi stanmi, až prišiel na okraj voľného priestranstva. Muži v dlhých voľných odevoch, niektorí v tropických prilbách, sa tisli okolo čohosi v tieni veľkej datľovej palmy. Jedni rozhadzovali rukami, iní tam stáli, akoby stratili reč. Ben sa predral cez ten zmätok až dopredu, aby videl, čo spôsobilo toľký rozruch. Pod palmou stáli klietky, veľké i malé. V niekoľkých boli sliepky, z ďalšej nešťastne vykúkala opica. V najväčšej sedela Síranka. Zízajúcim zvedavcom ukazovala chrbát, ale Ben ju ihneď spoznal.

Muži, čo postávali okolo neho, rozprávali viacerými rečami, hovorili po anglicky aj po francúzsky. Benovi sa podarilo zachytiť niekoľko útržkov, ktorým rozumel.

„Bude to akási mutácia opice,“ tvrdil muž s tučným nosom a dozadu ustupujúcou bradou. „Nepochybne.“

„O tom by som teda pochyboval, profesor Schwertling,“ protirečil mu vysoký chudý muž, čo stál hneď vedľa Bena.

Profesor Schwertling zastonal a žalostne vyvrátil oči k oblohe. „Nezačínajte zas s vašimi bájnymi bytosťami, Wiesengrund.“

Profesor Wiesengrund sa iba usmial. „Milý kolega, to, čo ste tu ulovili,“ prehovoril miernym hlasom, „je kobold. Aby som bol presnejší, škvrnitý lesný kobold, a to je skutočne prekvapujúce, lebo tento druh možno nájsť najmä na severe Škótska.“

Ben naňho začudovane hľadel. Odkiaľ to vie? Síranka asi tiež načúvala, Ben videl, ako nastražila uši. Profesor Schwertling však iba posmešne vrtel hlavou.

„Ako môžete neprestajne zo seba robiť blázna, Wiesengrund?“ opýtal sa. „Aj vy ste predsa vedec. Profesor archeológie, doktor dejín, starých jazykov a čo ja viem čoho všetkého ešte. Napriek tomu tvrdíte také smiešnosti.“

„Som presvedčený, že blázna robia zo seba druhí,“ odvetil mu profesor Wiesengrund. „Opica – prosím vás! Videli ste už niekedy takú opicu?“

Síranka sa zvrtla a zlostne na tých dvoch zagánila.

„Vy hadovky smradľavé!“ zaprskala. „Nepodarené slizovky žĺtkové!“

Profesor Schwertling vyľakane odskočil. „Dobrý bože, aké zvláštne zvuky!“

„Nadáva vám, nepočujete?“ Profesor Wiesengrund sa usmieval. „Dáva vám mená húb. V hubách sa vyzná! Hadovky, slizovky, pahlivy! Všetko druhy, ktoré po požití pravdepodobne spôsobujú nevoľnosť, a presne tie isté pocity má akiste teraz z nás. To je ozaj trúfalosť, chytať iné živé bytosti a väzniť ich.“

Profesor Schwertling iba nesúhlasne pokrútil hlavou a podišiel ku klietkam.

Ben sa nenápadne pokúsil dať Síranke znamenie, ale bola priveľmi zaujatá. Lomcovala mrežami a nadávala. Medzi množstvom dospelých chlapov si Bena vôbec nevšimla.

„A toto je čo za bytosť, kolega?“ opýtal sa profesor Schwertling a ukázal na klietku vedľa Síranky.

Ben ohromene vyvalil oči. V klietke sedel malý mužíček, tvár schovaná v dlaniach, na hlave strapaté mrkvovočervené vlasy, ruky a nohy tenké ako triesky. Na sebe mal čudné nohavice, ktoré sa zaväzovali pod kolenami, dlhý úzky kabátik s veľkým golierom a drobulinké špicaté čižmy.

„Podľa vášho názoru to asi tiež bude mutant,“ vyhlásil profesor Wiesengrund.

Jeho tučný kolega však pokrútil hlavou. „Nie, nie, to bude akýsi veľmi komplikovaný malý stroj. Už sme začali intenzívne pátrať, kto ho tu v tábore stratil. Dnes ráno ležal úplne premočený medzi stanmi. Krkavec mu šklbal šaty. Zatiaľ sme nezistili, ako sa vypína, tak sme ho dali do klietky.“

Profesor Wiesengrund prikývol a zamyslene pozoroval malého mužíčka. Ani Ben nevedel od zvláštneho stvorenia odtrhnúť oči. Iba Síranku mužíček vôbec nezaujímal. Aj k ľuďom sa znovu obrátila chrbtom.

„V jednom bode máte pravdu, Schwertling.“ Profesor Wiesengrund pristúpil bližšie k malému zajatcovi. „Na rozdiel od tamtoho škriatka toto skutočne nie je dielo prírody. Je to umelé stvorenie. Nie však malý stroj, ako si myslíte, ale bytosť z mäsa a krvi, ktorú stvoril človek. Stredovekí alchymisti boli veľmi šikovní, dokázali si poradiť aj s výrobou takýchto bytostí.“ Profesor poodstúpil od klietky. „Áno, toto je nepochybne pravý homunkulus.“

Ben videl, ako malý muž vyľakane zdvihol hlavu. Oči mal červené, tvár bielu ako sneh a dlhý a špicatý nos.

Profesor Schwertling sa rozosmial. Smial sa tak ohlušujúco, že sliepky v klietkach splašene poletovali sem a tam a vyľakaná opica škriekala. „Wiesengrund, vy ste jedinečný!“ kričal. „Homunkulus! Viete čo? Rád si vypočujem, aké bláznivé vysvetlenie máte pre tie zvláštne stopy na pláži. Poďte so mnou, pozrieme sa na ne, súhlasíte?“

„Nuž, vlastne som sa chcel vrátiť k jaskyni baziliškov, ktorú som objavil.“ Profesor Wiesengrund vrhol na zajatcov posledný pohľad. „Našiel som tam zopár veľmi zaujímavých hieroglyfov. Ale niekoľko minút vám môžem venovať. Keď vám vysvetlím pôvod tých stôp, pustíte týchto dvoch tu na slobodu? Čo vy na to, Schwertling?“

Profesor Schwertling sa znovu rozosmial. „Vy ste vtipkár! Odkedy človek púšťa na slobodu, čo raz chytil?“

„Veru, odkedy?“ zahundral si popod nos profesor Wiesengrund. Vzdychol si a vykročil za svojím tučným kolegom, ktorého prevyšoval dobre o hlavu. Ben hľadel za nimi. Keď ten Wiesengrund vedel, že Síranka je kobold, tak asi rozpozná aj dračie stopy. 

Najvyšší čas, aby sa vrátili k Lungovi.

Ben sa ustarostené rozhliadol po okolí. Pri klietkach postávalo ešte stále niekoľko mužov. Ben si sadol do piesku pod veľkú palmu a čakal. Trvalo celú večnosť, kým sa konečne všetci pobrali za prácou. Keď priestranstvo zostalo konečne prázdne, Ben vyskočil a rozbehol sa k Sírankinej klietke. Naposledy sa opatrne rozhliadol, ale nablízku bola iba vychudnutá mačka. Malý mužíček si opäť schovával tvár v dlaniach.

„Síranka,“ sykol Ben. „Síranka, to som ja.“

Koboldie dievča sa prekvapene otočilo. „No konečne!“ vyprsklo. „Už som si myslela, že sa vynoríš až potom, keď ma tí odporní hnojníci vypchajú.“

„Dobre, dobre, upokoj sa,“ chlácholil ju Ben a skúmal zámok na klietke. „Som tu už dlhšie, ale kým všetci len postávali a lámali si hlavu, či si opica alebo čo, nemohol som nič robiť.“

„Jeden z nich ma spoznal,“ šepkala Síranka cez mreže. „Nepáči sa mi to!“

„Naozaj pochádzaš zo Škótska?“ opýtal sa jej Ben.

„Do toho ťa nič,“ odbila ho podráždene Síranka. „Tak čo bude? Podarí sa ti ho otvoriť?“

Ben mykol plecami. „Čo ja viem? Nevyzerá veľmi jednoducho.“ Z nohavíc vytiahol vreckový nožík a strčil špičku do zámku.

„Švihni si!“ zasyčala Síranka a s obavami sa poobzerala, ale medzi stanmi nevidela nikoho.

„Všetci sú na pláži a vyvaľujú oči na zvyšok Lungových stôp, čo si tam nechala,“ vysvetlil jej Ben. „Au, dočerta, to je ale odolná vecička!“

„Prepáčte!“ ozval sa odrazu váhavo akýsi hlas. „Keby ste ma vyslobodili, mohol by som vám byť nápomocný.“

Ben aj Síranka sa prekvapene otočili.

Pri mrežiach klietky stál homunkulus a usmieval sa na nich.

„Pokiaľ môžem súdiť, zámok na mojom väzení by sa mal dať ľahko otvoriť,“ vysvetľoval. „Kvôli mojej veľkosti sa asi rozhodli pre jednoduchý.“

Ben si prezrel zámok a prikývol. „Naozaj, to bude hračka.“ Vzal nožík a priložil ho k zámku, ale Síranka ho v tej chvíli zdrapla cez mreže za rukáv.

„Hej, počkaj, nie tak rýchlo,“ sykla. „Veď vôbec nevieme, čo je zač.“

„Hlúposť.“ Ben pokrútil hlavou, jediným myknutím zámok povolil, otvoril dvierka na klietke a drobné chlápätko z nej vytiahol.

„Najponíženejšia vďaka!“ uklonil sa drobec pred chlapcom. „Zdvihnite ma k zámku, áno? Uvidím, čo sa dá pre tú ufrflanú koboldku urobiť.“

Síranka naňho mrzuto zazrela.

„Ako sa voláš?“ spýtal sa Ben zvedavo.

„Mušinoha,“ odvetil mužíček. Strčil tenké prstíky do zámku a zatvoril oči.

„Mušinoha!“ hundrala Síranka. „No, to sedí.“

„Ticho, prosím!“ zahriakol ju Mušinoha so zatvorenými očami. „Viem, že koboldi radi rozprávajú, ale teraz nie je tá správna chvíľa.“

Síranka stisla pery. Ben sa obzrel, začul akési hlasy, síce zatiaľ ešte zďaleka, ale zneli čoraz bližšie. „Rýchlo, Mušinoha!“ zakričal na homunkula. „Niekto ide.“

„Hneď to bude,“ ubezpečil ho Mušinoha. Zámok cvakol. Mužíček sa spokojne usmial a vytiahol z neho prsty. Ben si ho posadil na plece a otvoril Síranke dvierka na klietke. Tá s nadávkami vyskočila do prašného piesku.

Ben odniesol homunkula ku klietke, v ktorej sedela smutná opica. „Mohol by si otvoriť aj tento zámok, Mušinoha?“

„Ako si želáte,“ odvetil homunkulus a pustil sa do práce.

„Čo to stvárate?“ zavrčala Síranka. „Zbláznili ste sa? Musíme zmiznúť.“

Opica vzrušene zvreskla a vtisla sa do najzadnejšieho kúta klietky.

„Nemôžeme ju tu predsa nechať,“ povedal Ben. Cvak, Ben otvoril dvierka klietky, a opica rýchlymi skokmi zmizla v diaľke.

„Poďte už konečne!“ naliehala Síranka.

No Ben ešte otvoril dvierka na klietkach, kde boli zatvorené sliepky. Tam našťastie neboli zámky, iba zástrčky. Mušinoha sedel Benovi na pleci a začudovane chlapca pozoroval. Hlasy zneli čoraz bližšie.

„Hneď som hotový,“ zvolal Ben a otvoril poslednú klietku, z ktorej chudá sliepka prekvapene vystrčila dlhý krk.

„Ako sa odtiaľto dostaneme?“ skríkla Síranka. „Rýchlo, hovor, ktorým smerom musíme ísť!“

Ben sa bezradne poobzeral. „Dokelu, zabudol som, kadiaľ som prišiel!“ zastonal. „Tuto to vyzerá všetko rovnako.“

„O chvíľu sú tu!“ Síranka ho potiahla za rukáv. „Kde je východ?“

Ben si zahryzol do pery. „To je jedno,“ povedal napokon. „Hlasy prichádzajú odhentiaľ, takže pobežíme na opačnú stranu.“

Chytil Síranku za labu a ťahal ju za sebou. Sotva zašli medzi stany, prepukol za nimi pekelný hurhaj.

Ben bežal doprava, potom doľava, ale odvšadiaľ k nim utekali ľudia. Načahovali sa za nimi, hádzali sa im pod nohy. Iba homunkulovi mohli ďakovať, že napriek všetkému unikli. Obratne ako pavúk sa vyškriabal na Benovu hlavu, usadil sa tam ako kapitán na kymácajúcej sa lodi a hlasnými povelmi ich navigoval von z tábora.

Spomalili až v bezpečnej vzdialenosti od stanov, tam vliezli do tŕnistého krovia a schovali sa. Síranka a Ben zadychčaní klesli na zem, pričom vyplašili zopár jašteríc. Mušinoha vyliezol Benovi z vlasov a so spokojným výrazom na tvári si k nim prisadol do piesku.

„Všetka česť,“ povedal, „obaja máte bystré nohy, nestačil by som za vami. Zato ja mám bystrú hlavu. Človek nemôže mať všetko.“

Zadychčaná Síranka sa zvrchu pozrela na malého muža. „Namyslený ani nie si, čo?“ spýtala sa ho.

Mušinoha iba pokrčil úzkymi plecami.

„Nevšímaj si ju,“ utešoval ho Ben a vykukol pomedzi vetvičky, „ona to tak nemyslí.“ Nikoho nevidel, no nechcelo sa mu veriť, že sa im skutočne podarilo striasť prenasledovateľov. Aspoň zatiaľ. S úľavou sa zvalil nazad do piesku.

„Ešte chvíľku si tu oddýchneme,“ rozhodol sa, „a potom pôjdeme za Lungom. Keď sa zobudí a zbadá, že tam nie sme, ešte sa vyberie za nami.“

„Lung?“ Mušinoha si oprášil piesok z kabátca. „Kto je to? Váš priateľ?“

„Do toho ťa nič, krpec,“ osopila sa naňho Síranka a vstala. „Vďaka za pomoc, laba labu myje, a tak ďalej, ale tu sa naše cesty rozchádzajú. Poď,“ ťahala Bena hore. „Už sme dosť oddychovali.“

Mušinoha srdcervúco zavzdychal a zvesil hlavu. „Áno, len choďte!“ zašepkal. „O, dokonale vás chápem. Mňa tu asi zožerú šupy... určite ma zožerú!“

Ben naňho vyľakane pozrel. „Ako si sa sem dostal? Nemáš domov? Niekde si predsa musel bývať... myslím predtým, ako ťa chytili.“

Mušinoha smutne prikývol. „Áno, ale tam sa už nechcem nikdy vrátiť. Patril som človeku, ktorému som musel dennodenne leštiť zlato, rozprávať príbehy a tváriť sa nadšene, až mi z toho hlava brnela. Preto som od neho ušiel. Ale som smoliar. Len čo som ušiel, uchytil ma krkavec a uniesol ma. Minulú noc som mu v búrke vypadol za pazúrov – a kam som spadol? Rovno do stanového tábora, odkiaľ sme práve ušli. Smola, smola, smola. Prenasleduje ma na každom kroku.“

„To je ale napínavý príbeh,“ poznamenala Síranka. „Poď, musíme ísť.“ Potiahla Bena za rukáv, ale ten sa ani nepohol z miesta.

„Nemôžeme ho tu predsa nechať!“ namietol. „Celkom samého.“

„Ale môžeme,“ šepkala mu Síranka, „ja totiž neverím ani slovo z tej jeho dojímavej historky. S tým krpcom niečo nie je v poriadku. Cudné, že sa tu zjavil práve vtedy, kedy my. Okrem toho, na môj vkus má priveľa do činenia s krkavcami.“

„Hovorila si predsa, že krkavce sú podozrivé len vtedy, keď sú samé,“ zašepkal jej Ben.

Mušinoha sa tváril, že si ich šepkanie nevšíma, ale nenápadne sa sunul čoraz bližšie.

„Zabudni, čo som povedala!“ zavrčala Síranka. „Často táram strašné nezmysly!“

„Áno, napríklad teraz,“ prisvedčil Ben. „Asi si zabudla, že nám pomohol. Sme jeho dlžníci.“

Ben vystrel k homunkulovi ruku. „Poď,“ vyzval ho, „zoberieme ťa kúsok so sebou. Určite nájdeme miesto, kde sa ti bude páčiť. Súhlasíš?“

Mušinoha vyskočil a uklonil sa až po zem. „Máte mäkké srdce, vaša milosť,“ povedal. „Vašu ponuku prijímam s hlbokou vďačnosťou.“

„Prepánajána!“ zjojkla Síranka a nahnevane sa odvrátila. Cestou nazad k jaskyni neprehovorila ani slovo.

Zato Mušinoha spokojne trónil Benovi na pleciach a hompáľal nohami.

 Bazilišok

Lung si nerobil starosti. Hlboko a tuho spal. Slnko vonku čoraz väčšmi pálilo, no v jaskyni zostalo chladno. Drakovi sa snívalo o horách, o trpaslíkoch kamenároch, čo sa mu šplhajú po chvoste, a o špinavom kanáli, ktorý tiekol cez veľké ľudské mesto.

Odrazu zodvihol hlavu. Čosi ho vytrhlo zo spánku. Do nosa mu udrel odporný zápach a zalial ho ako špinavá voda, o ktorej sa mu pred chvíľou snívalo. Lístie na tŕnistých kríkoch pred vchodom do jaskyne bezvládne ovislo.

Znepokojený drak sa vztýčil a nastražil uši.

V najtmavšom kúte jaskyne sa ozval sykot. Zašuchotalo perie, na kamennej zemi zaškrabotali pazúry. Z tmy sa nečakane vysunula tá najohavnejšia bytosť, akú kedy Lung videl.

Vyzerala ako obrovský kohút so žltým perím a širokými krídlami, plnými pichľavých končistých hrotov. Obluda mala krvavočervené uhrančivé oči, ohyzdnú hlavu jej ako koruna zdobil veniec bledých ostňov. Šupinaté telo aj chvost veľkého plaza sa skrúcali a klepeto na konci chvosta chniapalo po neviditeľnej koristi.

Netvor sa pomaly plazil k Lungovi.

Drak sotva dýchal. Od zápachu mu ostalo mdlo. Cúval, až kým sa mu chvost nezaplietol do tŕnia pred jaskyňou.

 „Áááá, týyý si ma zobudil!“ zaškrečalo odporné stvorenie. „Drak! Ohnivý červ! Tvoj sladkastý pach vnikol do môjho najtemnejšieho sna a rozbil ho. Čo hľadáš v mojej jaskyni?“

Lung si vymanil z tŕnia chvost a podišiel o krok bližšie k príšere. Zápach, ktorý sa z nej šíril, mu bránil voľne dýchať, ale už sa nebál tej ohyzdnej bytosti. „Nevedel som, že je to tvoja jaskyňa,“ odpovedal. „Prepáč mi, no s tvojím dovolením tu zostanem, kým sa nezotmie. Neviem, kde inde by som sa mohol ukryť pred ľuďmi.“

„Pred ľuďmi?“ zasipela ohava. Otvorila skrivený zobák a rozosmiala sa. „Ty sa skrývaš pred ľuďmi v mojej jaskyni? To je dobré. To je skutočne dobré!“

Lung sa ohyzdnému kohútovi zvedavo prizrel. „Kto si?“ spýtal sa ho. „Ešte nikdy som nepočul o takom stvorení, ako si ty.“

Kohút prenikavo zaškriekal a rozprestrel ostnaté krídla. Z peria mu padali na zem mŕtve chrobáky a pavúky. „Ty nevieš, kto som?“ zavrešťal. „Ty nevieš, kto som, ty ohnivý červ?! Som najhroznejší sen tohto sveta, a ty si ma vytrhol zo spánku. Ty si svetlo, no ja som tá najčernejšia tma. Pohltím ťa! My dvaja nemôžeme byť naraz na jednom mieste, tak ako nikdy nemôže byť naraz deň aj noc.“

Lung stál, akoby zapustil korene. Chcel sa pohnúť, chcel toho odporného kohúta zahnať ohňom späť do trhliny, z ktorej vyliezol, ale jednoducho to nešlo. Netvorovi zaiskrili oči. Ostne na hlave sa mu chveli.

„Pozri sa na mňa, ty ohnivý červ!“ zlostne zašepkal žltý kohút. „Pozri – sa – mi – hlboko – do – očí.“

Lung chcel odvrátiť zrak, ale červené oči mu to nedovolili. V hlave sa mu rozhostila čierna hmla a v nej sa utopilo všetko, čo vedel.

Z omámenia ho odrazu vytrhla ostrá bolesť. Niekto mu z celej sily stúpil na chvost. Lung sa obzrel. Vo vchode do jaskyne uvidel človeka, chudého muža v krátkych nohaviciach, ktorý držal v rukách veľké okrúhle zrkadlo. Vtom ho zdvihol vysoko nad hlavu.

Lung len počul, ako kohút za ním zatrepotal krídlami.

„Odskoč nabok, drak!“ zvolal muž. „Rýchlo! Odskoč nabok a nepozeraj sa naňho, ak ti je život milý!“

„Nie, len sa na mňa pozri, ohnivý červ!“ škriekal kohút a hadím chvostom búšil do skál. „Pozri sa sem!“

No Lung sa pozrel na človeka, odstúpil – a netvor uvidel v zrkadle svoj vlastný obraz. Vzápätí tak prenikavo zaškriekal, že Lungovi to znelo ešte celé dni v ušiach. Plieskal krídlami, až celá zem v jaskyni ostala pokrytá jedovatožltým perím, nafúkol sa tak veľmi, až mu ostne na hlave siahali po strop jaskyne, nakoniec praskol a rozletel sa na tisíc kusov.

Lung ohromene hľadel tam, kde ešte pred chvíľou bol netvor.

Muž za ním len bezvládne spustil ruky so zrkadlom.

„Panebože, to bolo o chlp!“ vzdychol si a oprel zrkadlo o stenu jaskyne.

Lung stál ako omráčený a vypliešťal oči na to málo, čo z netvora zostalo – perie a zapáchajúci piesok.

Muž si odkašľal, opatrne pristúpil k drakovi a mierne sa uklonil. „Smiem sa predstaviť? Som Barnabáš Wiesengrund, profesor archeológie, špecializujem sa na výskum fantastických javov akéhokoľvek druhu. Je mi veľkou cťou, že sa môžem s tebou zoznámiť.“

Lung malátne kývol hlavou.

„Smel by som ťa poprosiť,“ pokračoval Barnabáš Wiesengrund, „aby si na pozostatky tej odpudivej kreatúry vychrlil trochu dračieho ohňa? Iba tak totiž zabránime tomu, aby bola jaskyňa na stovky rokov zamorená.“ Len čo to povedal, zapchal si veľký nos. „Zbavili by sme sa aj toho odporného puchu.“

Lung ešte stále hľadel trochu prekvapene na muža, ale jeho želanie splnil. Keď modrý oheň z jeho tlamy spálil zvyšky netvora, premenili sa na jemný strieborný prach, od ktorého sa ligotala celá jaskyňa.

„Ááách,“ zvolal profesor. „Nie je to nádherné? To je ďalší dôkaz starej pravdy, že aj najväčšia ohavnosť sa môže zmeniť na krásu, všakže?“

Lung prikývol. „Čo to bolo za stvorenie?“ opýtal sa.

Barnabáš Wiesengrund si sadol na kameň a prešiel si rukou po čele. „To bol bazilišok, priateľ môj. Tiež bájna bytosť ako ty, ale z tej druhej, temnej strany.“

„Bazilišok?“ Drak pokrútil hlavou. „Nikdy som o takej bytosti nepočul.“

„Tie potvory sú našťastie veľmi, veľmi zriedkavé,“ vysvetľoval profesor. „Už samotným hlasom, či jediným pohľadom hrozných očí dokážu usmrtiť. Každá smrteľná bytosť by bola na tvojom mieste už dávno mŕtva, no draka ani bazilišok tak ľahko nezničí.“

„Ale ty si ho premohol, stačilo ti jediné zrkadlo,“ namietol Lung.

„To je pravda.“ Barnabáš Wiesengrund si s rozpačitým úsmevom prehrabol strapaté šedivé vlasy. „To však nie je veľké umenie, vieš? Nijaký bazilišok neprežije pohľad na vlastný obraz v zrkadle. Doteraz som síce nemal príležitosť vyskúšať si to, ale píše sa o tom vo všetkých knihách. Niekedy sa dá na ne predsa len spoľahnúť.“

Drak naňho zamyslene hľadel. „Myslím, že si mi zachránil život.“ vyhlásil. „Ako sa ti môžem odvďačiť?“

„Nerob si starosti!“ usmial sa profesor. „Bolo mi cťou. Dokonca mimoriadnou cťou, ver mi.“ S obdivom si prezeral draka. „Vieš, že som sa nikdy predtým neodvážil ani len snívať o tom, že raz vo svojom krátkom ľudskom živote stretnem draka? Dnes je môj šťastný deň.“ Dojatý profesor si utrel nos.

„Asi toho vieš veľmi veľa o tvoroch, ktorým vy ľudia hovoríte bájne bytosti, však?“ Lung zvedavo sklonil krk k Barnabášovi Wiesengrundovi. „Väčšina ľudí ani nevie, že existujeme.“

„Už vyše tridsať rokov skúmam tú oblasť,“ rozhovoril sa profesor. „Keď som mal desať rokov, pošťastilo sa mi stretnúť lesnú vílu, uviazla v sieťach, čo chránili ovocné stromy v našej záhrade. Od tých čias sa už nikomu nepodarilo ma presvedčiť, že víly sú iba v rozprávkach. Položil som si teda otázku, prečo by nemali existovať aj tie ostatné bytosti. Pátranie po nich sa napokon stalo mojím povolaním. Hľadám všetky bytosti, o ktorých je reč v starých príbehoch. Rozprával som sa s trpaslíkmi o vzácnych kameňoch, s trollmi o tom, ako chutí kôra stromov, s vílami o večnom živote a s ohnivou salamandrou o čarovaní. Ty si prvý drak, ktorého som stretol. Už som si myslel, že tvoj druh vyhynul.“

„A čo ťa priviedlo na toto miesto?“ opýtal sa Lung.

„Hľadám okrídleného koňa, Pegasa,“ vysvetľoval profesor. „Namiesto neho som našiel túto jaskyňu. Okolo vchodu do nej sú na skalách vyryté hieroglyfy, ktoré jednoznačne varujú pred baziliškom. O existencii toho netvora vedeli už starí Egypťania. Mysleli si, že sa bazilišky liahnu z jedovatých ibištekov. Existuje však aj teória, že sa bazilišok narodí z vajca, ktoré znesie päťročný kohút. To sa našťastie nestáva tak často. Pre istotu som vonku pri jaskyni schoval zrkadlo. Pravdu povediac, doteraz som nemal odvahu vojsť dnu.“

Lung si spomenul na červené oči baziliška a úplne chápal profesorov strach.

„Vieš o tom, že si ho zobudil?“ spýtal sa Barnabáš Wiesengrund.

„Ja?“ Lung neveriacky vrtel hlavou. „Aj on to hovoril, ale ja som tu iba spal. Čím som ho mohol zobudiť?“

„Svojou prítomnosťou,“ vysvetľoval profesor. „Pri bádaní som zistil čosi veľmi zaujímavé: jedna bájna bytosť priťahuje ďalšie. Vycíti ich prítomnosť. Niektoré bytosti svrbí hlava, iné zas šupiny. Ešte nikdy si to necítil?“

Lung pokrútil hlavou. „Šupiny ma svrbia dosť často,“ priznal sa, „ale nikdy mi nezišlo na um, že by...“

Profesor zamyslene prikyvoval. „Predpokladám, že bazilišok ťa najskôr zacítil.“

„Povedal, že som narušil jeho temné sny,“ zahundral Lung.

Striaslo ho. Ešte vždy mu bolo nevoľno od zápachu, čo tu po netvorovi zostal.

Profesor Wiesengrund si odkašlal. „Mám ešte jednu prosbu. Smel by som sa dotknúť tvojich šupín? Vieš, my ľudia uveríme, že niečo je skutočné, až keď sa toho môžeme dotknúť.“

Lung natiahol k profesorovi dlhý krk.

Barnabáš Wiesengrund opatrne prešiel dlaňou po dračích šupinách.

„Úžasné!“ zašepkal. „Fantastické! Aha, a to s tvojím chvostom... hm... že som ti ho pristúpil, to mi je naozaj ľúto. V tej chvíli som na nič múdrejšie neprišiel. Musel som odpútať tvoju pozornosť od pohľadu baziliška.“

Lung sa usmial a pokýval zubatým chvostom. „No, nebolo to také hrozné. Trochu Sírankiných koboldích slín a ...“ Drak sa zarazil a obzrel sa.

„Ešte sa nevrátili?“ Znepokojene zamieril k východu z jaskyne. „Kde len môžu byť?“

Profesor si odkašľal. „Stratil sa ti kobold?“

Prekvapený Lung sa k nemu obrátil. „Áno.“

Barnabáš Wiesengrund si vzdychol. „Toho som sa bál,“ povedal. „V stanovom tábore držia jedného lesného škriatka v klietke.“

Lung tak prudko mykol chvostom, že takmer profesora zvalil. „Síranku?“ vykríkol. „Chytili ju?“ Od zlosti sa mu zakrútila hlava. Vyceril zuby. „Kde je? Musím jej ísť na pomoc!“

„Nie, ty nie!“ rýchlo namietol Barnabáš Wiesengrund. „Pre teba by to bolo nebezpečné. Pôjdem ja. Aj tak som už dávno chcel tie klietky pootvárať.“ Zrkadlo si rázne strčil pod pazuchu a vykročil k východu z jaskyne. „O chvíľu som späť,“ prisľúbil. „Aj s tvojou kamarátkou Sírankou.“

„Tá je už tu,“ ozvalo sa vrčanie z tŕnia pred jaskyňou. Síranka sa predierala cez suchý porast. Za ňou išiel Ben a Mušinohom na pleci. Vyzerali trochu vyčerpané, boli doškriabaní

od tŕňov, zaprášení a celí spotení. Lung im vykročil v ústrety, prekvapene sa pozrel na Mušinohu a zo všetkých strán ustarostené oňuchal Bena aj Síranku.

„Chytili ťa?“ opýtal sa koboldieho dievčaťa.

„Áno, ale Ben ma vyslobodil. Spolu s hentým krpatým.“ Síranka si nedôverčivo premerala profesora od hlavy až po zaprášené čižmy. „Čo, pri rýdziku korenistom, tu robí ten človek?“

„Ak dobre vidím, aj ten vedľa teba je človek,“ skonštatoval Barnabáš Wiesengrund a mierne sa pousmial.

„Ten sa neráta,“ hnevlivo prskla Síranka a založila si ruky v bok. „To je priateľ. Ale kto si ty? Dobre si rozmysli, čo odpovieš, lebo v tejto chvíli si o ľuďoch myslím len to najhoršie. Absolútne najhoršie, horšie ako kŕče v bruchu, svrab a bolenie zubov dokopy, jasné?“

Barnabáš Wiesengrund sa usmial. „Jasné,“ prisvedčil. „Tak teda, ja...“

„Počkaj!“ skríkla Síranka a s nedôverčivým výrazom na tvári pristúpila k profesorovi. „Nevidela som ťa náhodou pri klietkach?“

„Prestaň, Síranka!“ skočil jej do reči Lung. „Zachránil mi život.“

To Síranke vyrazilo dych. Neveriacky pozerala z jedného na druhého. „On?“ opýtala sa. „Ako sa mu to podarilo?“

V tej chvíli sa Mušinoha na Benovom pleci predklonil, špicatým nosom vtiahol vzduch a zdesene zdvihol hlavu.

„Tu bol bazilišok!“ zašepkal zhrozene. „Nebesá!“

Všetci prekvapene pozreli na malého mužíčka.

„Kto je to?“ spýtal sa Lung.

„Ach, ten!“ Síranka opovržlivo mávla rukou. „To je himunkolos alebo čosi podobné. Zobrali sme ho so sebou z tábora a teraz visí na Benovi ako kliešť.“

Mušinoha jej z Benovho pleca vyplazil jazyk.

„To je homunkulus, moja milá,“ poúčal ju Barnabáš Wiesengrund. Pristúpil k Benovi a opatrne potriasol Mušinohovi drobnou rukou. „Veľmi ma teší. Dnešný deň je skutočne bohatý na pozoruhodné stretnutia.“

Drobec sa polichotené usmial.

„Moje meno je Mušinoha,“ predstavil sa a trochu sa uklonil. No keď Lung vystrčil hlavu ponad profesorovo plece, aby si ho obzrel, rozpačito sklonil hlavu.

„Čo to tu bolo? Čo povedal ten krpec – bazilišiak?“ vypytovala sa netrpezlivo Síranka.

„Pst!“ Mušinoha si položil pst na ústa. „Ba-zi-li-šok!“ šepkal. „Jeho meno by si nemala nahlas vyslovovať, chlpaňa.“

„Nehovor, a prečo nie?“ pokrčila nosom Síranka.

„Bazilišok,“ ozval sa Mušinoha, „je najčernejšia hrôza na svete. Číha v studniach a dierach, kým ho niekto nevyruší. Teba by usmrtil jediným zaškriekaním, čo by vyšlo z jeho ohnutého zobáka.“

Ben sa so strachom obzeral na všetky strany. „A to čudo tu bolo?“ opýtal sa.

„Veru bolo,“ vzdychol si profesor Wiesengrund. „Našťastie som tvojmu dračiemu priateľovi včas pribehol na pomoc. No teraz by som sa mal ukázať v tábore, lebo za mnou vyšlú pátraciu skupinu. Kedy sa mienite vydať na cestu?“ obrátil sa ešte než vyšiel z jaskyne. „Alebo tu chcete zostať?“

„Tu? To by nám tak chýbalo!“ zvolala Síranka. „Kdeže, len čo zapadne slnko, letíme ďalej.“

„Tak sem pred súmrakom ešte na chvíľočku zaskočím, ak nemáte nič proti,“ navrhol profesor. „Trochu zásob na cestu sa vám určite zíde. A mal by som ešte zopár otázok.“

„Bude nám potešením,“ súhlasil Lung a papuľou štuchol Síranku do chrbta.

„Samozrejme, budeme radi,“ pridala sa rýchlo aj koboldka. „Môžem vám teraz konečne porozprávať, čo sa mi prihodilo? Alebo tu nikoho nezaujíma, že ma skoro vypchali?“

Profesor wiesengrund 

rozpráva

Obloha sa už farbila dočervena, keď sa s velikánskym košom v jednej a obitým hrncom v druhej ruke zjavil Barnabáš Wiesengrund. „Tak mi zišlo na um, že niečo ukuchtím,“ oznámil. „Na rozlúčku. Neviem to síce tak dobre ako moja žena, ale niečo som od nej pochytil. Škoda, že tu nie je, aby sa s vami zoznámila. Lesní koboldi sú jedna z jej špecializácií.“

„Ste ženatý?“ vyzvedal Ben. „Máte aj deti?“

„Mám,“ prisvedčil profesor. „Mám dcéru, volá sa Guinevra. Je asi v tvojom veku. Teraz musí chodiť do školy, preto nemohla ísť so mnou, ale väčšinu výskumných ciest absolvujeme všetci spolu, v trojici. Môj milý drak,“ oslovil Lunga a hodil na zem za hrsť suchých listov, „bol by si taký láskavý a venoval by si nám trochu svojho modrého ohňa?“

Lung dúchol na listy malý plameň. Profesor obložil plápolajúci ohník niekoľkými kameňmi a postavil na ne hrniec.

„Pripravil som polievku,“ povedal. „Cícerovú s čerstvou mätou, taká sa jedáva v týchto končinách. Myslel som, že kým sa kobold, chlapec a chudučký homunkulus vydajú na ďalšiu cestu, teplé jedlo im príde vhod. Drakovi stačí mesačné svetlo, alebo mám nesprávne informácie?“

„Nie,“ pokrútil Lung hlavou, položil si papuľu na laby a zahľadel sa do ohňa. „Potrebujeme iba mesačné svetlo. S pribúdajúcim mesiacom nám pribúdajú sily, ale zároveň s ním aj ubúdajú. Často bývam za novu taký unavený, že ani nevládzem vyjsť z jaskyne.“

„Nuž, dúfam, že s tým cestou nebudete mať problémy,“ zaželal im profesor, kým miešal v hrnci jedlo.

Síranka si drepla k ohňu a nosom túžobne vťahovala vzduch. „Keď to nebude o chvíľu hotové,“ frflala, pričom jej hlasno škŕkal žalúdok, „určite sa zahryznem do niektorej z tých pichľavých rastlín.“

„To by si nemala,“ radil jej Barnabáš Wiesengrund. „V niektorých kaktusoch žijú piesoční mužíci. S tými neradno žartovať. Navyše...“ nabral na lyžicu polievku a ochutnal, „... už je to hotové. Myslím, že ti bude chutiť. Od mojej ženy viem, čo chutí škriatkom.“ Pozrel sa na Bena. „A čo tvoja rodina? Máš ešte niekoho okrem Síranky a Lunga?“

Ben pokrútil hlavou. „Nie,“ zašepkal.

Profesor naňho chvíľu zamyslene hľadel. „No, na svete sú aj horšie veci ako žiť v spoločnosti draka a kobolda, nie?“ skonštatoval napokon. Siahol do koša a vybral odtiaľ tri malé misky, tri polievkové lyžice a malú kávovú lyžičku pre Mušinohu. „Ale keby si niekedy zatúžil po ľudskej spoločnosti, ja... hm...,“ profesor si rozpačito pošúchal nos, „... ani neviem, ako sa voláš...“

Chlapec sa usmial. „Ben,“ povedal, „volám sa Ben.“

„Aha, tak teda Ben.“ Profesor naplnil misku polievkou a podal ju Síranke, ktorá si už netrpezlivo oblizovala pery. „Takže keby si niekedy zatúžil po ľudskej spoločnosti, príď k nám na návštevu.“ Siahol do vrecka nohavíc, vytiahol odtiaľ pokrčenú a trochu zafúľanú vizitku a podal ju Benovi. „Tu máš, to je naša adresa. Mohli by sme sa zaujímavo porozprávať o škriatkoch a o drakoch. Možno by aj tvoji priatelia mali chuť sa pripojiť. Moja dcéra by sa ti určite páčila. Tá zase vie všetko o vílach, oveľa viac ako ja.“

„Ďakujem,“ vyjachtal Ben. „To je od vás naozaj veľmi milé.“

„Veľmi milé? Prečo?“ Profesor mu podal misku horúcej polievky. „Čo je na tom milé?“ Mušinohovi podal malú lyžičku. „Azda by si mohol jesť spolu s Benom. Mám, žiaľ, len tri misky.“

Homunkulus prikývol a sadol si Benovi na plece. Barnabáš Wiesengrund sa znovu prihovoril chlapcovi.

„Čo je na mojom pozvaní také milé? Milé by bolo, keby si ho prijal. Si príjemný chlapec a po tejto ceste budeš vedieť určite rozprávať kopu zaujímavých vecí. Keď tak nad tým uvažujem, je odo mňa dokonca trochu egoistické, že ťa pozývam.“

„Keď sa vrátime, privedieme ti ho,“ zamľaskala Síranka. „Aspoň sa ho na chvíľu zbavíme. Masliak zrnitý a suchohríb žltomäsový, tá polievka je naozaj vynikajúca!“

„Skutočne?“ Profesor sa polichotené usmial. „Nuž, keď to tvrdí koboldie dievča, tak na tom niečo bude. Počkajte, ešte si tam namrvte čerstvé matové lístky. Nech sa páči!“

„Hmmm, mäta!“ Síranka prevrátila oči. „Mali by sme ťa vziať so sebou ako kuchára, Barnabáš.“

„Ako rád by som išiel!“ povzdychol profesor. „Žiaľ, vo veľkých výškach sa mi krúti hlava, a to ani nespomínam lietanie. Okrem toho sa mám o krátky čas stretnúť s rodinou. Nasadneme na loď a pôjdeme hľadať okrídleného koňa Pegasa. Ale i tak si vašu ponuku vážim,“ uklonil sa a sám si naložil z chutnej polievky.

„Lung povedal, že sem podľa vás toho baziliška pritiahol on. Je to pravda?“ vyzvedal Ben.

„Obávam sa, že áno.“ Profesor Wiesengrund po druhý raz naložil Benovi do taniera polievku a pridal aj kúsok placky. „Som pevne presvedčený, že jedna bájna bytosť priťahuje ďalšiu. Lung to zatiaľ veľmi necítil, lebo má stále okolo seba bájne bytosti, totiž teba, milá Síranka. Ale väčšinu bytostí vášho druhu by mala svrbieť koža, len čo sa k nim priblížite, a zvedavosť ich bude poháňať k vám.“

„Krásne vyhliadky!“ hundrala Síranka a zamračene hľadela do hrnca, z ktorého stúpala para. „Trpaslíci by ešte ušli, ale keď som počula o tom bazolišiakovi...“ Ustarostené krútila hlavou. „Čo nás čaká?“

Okuliare Barnabáša Wiesengrunda sa zahmlili od pary. Zložil si ich z veľkého nosa a poutieral. „Vieš, na tejto planéte nezostalo priveľa bájnych bytostí. Väčšina z nich zmizla už pred stovkami rokov. Žiaľ, prežili práve tie menej priateľské exempláre. Ak pocestujete ďalej, mali by ste sa pripraviť na všetko.“

„Profesor?“ Ben vysrkol z misky zvyšok polievky a položil ju do strieborného baziliščieho prachu, ktorý ešte stále pokrýval zem v jaskyni. „Počuli ste niekedy niečo o Leme nebies?“ Síranka štuchla Bena do boku. Lung zdvihol hlavu. Mušinoha zbystril sluch.

„Ale áno,“ prisvedčil profesor a kúskom chleba vytieral misku od polievky. „Lemom nebies nazývajú legendárne pohorie, za ktorým sa údajne skrýva údolie, odkiaľ pochádzajú draky. Oveľa viac toho neviem.“

„Čo ešte vieš?“ spýtal sa Lung.

Barnabáš Wiesengrund zvraštil čelo. „Nuž, Lem nebies by mal byť niekde v Himalájach – deväť bielych vrcholov, všetky takmer rovnakej výšky, obkolesuje bájne údolie ako ochranný val. S Vitou – to je moja žena – sme sa tam pred niekoľkými rokmi chceli vydať, ale narazili sme na stopu jednorožca.“ Pokrútil hlavou. „Istá naša kolegyňa, chýrna Zubejda Ghalibová, sa ho tiež vybrala hľadať, žiaľ, márne. Hoci nikto na svete nevie o drakoch viac ako ona.“ Profesor sa pozrel na Lunga. „Možno by ste ju mali navštíviť. Je práve v Pakistane. Ak máte namierené do Himalájí, je to po ceste.“

„No...“ Síranka túžobne poškuľovala po hrnci, z ktorého stúpala para, tak jej Barnabáš Wiesengrund chytro naplnil misku. „Lung vie o drakoch všetko, veď aj on je jeden z nich.“

Profesor sa usmial. „Bezpochyby. Ale keď nesvieti mesiac, nemôže lietať, nemám pravdu?“

Síranka pokrčila nosom. „To nemôže ani jeden drak.“

„Iste, ale bolo to tak vždy?“ spýtal sa jej profesor. „Zubejda mi nedávno písala o svojom novom objave. Myslí si, že

našla niečo, čo by mohlo nahradiť silu mesiaca. Aspoň na krátky čas. Robila okolo toho veľké tajnosti. Samozrejme, nemôže to dokázať. Nepozná draka, ktorý by to vyskúšal.“

Lung, ktorý sa zamyslene zadíval na strieborný baziliščí prach, zdvihol hlavu.

„To je zaujímavé,“ poznamenal. „Odkedy sme sa vydali na cestu, lámem si hlavu, čo sa stane, keď sa za novu ocitneme vo vysokých horách.“

„Nuž, ako som povedal,“ pokrčil profesor plecami, „Zubejda je čomusi na stope, ale nič bližšie mi nechcela prezradiť. Teraz žije v istej dedine na brehu Arabského mora, neďaleko ústia Indu. Okrem výskumu mesačného svetla tam skúma akýsi podivný príbeh, ktorý sa mal prihodiť kdesi v blízkosti tej dediny pred vyše sto päťdesiatimi rokmi.“

Je ten príbeh aj o drakoch?“ opýtal sa Ben.

„Samozrejme,“ usmial sa profesor. „O čom inom? Zubejda skúma draky. Pokiaľ viem, ide dokonca o celé kŕdle drakov.“

„Kŕdle drakov?“ zopakoval Lung neveriacky.

„Veru áno,“ prikývol Barnabáš Wiesengrund. „Zopár ľudí z tej dediny tvrdí, že ešte za života ich rodičov pristávali za splnu na pobreží neďaleko dediny kŕdle drakov a kúpali sa v mori. Až kým sa neprihodilo čosi zvláštne.“ Profesor zvraštil čelo. „Raz v noci, je to už asi stopäťdesiat rokov, sa z mora vynorila obluda a kúpajúcich sa drakov napadla. Mohol to byť iba morský had, ale je to akési čudné, lebo morské hady a draci sú vzdialení príbuzní a nikdy som nepočul, že by proti sebe bojovali. Táto morská obluda však drakov napadla, a viac tam neprišli. Zubejda predpokladá, že sa vrátili za Lem nebies a ostali tam navždy v úkryte.“

Lung zdvihol hlavu. „Schovali sa,“ potvrdil. „Úteky, schovávame, prenasledovanie – v dračích príbehoch sa o ničom inom nehovorí. Vari iné nie sú?“

„Ale áno!“ zvolal profesor. „Tam, kam letíte, prináša drak šťastie, je to posvätná bytosť. No keď sa tam nejaký skutočne objaví...“ potriasol hlavou, „... neviem, čo ľudia povedia. Mal by si byť opatrný.“

Drak prikývol.

„A mali by sme si dať pozor aj na morské obludy,“ poznamenala Síranka zachmúrene.

„Och, to bolo dávno,“ utešoval ich profesor. „A svedčí o tom len táto jediná historka.“

„Navyše to vôbec nebola morská obluda,“ zašomral Mušinoha, no hneď si zhrozene zakryl rukou ústa.

Ben sa k nemu prekvapene obrátil. „Čo si povedal?“

„Ale nič!“ jachtal Mušinoha. „Chcel som povedať, že... hm... že dnes už nijaké morské obludy nie sú. Áno, tak som to myslel.“

„Nebol by som si taký istý,“ zamyslene poznamenal Barnabáš Wiesengrund. „Ale ak vás ten príbeh zaujal, možno by ste naozaj mali letieť cez Pakistan a navštíviť Zubejdu. Azda vám pomôže prekabátiť mesiac, kto vie?“

„To by nebolo zlé!“ Ben zložil Mušinohu na zem, vyskočil a rozbehol sa ku kameňu, na ktorom si rozložil mapu od Gilberta Šedochvosta. Už úplne vyschla a keď ju položil pred profesora, trochu zapraskala.

„Môžete mi ukázať, kde leží rybárska dedina, kde teraz žije tá bádateľka?“ spýtal sa.

Barnabáš Wiesengrund sa s údivom sklonil nad mapu. „To je naozaj pozoruhodná vec, mladý muž,“ poznamenal. „Dalo by sa povedať, že skutočné umelecké dielo medzi mapami. Od koho ju máte?“

„Od istého potkana,“ vysvetlila Síranka. „Ale zatiaľ sme ju veľmi nevyužili.“

„Takže od potkana!“ hundral si profesor a sklonil sa ešte nižšie nad Gilbertovo majstrovské dielo. „Raz by som si aj ja rád dal zhotoviť od neho mapu. Napríklad tieto žlto šrafované miesta sú veľmi zaujímavé. Niektoré poznám. Čo znamená žltá farba? Ahá,“ pozrel sa na legendu, „tu je to napísané. Žltá – nešťastie, nebezpečenstvo. Tak to teda môžem potvrdiť. Vidíte? Tu,“ ukázal prstom na mapu, „tu sme. Všetko je žlté. Mapa vás mala varovať pred jaskyňou.“

„Keď my sme tu vlastne vôbec nemali pristáť, viete,“ vysvetľoval Ben. „Minulú noc nás búrka zahnala na západ. Pozrite sa...“ ukázal na zlatú čiaru, ktorú Gilbert Šedochvost zakreslil na mape. „Mali by sme letieť po tejto trase, a tá popri tej dedine nevedie.“

Barnabáš Wiesengrund zamyslene potriasal hlavou. „To

nie, ale keby ste tam zaskočili, nebola by to zase taká veľká okľuka. Museli by ste letieť iba o niekoľko stovák kilometrov južnejšie. Máte pred sebou dlhú cestu. V porovnaní s takou diaľkou to veľa nie je. Hoci...“ profesor zamyslene krčil čelo, „... ako som už povedal, Zubejda vám pri hľadaní Lemu nebies nepomôže. Sama po ňom márne pátrala. Nie veru, s týmto vám nepomôže asi nikto,“ krútil hlavou profesor Wiesengrund. „Lem nebies patrí k najväčším tajomstvám sveta.“

 „No, asi musíme hľadať všade,“ uzavrel Ben a zložil mapu. „Aj keby sme mali preletieť Himaláje krížom-krážom.“

„Himaláje sú obrovské, chlapče,“ pripomenul mu Barnabáš Wiesengrund. „Nepredstaviteľne veľké.“

Prehrabol si sivé vlasy a paličkou kreslil do piesku akési haky-baky. Jeden znak vyzeral ako prižmúrené oko.

„Čo to znamená?“ opýtal sa Ben zvedavo.

„Toto tu? Och, to...“ Profesor vstal a pozrel sa na draka.

Prekvapený Lung opätoval jeho pohľad.

„Čo je?“ opýtal sa Ben.

„Džin!“ vykríkol profesor. „Džin s tisícimi očami!“

„S tisícimi?“ ozvala sa Síranka a ďalej vylizovala misku. „Nepoznám nikoho, kto by mal čo len tri.“

„Počúvajte ma!“ Profesor sa vzrušene predklonil. „Skutočnosť, že priťahujete iné bájne bytosti, vám doteraz bola skôr na škodu, však? Rozhodne ste z toho nemali nijaké výhody, nie?“

Drak pokrútil hlavou.

„Čo by ste však povedali,“ pokračoval profesor, „keby ste pritiahli bytosť, ktorá by vám mohla pomôcť pri hľadaní?“

„Myslíte toho džina?“ opýtal sa Ben. „Takého vo fľaši?“

Profesor sa rozosmial. „Asif by sa sotva dal zatvoriť do fľaše, chlapče. Je to dosť významný džin. Hovorí sa, že vie byť veľký ako mesiac a malý ako zrnko piesku. Kožu má vraj modrú ako večerná obloha. Je pokrytá tisícimi očami, v ktorých sa zrkadlí tisíc miest sveta, a zakaždým, keď Asif žmurkne, objaví sa mu v zreničkách ďalších tisíc miest.“

„Ako vás počúvam, ani sa s ním veľmi netúžim stretnúť,“ hundrala si Síranka. „Prečo by sme ho mali prilákať?“

Profesor stíšil hlas. „Ten džin pozná odpoveď na každú otázku tohto sveta.“

„Na každú?“ zapochyboval Ben. Barnabáš Wiesengrund prikývol. „Leťte k nemu a opýtajte sa ho, kde sa nachádza Lem nebies.“

Traja priatelia sa na seba pozreli. Mušinoha sa na Benovom pleci nepokojne zavrtel.

„Kde ho nájdeme?“ spýtal sa Lung.

„Bude to pre vás zachádzka, ale myslím, že by to mohlo stáť za to.“ Profesor znovu rozložil mapu Gilberta Šedochvosta. „Tu je to. Musíte ísť celkom dolu na Arabský polostrov.“ Ukázal prstom na mapu. „Ak poletíte nad pobrežnou cestou pozdĺž Červeného mora na juh až sem,“ zaťukal na jedno miesto, „kde cesta odbočuje na východ, dostanete sa k rokline Wadi Juma'ah. Je taká strmá a úzka, že slnečné svetlo tam dopadá na dno iba štyri hodiny denne. Napriek tomu rastú dolu obrovské palmy a medzi skalnými stenami tečie rieka, aj keď všade inde na horúcom slnku voda už dávno vyschla. Tam býva Asif, džin s tisícimi očami.“

„Videli ste ho niekedy?“ spýtal sa Ben.

Barnabáš Wiesengrund s úsmevom pokrútil hlavou. „Nie, mne by sa nikdy neukázal. Nie som preňho zaujímavý. Ale taký drak,“ pozrel sa na Lunga, „taký drak, to je čosi iné. Lung Asifa priláka. A ty, Ben, mu položíš otázku.“

„Ja?“ začudoval sa Ben.

Profesor prikývol. „Áno, ty. Asif odpovie na otázku len vtedy, ak sa splnia tri podmienky. Po prvé – otázku musí klásť človek. Po druhé – musí to byť otázka, akú mu ešte nikdy nikto nedal. Ak Asifovi už niekto tú otázku položil, ten, kto

ju kládol ako druhý, musí slúžiť džinovi do konca života...“ Lung s Benom si vymenili preľaknuté pohľady. „... a po tretie – otázka musí mať presne sedem slov, ani o jedno viac a ani o jedno menej,“ dokončil profesor.

„Tak to nie!“ Síranka vyskočila a škriabala sa po celom tele. „Nie a nie a nie, nemôžem to ani počúvať. Srsť ma svrbí už len pri predstave, že by som toho Tisícokého stretla. Myslím, že by sme radšej mali pokračovať po trase, ktorú nám odporúčal ten namyslený potkan.“

Lung s Benom mlčali.

„Áno, áno, ten váš potkan...“ Profesor pozbieral misky a zvyšok kuchynského riadu a všetko uložil do koša. „Ten vie aj o džinovi. Wadi Juma'ah vymaľoval krikľavou žltou farbou. Viete vy čo?“ povedal napokon do ticha. „Síranka má možno pravdu. Zabudnite na džina. Je to príliš nebezpečný chlapík.“

Lung ešte vždy mlčal.

„Ale čo, poletíme za ním,“ vyhlásil Ben. ,Ja sa nebojím. A pýtať sa aj tak budem ja, nie?“

Kľakol si k Barnabášovi Wiesengrundovi a naklonil sa nad mapu. „Ešte raz mi presne ukážte, kde je tá roklina, profesor.“

Barnabáš Wiesengrund sa spýtavo pozrel na chlapca, potom na Lunga a na Síranku.

Koboldie dievča iba pokrčilo plecami.

„Má pravdu, pýtať sa bude on,“ prisvedčila Síranka. „A ak ten džin skutočne pozná odpoveď, ušetrí nám spustu hľadania.“

Drak ticho stál, iba čo chvostom nepokojne kýval z boka na bok.

„Ale choď, Lung!“ dohováral mu Ben. „Nemrač sa tak!“

Drak zavzdychal. „Prečo nemôžem položiť otázku ja?“ spýtal sa nahnevane.

„Viete čo?“ vyskočila Síranka. „Necháme to na hominikusa. Je trochu malý, ale ináč vyzerá ako človek. Ten džin s tisícimi očami je určite celý popletený z toho všetkého, čo vidí.

Bude si myslieť, že je to človek. A keby to nedopadlo dobre, Mušinoha bude slúžiť novému pánovi a my sa ho zbavíme.“

„Prestaň, Síranka!“ napomenul ju Ben a obzeral sa po Mušinohovi, ale ten zmizol.

„Kde je?“ strachoval sa Ben. „Ešte pred chvíľou bol tu.“ Nahnevane sa otočil k Síranke. „Ušiel, lebo stále doňho vŕtaš!“

„Hlúposť!“ odseklo koboldie dievča. „Náš pavúk sa zľakol Tisícokého s modrou kožou, tak sa radšej rýchlo vyparil. A ja tvrdím, že našťastie!“

„Si protivná!“ osopil sa na ňu Ben. 
Vyskočil, rozbehol sa k východu z jaskyne a vyzrel von.

„Mušinoha!“ zakričal. „Mušinoha, kde si?“

Barnabáš Wiesengrund podišiel k Benovi a objal ho okolo pliec. „Možno má Síranka pravdu a vaša cesta bola pre toho drobca príliš ošemetná,“ prihovoril sa mu. Potom sa pozrel na oblohu. „Stmieva sa, milí priatelia,“ oznámil. „Ak naozaj chcete ísť za džinom, mali by ste sa čo najskôr vydať na cestu. Tá vás povedie hlavne púšťou, a to znamená horúce dni a chladné noci.“ Vzal kôš a ešte raz sa usmial na Bena. „Vieš, že si odvážny chlapec? Zabehnem ešte rýchlo do tábora a prichystám vám trochu zásob na cestu. Zišiel by sa ti aj opaľovací krém a šatka na hlavu, ako nosia Arabi. O homunkula sa nestrachuj. Tieto stvorenia sú veľmi svojhlavé. Ktovie, možno ho to ťahá späť k jeho tvorcovi.“

Odsunul tŕnie spred vchodu do jaskyne a vykročil do večerného šera.

Síranka pristúpila k Benovi a pozrela sa na neho. „Aj tak by som rada vedela, kam ten krpatý zmizol,“ zahundrala.

Kdesi medzi palmami zakrákal krkavec.

Mušinohova 

druhá správa
Mušinoha bežal súmrakom. Červené slnko klesalo za rozvaliny a stĺpy vrhali na piesok dlhé tiene. Málo osvetlené kamenné tváre na starých múroch vyzerali v prítmí nadchádzajúcej noci ešte strašidelnejšie ako cez deň, ale homunkulus si ich nevšímal. Na kamenné grimasy bol zvyknutý. Na pánovom hrade ich bolo plno. Nie veru, jeho trápili iné starosti. „Preboha či pre diabla, kde tu mám nájsť vodu?“ šomral si a pod nohami ho pálil horúci piesok. „Všade len vyprahnutá zem, tvrdá ako šupiny môjho pána. Slnko vypilo každú kvapku. Ten bude zúriť, že sa hlásim tak neskoro! Strašne bude zúriť.“

Homunkulus bežal čoraz rýchlejšie. Vbehol do rozpadnutého chrámu, sliedil medzi palmami, až napokon zostal bezradne sedieť vo vysušenom riečnom koryte. „A ten ničomný krkavec tiež zmizol,“ nariekal. „Čo len budem robiť, čo si len počnem?“

Slnko zapadlo za hnedými kopcami a Mušinohu obklopili čierne tiene. Vtom sa udrel do čela.

„More!“ vykríkol. „Ja hlupák! More!“ Vyskočil tak rýchlo, až sa potkol o vlastné nohy. Bystro ako veverička prebehol suchým riečiskom, skotúľal sa po mierne klesajúcich pobrežných útesoch a skočil do jemného piesku, ktorý oblizovali slané morské vlny. More mu hučalo v ušiach a do tváre mu vystrekla pena. Mušinoha sa vyškriabal na skalu, ktorú omývali vlny, a napľul do tmavej vody. Pomaly sa vynoril príbojom deformovaný obraz jeho pána. Bol čoraz väčší, v obrovskom zrkadle morskej hladiny len rástol a rástol.

„Kde si bol tak dlho?“ zahrmel Hrôzoslav. Od zlosti sa tak triasol, až sa trpaslík Kremenec na jeho chrbte kymácal sem a tam.

„Nemôžem za to!“ zalamoval Mušinoha rukami. „Dostali sme sa do búrky a krkavec ma nechal napospas osudu. Chytili ma ľudia a...“ hlas sa mu zlomil, „... ten chlapec ma oslobodil a zobral so sebou, a potom som už vôbec nemal možnosť nepozorovane zmiznúť, a potom som zas nemohol nájsť vodu, a potom...“

„A potom a potom a potom!“ zahrmel Hrôzoslav. „Prestaň ma nudiť zbytočnými táraninami. Čo si sa dozvedel?“ 
„Hľadajú Lem nebies,“ vyletelo z Mušinohu. 
„Aaaarh!“ zaryčal Hrôzoslav. „To predsa už dávno viem, ty tupá hlava! Krkavec ti asi zožral aj tú trochu rozumu, čo si mal, kým zmizol. Čo ešte?“

Mušinoha si utrel vlhké čelo. Od fŕkajúcej peny bol celý premočený. „Čo ešte? Ó, je toho veľa, ale vy ma celkom popletiete, majstre. Mám za sebou namáhavé obdobie.“

Hrôzoslav netrpezlivo zachrochtal.

„Ty čisti ďalej!“ zavrčal na trpaslíka, ktorý sa mu práve usadil medzi hrotmi na chrbte a chcel si trochu zdriemnuť.

„Tak teda,“ pokračoval Mušinoha, „od istého človeka počuli čudný príbeh o drakoch, ktorých napadla obluda, čo sa vynorila z mora. Boli ste to vy, majstre?“

„Nespomínam si,“ zavrčal Hrôzoslav a na chvíľu zatvoril oči. „Nechcem si spomenúť, Mušinoha, jasné? Vtedy mi unikli. Ušli, hoci som ich mal takmer v papuli. Zabudni na to. Už mi to nikdy nespomínaj, lebo ťa zožeriem ako tvojich jedenástich bratov.“

„Už som na to zabudol!“ poponáhľal sa Mušinoha s odpoveďou. „Úplne. V pamäti mám čiernu dieru, iba čiernu dieru, majstre. Podobných čiernych dier mám plnú hlavu.“

„Čuš!“ Hrôzoslav zúrivo udrel labou do popraskaných kamenných dlaždíc hradnej pivnice. Jeho obraz sa na ligotavej vode tak hrozivo zväčšil, že vystrašený Mušinoha schúlil hlavu medzi plecia. Homunkulovi sa roztriasli kolená a srdce mu skákalo ako králik.

„Tak čo si sa teda dozvedel o Leme nebies?“ opýtal sa Hrôzoslav desivo tichým hlasom. „Kde ho chcú hľadať?“

„To nevedia. Chcú zájsť za istou ženou, ktorá vie veľa o drakoch a býva na pobreží, ktoré vám nesmiem pripomenúť. Lenže ani ona nevie, kde je Lem nebies, a preto...“

„Preto čooooo?“ zreval Hrôzoslav.

„Preto sa na to chcú opýtať jedného džina,“ vyhŕkol Mušinoha. „Modrého tisícokého džina. Ten vraj vie odpovedať na každú otázku, ale odpovie iba človeku, takže to musí skúsiť ten chlapec.“

Homunkulus sa odmlčal. Na veľké počudovanie zistil, že si o chlapca robí starosti. Bol to zvláštny a cudzí pocit a Mušinoha nechápal, kde sa v jeho srdci zrazu vzal.

„Tak, tak!“ vrčal Hrôzoslav. „No výborne! Necháme teda chlapca, aby za nás vybavil tie otázky. Praktické!“ Odporná papuľa sa posmešne zaškľabila. „Kedy sa dozviem odpoveď, Mušinoha?“

„No, cesta pravdepodobne potrvá niekoľko dní,“ začal Mušinoha váhavo. „Musíte byť trochu trpezlivý, majstre.“

„Aaaach!“ zakňučal Hrôzoslav. „Trpezlivý, trpezlivý! Ale mne už trpezlivosť došla. Chcem ísť konečne na lov. Kravy a ovce už nemôžem ani cítiť. Hlás sa tak často, ako sa bude dať, počuješ? Chcem presne vedieť, kde ten drak je. Rozumel si?“

„Rozumel, majstre!“ zahundral Mušinoha a odhrnul si z čela mokré vlasy.

Hrôzoslavov obraz sa na hladine začal rozplývať.

„Stop!“ zakričal Mušinoha. „Stojte, majstre! Ako ich mám sledovať? Krkavec je predsa preč!“

„Voľačo ti určite zíde na um,“ odpovedal Hrôzoslavov hlas akoby z veľkej diaľky a jeho obraz bol čoraz menej zreteľný. „Si predsa bystrá hlava.“

Zavládlo ticho, iba more hučalo. Mušinoha chvíľu nešťastne hľadel do tmavých vín, napokon vzdychol, zoskočil z kameňa do vlhkého piesku a s námahou liezol späť po skaliskách. Keď sa konečne udýchaný dostal hore, uvidel Lunga, Bena, Síranku a profesora, ako mieria suchým riečiskom k nemu.

Homunkulus sa rýchlo prikrčil za trsom trávy. Čo teraz? Čo povie, ak sa ho budú pýtať, kde bol? Síranka sa ho to určite opýta. Ach jaj, prečo len nezostali v jaskyni aspoň o chvíľočku dlhšie? Mohol sa tam vrátiť, tichučko ako myška vkĺznuť späť, a nikto by si nevšimol, že bol preč.

Tí štyria zastali sotva na tri kroky od Mušinohovho úkrytu.

„Tak, priatelia,“ ozval sa profesor, „tu je proviant, čo som vám sľúbil.“ Podal Benovi napchaté vrece. „Už mi veľa jedla nezostalo, nuž priznávam, že som svojim kolegom odcudzil zo stanu trochu sušeného ovocia. Je tam aj opaľovací krém. Mal by si ho stále používať, Ben. A toto tu,“ uviazal chlapcovi okolo hlavy svetlý ručník, „nosia v tejto krajine, aby sa chránili pred slnkom. Dúfam, že ťa ochráni pred slnečným úpalom. Nás bledé tváre v tejto časti sveta postihne veľmi rýchlo. Pokiaľ ide o vás,“ prihovoril sa Síranke a drakovi, „šupiny a srsť vás dostatočne ochránia. A teraz pár slov o ceste...“

Rozsvietil baterku a spolu s Benom sa sklonili nad mapou. „Podľa toho, čo ste mi hovorili o Lungovom leteckom umení, budete potrebovať asi štyri dni. Ako som povedal, najprv poletíte stále na juh. Našťastie letíte len v noci, vo dne si musíte nájsť na oddych najtienistejšie miesta, aké viete, lebo všade bude strašná horúčava. Po celej trase sa to len tak hmýri rozvalinami, zrúcanými pevnosťami a opustenými mestami. Väčšinu z nich dávno zavial púštny piesok, ale určite v nich nájdete úkryt, kde sa zmesí aj drak. Keďže stále poletíte popri mori,“ prstom sledoval pobrežie, „aj potme sa budete môcť spoľahlivo orientovať. Za jasnej mesačnej noci, ako je táto, dobre rozoznáte pobrežnú cestu. Ťahá sa nekonečne ďaleko na juh. Na štvrtý deň bude krajina hornatejšia. Mestá sú prilepené na skaliskách ako hniezda obrovského vtáka. Približne o polnoci narazíte na úzku odbočku, kde bude tabuľa s takýmto nápisom v arabčine,“ profesor načmáral na okraj mapy niekoľko znakov.

„Pokiaľ viem, je to tam napísané aj po anglicky, ale pre istotu vám to aj tak napíšem. Znamená to ‘Shibam’, je to názov prekrásneho starého mesta. Sledujte cestu, kým neodbočí na sever. Tam natrafíte na roklinu, ktorú hľadáte. Máte šťastie, že Lung vie lietať, lebo k nej nevedie nijaká cesta. Ľudia si dokonca netrúfli postaviť cez ňu ani most.“ Barnabáš sa usmial. „Niektorí tvrdia, že sa tam dolu skrýva brána do pekla, ale môžem vás upokojiť, je to nanajvýš nepravdepodobné. Keď bezpečne pristanete na dne, hľadajte veľké auto, na ktorom chýbajú sklá. Keď ho nájdete, stisnite klaksón, vzdiaľte sa presne sedemnásť krokov od auta, sadnite si na zem a čakajte.“

„Auto?“ začudoval sa Ben.

„Veru tak!“ Profesor pokrčil plecami. „Asif ho vraj ukradol akémusi bohatému šejkovi. Tak aspoň tvrdia posledné chýry o ňom. Je to len povera, že duchovia a bájne bytosti prebývajú v ruinách alebo jaskyniach. Niekedy nájdu záľubu vo vyslovene moderných príbytkoch. V rozvalinách mesta, kde som pred niekoľkými rokmi hľadal stopu po jednorožcoch, bývali dvaja džinovia v plastových fľašiach.“

„Neuveriteľné,“ šomral si Ben.

„Prečo? Podzemní elfovia si ako obydlie zahrabávajú do zeme plechovky!“ zakričala Síranka z Lungovho chrbta.

Vyliezla tam, aby sa ubezpečila, že remene dobre držia. V búrke sa presvedčila, že aj pre ňu je lepšie, keď sa pevne pripúta k dračím hrotom. „Plechovky sa vynikajúco hodia na strašenie okoloidúcich,“ vysvetľovala. „Stačí, ak elfovia tlčú do stien plechovky kladivkami zo žaluďov.“ Síranka sa zachichotala. „Mali by ste vidieť, ako všetci nadskočia.“

Profesor so smiechom pokrútil hlavou. „Od elfov by som nič iné nečakal.“ Poskladal mapu a vrátil ju Benovi. „Keď už spomíname elfov, cestou na juh sa možno stretnete s jedným konkrétnym druhom. V blízkosti starých miest, pochovaných pod pieskom, sa to piesočnými elfmi priam hmýri. Mihajú sa okolo vás a pokúšajú sa vás zviesť z cesty. Nedbajte na nich, ale ani sa k nim nesprávajte hrubo. Vedia sa riadne nahnevať, presne ako ich príbuzní na chladnom severe.“

„Ešte aj to!“ zastonala Síranka na Lungovom chrbte. „Elfovia!“ prevrátila oči. „S tými som si už užila! Raz ma ostreľovali nepríjemnými šípmi, po ktorých všetko svrbí, a to len preto, že som na ich pahorku zbierala kuriatka.“

Profesor sa zasmial pod fúzy. „Obávam sa, že ich arabskí príbuzní nie sú o nič lepší. Podľa možnosti sa držte od nich čo najďalej.“

„Vynasnažíme sa.“ Ben si zastrčil mapu do vrecka vetrovky a zahľadel sa na oblohu plnú jasných hviezd. Po dennej horúčave nebolo ani stopy a Bena trochu mrazilo, ale chladný vzduch vdychoval s pôžitkom.

„Aha, ešte čosi, chlapče môj!“ Barnabáš Wiesengrund podal Benovi hrubú ohmatanú knihu. „Pribaľ si ju. Darček na rozlúčku odo mňa. V tejto knihe sú popísané takmer všetky bájne bytosti, o ktorých kedy bola na tomto svete reč. Možno sa ti na vašej ceste zíde.“

„Ďakujem vám, profesor!“ Ben si s rozpačitým úsmevom vzal knihu, zbožne prešiel rukou po väzbe a začal v nej listovať.

„Poďme, zbaľ ju,“ súrila ho Síranka. „Nemôžeme čakať, kým ju prečítaš. Pozri, ako vysoko je už mesiac.“

„Dobre, dobre!“ Ben si zložil z chrbta plecniak a starostlivo si schoval mapu aj knihu od profesora medzi veci.

Mušinoha ukrytý za trsom trávy sa obozretne narovnal.

Plecniaky! To je ono. Tá Síranka by určite nesúhlasila, aby išiel s nimi, aj keby bol chlapec stokrát za. Ale keby sa schoval v Benovom plecniaku... Homunkulus sa rozbehol ticho ako tieň.

,Juj, čo to bolo?“ vyklonila sa Síranka z Lungovho chrbta. „Niečo tu prebehlo! Nie sú tu púštne potkany?“

Mušinoha skočil do plecniaka hlavičku a zmizol medzi Benovými vecami.

„Aj pre teba mám niečo, Síranka,“ povedal Barnabáš Wiesengrund a siahol do koša. „Žena mi ich pribalila na varenie, ale myslím, že ty ich budeš potrebovať viac ako ja.“ Vtisol Síranke do laby malé vrecúško.

Tá k nemu zvedavo pričuchla.

„Sušené dubáky, kozáky a masliaky!“ Nedôverčivo sa pozrela na Barnabáša Wiesengrunda . „Chceš mi ich darovať?“

„Samozrejme!“ usmial sa profesor. „Veď kto ocení huby viac ako kobold, no nie?“

„To je pravda.“ Síranka ešte raz privoňala k vrecúšku a rozbehla sa s ním k svojmu plecniaku, ktorý ležal v piesku vedľa Benovho. Keď ich zväzovala dokopy, Mušinoha sa sotva odvážil dýchať. Síranka však bola priveľmi omámená vôňou húb, než aby medzi Benovými pulóvrami zacítila homunkula.

Ben sa poobzeral na všetky strany. „Zdá sa, že Mušinoha je naozaj preč!“ zašomral.

„Našťastie!“ vyhlásila Síranka a zastrčila si vrecúško s hubami do plecniaka. Najskôr si z nich však trochu uždibla. „Zaváňa nešťastím, ver mi. Každý kobold to vycíti, ale vy ľudia si nič nevšimnete.“

Mušinoha by jej bol najradšej zahryzol do chlpatých prstov, ale ovládol sa a nevystrčil z úkrytu ani špičku nosa.

„Možno ti iba vadilo, že je to homunkulus, Síranka,“ poznamenal profesor Wiesengrund. „Bytosti, čo prišli na svet prirodzenou cestou, si ich iba zriedkakedy obľúbia. Väčšine

dokonca naháňajú strach. Homunkulus sa preto často cíti veľmi osamelý, odvrhnutý a pripúta sa k tomu, kto ho vytvoril, hoci zvyčajne žije oveľa dlhšie ako človek, čo ho urobil. Oveľa, oveľa dlhšie.“

Síranka pokrútila hlavou a zavrela plecniak. „Humunkus sem, hominkus tam,“ vyhlásila, „cítim, že z neho zaváňa nešťastie, a bašta!“

„Je to tvrdá hlava,“ pošepkal Ben profesorovi.

„Všimol som si,“ prisvedčil pošepky Barnabáš Wiesengrund.

Podišiel k Lungovi a zahľadel sa mu do zlatých očí. „Pre teba mám iba toto,“ vystrel k drakovi otvorenú ruku.

Na dlani mu ležala zlatá šupina, ligotavá, tvrdá a chladná ako kov. Drak sa k nej zvedavo zohol.

„Pred mnohými, mnohými rokmi som našiel dve takéto šupiny,“ vysvetľoval profesor. „V severných Alpách. Vtedy tam mizli kravy a ovce. Ľudia si rozprávali hrôzostrašné historky o obrovskom netvorovi, ktorý za tmy prichádzal z hôr. Našiel som iba tieto dve šupiny. Nápadne sa podobajú tvojim, ale na dotyk sú úplne iné. Tam, kde som ich našiel, boli aj stopy, ale zmyl ich dážď a zadupali ich rozčúlení sedliaci, ktorí sa tam nahrnuli.“

Mušinoha v úkryte zbystril pozornosť. To môžu byť len šupiny jeho pána! Hrôzoslav stratil za celý život iba tri šupiny. Napriek tomu, že zakaždým vyslal všetky krkavce, aby ich našli, ani jednému sa to nepodarilo. Ani trochu by sa mu nepáčilo, že dve našiel práve človek.

Homunkulus vystrčil nos spomedzi Benových pulóvrov, aby uvidel šupiny, ale profesorova ruka bola preňho privysoko.

„Nepáchnu,“ povedal Lung. „Ale stúpa z nich akýsi chlad, akoby boli z ľadu.“

„Smiem sa pozrieť aj ja?“ Ben sa sklonil nad profesorovu ruku.

Mušinoha naťahoval uši.

„Pokojne ich zober do ruky,“ vyzval ho profesor. „Dobre si ich prezri. Sú veľmi zvláštne.“

Ben mu opatrne vzal z ruky jednu šupinu a prstom prešiel po ostrých okrajoch. Naozaj mal pocit, akoby boli kovové, ale nie tak celkom.

„Myslím, že sú z falošného zlata,“ vysvetľoval mu profesor. „Z tohto kovu sa alchymisti v stredoveku pokúšali vyrobiť pravé zlato. Samozrejme márne. Ale musí byť s niečím zmiešaný, lebo šupina je veľmi, veľmi tvrdá. Ani diamantovou rezačkou sa mi do nej nepodarilo urobiť ryhu.“ Barnabáš Wiesengrund pokrčil plecami. „Vezmite si jednu. Možno cestou rozlúsknete aj túto hádanku. Ja ich tak dlho vláčim so sebou, že som už stratil nádej.“

„Mám si ju vziať?“ spýtal sa Ben draka.

Lung prikývol. Zamyslene zdvihol hlavu a zahľadel sa na more. Ben hodil Síranke plecniaky. Chytila ich a prevesila Lungovi cez chrbát.

„Ideme!“ zvolala. „Možno zajtra ráno výnimočne pristaneme tam, kde chceme, ktovie?“

„Počasie je priaznivé, Síranka,“ vyhlásil profesor pri pohľade na oblohu.

Ben k nemu prikročil a rozpačito vystrel ruku. „Dovidenia.“

Profesor Wiesengrund chytil Benovi ruku a mocne ju stisol. „Dovidenia,“ povedal mu. „Naozaj úprimne dúfam, že sa opäť uvidíme. Aha, ešte toto,“ vtisol Benovi do ruky malú kartičku. „Takmer by som zabudol. To je Zubejdina vizitka. Keby ste po návšteve u džina predsa len zašli za ňou, pozdravujte ju odo mňa. Ak budete potrebovať ďalšie zásoby alebo hocičo, určite vám to rada zaobstará. Ak sa v dedine, kde pracuje na svojom výskume, priveľa nezmenilo, tak tamojší ľudia ešte stále túžobne čakajú, že sa draky vrátia. Ale bude lepšie, ak sa o tom najprv presvedčíš, až potom nech sa Lung vynorí medzi domčekmi.“

Ben prikývol a zastrčil kartičku k ostatným pokladom. Potom vyliezol po Lungovom chvoste a ešte raz sa obzrel za profesorom.

„Dúfam, že moju vizitku máš, či nie?“ Ben prikývol.

„Tak veľa šťastia!“ zvolal profesor, keď Lung rozprestrel krídla. „A dobre si premyslite, akú otázku položíte džinovi. Dávajte si pozor na baziliškov a keď nájdete drakov, napíšte mi!“

„Dovidenia!“ zavolal Ben a zamával mu.

Lung sa vyšvihol do vzduchu. Naposledy zakrúžil nad profesorom, na rozlúčku vychrlil do tmy modrý oheň – a bol preč.

Stále na juh

Noc čo noc letel Lung rýchlejšie ako vietor. Netrpezlivosť ho hnala vpred. Do oboch jazdcov sa opieral taký silný protivietor, že si Síranka vopchala do uší listy a Ben si natesno uviazal na hlave ručník od profesora. Noci boli chladné, ale cez deň bolo tak horúco, že sotva zaspali. Odpočívali medzi rozpadnutými múrmi zaniknutých miest, ako im radil profesor, bokom od ciest a dedín. Kým Lung a Síranka spali v tieni, Ben často celé hodiny sedával medzi prastarými kameňmi a ponad horúci piesok hľadel k obzoru, kde sa tu a tam zjavil zaprášený nákladiak alebo sa v horúčave hojdali ťavy na dlhých tenkých nohách. Rád by videl z tejto cudzej krajiny aj viac, ale iba v noci, keď Lung letel nízko nad mestami, zazrel nakrátko kupoly, štíhle veže a ploché biele domy, natlačené pri sebe medzi starými múrmi.

Červené more mali stále po pravej strane. Na úpätí nekonečnej horskej reťaze pod nimi sa hadila na juh rovnako nekonečná cesta. Za vrchmi sa až k obzoru tiahla suchá skalnatá krajina. Mestá a dediny v nej ležali ako ostrovy. Pustatinu pretínali ako jazvy hlboké rokliny.

Vzduch oťažel cudzími vôňami. Druhú noc privial vietor spoza kopcov útržky čierneho dymu. Zahalili Lunga a jeho jazdcov páchnucimi výparmi a hnali sa ďalej ponad more. Barnabáš Wiesengrund varoval Bena aj pred nimi. Boli to oblaky sadzí z naftových vrtov na východe, ktoré po nedávnej vojne horeli ako fakle. Tesne pred východom slnka, skôr ako na zem dopadli prvé lúče, sa Lung ponoril do vôd Červeného mora, aby zo seba zmyl čiernu špinu, ktorá pevne držala na šupinách. Síranka takmer celé dopoludnie drhla dračie krídla a šomrajúc čistila vlastnú hustú srsť. Ben to mal so svojou hladkou kožou ľahšie.

Keď ťahal z plecniaka čisté tričko, len-len že nezavadil Mušinohovi o hlavu.

Homunkulus sa sotva stihol prikrčiť. Odkedy boli na ceste, vyliezal z plecniaka iba vtedy, keď si bol celkom istý, že všetci spia. Povystieral si boľavé údy, nachytal si muchy a komáre, ktorých bolo našťastie v týchto horúcich končinách dosť, a len čo sa prvý z tých troch pohol, zaliezol nazad do úkrytu.

Chcel čo najviac oddialiť chvíľu, keď ho nájdu. Najväčší strach mal zo Síranky a z jej nedôvery. Raz si prezrel šupinu, ktorú dal Benovi profesor. Chlapec ju mal uloženú vo vrecúšku, ktoré nosil zavesené na krku. Mušinoha doň nazrel, keď Ben spal. Vo vrecúšku bola ešte malá fotografia, kameň, mušia a trochu strieborného prachu z jaskyne baziliška. Šupina pochádzala bezpochyby z Hrôzoslavovho panciera. Nič iné na svete nebolo na dotyk také studené a tvrdé. Keď sa Ben v spánku pohol, homunkula striaslo, rýchlo vrátil šupinu do vrecúška a sadol si k chlapcovi. Robil to tak zakaždým, keď tí traja spali. Opatrne, veľmi opatrne sa oprel o plece malého človeka a začítal sa do knihy, ktorú chlapec nechával ležať otvorenú vedľa seba. Bola to kniha, ktorú Benovi daroval Barnabáš Wiesengrund. Ben ju každý deň čítal, kým sa mu nezatvorili oči. Bola v nej reč o samých zázrakoch. Dalo sa tam nájsť všetko, čo ľudia vedeli o jednorožcoch a vodníkoch, o lietajúcom koňovi Pegasovi a obrovskom vtákovi Rokovi, ktorý kŕmi svoje mláďatá ovcami. Písalo sa v nej aj o vílach, bludičkách, vodných hadoch a trolloch.

Niektoré kapitoly, napríklad tú o trpaslíkoch kamenároch, Mušinoha iba prelistoval. Tých vtáčikov pozná naspamäť. Ale na tretí deň, keď všetci spali a lúče popoludňajšieho slnka zahalili všetko do žltého oparu, Mušinoha konečne narazil na kapitolu o homunkuloch, umelých bytostiach z mäsa a krvi, ktoré vyrobil človek.

V prvej chvíli chcel knihu zatvoriť. Obzrel sa. Ben čosi hundral zo spánku, ale Síranka chrapkala pokojne ako vždy a Lung spal, akoby ho do vody hodil.

Mušinoha začal teda s búšiacim srdcom čítať. O áno! Vedel, že má srdce. No na zažltnutých stranách toho bolo omnoho viac. Homunkulus žije väčšinou oveľa dlhšie ako jeho tvorca, čítal. Aj to vedel. Ale to, čo nasledovalo, ešte nikdy nepočul. Je známe, že homunkulus môže žiť takmer neobmedzene dlho. Výnimkou sú prípady, keď sa v ňom prebudí veľká náklonnosť k človeku. V takom prípade homunkulus zomrie v ten istý deň ako človek, ktorému daroval svoje srdce.

„Ohohó, vedel si to? Zapamätaj si to, Mušinoha!“ šepkal si drobec. „Stráž si svoje srdce, ak ti je život milý. Už si dosť starý, starší ako tvoji bratia, starší ako človek, čo ťa vytvoril. Nieže sa na staré kolená zblázniš a daruješ srdce jednému človeku.“

Vyskočil a listoval späť k miestu, kde Ben nechal knihu otvorenú. Potom sa pozrel hore na slnko. Áno, je načase, aby poslal pánovi správu. Už dva dni nedal o sebe vedieť. Ale veď ani nemal čo hlásiť.

Mušinoha sa obzrel a zahľadel sa na malého človeka. Zajtra. Zajtra v noci by mali doraziť do džinovej rokliny. Ak džin naozaj pozná odpoveď, po ktorej pátra jeho pán už vyše sto rokov, vydá sa Hrôzoslav na cestu do Lemu nebies, aby si konečne zapoľoval.

Mušinohu striaslo. Nie, na to nechcel myslieť. Co ho do toho? On iba leští pánov pancier. Odkedy sa Mušinoha vyliahol z malej pestrofarebnej banky ako kuriatko z vajíčka, robí, čo od neho Hrôzoslav chce. Čo na tom, že pána nemôže ani vystáť? Rozhodujúce je, že ak nedonesie odpoveď, na ktorú jeho pán tak dlho čaká, v tej chvíli ho prehltne.

„Daj si pozor na srdce, Mušinoha,“ zašepkal homunkulus. „Teraz bež a konaj si svoju prácu.“

Chvíľu predtým, ako Lung pristál, zazrel Mušinoha neďaleko záblesk vodnej hladiny, starú nádrž, ktorú už dávno nikto nepoužíva, no napriek tomu stále zachytáva vzácnu dažďovú vodu. Homunkulus sa tam práve chystal, keď pocítil, že Ben sa pohol. Rýchlo sa ukryl za najbližším kameňom.

Rozospatý chlapec si sadol, zažíval a odkašlal si. Vzápätí vstal a vyškriabal sa na vysoký múr, za ktorým sa utáborili. Tentoraz musel Lung zaletieť poriadny kus do vnútrozemia, kým na vŕšku medzi stromami, ktoré trčali z piesočnatej pôdy ako mŕtve, objavili zrúcanú pevnosť. Dvor ešte obkolesovali múry, ale budovy vzadu sa zrútili a zavial ich piesok. Bývali tu iba jašteričky a nejaké hady, ktoré po príchode Síranka zahnala kameňmi.

Ben sa usadil na múre, hompáľal nohami a hľadel na juh, kde sa do rozpálenej oblohy dvíhali vysoké hory a zapĺňali celý obzor.

„Už to nemôže byť ďaleko,“ počul ho Mušinoha. „Ak mal profesor pravdu, zajtra budeme v rokline.“

Mušinoha vyzrel spoza balvana. V jednej chvíli, keď chlapec ponorený v myšlienkach hľadel do diaľav, sa mu aj chcel ukázať. No potom si to rozmyslel. Rýchlo pohľadom skontroloval spiacu Síranku, nehlučne sa odkradol späť k plecniaku a ako jašterička zmizol medzi Benovymi vecami. Správa pre pána musí počkať.

Ben ešte hodnú chvíľu sedel na múre, nakoniec si vzdychol a rukou si prešiel po tvári, čo ho pálila od slnka. Zoskočil do piesku a rozbehol sa k Síranke.

„Hej, Síranka,“ oslovil ju potichu a potriasol za plece. „Zobuď sa.“

Síranka si sadla a žmúrila do slnka. „Veď je ešte úplné svetlo!“ zašepkala a obzrela sa na Lunga, ktorý pokojne spal v tieni starých múrov pevnosti.

„Áno, ale sľúbila si mi, že porozmýšľame nad otázkou. Veď vieš...

„Aha, áno, otázka...“ Síranka si pretrela oči. „No dobre, ale len pod podmienkou, že sa najprv najeme. Z tej horúčavy mám hlad.“ Chlpatými nohami odťapkala po horúcom piesku k svojmu plecniaku. Ben sa zaškeril a pobral sa za ňou.

„Z horúčavy... ešte ma rozosmeješ,“ doberal si ju. „Odkedy sme na ceste, zažili sme dážď, búrku a čo ja viem čo ešte, a ty si stále hladná.“

„No a?“ Síranka vytiahla z batoha vrecúško s hubami, s pôžitkom k nemu privoňala a oblízala si pery. Potom položila na piesok dva veľké listy a vysypala na ne huby. „Hmmm! Čo by som si tak zajedia?“

Ben iba pokrútil hlavou. Siahol do svojho plecniaka po fľašu s vodou a vybral si aj pár olív, ktoré mu dal profesor. Vrecko s olivami zapadlo úplne dolu. Pri hľadaní natrafil Ben na čosi chlpaté. Preľaknuto ruku vytiahol.

„Čo je?“ spýtala sa Síranka.

„Myslím, že tam mám myš,“ povedal Ben.

„Myš?“ Síranka odložila hríb, sklonila sa nad plecniakom a bleskurýchlo doň strčila ruku. Jediným trhnutím vytiahla zmietajúceho sa Mušinohu.

„Pozrime sa!“ zvolala. „Koho to tu máme?“

„Mušinoha!“ vykríkol prekvapený Ben. „Ako si sa dostal do plecniaka? A... a...“ zmätene hľadel na malého homunkula. „Prečo si sa po celý čas neozval?“

„Och, mladý pane! Pretože... lebo...“ Mušinoha sa pokúšal vyslobodiť zo Sírankinho zovretia, ale nepustila ho, nech sa krpec krútil, koľko chcel.

„Nóóó, teraz sa ti v hrdle reč zasekla, čo?“ zavrčala.

„Pusť ma, ty chlpatá potvora!“ kričal Mušinoha. „Ako môžem takto niečo vysvetľovať?“

„Už ho pusti,“ prihováral sa za Mušinohu Ben. „Ešte mu ublížiš.“

Síranka len nerada postavila homunkula do piesku.

„Ďakujem!“ zahundral Mušinoha a urazene si naprával kabátec.

„Tak prečo si sa neozval?“ zopakoval Ben otázku.

„Prečo, prečo! Kvôli nej, samozrejme!“ Mušinoha namieril na Síranku roztrasený prst. „Vedel som, že sa ma chce zbaviť. Tak som sa teda schoval v plecniaku. A potom,“ poškriabal sa na nose a nahnevane zazrel na Síranku, „a potom som sa neozval preto, lebo som sa bál, že keď ma nájde, hodí ma do mora.“

„Celkom dobrý nápad!“ zašomrala Síranka. „Výborný!“

„Síranka!“ Ben štuchol koboldie dievča lakťom do boku. Potom sa ustarostené obrátil k homunkulovi. „To by nikdy nespravila, Mušinoha. Naozaj nie. V skutočnosti je veľmi milá. To sa iba tvári tak... tak...“ úkosom pozrel na Síranku, „... tak neoblomne, vieš?“

Zdalo sa, že Mušinoha si tým nie je taký istý. Vrhal na Síranku nedôverčivé pohľady a zamračená Síranka ich opätovala.

„Tu máš.“ Ben podal homunkulovi zopár chlebových omrviniek. „Určite máš hlad, nie?“

„Najponíženejšia vďaka, mladý pán, ale ja, hm....“ Mušinoha si zarazene odkašľal, „ja si jednoducho chytím zopár múch.“

„Múch?“ Ben naňho vyvalil oči.

Drobný muž zarazene pokrčil plecami.

„Muchy! Fuj, pečiarka zapáchajúca!“ vykríkla Síranka. „To sa tak k tebe hodí, ty hnojovec s pavúčími nohami!“

„Síranka!“ nazlostené zvolal Ben. „Ihneď prestaň! Veď ti nič neurobil, jasné? Dokonca ťa vyslobodil z klietky. Zabudla si?“

„Áno, áno!“ Síranka sa vrátila k svojim hubám. „V poriadku, sľubujem, že ho nehodím do mora, dobre? Ale teraz radšej premýšľajme, akú otázku položíš tisícokému. Kvôli tomu si ma predsa zobudil.“

„Dobre,“ súhlasil Ben a vytiahol z vrecka nohavíc pokrkvaný papierik. „Už som si niečo poznamenal. Počúvaj.“

„Moment,“ zabrzdila ho Síranka, „aj ten krpec bude počúvať?

Ben zastonal. „Už zase začínaš? Prečo by nemal počúvať?“

Síranka si premerala homunkula od hlavy po päty. „A prečo by mal?“ odsekla posmešne. „Myslím si, že otázku by malo podľa možnosti počuť čo najmenej uší.“

„Veď už idem,“ ozval sa Mušinoha. „Už som preč.“

Ben ho chytil za kabátec. „Zostaneš tu,“ vyhlásil. „Dôverujem ti. A tú otázku budem klásť ja. Tak budeš už konečne počúvať, Síranka?“

Koboldie dievča prevrátilo oči. „Ako chceš. Ale tvoja dôverčivosť nám ešte spôsobí veľa starostí. Stavím sa o všetky moje huby.“

„Táraš, Síranka,“ protirečil jej Ben. „Rozprávaš nezmysly.“

Mušinoha mu sedel na kolene a nevedel, kam má podieť oči. Už veľakrát v živote si pripadal malý a naničhodný, ale ešte nikdy nie tak ako v tejto chvíli. Natoľko sa hanbil, že by sa chlapcovi najradšej hneď so všetkým priznal, no cez pery mu neprešlo ani slovo.

„Tak ako to bolo?“ Ben vyrovnal papierik. „Kde – vo – svete – máme – hľadať – Lem – nebies? Sedem slov.“

„No, to nie je zlé,“ pripustila Síranka. „Ale znie to akosi smiešne.“

„Mám ešte inú.“ Ben obrátil papierik. „Tiež má sedem slov. Kde – by – sme – mali – hľadať – Lem – nebies?“

Mušinoha nenápadne skĺzol z Benovho kolena a o niekoľko krokov cúvol. Síranka sa v tej chvíli zvrtla za ním. „Hej, kam sa zase hrnieš?“ zavrčala naňho. „Idem sa prejsť, chlpaňa,“ vysvetlil jej Mušinoha. „Máš niečo proti tomu?“

„Prejsť?“ Ben prekvapene hľadel za homunkulom. „Nemal by som ísť radšej s tebou?“ zakričal. „Ktovie, čo za zvery tu pobehujú...“

Mušinohovi stislo srdce nad toľkou starostlivosťou. „Nie, nie, mladý pán,“ zavolal cez plece. „Som síce malý, ale viem si poradiť. Okrem toho som chudý ako trieska a asi nevyzerám ako chutné sústo.“ Preliezol cez dieru v múre a zmizol.

Krkavec

Mušinoha sa predieral horúcim vzduchom ako vatou. Každú chvíľu zodvihol špicatý nos a zaňuchal. Áno, nádrž musí byť niekde tam na úpätí kopca pod vysokým myrhovníkom. Zreteľne cítil vodu. Horko-ťažko si razil cestu kamením a pichľavou trávou. Ruky a nohy ho nepríjemne boleli z nekonečnej hry na schovávačku v Benovom plecniaku.

Za to sa mohol poďakovať Síranke, tej nedôverčivej koboldej koze, čo si myslí, že pojedla všetku múdrosť sveta. Pehe, bolo jej smiešne, že jedáva muchy, a sama sa napcháva smradľavými hubami. Mušinoha dúfal, že sa jej k nim pripletie aj jedna jedovatá a narobí jej v žalúdku takú paseku, že ju na večné časy prejde smiech.

Medzi suchými trsmi trávy narazil Mušinoha na stopy. Asi to boli stopy zajacov, ktoré tadiaľto behali k vode. Napredoval po úzkom vyšliapanom chodníku, keď odrazu naňho dopadol čierny tieň. Vystrašený homunkulus vykríkol a hodil sa na brucho.

Do piesku vedľa neho sa zaryli čierne pazúry. Ohnutý zobák ho pomykal za kabátec.

„Zdravím ťa, Mušinoha,“ zaškriekal dôverne známy hlas.

Homunkulus opatrne zdvihol hlavu. „Krkavec?“

„Osobne!“ zaškriekal krkavec.

Mušinoha si vzdychol, sadol si a odhrnul si z čela neposlušné vlasy. Založil si ruky na prsiach a vyčítavo sa pozrel na čierneho vtáka.

„Že si vôbec trúfaš ukázať sa,“ ozval sa. „Najradšej by som ti vyšklbal perie a urobil si z neho vankúš. Sám diabol vie, že to nie je tvoja zásluha, že žijem!“

„Iste, iste,“ zaškriekal krkavec skrúšene. „Máš pravdu. Ale čo som mal robiť? Hádzali do mňa kamene. A ty si sa nehýbal. Tak som si našiel bezpečný strom, odkiaľ som na teba dovidel, aby som ťa nestratil z očí.“

„Nestratil z očí, pchá!“ Mušinoha vstal. „Tri noci a pol cesty okolo sveta som ťa ani kútikom oka nezahliadol! Poď, musím nájsť vodu.“ Bez ďalších slov sa rozbehol.

Namrzený krkavec letel za ním.

„Tebe sa dobre hovorí,“ frflal. „Myslíš, že to bola hračka, sledovať toho nešťastného draka? Letí trikrát rýchlejšie ako vietor.“

„No a?“ Mušinoha si opovržlivo odpľul do piesku. „Načo ťa náš majster kŕmil zázračným zrnom, odkedy si vedel hopkať? A teraz už buď ticho. Mám dôležitejšiu prácu ako počúvať tvoje krákanie.“

Stará nádrž ležala za nízkym kopcom. Viedli k nej úzke kamenné schody. Stupne boli popukané a v trhlinách rástli divé kvety. Mušinoha skákal po nich dolu. Voda v starej nádrži bola mútna a zaprášená. Homunkulus sa zhlboka nadýchol a podišiel k okraju. „Povedz mu, že za to nemôžem, počuješ?“ zaškriekal krkavec a zosadol na holý myrhovník.

Mušinoha si ho nevšímal. Napľul do vody. Z bezodnej hĺbky sa vynoril obraz Hrôzoslavovej hlavy. Medzi masívnymi hrotmi sedel namosúrený Kremenec a metličkou z pávích pier z nich zmetal prach.

„Tri – dni!“ zavrčal Hrôzoslav desivo tichým hlasom. „Čo som ti hovoril?“

„Nemal som o čom referovať, majstre,“ vysvetľoval Mušinoha. „V posledných dňoch sme videli iba slnko a prach. Takmer celý čas som presedel v chlapcovom plecniaku. Som celý dolámaný.“

„Kedy sa dostanete k džinovi?“ zaručal Hrôzoslav.

„Zajtra.“ Mušinoha preglgol. „Aha, majstre... krkavec sa vrátil. Asi by bolo lepšie, keby som ďalej cestoval s ním.“

„Nezmysel!“ Hrôzoslav vyceril zuby. „Len pekne zostaň v plecniaku. Čím bližšie k nim budeš, tým lepšie začuješ džinovu odpoveď. Krkavec ťa bude pre všetky prípady sledovať.“

„Ale to koboldie dievča mi nedôveruje!“ namietol Mušinoha.

„A čo drak a chlapec?“

„Tí áno.“ Mušinoha zvesil hlavu. „Chlapec sa ma pred koboldkou dokonca aj zastáva.“

Hrôzoslav posmešne skrivil odpornú papuľu.

„To je ale hlupák!“ zachrochtal. „Mal by som mu byť vďačný. Najmä ak mi zajtra zistí, kde sú ostatní draci. Áááách!“ Prižmúril červené oči. „To bude sviatok! Len čo sa dozvieš odpoveď, podáš mi správu, rozumieš?! Potom sa ihneď vydám na cestu. Kým tá hlúpa dračia hlava vzlietne, budem už pri Leme nebies.“

Mušinoha ohúrené hľadel na majstrov obraz. „Ako sa tam chcete dostať? Je to ďaleko.“

„Mám vlastné cesty,“ zavrčal Hrôzoslav, „ale do toho ťa nič, pavúk. Teraz sa vráť, aby ťa nezačali podozrievať. Ja si chytím zopár kráv.“

Mušinoha prikývol.

„Ihneď, majstre. A je tu ešte niečo.“ Prešiel rukou po kvetine, čo rástla pri vode. „Ten veľký človek, Wiesengrund, mal dve vaše šupiny.“

Zavládlo ticho, iba cikády v tráve cvrlikali.

„Čo si povedal?“ spýtal sa Hrôzoslav. Červené oči mu zažiarili.

Mušinoha sa prikrčil.

„Mal dve šupiny,“ zopakoval. Jednu z nich ešte stále má. Druhú daroval chlapcovi. Prezrel som si ju, majstre. Určite je to jedna z tých, ktoré ste kedysi dávno stratili v horách.“

Hrôzoslav výhražné zavrčal. „Takže sú v ľudských rukách.“ S nevôľou tak prudko pokrútil hlavou, že Kremenec sa sotva stihol zachytiť hrota.

„Chcem ich späť!“ zreval Hrôzoslav. „Nikto ich nesmie mať. Nikto. Na mieste, kde chýbajú, ma svrbí koža. Azda chce ten človek vypátrať tajomstvo môjho panciera?“ Hrôzoslav prižmúril červené oči. „Tú šupinu chlapcovi vezmeš, rozumel si?!“

Mušinoha horlivo prikývol.

Hrôzoslav si oblizol papuľu. „O tú, ktorú má veľký človek, sa postarám sám,“ zahundral. „Akože sa to volá?“

„Wiesengrund,“ odvetil Mušinoha. „Profesor Barnabáš Wiesengrund. Ale z toho miesta, ktoré som vám naposledy spomínal, onedlho odcestuje.“

„Ja som rýchly!“ zavrčal Hrôzoslav. „Veľmi rýchly!“ Otriasol sa, až mu šupiny zarinčali. „Teraz zmizni. S tou nedôverčivou koboldkou si nelám hlavu. Zakrátko ju zožeriem ako predjedlo. A chlapca tiež.“

Mušinoha preglgol. Srdce sa mu divo rozbúšilo. „Aj chlapca?“ zhíkol.

„Prečo nie?“ Hrôzoslav unudene zívol. Mušinoha mu v tej chvíli videl hlboko do zlatého pažeráka. „Tí namyslení dvojnožci chutia celkom dobre.“

Hrôzoslavov obraz zmizol. Na hladine mútnej vody plávala iba špina. Mušinoha odstúpil od okraja nádrže, obrátil sa – a od ľaku ho až myklo.

Hore na schodoch stála Síranka a v labách držala prázdnu fľašu na vodu.

„Pozrime sa,“ poznamenala a pomaly zostupovala dolu schodmi. „Čo tu vyvádzaš? Zdá sa mi, že si sa šiel poprechádzať?“

Homunkulus chcel prebehnúť popri nej, ale Síranka mu zastala cestu. Obzrel sa cez plece. Okraj nádrže bol nebezpečne blízko a on nevie plávať. Síranka si k nemu kľakla a naplnila fľašu špinavou vodou. „S kým si sa to pred chvíľou rozprával?“

Mušinoha cúvol tak ďaleko od vody, ako sa dalo. Keby sa teraz znovu objavil jeho pán, je stratený.

„Rozprával?“ vyjachtal. „Aha., áno, rozprával som sa... s vlastným obrazom na vodnej hladine, ak to chceš vedieť.“

„S vlastným obrazom?“ Síranka posmešne zavrtela hlavou. Potom však zbadala krkavca, ktorý ešte stále sedel na strome a zvedavo na nich hľadel. Mušinoha sa rozbehol hore schodmi, ale Síranka ho zdrapia za kabátec.

„Počkaj, počkaj, nie tak rýchlo,“ zabrzdila ho. „Nerozprával si sa náhodou s tamtým čiernym operencom?“

„S tým?“ Mušinoha si vyslobodil kabátec z jej ruky a urazene sa zatváril. „Vyzerám ako niekto, kto sa rozpráva s vtákmi?“

Síranka pokrčila plecami. „To neviem,“ priznala. „Ale urobil by si dobre, keby som ťa pri tom neprichytila. Hej, ty čierne pero!“ zvolala a pozrela sa hore na krkavca. „Nepoznáš náhodou tohto krpca?“

Krkavec však iba zatrepotal čiernymi krídlami a s hlasným krákaním odplachtil.

Návštevník barnabáša

wiesengrunda

Barnabáš Wiesengrund si balil kufre. Niežeby mal toho veľa na balenie. Na cestu si brával len jedinú starú neforemnú tašku, do ktorej sa zmestil akurát pár košieľ, spodná bielizeň, jeho obľúbený pulóver a puzdro s ceruzkami. Okrem toho nosil so sebou fotoaparát a hrubý fľakatý zápisník, kam si zapisoval všetko, čo sa mu na cestách prihodilo. Lepil si tam aj fotografie, opisoval doň nápisy, ktoré objavil, a kreslil obrázky bájnych bytostí podľa popisu ľudí, čo ich stretli. Zaplnil už takmer sto takých zápisníkov. Všetky ležali doma v jeho pracovni, starostlivo roztriedené podľa druhu bájnych bytostí a miesta, kde ich objavili. Barnabáš Wiesengrund nežne pohladkal väzbu najnovšieho zápisníka. Pripadne mu čestné miesto, je tam nalepená Lungova fotografia. Drak mu z vďaky za záchranu dovolil, aby si ho vyfotografoval.

„Ach, som zvedavý, čo na to povie Vita,“ vzdychol si profesor, keď strkal zápisník do tašky. „Obávala sa, že draci vyhynuli.“ So spokojným úsmevom vzal uterák a vykročil von do súmraku, aby si pred cestou zmyl z tváre prach a pot.

Stan mal na kraji tábora v blízkosti jedinej studne. Neďaleko stálo o kolík priviazaných zopár tiav a osol. Zvieratá meravo zízali pred seba. Ľudí nebolo vidieť. Tábor bol ako vymretý. Väčšina obyvateľov odišla do blízkeho mesta. Ostatní spali v stanoch, písali listy domov alebo sedeli nad svojimi záznamami. Barnabáš Wiesengrund podišiel k veľkej studni, prevesil uterák cez okraj a vytiahol hore vedro nádherne studenej vody. Pritom si ticho popiskoval a hľadel na hviezdy na oblohe, ktorých bolo v ten večer toľko ako zrniečok piesku pod jeho nohami.

Odrazu osol aj ťavy preľaknuto zodvihli hlavy, fŕkali, vyskakovali a mykali povrazmi. Barnabáš si ich nevšímal. Práve myslel na dcérku. Koľko asi podrástla za tie štyri týždne, čo ju nevidel? Vzápätí však aj jeho vytrhol z príjemných myšlienok akýsi zvuk. Prichádzalo to z hĺbky studne a znelo to ako fučanie – ručanie obrovského zvieraťa.

Vyľakaný profesor postavil vedro na okraj studne a o krok cúvol. Nikto nevedel lepšie ako on, že v takej studni sa s obľubou zdržiavajú rôzne málo priateľské stvorenia. Zvedavosť však uňho vždy zvíťazila nad opatrnosťou, takže neurobil to, čo by bolo najmúdrejšie, teda nezvrtol sa a neušiel najkratšou cestou preč. Kdeže. Barnabáš Wiesengrund zostal stáť a napäto čakal, čo sa to chystá vyliezť zo studne. Ľavou rukou nahmatal malé zrkadielko, ktoré nosil pre všetky prípady v zadnom vrecku nohavíc. Mal tam ešte zopár vecí, ktoré by sa mu mohli hodiť pri nebezpečných stretnutiach.

Fučanie znelo čoraz silnejšie. Zo studne stúpalo čudné rinčanie, akoby sa po drsných kameňoch sunuli nahor tisícky železných kruhov.

Profesor zvraštil čelo. Ktorá bájna bytosť by to mohla byť? Pri najlepšej vôli mu nič neschádzalo na um, a tak pre istotu cúvol ešte o krok. V tej chvíli, práve keď vychádzajúci mesiac zmizol za čiernymi útržkami oblakov, sa zo studne vysunula obrovská laba, pokrytá zlatými šupinami.

Zvieratá zaryčali a gúľali očami. Vytrhli z piesku kolíky, o ktoré boli pripútané, utiekli do púšte a kolíky vliekli za sebou. Barnabáš Wiesengrund stál ako skamenený.

„Barnabáš!“ hundral si pod nos. „Pohni sa, uteč, ty nekonečný hlupák!“ Jeho nohy cúvli ešte o krok, ale viac sa už nepohli.

Hrubá obruba studne sa rozletela ako kocky domina. Vy-

liezol z nej obrovský drak. Zlaté šupiny sa v mesačnom svite ligotali ako obria drôtená košeľa. Čierne pazúry sa zarývali hlboko do piesku a dlhý, ostrými hrotmi posiaty chvost vliekol s rinčaním za sebou. Na jednom z chrbtových hrotov sa držal trpaslík s obrovským zmetákom.

Netvor pomaly zamieril k Barnabášovi Wiesengrundovi. Púšť sa pod jeho krokmi chvela, oči mu krvavočerveno žiarili do tmy.

„Tyyyy máš niečo, čo mi patrííí!“ zareval Hrôzoslav na profesora.

Profesor zaklonil hlavu a hľadel netvorovi rovno do otvoreného pažeráka.

„Áno? A čo to je?“ zakričal medzi špicaté zuby. Medzitým nenápadne vsunul ruku do zadného vrecka nohavíc, kde mal okrem zrkadla i malú škatuľku.

„Šupina, ty blázon!“ zahučal Hrôzoslav. Barnabáša Wiesengrunda striaslo od ľadového dračieho dychu. „Vráť mi šupinu, lebo ťa rozpučím ako voš!“

„Ahá, šupina!“ zvolal profesor a udrel sa do čela. „Prirodzene, zlatá šupina. Takže tebe patrí. To je zaujímavé, veľmi zaujímavé. Ale odkiaľ vieš, že ju mám ja?“

„Netáraj toľko!“ zreval Hrôzoslav, mávol labou a čiernymi pazúrmi takmer zavadil o profesorovo koleno. „Cítim, že ju máš. Daj ju trpaslíkovi. Ihneď!“

Profesorovi sa hlavou preháňali útržky myšlienok. Ako ho ten netvor našiel? Čo keď sa dozvie, kto má druhú šupinu? Hrozí chlapcovi nebezpečenstvo? Akoby ho mohol varovať?

Trpaslík chvatne zliezol po Hrôzoslavovom chrbte.

V tej chvíli Barnabáš Wiesengrund jediným skokom zmizol pod obrovským dračím telom. Bežal k zadným nohám, vyskočil na obrovskú labu a pevne sa pritisol k šupinatému pancieru.

„Vylez!“ zúril Hrôzoslav a zlostne sa krútil okolo vlastnej osi. „Kde si?“

Trpaslík spadol do piesku ako zrelá hruška a bleskovo sa hodil medzi kamene, aby ho rozzúrený pán nerozdupal. Barnabáš Wiesengrund sa pevne držal Hrôzoslavovej nohy a smial sa.

„Kde som?“ zakričal netvorovi. „Samozrejme, že tam, kde ma nemôžeš chytiť.“

Hrôzoslav sa prestal metať, odfukoval a pokúšal sa papuľou dočiahnuť zadnú nohu, ale mal priveľmi neohybné telo. Podarilo sa mu iba prestrčiť hlavu pomedzi predné nohy a zlostne gániť na človeka, čo visel na jeho zlatom tele ako dáky kliešť.

„Daj mi šupinu!“ reval Hrôzoslav. „Daj mi ju a ja ťa za to nezožeriem. Máš moje slovo!“

„Tvoje slovo? Ojojój!“ Barnabáš pobúchal po obrovskej nohe, na ktorej visel. Znelo to, akoby búchal na železný kotol. „Vieš ty čo? Myslím, že už viem, kto si. Ty si ten, ktorého v starých príbehoch nazývajú Hrôzoslav, všakže?“

Hrôzoslav neodpovedal. Zadupal tak silno, ako vládal, aby človeka striasol. Ale laby sa mu zabárali do púštneho piesku a Barnabáš ostal visieť na nohe.

„Áno, ty si Hrôzoslav!“ kričal. „Zlatý Hrôzoslav. Ako som mohol zabudnúť na to, čo sa o tebe rozprávalo?! Mal som si spomenúť už vtedy, keď som našiel zlaté šupiny. Vraj si klamár, krvilačný a prefíkaný, rád zabíjaš a veľa si o sebe myslíš. Áno, dokonca sa o tebe rozpráva, že si zožral aj toho, čo ťa stvoril, hoci pravdu povediac, aj si to zaslúžil, keď vyrobil také monštrum.“

Hrôzoslav načúval profesorovým slovám so sklonenou hlavou. Rohy sa mu zabárali do piesku. „Ale ba!“ vrčal. „Len hovor, hovor, o chvíľu zožeriem aj teba. Nemôžeš tam dolu visieť večne. Leštič!“ Zdvihol ohavnú papuľu a rozhliadol sa. „Leštič, kde si?“

Kremenec neochotne vystrčil hlavu z úkrytu. „Áno, Vaša zlatosť?“

„Choď a poštekli človeka zmetákom!“ prikázal Hrôzoslav. „Možno spadne.“

Profesor to počul a preglgol.

Ešte sa vládal držať, ale prsty ho boleli a bohužiaľ je veľmi šteklivý. Nedúfal, že mu niekto príde na pomoc. Ak rev toho obrovského draka nevylákal zatiaľ nikoho zo stanu, pravdepodobne sa to nestane ani teraz. Nie veru, musí sa postarať sám o seba. Ale ako? Nech si lámal hlavu, ako chcel, nič mu neschádzalo na um.

Medzi Hrôzoslavovými prednými nohami sa zjavil trpaslík so zachmúrenou tvárou, zaprášeným klobúkom a zmetákom z pávích pier. Váhavo sa vliekol pieskom k Barnabášovi Wiesengrundovi.

Načase, aby ťa osvietilo, kamarát, pomyslel si profesor, ináč ťa tvoja žena už asi nikdy neuvidí.

Vtom mu niečo napadlo.

„Hej, trpaslík!“ šepol, keď Kremenec vo velikánskom klobúku zastal dolu pred pánovou labou a už-už vystieral ruku so zmetákom k šteklivému profesorovi.

Barnabáš Wiesengrund si zubami stiahol z prsta zlatú obrúčku a vypľul ju trpaslíkovi k nohám. Ten ihneď pustil zmeták, zdvihol prsteň a znalecky prešiel prstom po ligotavom kove.

„Nie je zlý!“ šomral si. „Masívny.“

Profesor sa v tej chvíli pustil a spadol dolu. So žuchnutím pristál v piesku vedľa vystrašeného trpaslíka.

„Čo sa deje, Kremenec?“ zadunel z tmy Hrôzoslavov hlas. „Už sa pustil?“

Trpaslík mu chcel odpovedať, ale profesor mu rýchlo zakryl ústa.

„Počuj, Kremenec,“ šepkal malému chlapíkovi do ucha, „prsteň bude tvoj, ak pánovi povieš, že som zmizol, jasné?“

Trpaslík mu zahryzol do prstov. „Bude môj tak či tak,“ zamumlal spod profesorovej dlane.

„Figu borovú!“ zašepkal profesor a vzal mu prsteň. „Zožerie ma aj s prsteňom. No čo, dohodneme sa?“

Trpaslík chvíľu váhal, no potom prikývol.

„Tak čo je, čistič?!“ reval Hrôzoslav.

Znovu sklonil hlavu a s vycerenými zubami škúlil pomedzi predné laby. Medzitým sa však natoľko zotmelo, že nedovidel, čo sa deje pri jeho zadných nohách.

Barnabáš Wiesengrund hodil prsteň trpaslíkovi pod nohy. „Nech ti ani na um nezíde ma prezradiť!“ šepkal. „Ináč poviem tvoju pánovi, že sa dáš podplatiť, rozumel si?“

Trpaslík sa zohol po prsteň. Profesor sa v tej chvíli odplazil k Hrôzoslavovmu chvostu tak rýchlo, ako vládal. Zadychčaný naň vyliezol a pevne sa prichytil hrotov. Kremenec za ním vyvalené hľadel. Potom si strčil prsteň pod hrubú vestu.

„Leštííííč, tak čo je?“ reval Hrôzoslav.

Trpaslík zdvihol zmeták, naposledy sa obzrel a s rozpačitým výrazom na tvári sa vynoril medzi obrovskými prednými labami.

,Je preč, Vaša zlatosť!“ zvolal a bezradne krčil plecami. „Zmizol. Akoby sa prepadol do piesku!“

„Čooooo?“ Hrôzoslav strčil širokú papuľu tak blízko k leštičovi panciera, že vystrašene cúvol. „Kdeeee že jeee, trpaslík?“ ručal Hrôzoslav a pritom mocne bil chvostom, až Barnabášovi Wiesengrundovi lietal piesok okolo uší a mal čo robiť, aby sa na ňom udržal.

Trpaslík zbledol okolo nosa a tisol si ruky k telu. „Neviem!“ jachtal. „Neviem, Vaša zlatosť! Keď som vbehol pod Vaše zlaté brucho, bol už preč!“

Hrôzoslav začal zúrivo hrabať labami.

Hrabal a hrabal, ale nech prehŕňal púštny piesok, koľko

chcel, Barnabáš Wiesengrund sa neobjavil. Kremenec stál na kameni a pod vestou sa prstami dotýkal profesorovho zlatého prsteňa.

Barnabáš Wiesengrund sa zatiaľ pevne držal hrotu na chvoste a čakal na príležitosť, aby sa mohol pustiť do piesku a odplaziť sa preč. Spočiatku sa bál, že sa netvor vrhne na stanový tábor a namiesto neho zožerie zopár kolegov. No zdalo sa, že Hrôzoslav sa ľudí štíti. Hoci prekopal polovicu púšte a pritom obnažil viac zrúcanín ako všetci archeológovia dokopy, profesora nenašiel. Teraz stál udychčaný na piesku, mykal chvostom a s vycerenými zubami hľadel na východ.

„Leštič, nastupuj!“ zreval. „Musíme sa vrátiť. Chcem počuť, čo povedal džin.“

Barnabáš Wiesengrund sa mykol. Od laku takmer vrazil Hrôzoslavovi do chvosta. Netvor spomínal džina? Naklonil hlavu, aby lepšie počul.

„Už idem, Vaša zlatosť!“ zvolal trpaslík. Mrzuto sa potkýnal k pánovi a po pancieri sa škriabal hore.

„Ten hlupák špión ešte nič nehlásil,“ zaskučal Hrôzoslav, keď sa mu Kremenec usadil medzi rohmi. „Ak sa rýchlo nedozviem, kde je Lem nebies, zožeriem aspoň toho jedného draka, chlapca i strapatú koboldku. Fuj, koboldi majú odpornú chuť po hubách. A sú strašne chlpatí.“

Barnabáš Wiesengrund zatajil dych. Sotva veril tomu, čo práve začul.

Hrôzoslav sa obrátil a s hrozivým vrčaním zamieril k studni, z ktorej vyliezol. Tesne predtým sa profesor pustil do piesku a tak rýchlo, ako ho kolená niesli, sa odplazil za rozvaliny, čo tu zostali po studni. Hrôzoslav zastal pri okraji diery a ešte raz sa obzrel. Červenými očami hľadel cez rozrytý piesok k stanom.

Profesor počul, ako mraučí: „Nájdem ťa, Wiesengrund!

Nájdem ťa, a potom mi už neujdeš. Ale teraz je rad na striebornom drakovi!“

Vzápätí sa vopchal do studne. Zubatý chvost vkĺzol do čierneho otvoru. Z hĺbky sa ozýval len čľapot a prskanie – a Hrôzoslav bol preč.

Barnabáš Wiesengrund sedel medzi troskami studne ako zasiahnutý bleskom.

„Musím ich vystríhať!“ hundral si. „Musím Lunga aj ostatných pred netvorom varovať. Ale ako? Kto, dočerta, mohol Hrôzoslavovi Zlatému povedať o džinovi?“

Na rázcestí

Na štvrtú noc sa krajina, ponad ktorú Lung letel, zmenila. Bola hornatejšia, presne ako ju opisoval profesor. V mesačnom svetle pod nimi sa rozprestierali divoké skalnaté končiny. Zem vyzerala ako pokrčené sivé šaty. Skaly sa týčili čoraz vyššie, niektoré trčali do oblohy ako tŕne. Ben „, s údivom hľadel dolu na mestá, nalepené na príkrych svahoch, s obkolesené cimburím zo svetlej hliny, čo čnelo k mesiacu.

„Ako z Tisíc a jednej noci!“ zamrmlal.

„Ako čo?“ nerozumela Síranka.

„Ako z Tisíc a jednej noci,“ zopakoval Ben. „To sú rozprávky, vieš? Veľa rozprávok. O lietajúcich kobercoch a podobných veciach. Sú v nich aj džinovia.“

„Aha,“ pritakala Síranka. Jej sa skaly a piesok nepáčili. Od toľkej šedej, žltej a hnedej farby ju rozboleli oči. Chcela vidieť stromy, počuť šušťať lístie vo vetre – a nie toto večné cvrlikanie cikád, od ktorého jej zaliehalo v ušiach. Lung už dva razy pristál pri ukazovateli cesty, lebo Síranka na tom trvala, no ani raz to nebola tá správna. Ben jej to síce hovoril, strkal jej pod nos mapu, ale ona sa už nemohla dočkať.

„Ale tá ďalšia,“ hovorila, „tá ďalšia odbočka to už musí byť, nie?“

Ben prikývol. „Áno, určite.“ Odrazu sa nahol dopredu. „Hej, Síranka!“ Vzrušene ukazoval nadol. „Pozri, tam dolu. Vidíš?“

Tmavé horské úbočia pri ceste svetielkovali v mesačnom svite jasnejšie ako morská hladina.

„Och, nie!“ zastonala Síranka. „To sú oni. Celkom iste.“

„Kto?“ Ben sa natoľko naklonil, že takmer spadol Lungovi z chrbta. „Kto, Síranka?“

„Elfovia!“ Síranka mykla remencom. „Lung!“ zakričala. „Lung, let' vyššie! Rýchlo!“

Prekvapený drak spomalil a obzrel sa. „Čo sa deje?“

„Elfovia!“ vysvetľovala Síranka. „Veď sa pozri! Len sa to nimi hmýri.“

Drak mocnými údermi krídel stúpal vyššie.

„Ale nie!“ protestoval Ben. „Nemohli by sme letieť trochu nižšie? Rád by som ich videl zblízka.“

„Zbláznil si sa?“ Síranka krútila hlavou nad toľkou ľudskou hlúposťou. „To neprichádza do úvahy. Možno majú šípy lásky, a ty hlúpe chlapča by si sa v momente zamiloval do najbližšej vrany, ktorú by sme stretli. Nie, nie a nie!“

„Síranka má výnimočne pravdu, mladý pán,“ pridal sa k nej Mušinoha. Ukrytý pod Benovou vetrovkou vykúkal pomedzi dva gombíky. „Môžeme byť radi, ak nás nezbadajú.“

Ben sklamane hľadel dolu na ligotavé hmýrenie.

„Ach nie!“ zjojkla Síranka. „Tam vpredu sa cesta rozdvojuje. Just teraz. A je tam aj tabuľa.“

„Musím letieť nižšie, lebo Ben nebude vedieť prečítať nápis!“ zvolal Lung.

„Nižšie?“ Síranka prevrátila oči. „No super! Práve teraz, keď tu všade poletujú tie trblietavé somariny. Šľak ma trafí!“

Lung klesal nižšie a nižšie, až pristál na asfaltke.

Ben chcel porovnať profesorove poznámky s nápisom na tabuli, no videl, že je pokrytá húfmi piesočných elfov. Boli sotva väčší ako motýle, pieskovožltí, s ligotavými krídlami a zelenými vlasmi. Cvrlikali a bzučali, chichotali sa a poletovali okolo tabule, až sa Benovi krútila hlava.

„Tak, a máme to,“ šomrala Síranka. „Sme v tom až po uši.“

Z húfu sa odpútala malá skupinka ľahulinkých bytostí a zamierila k Lungovi. Usadili sa mu na hrotoch, na nose a na rohoch. Niekoľké poletovali aj okolo Bena a Síranky, chichotali sa a štípali ich do líc, šticovali za vlasy a ťahali za uši.

Mušinoha vtiahol hlavu, takže mu pomedzi gombíky trčal iba nos. „Mladý pán!“ volal. „Mladý pán!“

Ben ho však cez to elfie cvrlikanie a chichot nepočul. Sedel a zaujato pozoroval drobné svetielkujúce bytosti.

„No čo, páčia sa ti aj zblízka?“ pošepky vyzvedala Síranka.

Ben prikývol. Malá víla ho šteklila pod bradou a vyplazovala naňho drobulinký žltý jazýček. Potom sa mu spustila na koleno a žmurkala naňho. Ben si s obdivom prezeral jej pestré krídla.

„Héj, ty!“ Síranka sa ponad Benovo plece sklonila k elfke. „Budete takí láskaví a uvoľníte tabuľu? Musíme sa pozrieť, či ideme správnou cestou.“

Piesočná víla si prehodila nôžku cez nôžku, zložila krídla a zaškerila sa na koboldku.

„Nie je správna,“ odvetila štebotavým hláskom. „Ani náhodou.“

Zarazený Ben sa k nej zohol. „Prečo?“ spýtal sa.

„Lebo je nesprávna,“ odvetila malá bytosť a opäť naňho žmurkla. Jednoznačne, dvojznačné, trojznačne nesprávna, veru áno!“ Vzápätí dostala taký záchvat smiechu, že takmer spadla Benovi z nohy. Síranka zastonala.

„Ktorou cestou teda máme ísť?“ opýtal sa Ben.

„Hociktorou inou, iba touto nie,“ poučila ho víla.

„Aha!“ zašomral Ben zarazene.

V tej chvíli k nim priletela ďalšia piesočná víla. Stala si prvej na plecia a usmievala sa od jedného špicatého ucha po druhé. „Čo je, Mukarrib?“

„Chcú ísť nesprávnou cestou,“ zaštebotala Mukarrib. „Povedz im, Bilkis, že táto je nesprávna!“

„Samozrejme, že je nesprávna!“ zaštebotala bez váhania Bilkis. „Dokonca by som povedala, že je najnesprávnejšia zo všetkých, o tom niet pochýb!“

Ja to nevydržím!“ fňukala Síranka. „Keď tie hlúpe malé lietajúce bytosti ihneď nezlezú z tej tabule, tak...“

„Čo hovorí tvoja kamoška?“ opýtala sa Mukarrib. „Máme sa nahnevať?“ Prileteli tri ďalšie víly a s chichotom pristáli Benovi na pleci.

„Nie, to určite nie!“ vykoktal Ben. „Iba obdivovala vaše krídla.“

Piesočné víly sa polichotené chichotali a jedna sa zniesla Benovi na dlaň. Žasnúci Ben zodvihol malé stvorenie do výšky, aby ho zblízka preskúmal. Bolo ľahulinké, nevážilo viac ako pierko, ale keď chlapec opatrne zodvihol ruku a chcel sa dotknúť svetielkujúcich krídel, všetky víly odleteli.

Lung k nim otočil hlavu. „Čo budeme robiť, Síranka?“ Všade na hrotoch jeho panciera cvičili drobné bytosti.

„Mohol by si ich odplašiť trochou dračieho ohňa,“ šepla Síranka. „Vôbec netuším, čo majú v úmysle, ale my musíme ísť ďalej.“

Drak prikývol. Vtom Mušinoha vystrčil ruku z Benovej vetrovky a uštipol ho do predlaktia.

„Au!“ vykríkol chlapec a prekvapene sa pozrel na homunkula.

„Mladý pán!“ zašepkal homunkulus. „Mladý pán, viem, ako sa ich zbaviť. Zdvihnite ma hore!“

Víly sa v tej chvíli našťastie zamestnávali tým, že sa kĺzali po Lungovom chvoste. Mukarrib a Bilkis robili vo vzduchu salta a tie tri, čo pred chvíľou sedeli Benovi na pleci, tancovali kolo nad Sírankinou hlavou. Ben vytiahol Mušinohu spod vetrovky a posadil si ho na plece.

„Držte mi palce,“ zašepkal homunkulus. „Dúfam, že sú rovnaké ako lesné víly, ktoré poznám.“

Odkašlal si, priložil dlane k ústam a zakričal tak hlasno, ako vládal: „Ahoj, anjelské Afrodity! Berte sa, bzučiace bytosti! Cestujte, citrónovožlté cirkusantky! Dovidenia, divukrásne divošky! Evaporujte, éterické elementy!“

Účinok bol prekvapujúci. Víly začali zmätene poletovať na všetky strany ako roj splašených čmeliakov, vzniesli sa do vzduchu ako ligotavý oblak a zmätene sa prekrikovali cvrlikavými hláskami.

„Tabuľa!“ zvolala Síranka. „Vidím tabuľu!“

Sotva to dopovedala, víly sa rozpŕchli a so zúrivým škrekom sa rútili späť k drakovi. Potriasali zelenými vlasmi a na Bena aj na Síranku z nich padal strieborný prach. Lung sa tak rozkýchal, až mu z nosa lietali modré iskry.

„Porušila si zaklínadlo, chlpaňa!“ vykríkol Mušinoha. „Rozsýpajú uspávací prášok. Rýchlo, vymyslite nejaký rým na F, boli sme pri F!“

„F,“ zajakával sa Ben a vily mu pritom fúkali strieborný prášok do nosa a šklbali ho za vlasy.

Lung znovu kýchol.

„Fujazdite, farebné fifleny!“ vykríkol Ben práve včas, lebo dve víly zdrapli Mušinohu za ruky a chceli ho odvliecť preč. S frflaním ho pustili. Dolu hlavou dopadol Benovi do lona.

 „Gúľajte sa!“ zvrieskol homunkulus a hnevlivo hrozil pastičkami. „Gúľajte sa, gagotavé... gagotavé...“

„Gebuziny!“ skríkla Síranka a oprašovala si pritom z kožucha uspávací prášok. „Gagotavé gebuziny! Hýbte sa, hašterivé husi!“

Víly nanovo divoko zavírili. S hnevlivým bzukotom sa naposledy zhrčili nad cestnou tabuľou a odleteli k tmavým horským úbočiam. V tme sa ešte chvíľu jagal ich trblet, ale aj ten zakrátko zmizol. Už nebolo počuť nijaký chichot, nijaký trepot krídel, nijaké cvrlikavé hlásky. Nocou sa niesol iba šum mora, spev cikád a vzdialený hukot nákladného auta na púštnej ceste.

„Auto! To je auto!“ zvolala Síranka a štuchla Bena do chrbta. „Rýchlo. Čo je na tej tabuli?“

Ben porovnával znaky. „Áno!“ ozval sa napokon. „Toto je správna cesta!“

„Pozor, dobre sa držte!“ zvolal Lung, zamával krídlami a odrazil sa od zeme. Auto sa čoraz väčšmi blížilo, ale keď jeho svetlá dopadli na tabuľu pri ceste, drak zmizol medzi kopcami.

„Všetko v poriadku?“ vypytovala sa ho starostlivo Síranka. „Koľko prášku si schytal?“

„Myslím, že som všetko vykýchal!“ odvetil Lung. „Nie som ani trochu unavený. A čo vy?“

Síranka namiesto odpovede zažívala. „Hej, Mušinoha!“ Ponad Benovo plece zaškúlila na homunkula, ktorý si šúchal unavené oči. „Odkiaľ to vieš s tými vílami?“

„Často som mal s nimi nepríjemnosti,“ vysvetľoval ospalý Mušinoha. „Ale nebol som si istý, či rýmovanie pomôže aj pri tomto druhu.“

„Našťastie pomohlo,“ zahundrala Síranka. „Ináč by nás tým prekliatym práškom uspali uprostred cesty.“ Znovu zažívala.

Cesta pod nimi sa čoraz hlbšie zavŕtavala do skál. Drak musel letieť opatrne, aby krídlami nenarážal do kamenných stien.

„Raz som musel rýmovať až do V,“ rozprával Mušinoha ospalým hlasom. „Tie hlupane si nikdy nevšimnú, že C vynechávam.“

Ben si pošúchal svrbiaci nos. „Aj tak by som si ich bol rád dôkladnejšie prezrel,“ vyhlásil. „Sú také veselé. A ich krídla menia farby ako mydlové bubliny.“

„Vieš ty čo?“ Síranka sa oprela o Lungov hrot a zavrela oči. „Ak sa ti tie treperendy páčia, chyť si jednu.“

„Čože?“ Ben na ňu neveriacky pozrel. „A ako?“

Jednoducho!“ hundrala Síranka. „V miske zmiešaš trochu mlieka, dve lyžice medu a čerstvé ružové lístky, a za teplej noci pri splne mesiaca ju postavíš von.“

Ben sa tváril dosť nedôverčivo. „A potom?“ opýtal sa a zažíval.

Lungove krídla šumeli v tme.

„Potom,“ pokračovala ticho Síranka, „potom stopercentne príde jedna z tých malých debiliek, aby si namočila jazyk do medového mlieka, rozváňajúceho ružami. Hodíš na ňu pavučinu – šup – a máš ju.“

„Pavučinu?“ Ben zarazene vrtel hlavou. „Odkiaľ vezmem pavučinu?“

„No, to je už tvoj problém!“ odsekla Síranka. „Vysvetlila som ti, ako sa chytajú vily. Chytiť si ich už musíš sám.“

Ben sa tiež oprel. „Aj tak nechcem nijakú chytiť,“ hundral. „Nerád niekoho chytám. Ty áno?“

No Síranka už spala. Aj Mušinoha ticho chrapkal na Benových kolenách. Na nose sa mu ligotal vili prášok.

„Lung!“ potichu oslovil Ben draka. „Naozaj nie si unavený?“

„Ani trochu,“ odvetil drak. „Ktovie, možno ten vili prášok drakov preberá.“

„No, ľudí teda nie,“ zamumlal Ben. O chvíľu už spal.

Lung ďalej bezpečne letel nocou. Sledoval cestu, ktorá ho mala doviesť k modrému džinovi.

Džinova roklina

Lung pristál. Bena to prebudilo a vyľakane sa poobzeral. Obloha bola svetlá. Nad horami ležala mliečna ranná hmla. Cesta sa za ostrou zákrutou nečakane končila a skaly sa pred nimi zvažovali tak strmo do hĺbky, akoby sa tu svet rozlomil na dvojo. Na druhú stranu rokliny neviedol nijaký most.

To musí byť ona, pomyslel si Ben. Roklina modrého džina. Lung stál na okraji a hľadel dolu. Z hlbín stúpal hore šum.

Ben sa otočil. Síranka ešte stále spokojne odfukovala. Ben opatrne vzal spiaceho Mušinohu na ruky a zliezol s ním z Lungovho chrbta.

„Už si sa vyspal z vílieho opojenia?“ spýtal sa drak, keď Ben zastal vedľa neho, a dobiedzavo ho štuchol papuľou. „Pozri, myslím, že sme našli džinovo sídlo.“

Ben opatrne nazrel dolu do rokliny.

Nebola veľmi široká, sotva dva razy toľká ako cesta, nad ktorou leteli. Najprv klesali do hĺbky iba holé skaly, ale už o niekoľko metrov nižšie rástlo husté krovie. Kameň zakryli kvety a zo dna rokliny sa za svetlom načahovali obrovské palmy. Dolu bola tma. Ben celkom zreteľne počul hukot. To bude asi rieka, o ktorej hovoril profesor. Ale počul aj iné zvuky. Prenikali k nim zvieracie hlasy a škrek neznámych vtákov.

„Prečo ste ma nezobudili?“ mrzuto sa z Lungovho chrbta ozvala Síranka.

Mušinoha, ktorý doteraz spal Benovi v náručí, sa strhol zo sna a omámené sa obzeral.

„Len zostaň hore, Síranka,“ prikázal jej Lung a natiahol krk do rokliny. „Poletíme dole. Nebude to jednoduché pristátie v takej tiesňave.“

Drak skĺzol do hlbiny ako tieň. Keď preletel cez zelenú strechu stromov, palmové listy zavadili Benovi o tvár. Drak niekoľko ráz mocne zamával krídlami a mäkko pristál na brehu riečky, čo lenivo tiekla cez úžľabinu. Na vodu dopadali slnečné lúče. Ben sa pozrel hore. Zdalo sa mu, že obloha je nekonečne ďaleko. Všade vôkol v hustom lístí to syčalo, cvrlikalo, bzučalo a húkalo. Vzduch bol teplý a vlhký a nad riekou bzučali roje komárov.

„Pečiarka šupinkatá!“ Síranka zliezla z Lungovho chrbta a až po prsia zapadla do popínavej zelene. „Ako máme v tomto pralese niečo nájsť?“ Celá nesvoja sa obzerala na všetky strany.

„Tak, že začneme hľadať,“ poučil ju Lung a razil si cestu húštinou.

„Hej, veď počkaj!“ Síranka sa mu zavesila na chvost. „Tebe sa to hovorí! Ty netrčíš v tejto burine až po bradu. Hmmm!“ Skusmo do jednej zahryzla. „Ale chutí vynikajúco. Absolútne fantasticky!“

„Chceš si mi sadnúť na chrbát?“ navrhol jej Lung.

„Nie, nie!“ odmietavo mávla labou Síranka. „To je v poriadku. Dajako sa prederiem.“ Šklbala list za listom a strkala si ich do plecniaka. „Tie listy sú naozaj veľmi chutné.“

Ben si vysadil Mušinohu na plecia a zaškeril sa.

„Poď už konečne, Síranka,“ napomenul ju Lung a netrpezlivo šľahal chvostom sem i tam. „Zásoby si urobíš, keď nájdeme džina.“

Obzrel sa. Ben kráčal za ním. O krátku chvíľu obaja zmizli medzi stromami.

„To mi robíte naschvál!“ potkýnala sa za nimi Síranka. „Akoby ten džin nemohol päť minút počkať. Ja nežijem z mesačného svetla. Vari len nechce, aby som mu raz od hladu spadla z chrbta?“

Lung sa predieral popri rieke. Čím ďalej napredovali, tým bola roklina užšia. Napokon drakovi zahradila cestu obrovská spadnutá palma. Korene jej trčali na všetky strany. Dlhý kmeň ležal na niekoľkých veľkých kameňoch krížom cez rieku, takže viedol ponad vodu ako most.

„Počkaj!“ Ben posadil Mušinohu Lungovi na chvost, vyškriabal sa na kmeň vyvrátenej palmy a rozbehol sa po ňom.

„Pozrite!“ kričal a ukazoval na druhý breh. „Tam, medzi tými červenými kvetmi!“

Lung vošiel do vody a natiahol krk.

Áno, stálo tam. Veľké šedé auto, obrastené popínavými rastlinami, pokryté opadanými kvetmi a jaštericami, čo sa vyhrievali na kapote.

Ben udržiavajúc rovnováhu prešiel po palmovom kmeni na druhý breh. Drak so Sírankou a Mušinohom na chrbte sa už prebrodil cez plytkú vodu a postával na brehu. Ben odhrnul popínavé rastliny a opatrne nazrel do auta. Na prednom sedadle sedela veľká jašterica. Keď nakukol cez bočné okienko, zaprskala. Ben sa zľakol a odskočil. Jašterica jediným skokom zmizla medzi sedadlami.

„Nie sú tu sklá,“ zvolal potichu Ben. ,Je presne také, ako ho profesor opísal.“

Znovu opatrne prestrčil hlavu cez okno. Jaštericu už nebolo vidieť, zato na zadných sedadlách ležali dva skrútené hady. Ben zovrel pery, strčil dnu ruku a stlačil klaksón. Potom rýchlo odskočil.

Kŕdle vtákov so škrekom vzlietli do vzduchu. Jašterice, čo sa slnili na horúcej kapote, zmizli pod popínavými rastlinami.

Všade znovu zavládlo ticho.

Ben opatrne cúval. Profesor povedal, že majú čakať sedemnásť krokov od auta. Ben rátal. Jeden... dva... tri... štyri...

Sedemnásť krokov je dosť. Naschvál ich nerobil veľmi veľké. Po sedemnástom si sadol na kameň a čakal. Lung sa uložil medzi kvety a listy za jeho chrbtom. Síranka a Mušinoha mu sedeli na labe. Všetci ako uhranutí pozorovali auto.

Asif ich nenechal dlho čakať.“

Z okien auta začal stúpať modrastý dym. Už bol tak vysoko, že Ben musel zakloniť hlavu, aby videl celý stĺp. Medzi vrcholkami paliem sa útržky dymu spájali do kotúčov, vírili rýchlejšie a rýchlejšie, až sa z obrovského stĺpu sformovalo telo, modré ako nočná obloha a také veľké, že jeho tieň zaclonil celú roklinu. Všade na koži, na pleciach, na rukách aj na vystupujúcom bruchu iskrilo tisíc Asifových očí. Ligotali sa ako malé drahokamy.

Ben cúval, kým za sebou nezacítil Lungove šupiny. Síranka a Mušinoha sa na dračom chrbte chúlili k sebe. Iba Lung sa nehýbal a so zdvihnutou hlavou hľadel hore na džina.

„Óóóóóóch! Póóóóózrimeže sa!“ Džin sa k nim sklonil. Nad hlavami im žiarilo tisíc očí s tisícimi obrazmi a z jedného konca rokliny na druhý zavial Asifov dych horúci ako púštny vietor.

„Koho to tu máme?“ zahrmel džin. „Draka, pravého draka. Táááák!“ Jeho hlas znel duto ako ozvena a odrážal sa od jednej skalnej steny k druhej. „Takže to kvôli tebe ma tak hrozne svrbelo celé telo, že ma muselo škriabať tisíc sluhov.“

„To som nemal v úmysle, džin!“ zakričal Lung hore na džina. „Prišli sme, lebo sa ťa chceme niečo spýtať.“

„Oóóóóóóch!“ Džin sa doširoka usmial. „Na otázky odpovedám iba ľuďom.“

„To vieme!“ Ben vyskočil na rovné nohy, odhrnul si vlasy z čela a pozrel sa hore na obrovského džina. „Tú otázku ti položím ja, Asif!“

„Óóóóóóóóch!“ vydýchol džin. „Chrobáčik vie naše meno. Čo je to za otázku? Poznáš moje podmienky?“

„Áno!“ prisvedčil Ben.

„Dóóóóóbre!“ Džin sa sklonil ešte trochu hlbšie. Jeho dych bol horúci ako para z hrnca. Benovi kvapkal zo špičky nosa pot.

„Otááázka!“ vydýchol Asif. „Potrebooooval by som ešte jedného sluuuuuhu! Mohol by mi napríklad čistiť uši. Mááááš na to správnu výšku.“

Ben preglgol. Asifova tvár sa skláňala teraz presne nad jeho hlavou. V nosných dierkach mu rástli modré chlpy, hrubé ako kmene mladých stromčekov, a špicaté uši, ktoré mu trčali vysoko nad holou lebkou, boli väčšie ako Lungove krídla. Dve velikánske oči, zelené ako oči obrovskej mačky, hľadeli posmešne dolu na Bena. Videl tam vlastný odraz, vyzeral v nich malý a stratený. V iných Asifových očiach padal sneh na neznáme mestá a na mori stroskotávali lode.

Ben si zotrel kvapku potu zo špičky nosa a hlasno povedal: „Kde by sme mali hľadať Lem nebies?“

Síranka zažmúrila oči. Lung zadržal dych a Mušinoha sa celý roztriasol. Ben s divo búšiacim srdcom čakal, čo mu džin odpovie.

„Leeeem nebieeees!“ zopakoval Asif.

Vystrel sa ešte o niekoľko metrov do výšky. Potom sa zasmial tak nahlas, až začali zo skalných stien rokliny padať kamene. Džinovo tučné brucho sa natriasalo nad Benovou hlavou, akoby mu malo v nasledujúcej chvíli odpadnúť.

„Človiečik, človiečik!“ zahlaholil džin a opäť sa zohol k chlapcovi.

Lung sa postavil pred Bena, aby ho chránil, ale Asif odsunul obrovskou rukou draka šetrne nabok.

„Leeeem nebieeees!“ zopakoval. „To sa nepýtaš kvôli sebe, všaaaaak?“

Ben pokrútil hlavou. „Nie,“ priznal. „Moji priatelia to potrebujú vedieť. Prečo?“

„Prečooo?“ Džin ho obrovským ukazovákom štuchol do hrudníka, ale tam, kde sa ho dotkol, pocítil Ben len horúčavu.

„Prečooooo?“ zahrmel Asif tak hlasno, že Mušinoha si zakryl uši. „Tyyyy si prvýýýý! Prvýýýý, čo sa nepýta kvôli sebe, človiečik. Prvýýýý za toľké tisííííícky rokov, že ich sám nedokážem spočítať. Preto ti dvojnásobne rád odpoviem. Hoci sluha by sa mi naozaj zišiel.“

„Ty.... ty poznáš odpoveď?“ Benovi vyschlo v ústach.

„Či poznááááám odpoveeeeeeď?“ Džin sa zase zasmial. Spustil sa na kolená a pridržal Benovi pred tvárou modrý ukazovák. „Pozri sa seeeem!“ vydýchol. „Pozri sa do môjho dvestodvadsiateho tretieho oka. Čo tam vidíš?“

Ben sa naklonil ponad Asifov palec.

„Vidím rieku!“ zašepkal tak potichučky, že Lung musel poriadne natiahnuť uši, aby mu rozumel. „Tečie medzi zelenými kopcami. Kopce sú čoraz vyššie, menej zalesnené alebo úplne holé. Niektoré majú zvláštne tvary ako... ako...“ Obraz sa začal meniť.

„Rieka tečie popri akomsi dome,“ polohlasom pokračoval Ben. „Nie je to obyčajný dom, skôr palác alebo čosi podobné.“

Džin prikývol. „Dobre si ho prezriiiii,“ zvolal. „Poriadne.“

Ben hľadel na obraz, kým sa nerozplynul. Potom Asif strčil ukazovák inde. „Toto je moje dvestopäťdesiate piate oko,“ poučil ho. „Čo v ňom vidíš?“

„Vidím údolie,“ spustil Ben. „Okolo neho stojí deväť vysokých vrchov, špičky pokryté snehom. Všetky sú takmer rovnako vysoké. Údolie zakrýva hmla.“

„Doooobre!“ Asif žmurkol. Obraz sa opäť rozplynul a spolu s ním aj deväťstodeväťdesiatdeväť ostatných obrazov v jeho očiach, a objavil sa ďalší.

Ben vytreštil oči. „Aha, tam!“ Vzrušene sa nahol ponad Asifov obrovský prst. „Lung, je tam drak! Taký ako ty! V akejsi jaskyni... obrovitánskej!“

Lung sa zhlboka nadýchol a urobil krok vpred. No Asif znovu zažmurkal a obraz v jeho dvestopäťdesiatom piatom oku zmizol a spolu s ním všetky ostatné. Ben sa sklamane vystrel. Džin odtiahol ruku, položil si ju na mohutné koleno a druhou si prihladil dlhé fúzy.

„Dooobre si si zapamätal, čo si videl?“ spýtal sa chlapca.

Ben prikývol. „Áno,“ vyjachtal, „ale... ale...“

„Pozooor!“ Asif si prekrížil ruky na hrudi a prísne sa pozrel na chlapca. „Svoju otázku si položil. Stráááž si jazyk, lebo napokon predsa len skončíííš ako môj sluha.“

Zmätený Ben sklonil hlavu.

Džin vstal a ľahučko ako balón sa vzniesol kúsok nad zemou.

„Sleduj tok Indu a hľadaj obrazy z mojich očí!“ zadunel Asif. „Nájdi ich. Vojdi do paláca na úbočí a rozbi mesačné svetlo na hlave kamenného draka. Potom ti dvadsať prstov ukáže cestu k Lemu nebies. A zlato bude mať menšiu hodnotu ako striebro.“

Ben ani nehlesol, len hľadel hore na obrovského džina. Asif sa usmial. „Tyyyy si bol prvý!“ zvolal ešte raz.

Potom sa vydul ako plachta vo vetre, nohy a ruky sa mu rozplynuli a ostal z nich len modrý dym. Asif sa začal krútiť, listy a kvety strhol divý vír, až sa premenil na stĺp modrastého dymu. Napokon sa pod náporom vetra aj ten rozplynul.

„Hľadaj obrazy,“ šomral si Ben popod nos a zatvoril oči.

Mušinoha 

sa rozhodne
Lung by bol najradšej ihneď odletel. Slnko však stálo ešte vysoko na oblohe, a hoci sa v džinovej rokline začalo už pomaly stmievať, do súmraku chýbalo ešte veľa hodín. Našli si teda miesto dolu pri rieke, ďaleko od džinovho úkrytu, medzi listami, ktoré Síranke tak zachutili, a čakali, kým vyjde mesiac. Drak však nemohol zaspať. Nepokojne sa prechádzal po brehu rieky.

Ben rozložil na záplave bielych kvetov mapu a sklonil sa nad ňu. „Naozaj by si si mal pospať, Lung. K moru je ešte ďaleko.“

Lung natiahol krk ponad Benovo plece a očami sledoval, ako sa chlapcov ukazovák posúva cez hory, údolia a pustatiny. „Tuto,“ vysvetľoval mu Ben, „by sme mali doraziť k pobrežiu. Vidíš potkanovu značku? Myslím, že potiaľ by cesta mala prebiehať bez problémov. „Ale toto tu...“ ukázal na šíre more medzi Arabským polostrovom a deltou Indu, „...to mi robí starosti. Netuším, kde by si tam mohol pristáť. Široko-ďaleko ani jediný ostrov. A my potrebujeme aspoň dve noci, aby sme sa cezeň dostali.“ Pokrútil hlavou. „Neviem, ako to bez medzipristátia dokážeme.“

Lung sa zadumane pozrel na mapu a vzápätí na chlapca. „Kde je tá dedina, v ktorej žije vedkyňa, čo sa zaoberá výskumom drakov?“

Ben zaťukal na mapu. „Tu. Presne pri ústí Indu. Keby sme ju chceli navštíviť, ani by to nebola taká zachádzka. Vieš, kde Indus pramení?“

Drak zavrtel hlavou.

„Práve v Himalájach!“ zvolal Ben. „To sedí, nie? Potom už iba nájdeme ten palác, čo som videl, a potom...“

„A potom?“ Síranka si k nim prisadla do voňavých kvetov. „Potom rozbiješ mesačné svetlo na hlave kamenného draka. Vieš mi vysvetliť, čo to znamená?“

„Zatiaľ nie,“ priznal sa Ben. „Ale raz na to prídem.“

„A to s tými dvadsiatimi prstami?“ opýtalo sa ticho koboldie dievča. „Ak si z nás ten modrý chlapík nestrieľal...“

„Ó, to nie!“ Mušinoha sa vyškriabal Benovi do lona. „Džinovia sa jednoducho takto vyjadrujú. Mladý pán má pravdu. Vysvetlenie príde samo, uvidíš.“

„Dúfajme,“ zabručala Síranka a pod obrovským listom papradia sa skrútila do klbka.

Lung si ľahol vedľa nej a oprel si hlavu o laby. „Treba rozbiť mesačné svetlo,“ hundral si. „To znie naozaj záhadne.“ Zívol a zatvoril oči.

Pod palmami sa ochladilo a zotmelo. Ben a Síranka sa tesne pritisli k Lungovým teplým šupinám a o chvíľu už všetci traja spali.

Iba Mušinoha bdel. Sedel pri nich medzi bielymi kvetmi. Z ich vône sa mu krútila hlava. Načúval, ako Ben pokojne dýcha, obzeral si Lungove strieborné šupiny, jeho priateľskú tvár, celkom inú ako tvár jeho pána – a vzdychal. V hlave mu ako uväznený čmeliak krúžila jediná otázka: Má svojmu pánovi oznámiť, čo džin odpovedal? Má zradiť strieborného draka?

Mušinohu od tých otázok natoľko rozbolela malá hlava, že si musel na búšiace spánky pritlačiť dlane. Ani šupinu ešte chlapcovi neukradol. Oprel sa o Benov chrbát a zatvoril oči. Spánok snáď upokojí jeho rozbúrenú myseľ. Vo chvíli, keď ho pokojné dýchanie ostatných troch začalo uspávať, ho čosi potiahlo za rukáv. Homunkulus sa preľaknuto strhol. Azda ho len nechce zožrať jedna z tých odporných obrovských jašteríc, čo tu všade posedávajú medzi popínavými rastlinami?

Bol to však krkavec. Stál v spleti listov vedľa Mušinohu a zobákom ho ťahal za rukáv.

„Čo chceš?“ nahnevane zašepkal homunkulus.

Potichu vstal a kývol krkavcovi, aby poodišli od spiacich trochu nabok. Veľký vták skackal za ním.

„Zabudol si podať správu,“ zaškriekal. „Ako dlho chceš ešte čakať?“

Mušinoha zastal za vysokým kríkom. „Čo ťa do toho? Chcem.... chcem počkať, kým nebudeme nad morom.“

„A to už prečo?“ Krkavec zobol z vetvičky húsenicu a nedôverčivo pozrel na homunkula. „Nemáš absolútne nijaký dôvod, aby si vyčkával,“ vyhlásil. „Iba čo majstra rozhneváš. Čo povedal džin?“

„O tom budem referovať nášmu majstrovi,“ odvetil Mušinoha vyhýbavo. „Mal si lepšie načúvať.“

„Pchá!“ zaškrečal krkavec. „Ten modrý chlapisko nie a nie prestať rásť. Tak som sa radšej utiahol do bezpečia.“

„Nuž, máš smolu.“ Mušinoha sa poškriabal za uchom a cez vetvičky zaškúlil na Lunga. No drak i jeho priatelia hlboko a tuho spali a tiene v rokline boli čoraz temnejšie.

Krkavec si zobákom uhladil perá a pohŕdavo zazrel na homunkula.

„Si stále drzejší, krpec,“ zakrákal. „Nepáči sa mi to. Možno by som mal upozorniť majstra.“

„Len to pokojne urob! Čert vie, že mu nepovieš nič nové,“ odvrkol Mušinoha, ale srdce mu prudko búchalo. „Mimochodom, môžem ťa upokojiť. Správu podám ešte dnes,“ zatváril sa dôležito. „Čestné slovo homunkula. Najprv sa však musím pozrieť na mapu. A tú má chlapec.“

Krkavec naklonil hlavu nabok. „Na mapu? A načo?“

Mušinoha posmešne skrivil tvár. „Tomu by si nerozumel, ty krivý zobák. A teraz už zmizni. Ak ťa uvidí koboldie dievča, už mi nikdy neuverí, že s tebou nemám nič spoločné.“

„No dobre!“ Krkavec chytil ešte jednu húsenicu a zatrepal krídlami. „Ale budem vás sledovať. Nespustím ťa z očí. Nezabudni podať správu.“

Mušinoha hľadel za krkavcom, kým nezmizol medzi vrcholcami paliem. Potom sa rozbehol k Benovmu plecniaku, vytiahol mapu a rozložil si ju. Áno, isteže podá správu. Hneď teraz. Ale bude to zvláštna správa, skutočne mimoriadna. Pátravo hľadel na moria a hory, až kým mu zrak nepadol na veľkú svetlohnedú plochu. Vedel, čo znamená hnedá farba. Ben mu podrobne vysvetlil, ako čítať z tej zázračnej veci, ktorej hovorí mapa. Hnedá znamená, že tam nie je voda. Široko-ďaleko ani kvapka vody. Presne to Mušinoha hľadal.

„Už toho mám dosť!“ hundral si. „Nechcem byť jeho špión. Pošlem ho do púšte. Do tej najväčšej, akú nájdem!“

Iba púšť môže Hrôzoslava na chvíľu udržať v bezpečnej vzdialenosti od malého človeka a strieborného draka. Keby chcel jeho pán zožrať iba tú nepríjemnú koboldku, prosím – nech si ju má! Ale človeka nie. Pri tom mu on, Mušinoha, veru nebude pomáhať. Videl, ako Hrôzoslav hltá jeho bratov. Videl, ako zožral ich tvorcu. Ale malého človeka nenásytný Hrôzoslav nedostane! Nikdy!

Mušinoha si vtisol do pamäti, kde leží veľká púšť. Potom sa rozbehol hlbšie do rokliny, preč od úkrytu modrého džina, preč od spiaceho draka.

Zišiel k rieke a podal pánovi správu.

 Stratený mesiac

O tri dni a tri noci neskôr stál Lung na brehu Arabského mora a čakal na noc. Šupiny mal samý žltý piesok. Odkedy odišiel z údolia na severe a vydal sa hľadať Lem nebies, uplynula spústa času. Pripadalo mu, že jeho jaskyňa leží hrozne ďaleko a temné more pred ním je nekonečné.

Lung sa pozrel na oblohu. Zvyšok svetla zmizol, akoby ho pohltili vlny, iba okrúhly strieborný mesiac visel nad vodou. Do novu, čierneho mesiaca, bolo ešte ďaleko, ale podarí sa mu dovtedy nájsť Lem nebies?

 „Ešte desať dní,“ poznamenal Ben.

Stál vedľa draka v piesku a obaja hľadeli tam, kde voda a obloha splývali dovedna, kde skrytý za vlnami a horami ležal cieľ ich cesty. „Najneskôr o desať dní by sme sa mali dostať k palácu, ktorý som videl v Asifových očiach. Odtiaľ to už určite nebude ďaleko.“

Lung prikyvoval a pozrel sa na chlapca. „Je ti smutno za domovom?“

Ben pokrútil hlavou a oprel sa o teplé dračie šupiny. „Nie,“ odvetil. „Mohol by som pokojne letieť stále ďalej.“

„Ani mne nie je smutno,“ pokračoval Lung. „Ale rád by som vedel, ako sa darí ostatným. Či sa ľudia dostali bližšie. Či už v tmavých horách počuť lomoz ich strojov. Žiaľ,“ vzdychol si a znovu sa zahľadel na more, kde plávalo medzi vlnami v strieborných kalužiach mesačné svetlo, „nemám tisíc očí ako Asif. Ktovie, ak aj nájdem Lem nebies, pre ostatných môže byť už neskoro.“

„Ale nie!“ Ben nežne pohladkal draka po striebornom boku. „Dostal si sa už tak ďaleko. Keď preletíme cez more, budeme takmer pri cieli.“

„Veru,“ pridala sa Síranka, ktorá bola naplniť fľaše vodou.

„Ovoňaj,“ pridržala Benovi pod nosom za hrsť pichľavých listov. Stúpala z nich ťažká korenistá vôňa. „Na jazyku síce pichajú, ale chutnajú skoro tak dobre, ako voňajú. Kde sú plecniaky?“

„Tu.“ Ben ich posunul k nej. „Daj pozor, aby si nerozpučila Mušinohu, spí medzi mojimi pulóvrami.“

„Neboj sa, neodtrhnem mu nohu,“ odsekla Síranka a pchala voňavé listy do svojho plecniaka. Ako sa nakláňala nad Benov vak, Mušinoha vystrčil hlavu a zažíval. Poobzeral sa a rýchlo vtiahol hlavu späť.

„Čo sa deje?“ spýtal sa prekvapený Ben.

„Voda!“ vysvetľoval homunkulus a zaliezol medzi Benove pulóvre plné piesku tak hlboko, že mu odtiaľ trčala iba špička nosa. „Z toľkej vody som nervózny.“

„No, v tomto sme výnimočne zajedno,“ podporila ho Síranka a hodila si plecniak na huňaté ramená. „Ani ja nie som veľký priateľ vody, ale nedá sa nič robiť, musíme sa cez ňu dostať.“

„Nikdy nevieš, kto ťa nad vodou vidí,“ zahundral Mušinoha.

Ben sa naňho začudovane pozrel. „Ako to myslíš? Kto by nás mal vidieť? Ryby?“

„Veru áno, napríklad ryby,“ zachichotal sa nervózne Mušinoha.

Síranka zavrtela hlavou a vyškriabala sa Lungovi na chrbát.

„Čo ten potára,“ mraučala. „Ani elfovia nehovoria také hlúposti. A tí toho za dlhých nocí narozprávajú!“

Mušinoha jej vyplazil špicatý jazyk.

Ben sa zaškeril. „Mám ti nechať otvorený plecniak?“

„Nie, nie,“ odmietol Mušinoha, „len ho pokojne zaviažte, mladý pán. Som na tmu zvyknutý.“

„Ako myslíš.“ Ben zašnuroval plecniak, vyškriabal sa na dračí chrbát a remencami sa pripútal k Lungovým chrbtovým hrotom. Potom vytiahol z vrecka nohavíc kompas. Ak sa nechcú spoľahnúť na Sírankin nos, počas nasledujúcich dní a nocí ho

budú určite potrebovať. Pred nimi ležia míle a míle vody, samá voda. Nie je tu pobrežie, podľa ktorého by sa mohli orientovať, iba hviezdy, a v tých sa ani jeden z nich veľmi nevyzná.

„Hotovo?“ zvolal Lung, naposledy si striasol zo šupín púštny piesok a roztiahol krídla.

„Hotovo!“ zakričala mu späť Síranka.

Lung sa vyšvihol k tmavej oblohe a zamieril v ústrety mesiacu.

Noc bola pekná, teplá, na oblohe svietilo plno hviezd. ,   Hornaté pobrežie nechali onedlho za sebou. Pevninu pohltila tma a vpredu, vzadu, naľavo i napravo bola už iba voda. Občas zablikali dolu na vlnách svetlá lode. Za letu míňali morské vtáky, ktoré pri pohľade na Lunga vystrašene škriekali.

Krátko po polnoci Síranka odrazu vyrazila zdesený výkrik a naklonila sa dopredu.

„Lung! Lung! Videl si mesiac?“

„Čo je s ním?“ opýtal sa drak.

Celý čas sledoval iba vlny pod sebou, no teraz zodvihol hlavu. Z toho, čo uvidel, mu krídla oťaželi ako olovo.

„Čo sa deje?“ Vyľakaný Ben sa naklonil k Síranke.

„Mesiac,“ kričala vzrušene. „Farbí sa načerveno.“

Teraz to videl už aj Ben. Mesiac zakrýval medenočervený opar.

„Čo to znamená?“ vyjachtal zmätene.

„To znamená, že o chvíľu zmizne!“ kričala Síranka. „Bude zatmenie mesiaca, odporné, nechutné zatmenie mesiaca! Práve teraz!“ Zúfalo sa zahľadela dolu, kde hučalo spenené more.

Lung letel čoraz pomalšie. Mával krídlami tak malátne, akoby mal na nich neviditeľné závažia.

„Letíš príliš nízko, Lung!“ volala naňho Síranka.

„Nevládzem!“ odvetil unavený drak. „Som slabý ako mucha, Síranka.“

Ben sa pozrel hore na oblohu, kde medzi hviezdami visel mesiac ako hrdzavá minca.

„Už sme to zopár ráz zažili,“ horekovala Síranka, „ale to sme boli nad zemou! Čo len budeme robiť?“

Lung klesal čoraz nižšie. Ben už cítil na perách slanú morskú penu. Vtom v poslednom záblesku červeného prítmia, ktoré vrhal umierajúci mesiac na vlny, uvidel, ako sa v diaľke z vín vynára reťaz malých, neobyčajných ostrovov. Dvíhali sa z vody ako guľaté vrcholce potopených kopcov.

„Lung!“ vykríkol Ben z plného hrdla.

Hukot mora mu trhal slová od úst, ale drak mal jemné uši.

„Tam vpredu!“ reval Ben. „Tam vpredu sú ostrovy. Pokús sa na niektorom pristáť.“

V tej chvíli čierny tieň zeme pohltil mesiac. Lung padal z oblohy ako zostrelený vták, ale prvý z čudných ostrovov bol už pod nimi. Benovi a Síranke sa zdalo, akoby im rástol v ústrety zo spenených vĺn. Viac padajúc ako pristávajúc drak dosadol. Jeho jazdcov takmer vytrhlo z remencov. Ben si uvedomil, že sa celý chveje. Síranka tiež na tom nebola lepšie. Lung si vydýchol, ľahol si, zložil krídla a olizoval si z láb slanú vodu.

„Rýdzik plstnatý aj žltomliečny!“ Síranka s roztrasenými kolenami skĺzla z Lungovho chrbta. „Táto cesta ma pripraví o sto rokov života, čo o sto – o päťsto, o tisíc! Brrrr!“ Otriasla sa a pozrela dolu na strmý svah, kde sa lámali čierne vlny. „To by bol pekelný kúpeľ!“

„Ja tomu nerozumiem!“ Ben si hodil plecniak cez rameno a zliezal po Lungovom chvoste dolu. „Na mape neboli zakreslené nijaké ostrovy.“

S prižmúrenými očami sa zahľadel do tmy, kde sa z mora dvíhal jeden špicatý kopček za druhým. „To len dokazuje, čo vždy hovorím,“ poznamenala Síranka. „Mapa nestojí za nič.“ Zaňuchala a obzrela sa. „Cudné, cítiť to tu rybinou.“

Ben mykol plecami. „No a? Veď sme na šírom mori.“

„Nie, nie.“ vrtela Síranka hlavou. „Tento ostrov cítiť rybami.“

Lung sa zodvihol na nohy a pozornejšie si prezrel, na čom stojí. „Len sa na to pozrite,“ povedal ostatným. „Ostrov je pokrytý rybími šupinami. Ako...“ Zodvihol hlavu a pozrel sa na svojich dvoch sprievodcov.

„Ako obrovská ryba!“ zašepkal Ben.

„Späť na chrbát!“ skríkol Lung. „Rýchlo!“

V tej chvíli sa celý ostrov zachvel.

„Bež!“ vykríkla Síranka a sotila Bena k drakovi. Na mokrej šupinatej vypukline sa im šmýkali nohy, ako sa ostrov dvíhal z vln čoraz vyššie. Lung k nim natiahol krk, aby sa zachytili o jeho rohy a vytiahli sa hore. Liezli, pridŕžali sa chrbtových výrastkov a roztrasenými prstami ich kŕčovito zvierali.

„Ale mesiac!“ vykríkol zúfalo Ben. „Mesiac ešte stále nevyšiel. Ako chceš letieť, Lung?“

Mal pravdu. Na nebi, tam, kde mal byť mesiac, zívala čierna diera.

„Musím to skúsiť!“ zvolal drak a roztiahol krídla. No nech sa akokoľvek usiloval, jeho telo sa nevznieslo ani o centimeter. Ben so Sírankou sa na seba zhrozene pozreli.

Odrazu sa pred nimi s hlasným prskaním z mora vynorila obrovská hlava, obrastená veľkými plutvami ako ozdobou z pier. Pod ťažkými viečkami sa výsmešné blyšťali šikmo postavené oči a medzi dvoma zubami, tenkými a špicatými ako ihly, ktoré trčali vpredu z úzkej papule, tancoval rozoklaný jazyk.

„Morský had!“ skríkol Ben. „Pristáli sme na chrbte morského hada!“

Had dvíhal z vody nekonečne dlhý krk, až kým sa mu hlava nevznášala presne nad Lungom. Drak stál na šupinatom hadom chrbte, akoby tam zapustil korene.

„Pozrime sa!“ zasyčal had mäkkým spevavým hlasom. „Aká zvláštna návšteva v mojej slanej vodnej ríši. Čo vyhnalo ohnivého červa, malého človeka a strapaté koboldie dievča na šíre more ďaleko od kameňov a pevnej zeme? Azda len nie

chuť na klzkú ligotavú rybu?“ Hadí jazyk tancoval nad Lungovou hlavou ako hladné zviera.

„Prikrčte sa!“ šepol drak Benovi a Síranke. „Schovajte sa za moje výrastky.“

Síranka ihneď poslúchla, ale Ben zízal s otvorenými ústami na hada. Bol prekrásny, naozaj veľmi, veľmi krásny. Hoci za bezmesačnej noci svietili iba hviezdy, každá z miliónov hadích šupín sa trblietala, akoby v nej boli uväznené všetky farby dúhy. Had si všimol Benov údiv a s úsmeškom ho zvrchu pozoroval. Chlapec bol sotva väčší ako špička hadieho jazyka.

„Schovaj konečne tú hlavu!“ sykla Síranka. „Chceš, aby ti ju odhryzol?“

Ben ju neposlúchol. Cítil, že Lung napol všetky svaly, akoby sa chystal na boj. „Z tvojej ríše nechceme nič, had,“ zvolal a jeho hlas znel ako vtedy, keď v starej továrni zachránil Bena pred mužmi. „Náš cieľ je na druhej strane za morom.“

Telo morského hada sa otriaslo. Ben začul, že sa smeje, a odľahlo mu.

„Naozaj?“ zasyčal had. „Nuž, pokiaľ viem, tvoj ohnivý rod potrebuje mesiac, aby sa mohol vznášať vo vzduchu, musíš teda zostať so mnou, kým sa neukáže. Ale nerob si starosti. Som tu iba zo zvedavosti, z čírej nenásytnej zvedavosti. Chcel som vedieť, prečo ma už od východu slnka svrbia šupiny. Najmenej sto rokov ma tak nesvrbeli. Jedna bájna bytosť priťahuje inú, to pravidlo istotne poznáš, však?“

„Pomaly mi bude na obtiaž,“ prisvedčil Lung, ale Ben cítil, ako sa mu postupne uvoľňujú svaly.

„Na obtiaž?“ Had zavlnil štíhlym telom. „Iba tomu pravidlu môžeš ďakovať, že teba aj tvojich dvoch priateľov neutopil čierny mesiac.“ Sklonil špicatú papuľu k Lungovi. „Takže odkiaľ ideš? A kam máš namierené? Takých, ako si ty, som tu nevidel od toho dňa, keď tvojich strieborných príbuzných niekto vyrušil pri kúpaní.“

Lung sa narovnal ako svieca. „Poznáš ten príbeh?“ spýtal sa hada.

Had sa usmial a vystrel dlhé telo vo vlnách.

„Samozrejme. Veď som bol pri tom.“

„Ty si bol pri tom?“ Lung zaspätkoval a z hrude sa mu vydralo mraučanie. „Takže to ty si bol tá morská príšera! Ty si ich zahnal!“

Vystrašená Síranka objala Bena. „Och, nie! Nie!“ nariekala. „Dávaj pozor, teraz zožerie i nás!“

Had však iba výsmešné pozrel dolu na Lunga. ,Ja?“ zasyčal. „Hlúposť. Naháňam iba lode. Bol to drak. Drak ako ty, ibaže omnoho, omnoho väčší a pancier mal zo zlatých šupín.“

Lung nedôverčivo pozrel na hada. Ten prikývol. „Oči mal červené ako umierajúci mesiac, plné nenásytnej túžby zabíjať.“ Spomienka mu zotrela úsmev zo špicatej papule. „Tej noci,“ rozhovoril sa a more hojdalo jeho obrovské telo, „prišli tvoji príbuzní z hôr k moru ako vždy, keď na oblohe visel plný okrúhly mesiac. Ja a sestra sme sa dali unášať vlnami k pobrežiu. Boli sme tak blízko, že sme rozoznali tváre ľudí, čo sedeli pred domcami a čakali na drakov. Telá sme si skryli vo vode, aby sme ich nevyľakali, lebo ľudia sa vždy boja neznámeho, najmä ak je to väčšie ako oni. Okrem toho,“ usmial sa, „nás hady nemajú veľmi v láske.“

Ben zahanbene sklonil hlavu.

„Draci sa ponárali do spenených morských vín, vyzerali ako z mesačného svetla,“ rozprával ďalej had. Pozrel sa na Lunga. „Ľudia na brehu sa usmievali. Tvoj rod vie zmierniť nepriateľstvo, čo v nich drieme, zaplašiť ich smútok. Preto o vás hovoria, že nosíte šťastie. Ale v tú noc,“ sipel had tíško, „prišiel ktosi o pocit šťastia z lovu. Keď sa vynáral z vody, mal penu okolo veľkej papule. Na vlnách plávali mŕtve ryby. Naľakaní draci roztiahli mokré krídla, ale mesiac odrazu zakryli mraky čiernych vtákov. Nijaký mrak, nech je akokoľvek čierny a ťažký, nevezme mesiacu silu. Títo vtáci to však dokázali. Ich tmavé perie pohltilo mesačné svetlo. Draci márne mávali krídlami, nemohli ujsť. Všetci by boli stratení, keby sme spolu so sestrou nezaútočili na toho netvora.“

Morský had na chvíľu stíchol.

„Zabili ste ho?“ opýtal sa Lung.

„Chceli sme,“ priznal had. „Ovinuli sme sa mu okolo panciera a vlastnými telami sme mu zapchali papuľu. Zlaté šupiny, studené ako ľad, nám pálili telá. O chvíľu sme ho museli pustiť, ale keď sme zaútočili, čierne vtáky sa rozpŕchli a mesačné svetlo vrátilo drakom silu. Aspoň mohli ujsť. Ľudia nehybne stáli na brehu, nemí od hrôzy a smútku. Hľadeli za drakmi, ako sa vzďaľujú nad Indom a miznú v tme. Netvor sa ponoril do vín. Sestra aj ja sme po ňom pátrali v najhlbších hlbinách, no nenašli sme jedinú stopu. Čierne vtáky so škrekom odleteli. Ľudia potom veľakrát stáli za mesačného splnu na brehu a čakali, no draci sa už nevrátili.“ Keď had dohovoril, nikto nepreriekol jediné slovo.

Lung zdvihol zrak k čiernej oblohe. „Už si o ňom nepočul?“ spýtal sa.

Had sa zasa zavlnil. „Och, rozpráva sa všeličo. Morskí muži a morské panny často plávajú proti prúdu Indu. Prinášajú odtiaľ správy o údolí vysoko v horách. Na jeho dno vraj občas dopadne tieň letiaceho draka. Hovorí sa tiež, že koboldi pomohli drakom sa ukryť. Keď vidím tvoju spolucestujúcu,“ had sa pozrel na Síranku, „nie je to ani také nepravdepodobné, však?“

Lung mlčal. Stál tu stratený v myšlienkach. „Rada by som vedela, odkiaľ ten netvor prichádza,“ podotkla Síranka. „Nepáči sa mi, že sa jednoducho len tak zjaví a zase zmizne.“

Had sklonil hlavu, až jazykom pošteklil Síranku za špicatými ušami. „Netvor sa spolčil so silami vôd, koboldka,“ zasyčal. „Všetci draci vedia plávať, hoci sú ohnivé bytosti, tento však vodu ovláda. Voda je jeho služobníčkou, oveľa viac ako mojou. Toho draka som už nikdy nevidel, ale niekedy cítim, ako najhlbšími morskými hlbinami tiahne chlad. Vtedy viem, že sa drak so zlatým pancierom vydal na lov.“

Lung ešte stále mlčal. „Zlato,“ hundral si. „Bol zlatý. Síranka, nepripomína ti to niečo?“

Koboldie dievča sa naňho zarazene pozrelo. „Nie, čo by mi malo? Počkaj, čosi predsa...“

„Starý drak!“ pripomenul jej Lung. „Keď sme sa chystali na cestu, varoval nás pred zlatým. Nie je to zvláštne?“

Vtom sa Ben udrel do čela.

„Zlatý!“ vykríkol. „Zlatý! Zlaté šupiny!“ Rýchlo otvoril plecniak. „Prepáč, Mušinoha,“ ospravedlnil sa, keď rozospatý homunkulus vystrčil hlavu spomedzi jeho vecí. „Hľadám svoje vrecko. Kvôli šupine.“

„Kvôli šupine?“ Homunkulus bol v tej chvíli úplne čulý.

„Áno, chcem ju ukázať hadovi.“ Ben opatrne vytiahol zo svojich pokladov šupinu.

Znepokojený Mušinoha začal liezť von z teplého úkrytu. „Akému hadovi?“ Zvedavo vykukol z plecniaka, zdesene vykríkol a opäť zmizol medzi Benovými pulóvrami.

„Ale, Mušinoha!“ Ben ho vytiahol za golier von. „Nemusíš sa báť. Je síce veľký, ale je k nám láskavý. Cestné slovo.“

„Láskavý?“ frflal Mušinoha a zaliezol tak hlboko, ako to šlo. „Pri takejto veľkosti je aj láskavosť nebezpečná.“

Morský had zvedavo priblížil hlavu. „Čo mi chceš ukázať, človiečik?“ opýtal sa. „A čo to šuchoce v tvojom batohu?“

„Ó, to je iba Mušinoha,“ mávol rukou Ben. Opatrne sa postavil na Lungovom chrbte a pridržal hadovi pod nosom otvorenú dlaň so šupinou. „Pozri sa! Mohla by to byť šupina z toho obrovského draka?“

Had sa naklonil tak blízko k Benovi, že ho špičkou jazyka pošteklil na ruke. „Áno,“ zasyčal, „to by mohla byť ona. Pritisni mi ju ku krku.“

Ben sa naňho začudovane pozrel, ale urobil, čo si had želal. Keď sa šupina dotkla trblietavého hadieho krku, hada tak striaslo, že mu Lung takmer skĺzol z chrbta.

„Áno,“ zasyčal, „je to šupina toho netvora. Páli ako ľad, hoci vyzerá ako teplé zlato.“

„Vždy je studená ako ľad,“ dodal Ben. „Aj keď ju nechám na slnku. Skúšal som to.“ Opatrne ju schoval nazad do plecniaka. Z Mušinohu nebolo vidieť ani kúsok.

„Milý bratranec,“ obrátil sa had k drakovi. „Mal by si dávať dobrý pozor na svojho človiečika. Má niečo, čo patrilo krutej lúpeživej bytosti, a to je nebezpečné. Raz možno bude chcieť svoj majetok späť. Aj keď je to iba jedna šupina.“

„Máš pravdu.“ Lung s obavami pozrel na Bena. „Možno by si mal šupinu zahodiť do mora.“

Ben pokrútil hlavou. „Ach, nie, prosím ťa,“ bránil sa. „Chcel by som si ju nechať, Lung. Je to dar, chápeš? A okrem toho, ako by sa netvor dozvedel, že ju mám?“

Zamyslený Lung prikývol. „Máš pravdu, odkiaľ by to vedel?“ Pozrel sa na mesiac. Tam, kde mal byť, presvital neurčitý hrdzavočervený prísvit.

„Áno, mesiac sa o chvíľu vráti,“ prisvedčil had, keď si všimol Lungov pohľad. „Chceš sa vzniesť do vzduchu, ohnivý bratranec, alebo vás na chrbte preveziem cez more? Potom mi ale budete musieť prezradiť, kde leží váš cieľ.“

Lung naňho prekvapene pozrel. Krídla mal ešte stále ťažké a údy také unavené, akoby už roky nespal.

Ben ho pohladkal po šupinách. „Dovoľ, aby nás niesol. Určite nezablúdi a ty si zatiaľ oddýchneš, dobre?“

Lung obrátil hlavu k Síranke. „Možno mi bude zle od žalúdka,“ zamrmlala. „Ale to nevadí, naozaj by si si mal trochu odpočinúť.“

Lung prikývol a obrátil sa k hadovi. „Naším cieľom je dedina na pobreží, odkiaľ netvor odohnal drakov. Chceme tam niekoho navštíviť.“

Had prikývol a vkĺzol krkom do vody. „Odnesiem vás tam,“ prisľúbil.

Kameň

Dve noci a dva dni niesol veľký morský had draka a jeho priateľov cez Arabské more. Nebál sa denného svetla, lebo sa nebál ani ľudí. Ale na Lungovu žiadosť plával končinami, do ktorých nezablúdila nijaká loď. Jeho šupinatý chrbát bol taký široký, že Lung na ňom mohol spať, Síranka jesť a Ben pobehovať hore-dolu. Keď bolo more pokojné, had sa kĺzal po hladine ako po zrkadle zo zeleného skla. Keď sa však rozbúrilo a vlny sa zodvihli do výšky, hadie telo sa vyklenulo tak vysoko, že trom cestujúcim nešpľachla do tváre ani kvapka vody.

Síranka si poradila s morskou chorobu tak, že sa neustále kŕmila chutnými listami z džinovho údolia. Lung takmer celú plavbu prespal. Ben však väčšinu času presedel za vysokým hadím hrebeňom a počúval spevavý hlas, ktorý mu rozprával o bytostiach, čo sa pred ľudskými očami ukrývajú v morskej vode. S úžasom hltal príbehy o morských pannách a lodných škriatkoch, osemramenných krakaticiach, rybích kráľoch a obrovských spievajúcich rajách, o svetielkujúcich rybách a korálových trpaslíkoch, o démonoch so žraločími tvárami a morských deťoch, čo jazdia na veľrybách. Bena tak zaujalo rozprávanie morského hada, že na Mušinohu v plecniaku úplne zabudol.

Homunkulus s búšiacim srdcom drepel medzi Benovými vecami, načúval Sírankinmu mľaskaniu a syčaniu veľkého hada, a pri každom nadýchnutí si kládol otázku, kde asi teraz je jeho pán.

Že by Hrôzoslav naozaj odtiahol do púšte? Uviazol tam v piesku? Prišiel už na to, že ho Mušinoha zradil, alebo v horúcom piesku stále hľadá Lungove stopy? Mušinohovi sa takmer rozskočila hlava od toľkých otázok, ale oveľa, oveľa viac ho trápil zvuk, ktorý doľahol k jeho jemným ušiam, keď druhý deň cestovali na chrbte morského hada. Bolo to zachrípnuté krkavčie krákanie.

Cudzo a hrozivo preniklo cez šum vĺn, prehlušilo hadie syčanie a Mušinohovi sa prudko rozbúšilo srdce. Opatrne vykukol z plecniaka, ktorý stále visel na Lungovom chrbte. Drak v spánku pokojne zhlboka oddychoval. Vysoko na modrej oblohe, kde pálilo horúce slnko, krúžil medzi bielymi čajkami čierny vták.

Mušinoha vtiahol hlavu, z plecniaka mu trčal iba špicatý nos. To asi nebude zatúlaný krkavec, ktorého zahnal do tejto časti sveta vietor, hoci Mušinoha by tomu rád uveril. Nie, celkom iste nie. Nemohol by sa veľhad načiahnuť a jazykom ho jednoducho zliznúť z oblohy, ako keď žaba chytí muchu?

Had však nevenoval oblohe jediný pohľad.

Musím si vymyslieť niečo vierohodné, hovoril si Mušinoha. Veľmi dobrú historku. Mysli, Mušinoha!

Okrem homunkula si však krkavca všimol ešte niekto.

Nočná tma kryla čierneho vtáka, ale na modrej oblohe nemohol ujsť Sírankiným očiam. Zakrátko si bola istá, že ich sleduje. Šikovne udržiavajúc rovnováhu prešla po hadom tele dopredu, kde v tieni trblietavej ozdoby hlavy sedel Ben a načúval historke o dvoch znepriatelených morských kráľovnách.

„Videl si?“ spýtala sa ho Síranka vzrušene.

Morský had prekvapene otočil hlavu a Ben sa nedobrovoľne vynoril z vodnej ríše, kam ho zaviedli príbehy.

„Čo?“ opýtal sa a obzrel sa za kŕdľom delfínov, ktoré hadovi skrížili cestu.

„Toho krkavca!“ zasipela Síranka. „Pozri sa tam hore. Je to jasné, nie?“

Ben sa pozrel na oblohu. „Naozaj!“ zahundral zarazene. „Je to krkavec!“

„Sleduje nás,“ zavrčala Síranka. „Som si celkom istá. Od začiatku mám pocit, že nás niektorý z tých krivozobcov sleduje. Začínam veriť tomu, čo nám hovoril biely potkan. Že tých krkavcov niekto posiela. Čo keď je za tým ten zlatý netvor? Krkavce môžu byť jeho špióni.“

„Čo ja viem.“ Ben prižmúril oči. „Znie to dosť bláznivo.“

„A čo tie krkavce, ktoré zatienili mesiac?“ pripomenula Síranka. „Vtedy, keď chceli draci ujsť. Boli to krkavce, had, všakže?“

Morský had spomalil a prikývol.

 „Čierne vtáky s červenými očami,“ zasipel. „Aj dnes ich ešte vídať na pobreží.“

„Počuješ?“ Síranka si zlostne zahryzla do pery. „Hnojník strakatý! Keby som tak mala kameň, hneď by som si s tými čiernymi operenými darebákmi poradila!“

,Ja mám kameň,“ ozval sa Ben. „V plecniaku, v mešteku so šupinou. Darovali mi ho trpaslíci kamenári. Ale je úplne malý.“

„To nevadí.“ Síranka vyskočila a odbalansovala po haďom chrbte späť k Lungovi.

„Ako ho chceš vyhodiť tak vysoko?“ opýtal sa jej Ben, keď sa vrátila s jeho plecniakom.

Síranka sa iba zachichotala. Prehrabala Benov plecniak a našla meštek. Kameň bol naozaj malý, sotva väčší ako vtáčie vajíčko.

„Hej!“ Znepokojený Mušinoha vystrčil z plecniaka špicatý nos. „Čo chceš s tým kameňom, chlpaňa?“

„Chcem sa zbaviť jedného krkavca.“ Síranka na kameň niekoľko ráz napľula, sliny rozotrela a znovu naň napľula. Ben ju začudovane pozoroval.

„Nemala by si to robiť,“ zašepkal Mušinoha, ktorý vykúkal z plecniaka, „krkavce sa na to hrozne hnevajú.“

„Vážne?“ Síranka mykla plecom a potmehúdsky si prehodila kameň z jednej laby do druhej.

 „Naozaj!“ Mušinohov hlas znel tak prenikavo, že Lung zodvihol hlavu. Aj Ben prekvapene pozrel na homunkula, dokonca i morský had sa obzrel.

„Krkavce...“ zajakal sa Mušinoha, „krkavce nezabúdajú... sú pomstychtivé... teda aspoň tie, ktoré poznám.“

Síranka sa naňho nedôverčivo pozrela. „Ty ich tak dobre poznáš?

Mušinoha sa strhol.

„Vlastne... ani nie,“ vyjachtal. „Iba.... iba som to počul.“

Síranka opovržlivo potriasla hlavou a pozrela sa hore na oblohu. Krkavec bol už blízko, krúžil a spúšťal sa čoraz nižšie. Ben jasne rozoznal jeho malé oči. Boli červené.

„Síranka,“ upozornil ju ohromený, „ten krkavec má červené oči.“

„Červené? Aha!“ Síranka naposledy poťažkala v labe malý kameň. „To sa mi veru nepáči. Ten mládenec musí preč.“

Bleskovo sa rozohnala a vyhodila kameň do neba.

Zamieril rovno ku krkavcovi, trafil ho do pravého krídla a prichytil sa na perí ako lopúch. Vták zlostne zaškriekal, vychýlil sa zo smeru letu, prudko trepotal krídlami a poletoval sem i tam, akoby stratil orientáciu.

„Tak!“ povedala Síranka spokojne. „Teraz bude mať chvíľu čo robiť sám so sebou.“

Žasnúci Ben neveriacky pozoroval, ako krkavec čoraz nervóznejšie seká zobákom po krídle, až napokon tápavým letom zmizol v diaľke. O chvíľu z neho zostala iba bodka na oblohe.

Síranka sa chichotala.

„Niet nad koboldie sliny,“ vyhlásila a zamierila späť k Lungovi, aby si trochu pospala v jeho tieni. Morský had ponoril krk do chladnej vody a Ben sa znovu usadil pod jeho hrebeňom, aby načúval jeho príbehom. Bledý Mušinoha sa krčil v Benovom plecniaku a zúfalo myslel na to, že aj krkavec vie veľmi dobre, ako privolať pána.

Hrôzoslav 

sa hnevá
Hrôzoslav zúril. Ostnatým chvostom bičoval púštny piesok, až sa vzduch navôkol zahmlil nažlto a Kremenec, učupený medzi jeho rohmi, sa rozkašľal. „Uááááárh!“ reval a obrovskými labami dupal po dunách Veľkej púšte. „Čo, do pekla, mi natáral ten hlupák s pavúčími nohami? Vraj sa skrývajú na deň chôdze od oázy! Pchá! Tak prečo už dva dni pochodujem a deriem si v horúcom piesku pazúry?“

Udychčaný zastal na hrebeni duny, odfukoval a rozhliadal sa po púšti. Červené oči mu slzili od horúčavy, no hoci z oblohy nemilosrdne pražilo slnko, pancier mal stále studený ako ľad.

„Možno džin klamal!“ zakričal Kremenec. Neúnavne ometal Hrôzoslavovi piesok zo zlatých šupín, ale púštny vietor bol rýchlejší, oveľa rýchlejší. Drakovi vŕzgali a prašťali kĺby, akoby ich už týždne nenaolejoval.

„Možno, možno!“ vrčal Hrôzoslav. „A možno to ten slabomyseľný homunkulus zle pochopil.“

Pozrel sa hore na páliace slnko. Na oblohe nad nimi krúžili šupy. Hrôzoslav otvoril papuľu a ovalil ich svojím páchnucim dychom. Padali dolu ako zasiahnuté bleskom a skončili Hrôzoslavovi v rozďavenej papuli. „Samé ťavy a šupy!“ frflal. „Nájdem tu konečne niečo chutné na zožratie?“

 „Vaša zlatosť?“ Kremenec vyšklbol Hrôzoslavovi zo zubov niekoľko supích pier. „Viem, že Mušinohovi dôverujete, ale....“ zotrel si pot z nosa, „... čo keby...“

„Čo?“ opýtal sa Hrôzoslav.

Trpaslík si narovnal klobúk. „Myslím, že tá vyblednutá sušinka vás klame,“ zatváril sa dôležito. „Áno, presne to si myslím.“

Hrôzoslav zastal, akoby doňho udrel hrom. „Čože?“

„Stavil by som sa o čokoľvek.“ Kremenec napľul na handru. „Keď naposledy podával správu, mal taký čudný hlas.“

„Nezmysel!“ Hrôzoslav si striasol piesok zo šupín a kráčal ďalej. „To by si nikdy netrúfol. Je to strachopud. Odkedy je na svete, robí len to, čo mu prikážem. Nie, s tým jeho mušacím rozumom niečo nesprávne pochopil, tak je to.“

„Ako myslíte, vaša zlatosť!“ zahundral si trpaslík do brady a mrzuto ďalej leštil pancier. „Vy máte vždy pravdu, vaša zlatosť. Ak hovoríte, že si netrúfne, tak si netrúfne. A my sa radšej budeme potiť v púšti.“

„Buď ticho.“ Hrôzoslav zaškrípal zubami a poobzeral sa. „Rozhodne bol lepší leštič panciera ako ty. Stále zabúdaš, že mi máš strihať pazúry. A o mojich hrdinských činoch tiež nevieš rozprávať.“

Pošmykol sa a v obrovskom oblaku prachu sa skotúľal po dune. Vtom sa naňho ako komáre vrhol roj drobulinkých bludičiek a tenkými hláskami mu cvrlikal do ucha tisíc spôsobov, ako sa dostať z púšte, radil tisíc ciest, ktoré by ho odtiaľ vyviedli. Kremenec mal plné ruky práce, aby ich odohnal z hlavy svojho zlatého pána.

„Nepráš mi stále do očí, leštič,“ zlostil sa Hrôzoslav a prehltol zo tucet bludičiek, ktoré mu ľahkomyseľne vleteli do papule. „Ako mám pri tvojom neustálom šermovaní s handrou zistiť, či v tejto prekliatej púšti predsa len voľakde nie je voda?!“

Zastal a klipkajúc očami hľadel na piesok, čo sa rozprestieral ako žlté more až k obzoru. „Uaaaahr, od zlosti by som vyskočil z panciera. Široko-ďaleko ani kvapka vody. Takto sa odtiaľto nedostanem! Ešte nikdy som nebol na takomto beznádejne suchom mieste!“

Hrôzoslav od zlosti zadupal, ale na piesku to nevzbudilo bohvieaký dojem. „Musím okamžite niečo roztrhať!“ reval. „Rozhrýzť, rozpárať, rozpučiť.“

Kremenec sa s obavami obzeral na všetky strany. Kam až dovidel, nedalo sa nič rozhrýzť – okrem neho. Zdalo sa však, že Hrôzoslav má zálusk na niečo väčšie. Zaslzenými očami pátral po okolí, až mu padol pohľad na kaktus, ktorý trčal z púštneho piesku ako stĺp. So zúrivým vrčaním k nemu zamieril.

„Nie, vaša zlatosť!“ skríkol Kremenec, ale už bolo neskoro.

Hrôzoslav sa s pôžitkom zaryl zubami do kaktusu a vzápätí so zavýjaním odskočil. Tisícky malých pichliačov sa mu zavŕtalo do jediného miesta na tele, ktoré nepokrýval pancier – do ďasien.

„Vytiahni ich, leštič!“ reval. „Vytiahni tie pichajúce, páliace ihličky.“

Kremenec rýchlo skĺzol dolu po mohutnej papuli, sadol si na hrozivé predné zuby a pustil sa do práce.

„To mi zaplatí!“ zúril Hrôzoslav. „Za každú prekliatu ihličku mi ten homunkulus s prázdnou hlavou zaplatí! Musím nájsť vodu! Vodu! Musím sa dostať z púšte!“

Vtom sa okolo rozhryzeného kaktusu zodvihol jemný závoj piesku a v horúcom vzduchu sa z neho sformovala bytosť, ktorá akoby pri každom závane púštneho vetra menila tvar. Piesočné údy rástli a vystierali sa, až sa napokon pred Hrôzoslavom objavil zahalený rytier na ťave s tenkými nohami. Celú postavu i vlajúci široký beduínsky plášť tvorili tisíce zrniek piesku.

„Chceš vodu?“ zašepkal rytier. Jeho hlas znel ako škripot piesku.

Kremenec vykríkol a žuchol dolu hlavou pánovi rovno pod nos. Hrôzoslav od prekvapenia zavrel dopichanú papuľu.

„Čo si zač?“ zavrčal na piesočného rytiera.

Priehľadná ťava tancovala obrovskému drakovi pred nosom, akoby sa ho vôbec nebála.

„Som piesočný muž!“ zaškripela čudesná bytosť. „Naposledy sa ťa pýtam: Chceš vodu?“

„Áno!“ zachrochtal Hrôzoslav. „Ááááno.... hlúpa otázka!“

Piesočný muž sa nadul ako plachta vo vetre.

„Dám ti ju,“ zvolal. „Čo za to?“

Hrôzoslav od zlosti prskal kaktusové pichliače. „Čo za to? Za to ťa nezožeriem, dobre?“

Piesočný muž sa rozosmial. Namiesto úst mu v piesočnej tvári zívala iba diera.

„Čo dostanem?“ zopakoval. „Tak už mi odpovedz, ty plechový obor.“

„Sľúbte mu niečo!“ zašepkal Kremenec Hrôzoslavovi do ucha.

No Hrôzoslav iba zúrivo zaprskal a sklonil rohatú hlavu. Pancier zacvendžal, drak skočil a chňapol. Medzi zubami mu zaškrípal piesok a piesočný muž sa rozpadol. Piesočné zrnká vleteli Hrôzoslavovi do krku, až sa rozkašľal. Potom vyceril zuby a spokojne sa zaškeril.

„No prosím!“ zahundral a chcel sa odvrátiť, ale Kremenec odrazu začal bubnovať na jeho opancierované čelo ako šialený.

„Vaša zlatosť!“ škriekal. „Aha! Pozrite!“

Tam, kde pred chvíľou zmizol piesočný muž, vyrástli z piesku dvaja noví. Dvíhali do výšky päste, cez ktoré presvitalo ostré slnečné svetlo. Nad púšťou sa odrazu zdvihol vietor.

„Preč, vaša zlatosť!“ vykríkol Kremenec, ale už bolo neskoro.

Zavýjajúci vietor sa hnal ponad duny. Všade, kde zvíril piesok, rástli zo zeme ďalší piesoční muži. Cválali na ťavách k Hrôzoslavovi a zahalili ho obrovským nepreniknuteľným oblakom prachu, zloženým z piesočných tiel.

Hrôzoslav hrýzol okolo seba ako besný pes. Chniapal po tenkých ťavích nohách, po vlajúcich plášťoch jazdcov. Ale za každého piesočného muža, ktorého sa dotkol, vyrástli zo zeme dvaja noví. Jazdili okolo neho do kruhu v zvírenom piesku čoraz rýchlejšie. Kremenca sa zmocnila hrôza. Stiahol si klobúk až na oči. Hrôzoslav klial a reval, tĺkol okolo seba labami a chniapal hroznými zubiskami. No všetko, čoho sa dotkol, bolo z piesku. Škrípal, prenikal všade, rozodieral mu hrdlo i papuľu. Zakaždým, keď príznační jazdci urobili okolo neho kruh, Hrôzoslav klesol hlbšie do piesku, až nakoniec zmizla pod piesočnou masou aj jeho fučiaca a prskajúca hlava.

Piesoční jazdci zastavili ťavy vo chvíli, keď po zlatom drakovi a jeho leštičovi panciera nezostalo ani stopy. Medzi dunami sa týčil iba ďalší vysoký kopec piesku. Ťavy chvíľu ticho stáli, oddychovali a plášte ich pánov sa nadúvali vo vetre. Potom ponad duny zakvílil vietor, piesoční ľudia sa rozpadli a opäť splynuli s púšťou.

Zmija, čo sa o chvíľu nato hadila horúcim pieskom, počula, ako v čudnom pahorku čosi škraboce. Zakrátko sa z kopy piesku vynorila malá hlava v priveľkom klobúku. „Vaša zlatosť!“ volala hlava, zložila si klobúk a vysypala za dva náprstky piesku, „Podarilo sa mi to. Som vonku.“

Had chcel nenápadne popoliezť bližšie, aby zistil, či sa to čudo dá jesť, keď sa zrazu z kopy piesku vystrčila odpudzujúca papuľa a páchnucim dychom ho odfúkla za najbližšiu dunu.

„Poďme, leštič!“ zavrčal Hrôzoslav. „Vyhrab ma. A vytri mi z očí ten prekliaty piesok!“

 V delte indu

Keď morský had pristál pri pobreží Pakistanu, mesiac aj hviezdy zakrývali mraky. Ben v tme rozoznal domce na nízkom pobreží, člny na brehu a ústie mohutnej rieky, ktorá sa nespočetnými ramenami vlievala do mora.

„Tu je to!“ oznámil morský had chlapcovi. „Sem chodievali draci, kým ich netvor nezahnal. Tá rieka je Indus, ktorý nazývajú aj svätým Sindhom. Sledujte jeho tok, privedie vás k vrcholcom Himalájí.“

Prekl'ukatil sa popri dedine, kde pred niektorými domcami horeli svetlá, a kĺzal k ústiu Indu. Voda v ramenách bola plytká a bahnitá, hladina plná bielych morských vtákov so zobákmi zastrčenými v perí. Keď had položil obrovskú hlavu na piesočnú plytčinu, vystrašene vzlietli do vzduchu. Nočné ticho preťal vtáčí škrekot.

Ben zoskočil z hadej hlavy do vlhkého piesku a obzrel sa k dedine, no zakrývali ju nízke pahorky.

„Tu v tŕstí sa Lung môže ukryť, kým nezistíš, či sú ľudia v dedine ešte vždy priateľsky naklonení drakom,“ poradil mu had, zdvihol krk a zakmital jazykom.

„Ďakujeme ti,“ prehovoril Lung. „Dobre mi padlo, že som si mohol chvíľu odpočinúť.“

Had s tichým zasyčaním zohol krk. „Rieka je tu plytká,“ povedal Benovi. „Keď pôjdeš do dediny, môžeš ju prebrodiť. Mohol som ťa vysadiť aj tam, ale pri pohľade na mňa by sa rybári tak vydesili, že by si celé dni netrúfli vyplávať na more.“

Ben prikývol. „Radšej pôjdem hneď teraz,“ oznámil im.

„Hej, Mušinoha,“ zavolal do plecniaka. „Už môžeš vystrčiť nos, sme na pevnej zemi.“

Rozospatý homunkulus vyliezol z teplých ľudských šiat, vystrčil hlavu z plecniaka – a ihneď ju strčil nazad. „Na zemi, na zemi!“ frflal. „Ale všade vidím samú vodu.“

Ben pokrútil hlavou. „Chceš ísť so mnou do dediny alebo ťa tu nechám s Lungom a Sírankou?“

„So Sírankou? To teda nie!“ rozhodol sa Mušinoha v okamihu. „Radšej idem s tebou.“

„V poriadku.“ Ben zaviazal plecniak.

„Hentam sa schováme,“ ukázala Síranka na piesčinu, husto porastenú tŕstím. „Tentoraz nezabudnem zotrieť za nami stopy.“

Ben kývol hlavou. Obrátil sa, aby sa rozlúčil s morským hadom, no pobrežie už bolo prázdne. Iba v diaľke trčali z vody tri trblietavé obliny.

„Hm!“ zahundral sklamane. „Je preč.“

„Kto rýchlo prichádza, rýchlo aj odchádza,“ poučila ho Síranka a zastrčila si medzi špicaté zuby trstinový list.

Lung sa pozrel na oblohu, kde práve vyšiel spoza mrakov mesiac.

„Dúfam, že ľudská žena naozaj objavila niečo, čo nahradí jeho svetlo,“ šomral. „Ktohovie, či nás voľakde v horách nenechá znovu v štichu ako teraz nad morom.“ Vzdychol a štuchol do Síranky. „Poď, zotrieme stopy.“

V tichosti sa rýchlo pustili do práce.

Ben s Mušinohom sa vydali hľadať Zubejdu Ghalibovú, odborníčku na drakov a ich život.

Nečakané 

stretnutie

Ben sa brodil teplou riečnou vodou a plašil vtáky, ktoré so škrekom vzlietali k nočnému nebu. Z mora vyliezali na plytčiny obrovské korytnačky, aby tu nakládli vajíčka, ale Ben si ich nevšímal.

S povzdychom si prezeral vizitku dračej bádateľky, ktorú mu dal Barnabáš Wiesengrund. Nebola mu mnoho platná. Boli na nej dve adresy, jedna v Londýne a jedna v Karáčí, a ešte jej meno: Zubejda Ghalibová. Ben sa zahľadel na more. Nad obzorom visel svetlý pás. Deň zaháňal horúcimi prstami noc na útek.

„Možno tú vizitku jednoducho strčím pod nos niekoľkým deťom,“ hundral si Ben. „Niekto mi už azda povie, kde býva.“

Vtom ho Mušinoha potiahol za ušný lalôčik. Vyliezol z plecniaka a pohodlne sa usalašil na Benovom pleci. „Nebudú to vedieť čítať,“ upozornil ho. „Prečo?“ Ben zvraštil čelo. „Ja viem: Zu-bej-da Gha-libová.“

„Výborne!“ chichotal sa Mušinoha. „Aj im by ste to mali prečítať. Takéto písmo tu asi nikto nepozná. Ak deti z dediny vôbec vedia čítať. Na vizitke je európske písmo, mladý pán! Tu sa píše ináč. Dračia bádateľka dala profesorovi vizitku v jeho, nie v ich reči, rozumiete?“

„Aha!“ Ben sa prekvapene pozrel na homunkula a takmer sa potkol o korytnačku, čo im skrížila cestu. „Čo ty všetko nevieš, Mušinoha!“

 „Nuž,“ pokrčil Mušinoha plecami, „v knižnici môjho pána som strávil nespočetne veľa nocí. Čítal som knihy o čarovaní aj o ľudských dejinách. Študoval som biológiu, pokiaľ sa to z ľudských kníh dá, astronómiu, astrológiu, geografiu, písomníctvo a rôzne jazyky.“

„Naozaj?“ Ben stúpal na nízky pahorok, za ktorým sa skrývala dedina. O chvíľu už videl prvé domce. Pred nimi sa sušili rybárske siete. More dorážalo na širokú pláž, kde ležal čln vedľa člna. Medzi člnmi stáli muži s turbanmi na hlavách.

„Poznáš aj tunajšiu reč?“ spýtal sa Ben homunkula.

„Urdu?“ Mušinoha pretiahol tvár. „Samozrejme, mladý pán. Naučil som sa ju, keď som študoval veľké svetové náboženstvá. Niežeby som si ju práve obľúbil, ale dohovorím sa.“

„No výborne!“ Benovi spadol kameň zo srdca. Ak Mušinoha rozumie reči, ktorou sa tu rozpráva, potom by mali nájsť dračiu bádateľku bez problémov. „Asi by bolo lepšie, keby si sa spočiatku neukazoval,“ povedal homunkulovi. „Myslíš, že by si sa dokázal usadiť medzi moje veci tak, aby si mi mohol šepkať, čo hovoria?“

Mušinoha prikývol a vliezol späť do plecniaka.

„Co poviete na toto?“ zašepkal. „Rozumiete mi, mladý pán?“

Ben pritakal. Zišiel dolu svahom ku kozím chlievikom. Pomedzi nohy mu pobehovali sliepky. Pred domcami sa v rannom slnku hrali deti. Skákali okolo žien, ktoré sedeli na prahu, klebetili, smiali sa a čistili ryby. Ben váhavo išiel ďalej.

Prvé ho zbadali deti. Zvedavo podišli k nemu. Oslovovali ho, dotýkali sa ho, vzali ho za ruku a ťahali ho za sebou. Väčšinou boli mladšie ako Ben. Tváre mali takmer také tmavé ako oči a vlasy čierne ako smola.

„Ako sa povie ,dobrý deň'?“ šepol Ben cez plece.

Deti sa naňho prekvapene pozreli.

„Salám aleikum,“ radil mu pošepky Mušinoha. „Khuea hasiz!“

„Salám akeikum. Khu – ehm – khuea hasiz,“ zopakoval Ben, ako mu jazyk dovolil.

Deti sa rozosmiali, tľapkali ho po pleciach a rapotali ešte rýchlejšie ako doteraz.

Ben zdvihol ruky a urobil obranné gesto.

„Stop!“ zakričal. „Nie, nerozumiem. Moment.“ Obrátil hlavu. „Ako sa povie prichádzam zďaleka?“ zašepkal znovu cez plece.

Deti zarazene pozorovali jeho plecniak. Ben sa zľakol, lebo Mušinoha odrazu vyliezol von, zachytával sa mu uší a vlasov, až sa dostal na hlavu a uklonil sa.

„Požehnané dobré ráno!“ zvolal v nie celkom bezchybnej urdčine. „Prichádzame s priateľskými úmyslami a chceme tu niekoho navštíviť.“

„Mušinoha!“ zasyčal Ben. „Okamžite zlez dolu. Zbláznil si sa?“

Takmer všetky deti vystrašene cúvli. Iba dve, chlapec a dievča, zostali stáť a začudovane vyvaľovali oči na človiečika, ktorý sedel cudzincovi na hlave a hovoril ich rečou. Medzitým si aj niekoľko dospelých všimlo, že sa deje niečo neobvyklé. Odložili prácu, prišli bližšie a keď uvideli homunkula, žasli práve tak ako deti.

„Dokelu, Mušinoha!“ hneval sa Ben. „To nebol najlepší nápad. Teraz si budú myslieť, že som bosorák alebo čosi podobné.“ Namiesto toho sa ľudia nečakane rozosmiali. Štuchali sa, dvíhali malé deti a ukazovali na homunkula, ktorý stál na Benovej hlave, hrdo vypínal hruď a ukláňal sa na všetky strany.

„Ďakujem... srdečná vďaka!“ volal po urdsky. „Môjho pána i mňa potešilo, že ste nás tak priateľsky prijali. Boli by ste teraz takí láskaví a ukázali nám bydlisko známej dračej bádateľky Zubejdy Ghalibovej?“

Ľudia zvraštili čelá.

Mušinoha hovoril veľmi staromódnou urdčinou, takou starou ako knihy, z ktorých sa ju učil. Nakoniec sa chlapec, čo stál pri Benovi, opýtal: „Chcete ísť za Zubejdou Ghalibovou?“

Keď Ben začul meno bádateľky, rozžiaril sa od šťastia. Zabudol, že Mušinoha mu sedí na hlave, a energicky prikývol. Homunkulus skĺzol dopredu a pristál cudziemu chlapcovi v rukách. Ten naňho bojazlivo vyvalil oči a opatrne ho vložil Benovi do vystretej dlane.

„Teda, mladý pán,“ zašepkal homunkulus a uhládzal si šaty, „nechýbalo veľa, a bol by som si zlomil väzy.“

„Prepáč,“ ospravedlnil sa mu Ben a vysadil si ho na plece.

Chlapec, čo zachytil Mušinohu, vzal Bena za ruku a ťahal ho za sebou. Celá dedina ich odprevádzala pozdĺž pláže, popri domcoch a člnoch až k osamelému domčeku, stojacemu trochu bokom.

Pri dverách sa týčil kamenný drak s vencom modrých kvetov na krku. Nad vchodom na drevenej stene domca bol namaľovaný mesiac v splne a nad strechou plachtili vo vetre traja papieroví draci s vlajúcimi chvostami.

„Zubejda Ghalibová!“ povedal cudzí chlapec a ukázal na vchod do domca, zakrytý iba pestrým závesom. Potom ešte niečo dodal.

„V noci pracuje a vo dne spí,“ preložil Mušinoha. „Skúma totiž tajomstvo čierneho mesiaca. Teraz však má návštevu, takže nespí. Máme zazvoniť na tamten zvonček.“

Ben kývol. „Povedz, že veľmi pekne ďakujeme,“ zašepkal Mušinohovi.

Homunkulus to preložil. Dedinčania sa usmiali a o krok cúvli, ale neodišli. Ben s Mušinohom zamieril ku vchodu a potiahol za šnúru zvonca. Cengot maličkého zvončeka odplašil zo strechy dva vtáky. So škrekom odleteli preč.

„Dokelu!“ vykríkol preľaknutý Ben. „To boli krkavce, Mušinoha!“

Vtom niekto odhrnul pestrý záves – a Ben od prekvapenia zatajil dych.

„Profesor!“ vyjachtal. „Čo vy tu robíte?“

„Ben, chlapče!“ vykríkol Barnabáš Wiesengrund a so širokým úsmevom na tvári ho vtiahol do domca. „Som naozaj rád, že ťa vidím. Kde sú ostatní?“

„Schovali sa pri rieke,“ vysvetlil zarazený Ben a rozhliadal sa. V rohu malej miestnosti, kam ho profesor vtiahol, sedela na vankúšoch pri nízkom stolíku zavalitá žena s dievčaťom asi v Benovom veku.

„Dobrý deň,“ zahundral Ben rozpačito. Mušinoha sa uklonil.

„Och,“ oslovilo dievča homunkula, „ty si ale zvláštny elf. Takého som ešte nevidela.“

Mušinoha sa s polichoteným úsmevom na tvári uklonil po druhý raz. „Nie som elf, vážená dáma. Som homunkulus.“

„Homunkulus?“ Dievča prekvapene pozrelo na Barnabáša Wiesengrunda.

„To je Mušinoha, Guinevra,“ vysvetlil jej profesor. „Vyrobil ho istý alchymista.“

„Naozaj?“ Guinevra sa s obdivom zahľadela na malého mužíčka. „S homunkulom som sa ešte nikdy nestretla. Z akého zvieraťa ťa alchymista urobil?“

Mušinoha ľútostivo mykol plecami. „To mi, žiaľ, nie je známe, urodzená dáma.“

„Guinevra,“ zamiešal sa do reči profesor a objal Bena okolo pliec, „smiem ti predstaviť aj môjho mladého priateľa Bena? Už si o ňom všeličo počula. Ben, to je moja dcéra Guinevra.“

Ben očervenel ako pivonka. „Ahoj,“ zašomral.

Guinevra sa naňho usmiala. „To ty jazdíš na drakovi, však?“ opýtala sa.

„Dračí jazdec!“ Žena, čo sedela pri stolíku vedľa Guinevry, si založila ruky na prsia. „Milý Barnabáš, mohol by si toho obdivuhodného mladého muža predstaviť konečne aj mne?“

„Ale samozrejme!“ Barnabáš Wiesengrund usadil Bena na voľný vankúš pri stole a prisadol si k nemu. „Toto, milá Zubejda, je môj priateľ Ben, dračí jazdec, o ktorom som ti už toľko rozprával. A toto, milý Ben,“ ukázal na malú tučnú ženu v pestrom odeve, ktorej vrkoč sivých vlasov padal až pod pás, „je známa dračia bádateľka Zubejda Ghalibová.“

Pani Ghalibová s úsmevom kývla hlavou.

,Je to pre mňa veľká česť, dračí jazdec,“ oslovila Bena v jeho reči. „Barnabáš mi o tebe rozprával neuveriteľné veci. Nielenže jazdíš na drakovi, navyše sa kamarátiš s koboldkou a ako vidím, na tvojom pleci sedí pravý homunkulus. Som veľmi rada, že si tu. Barnabáš si nebol istý, či prídete, a tak sme vás od jeho príchodu pred dvoma dňami túžobne očakávali.“ S napätím sa zahľadela na Bena. „Kde si nechal svojho priateľa draka?“

„Neďaleko,“ ubezpečil ju Ben. „Schovali sa so Sírankou pri rieke. Chcel som sa najprv presvedčiť, či tu budú v bezpečí, ako mi radil profesor,“ pozrel sa na Barnabáša Wiesengrunda.

Zubejda Ghalibová prikývla. „To bolo od teba múdre. Hoci som presvedčená, že tu v dedine vám nijaké nebezpečenstvo nehrozí. Ty totiž nie si prvý dračí jazdec, čo sem prišiel. Ale to ti porozprávam neskôr.“ S úsmevom sa pozrela na chlapca. „Som rada, že si to tak urobil. Príchod draka by vzbudil taký veľký rozruch, že by ste sa možno ani nedostali k môjmu domu. Vieš,“ Zubejda naliala Benovi šáločku čaju, pričom jej náramky zvonili ako zvonček pred dverami, „tebe drak určite už dávno zovšednel, ale keď si pomyslím, že sa s ním stretnem aj ja, srdce mi bije ako mladému dievčaťu. A ľudia v dedine na tom určite nie sú ináč.“

„Aj pre mňa je to ešte stále vzrušujúce,“ priznal sa Ben a rýchlo pozrel na Guinevru, ktorá sa usmievala na Mušinohu. Lichotník homunkulus jej totiž poslal vzdušný bozk na ruku.

„Mal by si sem Lunga čo najskôr priviesť,“ povedal Benovi Barnabáš Wiesengrund. „Musím vám trom všeličo povedať.“ Pošúchal si nos. „Žiaľ, neprišli sme sem náhodou. Pricestoval som k Zubejde, aby som vás varoval.“

Ben sa naňho prekvapene pozrel. „Varoval?“

Profesor prikývol. „Veru tak.“ Zložil si okuliare a začal si ich čistiť. „Zažil som veľmi nepríjemné stretnutie s Hrôzoslavom Zlatým.“

Mušinoha od ľaku takmer prestal dýchať.

„So Zlatým?“ vykríkol Ben. „S tým, ktorému patria zlaté šupiny? Viete, že to on zahnal drakov od mora? Nebola to morská obluda!“

„Áno, už som sa to dozvedel od Zubejdy,“ prisvedčil Barnabáš Wiesengrund. „Hrôzoslav Zlatý! Mohol som si spomenúť aj skôr! Kolujú o ňom odstrašujúce historky, ale sú staré už niekoľko stovák rokov. Okrem toho, čo sa prihodilo tu na pobreží.“

Mušinoha na Benovom pleci sa nepokojne zavrtel.

„Poviem ti,“ pokračoval profesor, „že keď si spomeniem na toho netvora, ešte teraz sa mi trasú kolená. Iba mojim vedomostiam o trpaslíkoch kamenároch môžem ďakovať za to, že tu dnes sedím. Máš ešte tú zlatú šupinu, čo som ti dal?“

Ben prikývol. „Je jeho, však?“

„Áno, a nie som si istý, či by si si ju mal nechať. Ale to vám porozprávam potom, keď s nami bude aj Síranka a Lung. Navrhujem, aby si ich hneď priviedol. Čo myslíš, Zubejda?“ spýtavo sa pozrel na bádateľku.

Zubejda Ghalibová s ním súhlasila. „Od tunajších mu určite nijaké nebezpečenstvo nehrozí,“ vyhlásila, „a cudzí sem zájdu zriedka.“

„Ale čo ten krkavec?“ pripomenul Mušinoha.

Ostatní sa naňho prekvapene pozreli.

„To je pravda, krkavce!“ vykríkol Ben. „Celkom som na ne zabudol. Dva sedeli na streche domca. Myslíme si, že sú to špióni. Špióni toho... ako ste ho nazvali?“

„Hrôzoslav,“ pomohol mu Barnabáš Wiesengrund a so Zubejdou sa na seba ustarostené pozreli.

„Áno, tie krkavce.“ Bádateľka zopäla ruky. Ben si všimol, že na ľavej ruke má na každom prste prsteň s iným kameňom. „Nad tými si už dávnejšie lámem hlavu. Boli tu, už keď som sem prišla. Väčšinou sedia hore pri hrobke. Ale niekedy mám pocit, že idú za mnou, kam sa pohnem. Prirodzene, hneď som si spomenula na starý príbeh o čiernych vtákoch, čo zaclonili mesiac, aby draci nemohli ujsť pred Hrôzoslavom. Pokúsila som sa ich odplašiť, ale zakaždým sa o pár minút vrátili.“

„Síranka má na to vlastnú metódu,“ ozval sa Ben a vstal z vankúša. „Potom sa zaručene nevrátia. No, idem pre tých dvoch.“

„Nebezpečná metóda,“ zamrmlal Mušinoha.

Ostatní naňho prekvapene pozreli. Homunkulus sa zarazil a schúlil hlavu medzi plecia.

„Môj milý Mušinoha,“ prihovoril sa mu profesor, „ty azda vieš o tých krkavcoch niečo viac?“

„Nie, prečo?“ Mušinoha sa prikrčil. „Nie! Iba si myslím, že ich netreba dráždiť. Krkavce vedia byť veľmi zlomyseľné,“ odkašľal si, „najmä tie s červenými očami.“

„Aha.“ Profesor pokýval hlavou. „Áno, o tom som už počul. Pokiaľ ide o tvoje podozrenie, že by to mohli byť špióni,“ ťahal Bena ku dverám, „Hrôzoslav vedel, že ste sa zastavili u džina. Nadobudol som dojem, že niekto z vášho blízkeho okolia ho informuje o tom, čo robíte. Lámal som si hlavu, kto by to mohol byť, a tu...“

„Krkavce?“ preľakol sa Ben. „Krkavce mu všetko vyzradili? Ale u džina som nijaké nevidel.“

Mušinoha najprv očervenel, potom zbledol ako stena a roztriasol sa na celom tele.

„Čo je s tebou, Mušinoha?“ Ben sa naňho ustarostené pozrel.

„Och.... ach...“ Mušinoha stisol trasúce sa ruky medzi kolenami a nemal odvahu pozrieť sa na Bena. Jedného som videl,“ vyjachtal. „Jedného špi... krkavca, áno, krkavca. Určite.

Na palme, keď ste spali. Nechcel som vás budiť.“ Dobre, že nikto nepočuje, ako šialene mu bije srdce.

„Nuž, to je vážne,“ zašomral Barnabáš Wiesengrund. „Ale

keď ich Síranka vie zahnať, azda si nemusíme robiť priveľké starosti, aj keď tu náš priateľ homunkulus nemá o škriatkovských metódach bohvieakú mienku. Škriatok a homunkulus sa veľmi nemajú v láske, čo povieš, Mušinoha?“

Mušinoha vykúzlil na tvári náznak úsmevu. Čo má povedať? Že čarodejné krkavce sú pomstychtivé? Že Síranka možno hodila o kameň viac, ako bolo treba? Že jeho pán má mnoho krkavcov?

Ben mykol plecom a odhrnul záves spred dverí. „Idem po Lunga,“ vyhlásil. „Ak sú krkavce tu, raz ho aj tak zbadajú.“

Zubejda Ghalibová sa zodvihla z vankúša. „Vyženieme na strechu mačky,“ navrhla, „posadíme ich aj pod stromy. Možno tak udržíme krkavce v patričnej vzdialenosti, aby nepočuli, čo hovoríme.“

„Dobre.“ Ben sa jej rozpačito uklonil, pozrel sa na Guinevru a vybehol von. Dedinčania ešte čakali pred domcom.

„Povedz im, že sa hneď vrátime,“ šepol Ben Mušinohovi. „A povedz im aj to, že privedieme so sebou draka.“

„Ako myslíš,“ povedal homunkulus a preložil to.

Rozľahol sa prekvapený šepot, ľudia sa rozostúpili a Ben s Mušinohom odišli.

Drak

Keď sa Ben s Lungom a so Sírankou vracali do dediny, obloha žiarila rozptýleným ranným svetlom a slnko ešte priveľmi nepálilo. Nad drakom krúžili kŕdle bielych morských vtákov a so vzrušeným škrekom ohlasovali jeho príchod.

Ľudia v dedine už naňho čakali. Stáli pred domcami s deťmi na rukách. Pláž bola posiata kvetmi. Nad strechami sa trepotali papieroví draci a aj najmenšie deti mali oblečené najkrajšie šaty, aké našli. Ben sa vysoko hore na dračom chrbte cítil ako krát. Obzeral sa, či neuvidí krkavce, ale neobjavil ani jedného. Videl iba dedinské mačky, boli všade: biele, žlté, tigrované a strakaté, na strechách, pred domami aj v korunách stromov, čo tu rástli. Lung míňal ľudí i mačky, kráčal po okvetných lístkoch, až kým nezbadal Barnabáša Wiesengrunda. Keď zastal pred profesorom, všetci vôkol sa úctivo rozostúpili. Iba Zubejda Ghalibová a Guinevra zostali stáť na mieste.

„Milý Lung,“ prehovoril Barnabáš a hlboko sa mu uklonil. „Som rovnako šťastný, že ťa vidím, ako pri našom prvom stretnutí. S mojou ženou sa zoznámiš neskôr, ale konečne ti môžem predstaviť svoju dcéru Guinevru. Vedľa nej stojí Zubejda Ghalibová, najznámejšia bádateľka života drakov na svete, ktorá ti pomôže zvíťaziť nad čiernym mesiacom.“

Lung k nej otočil hlavu. „Dokážeš to?“ spýtal sa jej.

„Verím, že áno, Asdaha!“ Zubejda Ghalibová sa s úsmevom uklonila. „V našej reči sa voláš Asdaha. Khuea hasiz. Boh ťa ochraňuj! Vieš, že som si tvoje oči predstavovala presne takto?“ Zdráhavo zdvihla ruku a dotkla sa Lungových šupín.

Deti v tej chvíli stratili posledný zvyšok strachu. Vyslobodili sa z náručia rodičov, obkolesili draka a hladkali ho. Lung im to dovolil a do každého jemne štuchol papuľou. Deti sa mu so smiechom ukrývali medzi nohy a najodvážnejšie sa mu vyšplhali po chvostových výrastkoch až hore na chrbát. Síranka trochu znepokojene po celý čas sledovala všetko to ľudské hmýrenie. Ušami jej mykalo a nepomohlo ani obhrýzame húb. Bola zvyknutá, že sa ľudom treba vyhýbať, skryť sa, len čo ich zacíti alebo začuje. S Benom to bolo síce ináč, ale z takého množstva ľudí sa jej predsa len bolestne rýchlo rozbúšilo koboldie srdce.

Keď sa jej za chrbtom objavil prvý cudzí chlapec, od strachu jej vypadla huba z laby.

„Hej, hej,“ osopila sa na chlapca. „Dolu, človiečik!“

Preľaknutý chlapec sa učupil za Lungovými výrastkami.

„Veď ho nechaj, Síranka,“ tíšil ju Ben. „Vidíš, že ani Lung nič nenamieta, nie?“

Síranka iba zamraučala a nedôverčivo stískala plecniak v náručí. Cudzieho chlapca však plecniak ani trochu nezaujímal. Vypliešťal oči na koboldie dievča. Tichým hlasom sa čosi opýtal. Za ním sa vynorili ďalšie dve deti.

„Čo chce?“ hundrala Síranka. „Ľudskej reči asi nerozumiem.“

„Spýtal sa, či si malý démon,“ prekladal Mušinoha, usalašený medzi Benovými nohami.

„Čože?“

Ben sa zaškeril. „To je čosi ako zlý duch.“

„Aha.“ Síranka sa kyslo zatvárila. „Nie, nie som!“ zakričala na deti, vykúkajúce spoza Lungových výrastkov. „Som kobold, lesný škriatok!“

„Dubidaj?“ opýtalo sa dievča a ukázalo na Sírankinu srsť.

„A to je zas čo?“ Škriatčie dievča pokrčilo nos.

„Zdá sa, že je to miestny názov pre škriatka,“ tipoval Mušinoha. „A čudujú sa, že máš iba dve ruky.“

„Iba dve?“ krútila hlavou Síranka. „Tunajší škriatkovia majú hádam viac?“

Malý chlapček odvážne vystrel ruku, chvíľu váhal a potom pohladkal Sírankinu labku. Najprv ju odtiahla, no potom mu to dovolila. Chlapec čosi povedal.

„Tak, tak,“ zašomrala Síranka. „Tomu som rozumela. To chlapča s pokožkou ako mliečna huba hovorí, že vyzerám ako mačacia bohyňa. Čo vy na to?“ Polichotená si uhládzala strakatú srsť.

„Poď, Síranka, urobíme tu hore trochu miesta,“ navrhol Ben. „My sme si na Lungovom chrbte dosť posedeli, ale pre tie deti je to nové.“

No Síranka energicky zavrtela hlavou.

„Mám zliezť dolu?“ Vyľakaná sa pevne chytila Lungových výrastkov. „Nie, ja pekne zostanem tu hore. Ty pokojne choď a nechaj sa od svojich súkmeňovcov ušliapať.“

„Tak si tu zostaň, ty chlpatá tvrdá hlava.“ Ben posadil Mušinohu do plecniaka a popri deťoch zliezol z Lungovho chrbta.

Drak práve oblizol nos dievčatku, čo mu zavesilo na rohy veniec z kvetov. Lungovi liezlo na chrbát čoraz viac detí, pridŕžali sa jeho výrastkov, ťahali za remence, ktorými sa priväzovali jazdci, hladkali teplé strieborné šupiny. Síranka sedela v tom virvare s prekríženými labkami a pevne stískala plecniak.

„Síranke sa to nepáči,“ pošepkal Ben drakovi do ucha.

Lung sa obzrel dozadu cez plece a posmešne potriasol hlavou.

Aj dospelí sa tisli okolo draka, dotýkali sa ho a pokúšali sa zachytiť jeho pohľad. Lung sa obrátil k Zubejde Ghalibovej, ktorá s úsmevom pozorovala deti na jeho chrbte.

„Porozprávaj mi, ako možno prekabátiť mesiac,“ poprosil ju.

„Na to by sme si mali nájsť pokojnejšie miesto,“ odvetila dračia výskumníčka. „Zavediem ťa tam, kde som našla riešenie tajomstva.“

Zodvihla ruky, náramky zazvonili a prstene hádzali na slnku blesky. Ihneď nastalo ticho. Vzrušené hlasy zmĺkli. Deti skĺzli Lungovi z chrbta, bolo počuť už iba šum mora. Zubejda Ghalibová čosi dedinčanom zakričala.

„Teraz zájdem s drakom k hrobke dračieho jazdca,“ prekladal Mušinoha. „Musím sa s ním porozprávať o dôležitých veciach, ktoré sa nesmú dostať do nepovolaného ucha.“

Dedinčania sa pozreli na oblohu. Zubejda im rozprávala o krkavcoch. Obloha však bola prázdna, iba v diaľke tiahol k rieke kŕdeľ bielych morských vtákov. Z hlúčku vystúpil starý muž a niečo povedal.

„My zatiaľ pripravíme slávnosť!“ preložil Mušinoha. „Slávnosť na počesť návratu drakov a dračieho jazdca.“

„Slávnosť?“ čudoval sa Ben. „Pre nás?“

„Samozrejme,“ usmiala sa naňho Zubejda. „Bez slávnosti vás ani preč nepustia. Tunajší ľudia veria, že drak im prinesie šťastie na celý rok, šťastie a dážď. Ten tu asi pokladajú za najväčšie šťastie.“

Ben sa pozrel hore na modrú oblohu. „Nezdá sa, že by malo pršať,“ poznamenal.

„Kto vie. Dračie šťastie je ako vietor,“ odvetila Zubejda. „Teraz poďte so mnou.“ Obrátila sa a rukou plnou prsteňov zamávala na Lunga.

Už chcel vykročiť za ňou, keď tu zrazu Guinevra Wiesengrundová váhavo zaťukala na jeho prednú nohu. „Prosím ťa,“ oslovila ho, „myslíš, že by ti nepadlo zaťažko... je neviem, ale možno by si mohol...“

Lung zohol krk. „Nastúp,“ vyzval ju. „Takých, ako si ty, odnesiem aj desať, ani to nepocítim.“

„A čo takých ako ja?“ zakričala Zubejda Ghalibová a podoprela si boky. „Obávam sa, že to je aj pre draka priveľa, nie?“

Lung sa usmial a znovu sklonil krk. Zubejda si podkasala široké rúcho a po dračích výrastkoch sa obratne vyšplhala hore.

Síranka zamračene hľadela na dievča a na ženu, ale keď jej Guinevra podala ruku a povedala: „Ahoj, som naozaj veľmi rada, že sa s tebou môžem zoznámiť!“, jej chlpatá tvár sa rozjasnila.

Lung niesol svoje tri jazdkyne k hrobke dračieho jazdca na pahorku za domcami, a Ben s Barnabášom Wiesengrundom a Mušinohom kráčali pešo za nimi.

„Viete,“ rozhovoril sa profesor pri pohľade na Lungov chvost, vlečúci sa pred nimi v piesku, „Guinevra vášnivo rada jazdí aj na slonoch a na ťavách. Ja som zas rád, ked sa udržím na oslom chrbte. Aha, mimochodom,“ objal Bena okolo pliec, „pri hrobke nás čaká moja žena. Tam nám dúfam konečne porozprávaš, čo ste zažili, odkedy sme sa videli naposledy. Vita sa veľmi teší, že sa zoznámi s tebou, so Sírankou a hlavne s Mušinohom. Zopár škriatkov už pozná, ale odjakživa túžila stretnúť sa s homunkulom.“

„Počul si, Mušinoha?“ obzrel sa Ben na malého mužíčka na svojom pleci.

Homunkula však zamestnávali vlastné myšlienky. V duchu stále videl šťastné tváre domorodcov, keď sa Lung zjavil pri domoch. So svojím pánom doteraz dva razy navštívil ľudskú dedinu, no Hrôzoslav nenosil šťastie. Jediné, čo prinášal, bol strach. A tešilo ho to.

„Čo sa stalo, Mušinoha?“ ustarostené sa ho spýtal Ben.

„Nič! Nič, mladý pán,“ odvetil homunkulus a rukou si prešiel po čele.

Profesor objal Bena okolo pliec. „Pukám od zvedavosti. Povedz mi iba jedno!“ Pozrel sa na oblohu, krkavce však nevidel. „Poznal džin odpoveď? Dal si mu správnu otázku?“

Ben sa spokojne zaškeril. „Áno, ale vyjadril sa trochu záhadne.“

„Záhadne! To je pre týchto chlapíkov typické, no...“ profesor pokrútil hlavou. „Nie, až neskôr, keď bude pri tom aj

Vita. Aj ona si zaslúži to počuť. Bez nej by som si nikdy netrúfol nasadnúť do toho prekliateho lietadla, čo nás sem dopravilo. Okrem toho, odkedy viem o tých špiónoch, som veľmi opatrný.“

Mušinoha si nemohol pomôcť, keď začul slovo „špión“, myklo ho.

„Môj milý Mušinoha,“ obrátil sa k nemu profesor, „nevyzeráš veľmi zdravo. Možno ti lietanie nerobí dobre.“

„Aj mne sa zdá, že nevyzerá dobre,“ súhlasil Ben a znovu sa ustarostené pozrel na Mušinohu.

„Ale nie,“ jachtal homunkulus. „Naozaj, nič mi nie je. Iba neznášam tú horúčavu, nie som na ňu navyknutý,“ utrel si pot z čela. „Som stvorený pre chlad. Mám rád chlad a tmu.“

Ben sa naňho prekvapene pozrel. „Prečo? Myslel som, že pochádzaš z Arábie?“

Mušinoha sa naňho vystrašene pozrel. „Z Arábie? No áno, to súhlasí, ale...“

Barnabáš Wiesengrund zachránil homunkula pred trápením s odpoveďou. „Prepáčte, že vám skočím do reči, ale o chvíľu už budeme pri hrobke,“ ukazoval niekam dopredu. „Je to tam hore. A je tam aj Vita!“ Zakýval, no vzápätí zhrozený spustil ruku. „Dobrý bože! Vidíš to, chlapče?“

„Áno,“ prisvedčil Ben a zvraštil čelo. „Čakajú nás tam dva vypasené krkavce.“

Pri hrobke 
dračieho jazdca

Hrobka dračieho jazdca stála na nízkom pahorku. So sivými stĺpmi na priečelí vyzerala ako malý chrám.

Z každej svetovej strany viedlo nahor schodisko. Lungove jazdkyne zostúpili na úpätí severného schodiska a Zubejda Ghalibová viedla draka po vychodených schodoch. Guinevra ťahala za ruku Síranku a kývala mame, ktorá stála hore medzi stĺpmi a nedočkavo im hľadela v ústrety. O nohy sa jej obtierali tri mačky, ale keď uvideli draka, ušli.

Hrobka vyzerala veľmi staro. Kamenná kupola, podopretá stĺpmi, bola v dobrom stave. No pohrebná komora pod ňou sa na niekoľkých miestach zrútila. V štrbinách múrov kvitli kvety, po bielom kameni sa plazili úponky rastlín.

Keď Lung vystúpil na posledný schod, obidva krkavce s krákaním odleteli z kupoly. Zostali však nablízku ako dva čierne body na bezoblačnom nebi. Opice, usadené na horných schodíkoch, so škrekom vyskočili a vyliezli na stromy, čo rástli na úpätí pahorka. Lung so Zubejdou vošli medzi stĺpy hrobky. Drak zohol krk pred profesorovou ženou.

Víta Wiesengrundová sa tiež uklonila. Bola takmer taká vysoká a štíhla ako jej muž. Tmavé vlasy jej už šediveli. S úsmevom objala dcéru okolo pliec a pozrela sa najprv na draka a potom na Síranku.

,Je to prekrásne, že vás všetkých vidím,“ prehovorila. „A kde je dračí jazdec?“

„Tu, milá moja!“ zvolal Barnabáš Wiesengrund a ťahal Bena po posledných schodíkoch. „Práve sa ma pýtal, prečo toto miesto volajú hrobka dračieho jazdca. Chceš mu to porozprávať ty?“

„Nie, nech rozpráva radšej Zubejda,“ navrhla Vita Wiesengrundová. Usmiala sa na Bena a sadla si s ním na chrbát jedného z kamenných drakov, čo držali stráž pred hrobkou.

„Príbeh o dračom jazdcovi už takmer upadol do zabudnutia,“ šepla chlapcovi do ucha, „ale Zubejda ho znovu objavila.“

„Áno, je to tak. No je pravdivý.“ Zubejda Ghalibová vrhla pohľad na oblohu. „Na tie krkavce si musíme dávať pozor,“ zašomrala. „Mačiek sa neboja. A teraz ten príbeh...“ Oprela sa o hlavu kamenného draka. „Tak teda – asi pred tristo rokmi,“ pozrela sa na Bena, „žíl tam dolu v dedine chlapec. Mal asi toľko rokov ako ty. Za splnu sedával na brehu mora a prizeral sa, ako prichádzajú z hôr draci, aby sa za mesačného svitu okúpali v mori. Raz v noci skočil do mora, priplával k jednému z nich a vyliezol mu na chrbát. Drak mu to dovolil a chlapec na ňom zostal sedieť, kým drak nevyliezol z vody. Chlapec odletel s ním. Jeho rodina najprv veľmi smútila, ale zakaždým, keď prišli draci, prišiel s nimi aj chlapec, rok čo rok, až kým natoľko nezostarol, že mu zbeleli vlasy. Vtedy sa vrátil do dediny, aby sa ešte raz stretol so súrodencami, ich deťmi a vnukmi. Sotva však prišiel, ochorel. Nikto mu nevedel pomôcť. Raz v noci, keď ho horúčka trápila väčšmi ako inokedy, priletel z hôr jediný drak. Prišiel, hoci nesvietil mesiac. Zosadol pred domom dračieho jazdca a zahalil ho modrastým plameňom. Na svitaní zase odletel. Dračí jazdec vyzdravel a žil ešte mnoho, mnoho rokov, tak mnoho, že ich prestali rátať. Kým žil, každý rok padal na polia výdatný dážď a rybárske siete boli plné. Keď napokon zomrel, postavili z úcty k nemu túto hrobku. V noci po jeho pohrebe opäť priletel drak a dúchol na biele múry oheň. Odvtedy ľudia rozprávajú, že keď sa chorý človek dotkne kameňov, uzdraví sa. Keď sa v noci ochladí a ľudia mrznú, nájdu tu teplé útočisko, lebo z kameňov stále sála teplo, akoby sa v nich ukrýval dračí oheň.“

Je to pravda?“ spýtal sa Ben. „To s teplými kameňmi? Vyskúšali ste to?“

Zubejda Ghalibová sa usmiala. „Samozrejme,“ prisvedčila. ,Je to presne tak, ako sa hovorí.“

Ben prešiel rukou po prastarom múre a dotkol sa jedného z kamenných kvetov, čo ho zdobili. Potom sa pozrel na Lunga. „Nepovedal si mi, že máš takú moc. Už si niekoho uzdravil?“

Drak prikývol a sklonil k nemu hlavu. „Áno. Škriatkov, ranené zvieratá, všetkých, čo sa odvážili vojsť do môjho plameňa. Tam, odkiaľ Síranka a ja pochádzame, ľudia veria, že dračí oheň páli a ničí. Ty si si vari myslel niečo iné?“

Ben pokrútil hlavou.

„Nerada by som vás rušila pri rozprávaní takých krásnych príbehov,“ zamrnčala Síranka, „ale pozrite sa na oblohu.“ Krkavce opäť nabrali odvahu, prileteli bližšie a s nepríjemným krákaním krúžili nad kamennou kupolou hrobky.

„Najvyšší čas zahnať tie potvory!“ Síranka si prisadla k Benovi a siahla do plecniaka. „Odkedy sme sa museli zbaviť toho krkavca nad morom, nespravím ani krok bez riadnej hrsti kameňov.“

„Aha, chceš to skúsiť s koboldími slinami,“ pochopila Vita Wiesengrundová.

Síranka sa na ňu zaškerila. „Presne tak. Dávajte pozor.“

Práve si chcela napľuť na labu, keď Mušinoha z ničoho nič preskočil z Benovho pleca na jej.

„Síranka,“ zakričal rozčúlene, „nech Lung dúchne na kameň plameňom!“

„Načo?“ začudovala sa Síranka a nedôverčivo pokrčila nosom. „Čo zamýšľaš, krpec? Nemiešaj sa do toho, v čom sa nevyznáš. To je koboldie kúzlo, rozumieš?“ Opäť našpúlila pery, aby napľula na kameň.

„Ty tvrdá palica so špicatými ušami!“ vykríkol zúfalo Mušinoha. „Vari nevidíš, že tie krkavce sú akési čudné? Alebo máš oči iba na to, aby si rozoznala jednu hubu od druhej?“

Síranka naňho zlostne zavrčala. „Čo táraš? Krkavec je krkavec!“

„A to veru nie!“ Mušinoha vzrušene šermoval rukami, až sa takmer prevrátil. „Nie je krkavec ako krkavec, slečna Najmúdrejšia na svete! Týchto by si svojimi hlúpymi kamienkami iba zbytočne podráždila. Odletia a povedia to svojmu pánovi. Prezradia mu, kde sme, a on nás nájde a...“

„Upokoj sa, Mušinoha,“ tíšil ho Ben a chlácholivo ho potľapkal po chrbte. „Čo máme teda robiť?“

„Dračí oheň!“ vykríkol Mušinoha. „Čítal som to v profesorovej knihe. Dokáže...“

„Dokáže začarované bytosti premeniť naspäť na to, čím pôvodne boli,“ dopovedal Barnabáš Wiesengrund a zamyslene sa pozrel na oblohu. „Áno, hovorí sa to. Ale prečo si myslíš, že tamtie krkavce sú začarované, milý Mušinoha?“

„No... ja...“ Mušinoha pocítil na sebe Sírankin nedôverčivý pohľad. Rýchlo sa vyškriabal nazad Benovi na plece, ale aj ten naňho prekvapene pozeral.

„Áno, prečo si to myslíš, Mušinoha?“ spýtal sa ho. „Iba kvôli červeným očiam?“

„Presne!“ uľavilo sa homunkulovi. „Kvôli červeným očiam. Každý predsa vie, že začarované bytosti majú červené oči.“

„Naozaj?“ Vita Wiesengrundová sa pozrela na manžela. „Už si o tom počul, Barnabáš?“

Profesor pokrútil hlavou.

„Aj ty máš červené oči,“ zavrčala Síranka, pozerajúc na homunkula.

„Samozrejme, že mám!“ osopil sa na ňu Mušinoha. „Homunkulus je predsa čarovná bytosť, nie?“

Síranka si ho ešte vždy nedôverčivo obzerala.

„Vyskúšajte to!“ navrhla Guinevra. „Iba rozprávate a rozprávate. Tie krkavce sú naozaj veľmi zvláštne. Skúste to. Čo ak má Mušinoha pravdu?“

Lung sa zamyslene pozrel najprv na dievča a potom na krkavce. „Dobre, skúsme to,“ súhlasil, natiahol krk ponad Sírankine plece a veľmi jemne dúchol dážď modrých iskier na kamienky, čo držala v labke.

Síranka so zvrašteným čelom pozorovala, ako sa iskry strácajú a zanechávajú na kameňoch sotva badateľný modrastý odlesk. „Koboldie sliny a dračí oheň,“ mrmlala. „Čo len z toho bude?“ Napľula na každý kameň a sliny dôkladne rozotrela.

Krkavce prileteli bližšie.

„Len počkajte!“ zavolala na ne Síranka. „Tu máte darček od koboldky.“ Vyskočila na kamennú dračiu hlavu, rozohnala sa, zacielila a hodila. Najprv jeden, potom druhý kameň.

Obidva zasiahli cieľ.

Tentoraz sa však neprilepili. Krkavce ich so zlostným krikom striasli z peria a vyrútili sa rovno na Síranku.

 „Dočerta!“ vykríkla a ukryla sa za kamenného draka. „Sliziak lepkavý aj s hríbom satanským! Za toto mi zaplatíš, Mušinoha!“

Lung vyceril zuby a postavil sa pred ľudí, aby ich ochránil. Krkavce preleteli ponad kamennú kupolu, no odrazu ich začalo hádzať zo strany na stranu.

„Menia sa!“ vykríkla Guinevra, ktorá nakúkala spoza Lungovho chrbta. „Mení sa im telo! Pozrite sa!“

Všetci to videli.

Zakrivené zobáky sa scvrkli. Čierne krídla sa premenili na cvakajúce klepetá, ktoré panicky chniapali naprázdno vo vzduchu. Malé opancierované telíčka sa zmietali a zem sa neľútostne približovala. Dopadli na schody, skotúľali sa po rozpadnutom schodisku a zmizli v tŕní pod kopcom.

„Lievik trúbkovitý aj s prilbičkou zúbkovanou!“ šepkala ohromená Síranka. „Homunkulus mal predsa len pravdu,“ spamätala sa.

„Premenili sa na raky!“ Ben neveriacky pozrel na profesora.

Barnabáš Wiesengrund zamyslene prikývol. „Boli to raky,“ skonštatoval. „Kým ich niekto nepremenil na krkavce. Zaujímavé, naozaj veľmi zaujímavé, všakže, Vita?“

„Veru áno,“ prikývla jeho žena a s povzdychom vstala.

„Čo s nimi teraz urobíme?“ spýtala sa Síranka a zastala na hornom schode, odkiaľ sa premenené krkavce skotúľali dolu. „Mám ich chytiť?“

„Netreba,“ odmietla Zubejda Ghalibová. „S kúzlom zmizne aj ich spomienka na pána. Stanú sa z nich obyčajné zvieratá. Dračí oheň odhalí skutočnú podstatu vecí, však, Lung?“

Lung zdvihol hlavu a zahľadel sa na modrú oblohu. „Áno,“ prisvedčil. ,Je to tak. Rodičia mi o tom kedysi dávno rozprávali, ale ešte nikdy som to nevidel na vlastné oči. Na svete už nie je veľa začarovaných vecí.“

Mušinohovi sa tak roztriasli ruky, že si ich musel schovať pod kabátcom. Na čo by sa asi premenil on, keby ho zasiahol dračí oheň? Drak zacítil jeho pohľad a pozrel sa naňho. Mušinoha rýchlo odvrátil zrak, aby Lung nepobadal, ako sa bojí, no drak bol priveľmi zaujatý vlastnými myšlienkami.

„Ak tie krkavce boli Hrôzoslavovi špióni,“ rozmýšľal nahlas, „potom ich určite premenil on. Drak, čo dokáže urobiť z vodného stvorenia vzdušné?“ S otázkou v očiach sa pozrel na Zubejdu Ghalibovú.

Odborníčka na drakov zamyslene krútila prsteňom na prste. „Nepočula som o drakovi, čo by mal takú moc,“ odvetila. „To je skutočne veľmi, veľmi neobvyklé.“

„Na Hrôzoslavovi je všeličo neobvyklé,“ pridal sa Barnabáš Wiesengrund, opretý o stĺp. „Doteraz som to rozprával len Vite a Zubejde. Keď ma vtedy prišiel navštíviť, vyliezol zo studne. Teda z vody. Pozoruhodné, keď si pomyslíme, že drak je ohnivá bytosť, nezdá sa vám? Odkiaľ prišiel?“

Všetci bezradne mlčali.

„A viete, čo je najzaujímavejšie?“ pokračoval Barnabáš Wiesengrund. „Že sa tu Hrôzoslav nezjavil osobne!“

Ostatní sa naňho preľaknuto pozreli.

„Preto som prišiel sem!“ vysvetľoval Barnabáš. „Netvor ma vyhľadal, aby si vzal svoju šupinu. Tak som si myslel, že zájde aj za Benom. Možno pritom zaútočí na Lunga, keď tak rád loví drakov. Ale nespravil to. Namiesto toho vás dal sledovať špiónmi. Dal pozorovať túto dedinu a Zubejdu. Aké má plány?“

„Myslím, že to viem,“ ozval sa Lung.

Zahľadel sa dolu, tam, kde v slnečnom svetle pod kopcom ležalo more. „Hrôzoslav dúfa, že mu ukážeme cestu do Lemu nebies. Máme mu nájsť drakov, ktorí mu voľakedy unikli.“

Ben ho zhrozene počúval.

Jasné!“ vykríkla Síranka. „Nevie, kde sa zašili. Keď ich vtedy dávno prekvapil pri mori, ušli mu, lebo sa do toho zaplietol morský had. Odvtedy nemá nijakú stopu.“

Lung pokrútil hlavou a spýtavo sa zahľadel na ľudí. „Čo mám robiť? Sme tak blízko pri cieli, ale mám vôbec letieť ďalej? Ako si môžem byť istý, že sa za mnou v tme neukrýva jeho krkavec?“

Ben stál ako omráčený.

„To je pravda,“ hundral si. „Možno už dávno vie, čo nám povedal džin. Mušinoha videl krkavca aj v rokline. Dočerta!“ Udrel päsťou kamennému drakovi do chrbta. „Asi sme tomu netvorovi poriadne pomohli. Čakal len na nás. Vlastne aj džinovi sme položili otázku namiesto neho.“

Nikto nič nehovoril. Wiesengrundovci ustarostené hľadeli jeden na druhého.

Vtom prehovoril Mušinoha. Rozprával tak tichučko, že mu Ben sotva rozumel: „Hrôzoslav nevie, čo povedal džin, mladý pán.“

Tie slová vyšli Mušinohovi z úst samé od seba. Akoby im bolo ľúto, že ich doteraz zakaždým prehltol.

Všetci sa naňho pozreli. Všetci do jedného.

Síranka prižmúrila oči ako hladná mačka. „Ako to vieš, krpec?“ zatiahla hrozivo pokojným hlasom. „Prečo si si taký istý?“

Mušinoha sa na ňu nepozrel. Nehľadel na nikoho. Srdce mu búchalo, akoby mu chcelo vyskočiť z dengľavého hrudníka.

„To JA som bol jeho špión,“ priznal sa. ,JA som bol Hrôzoslavov špión.“

 Zradca mušinoha

Mušinoha zažmúril oči. Čakal, že ho Ben zhodí z pleca, že ho Lung plamenným dychom premení na plošticu, ale nič také sa nestalo. Medzi starými stĺpmi zostalo ticho. Z pevniny dul na more horúci vietor a malému homunkulovi strapatil vlasy.

Keď sa nič nedialo, Mušinoha otvoril oči a rýchlo sa poobzeral. Ben naňho hľadel tak zhrozene a sklamane, že homunkulovi takmer puklo srdce.

„Ty?“ jachtal Ben. „Ty? Ale... ale... čo potom tie krkavce?“

Mušinoha sa zahľadel na svoje nohy, tenké ako triesočky. Rozplývali sa mu pred očami, ktoré mal plné slz. Tiekli mu po špicatom nose, kvapkali mu na ruku a do lona.

„Krkavce sú jeho oči,“ vzlykol homunkulus, „ale jeho sluch, to som ja. Ja som ten špión, o ktorom počul profesor. To ja som všetko prezradil. Že profesor má jeho dve šupiny, že hľadáte Lem nebies, že sa chcete spýtať džina, kde to je, iba...“

Ďalej sa nedostal.

,Ja – som – to – vedela!“ vyprskla Síranka. Vyskočila na rovné nohy a ostrými pazúrmi sa zahnala na homunkula.

„Nechaj ho!“ odsotil ju Ben.

 „Čože?“ Síranke sa od zlosti zježila srsť. „Ty sa ho ešte zastávaš? Hoci sa priznal, že nás zradil tomu netvorovi?“ Zavrčala, vycerila zuby a urobila krok vpred. „Cítila som, že s krpcom niečo nie je v poriadku. Ale ty a Lung ste sa doňho úplne zbláznili. Hneď teraz by som mu mala odhryznúť hlavu!“

„To neurobíš, Síranka!“ zastal sa Ben Mušinohu a zaclonil ho rukou. „Prestaň sa hrať na divošku. Veď vidíš, že to ľutuje.“ Opatrne si zložil Mušinohu z pleca a posadil si ho na dlaň. Homunkulovi ešte stále tiekli slzy po tvári. Ben vytiahol z vrecka zaprášenú vreckovku a osušil mužíčkovi tvár.

„Bol to môj pán,“ jachtal homunkulus. „Leštil som mu šupiny, strihal pazúry a tisíc a jedenkrát som mu rozprával o jeho hrdinských činoch, nevedel sa toho nasýtiť. Čistil som mu pancier, odkedy ma bohvie z čoho vyrobili.“ Znovu sa rozvzlykal. „Možno som aj ja iba rak s klepetami, ktovie? Viem, že ma vytvoril ten istý človek, ktorý vyrobil aj Hrôzoslava. Odvtedy prešli stovky rokov, tmavých, studených, osamelých rokov. Mal som jedenásť bratov. Hrôzoslav všetkých zožral.“ Mušinoha si zakryl tvár rukami. „Zožral aj nášho tvorcu a chce zožrať aj vás. Vás a všetkých drakov. Do posledného.“

Odrazu pristúpila k Benovi Guinevra. Odhrnula si z čela dlhé vlasy a súcitne sa pozrela na homunkula. „Prečo chce zožrať všetkých drakov?“ spýtala sa ho. „On je predsa tiež drak, teda... aspoň si to myslím.“

„Nie je!“ vzlykol Mušinoha. „Iba tak vyzerá. Loví drakov, lebo je na to predurčený. Ako napríklad mačka... tá sa narodila na to, aby lovila myši.“

„Čože?“ Barnabáš Wiesengrund neveriacky nakúkal Benovi ponad plece. „Hrôzoslav že nie je drak? A čo potom je?“

„To neviem,“ zašepkal Mušinoha. „Neviem, z akého stvorenia ho alchymista urobil. Pancier má z nezničiteľného kovu, nikto však nevie, čo sa pod ním skrýva. Tvorca urobil Hrôzoslava ako draka, aby sa pri love dostal k drakom čo najbližšie. Každý drak vie, že pred ľuďmi treba zutekať, ale pred iným drakom utekať nebude.“

„To je pravda!“ prikývla zamyslene Zubejda Ghalibová. „Ale načo potreboval alchymista obludu, čo zabíja drakov?“

„Na svoje pokusy.“ Mušinoha si rožkom kabátca zotrel z očí slzy. „Bol to veľmi talentovaný alchymista. Na mojom príklade vidíte, že objavil tajomstvo vzniku života. Lenže túžil dosiahnuť ešte viac. Ako všetci alchymisti v tých časoch, aj on chcel vyrobiť zlato. Keď ide o zlato, ľudia strácajú rozum, však?“

Vita Wiesengrundová pohladkala Guinevru po vlasoch a prikývla. „Áno, niektorí iste.“

„Nuž, môj tvorca...“ pokračoval Mušinoha roztraseným hláskom „... zistil, že pri výrobe zlata sa nezaobíde bez jednej prísady. Potreboval mleté dračie rohy. Sú z materiálu, ktorý je vzácnejší ako slonovina. Ale ani všetci rytieri dokopy, ktorí preňho lovili drakov a prinášali mu rohy, ich nezabili dosť. Na svoje pokusy ich potreboval viac, oveľa viac. A tak si vyrobil vlastného zabijaka drakov.“ Mušinoha sa pozrel na Lunga. „Urobil ho ako skutočného draka, ibaže oveľa väčšieho a silnejšieho. Len lietať Hrôzoslav nevie, lebo ho alchymista odel do ťažkého panciera z nezničiteľného kovu, ktorému neublíži ani dračí oheň.“

Mušinoha sa odmlčal a zahľadel sa na more, kde plávali rybárske člny.

„Pochytal všetkých,“ pokračoval homunkulus. „Prihnal sa ako búrka. Náš tvorca mohol dňom i nocou pokojne pokračovať vo svojich experimentoch. Potom draci odrazu zmizli. Hrôzoslav ich neúnavne hľadal, až si pazúry zodral a rozboleli ho všetky údy. No drakov nebolo. Náš tvorca zúril. Zakrátko sa musel vzdať ďalších pokusov. Rýchlo však prišiel na to, že to nebude najväčší problém. Hrôzoslav sa začal nudiť. Čím väčšmi sa nudil, tým bol zlomyseľnejší a prchkejší. Alchymista vytvoril čarodejné krkavce, aby prehľadávali svet a všade pátrali po stratených drakoch, no márne. Vtedy Hrôzoslav pohltal od zlosti najprv všetkých mojich bratov. Ušetril iba mňa, potreboval niekoho na leštenie panciera.“

Mušinoha pri tej spomienke zatvoril oči.

„A jedného dňa,“ pokračoval tíško, „keď sa opäť raz ktorýsi krkavec vrátil a nepriniesol správy o drakoch, prehltol Hrôzoslav Zlatý aj nášho tvorcu a s ním i tajomstvo svojho pôvodu. No drakov...“ zodvihol hlavu a pozrel sa na Lunga, „drakov hľadá stále. Poslední, ktorých našiel, mu unikli. Morské hady a jeho vlastná netrpezlivosť ho pripravili o korisť. Teraz je múdrejší – trpezlivo čaká, kým ho privediete k cieľu a ukončíte jeho dlhé hľadanie.“

Homunkulus zmĺkol. Ostatní boli tiež ticho.

Mušinohovi si na tenkú nohu sadol komár. Homunkulus ho unaveným mávnutím odohnal.

„Kde je teraz?“ spýtal sa Ben. „Niekde tu nablízku?“

Síranka sa znepokojene obzrela. Až do tejto chvíle nikomu z nich nezišlo na um, že zlatý drak by mohol byť aj niekde tu. No Mušinoha zavrtel hlavou.

„Nie,“ upokojil ich. „Hrôzoslav je ďaleko. Síce som mu podal správu o džinovej odpovedi,“ po uplakanej tvári preletel náznak úsmevu, „ale oklamal som ho. Po prvý raz.“ Hrdo sa na nich pozrel. „Po prvý raz vo svojom živote som ja, Mušinoha, Hrôzoslava Zlatého oklamal.“

„Ale čo!“ zapochybovala Síranka. „A to ti máme veriť? Prečo by si ho mal odrazu klamať? Veď si bol ako špión úspešný, všetkých si nás tu vodil za nos!“

Mušinoha na ňu zlostne zazrel. „Kvôli tebe určite nie!“ odvrkol jej. „Keby ťa zožral, neprelial by som ani slzu.“

„Pchá, teba zožerie!“ zaprskala zúrivo Síranka. „Ak si ho naozaj oklamal.“

„Oklamal som ho!“ zakričal Mušinoha chvejúcim sa hlasom. „Poslal som ho do Veľkej púšte, ďaleko odtiaľto, lebo... lebo...“ odkašľal si a rozpačito sa pozrel na Bena, „lebo chcel zožrať aj malého človeka. Mladý pán bol ku mne milý. Bez príčiny. Veľmi priateľský. Taký milý ku mne ešte nikdy nikto nebol.“ Mušinoha potiahol, utrel si nos a zahľadel sa na svoje špicaté kolená. Potom tíško dodal: „Preto som sa rozhodol, že odteraz môže byť mojím pánom on. Ak bude chcieť,“ bojazlivo sa pozrel na chlapca.

„Tvojím pánom! Rýdzik vodovomliečny aj so šupinovkou kostrbatou!“ posmešne sa rozchichotala Síranka. „To je mi pocta! A kedy zradíš jeho?“

Ben si sadol späť na kamenného draka a postavil si Mušinohu na kolená.

„Zabudni na ten nezmysel s pánom,“ požiadal ho. „A neoslovuj ma stále mladý pán. Môžeme byť kamaráti. Jednoducho priatelia, dobre?“

Mušinoha sa usmial a po nose sa mu znovu rozkotúľali slzy, no tentoraz to boli slzy radosti. „Priatelia,“ opakoval. „Áno, priatelia!“

Barnabáš Wiesengrund si odkašľal a sklonil sa k nim.

„Mušinoha,“ oslovil drobného mužíčka. „Ako si to pred chvíľou myslel? Že si Hrôzoslava poslal do púšte? Do ktorej puste?

„Do tej najväčšej, akú som našiel na vašej mape,“ odvetil homunkulus. „Viete, iba púšť môže Hrôzoslava na chvíľu zastaviť, lebo...“ Mušinoha znížil hlas, akoby jeho bývalý pán sedel v tmavom tieni kamennej kupoly, „on hovorí a vidí cez vodu. Voda mu dáva moc, vďaka nej sa môže premiestňovať. Tak som ho poslal tam, kde jej niet.“

,Je to teda pán vôd!“ prehovoril ticho Lung.

Barnabáš Wiesengrund sa naňho prekvapene pozrel. „Čože?“

„Povedal nám to vodný had, ktorého sme stretli cestou sem,“ vysvetľoval drak. „Tvrdil, že Hrôzoslav má nad vodou väčšiu moc ako on.“

„Ale ako?“ spýtala sa Guinevra a zvedavo hľadela na homunkula. „Vieš, čo to znamená?“

Mušinoha zavrtel hlavou. „Nanešťastie nepoznám všetky tajomstvá, do ktorých ho alchymista zasvätil. Keď ja alebo niekto iný z jeho služobníkov napľujeme do vody alebo do nej hodíme kameň, na hladine sa zjaví Hrôzoslavov obraz. Rozpráva sa s nami, akoby stál vedľa nás, aj keď je na druhej strane zemegule. Neviem, ako to robí.“

„Aha, to si pri tej nádrži robil!“ zvolala Síranka. „Keď si mi chcel nahovoriť, že si sa rozprával s vlastným obrazom. Ty zradca! Ty...“

„Prestaň, Síranka!“ prerušil ju Lung a pozrel sa na homunkula. Mušinoha zahanbene zvesil hlavu.

„Má pravdu,“ zamrmlal. „Vtedy som hovoril so svojím pánom.“

„Mal by si v tom pokračovať,“ ozvala sa Zubejda Ghalibová.

Mušinoha sa k nej prekvapene otočil.

„Možno by si tak mohol napraviť svoju zradu,“ vysvetľovala odborníčka na život drakov.

„Áno, presne na to som práve myslel, Zubejda!“ Barnabáš Wiesengrund si udrel päsťou do dlane. „Mušinoha by mohol byť niečo ako dvojitý agent. Čo ty na to, Vita?“

Jeho žena prikývla. „To nie je zlý nápad.“

„Dvojitý agent? Čo je to?“ vyzvedala Síranka.

„To je jednoduché! Mušinoha sa bude tváriť, že je stále Hrôzoslavov špión,“ vysvetľoval jej Ben. „V skutočnosti však bude náš spojenec. Rozumieš?“

Síranka iba zvraštila čelo.

„Jasné! Mušinoha ho zase môže naviesť na falošnú stopu!“ zvolala Guinevra a napäto sa pozrela na homunkula. „Urobil by si to? Nebude to veľmi nebezpečné?“

Mušinoha potriasol hlavou. „Nie, nie,“ odvetil. „Ale bojím sa, že Hrôzoslav už dávno vie, že som ho zradil. Zabudli ste na krkavce.“

„Pehe, z tých sú predsa raky,“ mávla pohŕdavo rukou Síranka.

„Nemá iba tých dvoch, chlpaňa,“ odsekol Mušinoha. „Má ich viac. Napríklad toho, s ktorým si nad morom hrala tú hru na kamienky. Pôvodne som letel s ním a už vtedy bol veľmi nedôverčivý. Tvoj zásah kameňom ho určite riadne nahneval.“

„No a čo?“ zavrčala Síranka.

„To máš naozaj v tej hlave len srsť?“ zakričal Mušinoha. „Čo keď sa nahneval a vyhľadal môjho bývalého pána? Nemyslíš, že v Hrôzoslavovi vzbudí nedôveru, keď sa od krkavca dozvie, že sme na chrbte morského hada preplávali Arabské more, hoci som mu rozprával, že sa draci ukrývajú v púšti, ktorá leží tisícky kilometrov ďalej na západ?“

„Aha!“ zahundrala Síranka a poškriabala sa za uchom.

Mušinoha pokrútil hlavou. „Neviem, či je to dobrý nápad, aby som sa mu znovu ohlásil. Nepodceňujte Hrôzoslava!“ Homunkula striaslo a pozrel sa na Lunga, ktorý s obavami naňho hľadel. „Neviem, prečo hľadáš Lem nebies, ale myslím, že by si sa mal vrátiť. Ináč možno zavedieš vášho úhlavného nepriateľa priamo k cieľu jeho zlých snov.“

Lung mlčky opätoval Mušinohov pohľad.

Napokon povedal: „Na túto dlhú cestu som sa vybral preto, aby som našiel novú vlasť pre seba a pre drakov, ktorí v dávnych dobách ušli pred Hrôzoslavom a pred ľuďmi na sever. Tam sme si našli domov, odľahlé údolie, síce vlhké a studené, ale žili sme pokojne. Teraz ho chcú zabrať ľudia. Lem nebies je naša jediná nádej. Kde inde máme hľadať miesto, ktoré nepatrí ľuďom?“

„Takže preto si tu,“ prehovorila Zubejda Ghalibová potichu. „Preto hľadáš Lem nebies. Dozvedela som sa to od Barnabáša Wiesengrunda.“ Prikývla. „Áno, Himaláje, kde sa to tajomné miesto údajne ukrýva, naozaj nepatria ľuďom. Možno práve preto som Lem nebies nikdy nenašla. Lebo som človek. Tebe by sa to mohlo podariť. Ale ako zabránime Hrôzoslavovi, aby ťa tam sledoval?“

Barnabáš Wiesengrund bezradne vrtel hlavou. „Lung sa už nemôže vrátiť ani domov,“ zahundral, „prilákal by Hrôzoslava k drakom na severe. To je naozaj zamotaná situácia, priateľu!“

„Veru áno!“ vzdychla Zubejda Ghalibová. Ja však verím, že sa tak muselo stať. Ešte ste nepočuli koniec toho starého príbehu o dračom jazdcovi. Poďte za mnou, chcem vám niečo ukázať, najmä tebe, dračí jazdec.“

Vzala Bena za ruku a ťahala ho za sebou do napoly rozpadnutej hrobky...

Hrôzoslav

sa všetko dozvie

„Pľuj!“ prskal Hrôzoslav. „Tak už napľuj, ty naničhodný trpaslík!“ Sedel medzi dunami, chvostom mu mykalo a okolo neho hŕba piesku, z ktorého ho Kremenec vyslobodil. Hrôzoslavovo šťastie, že trpaslíci kamenári sú zvyknutí hrabať.

Kremenec horko-ťažko nazbieral v suchých ústach kvapku slín, našpúlil pery a vypľul ju do misky, ktorú vyrezal z kúska kaktusu.

„Je to nanič, vaša zlatosť!“ nariekal. „Veď sa len pozrite! Kým nazbierame dostatok tekutiny, slnko nás upečie!“

„Napľuj!“ zavrčal Hrôzoslav a sám pridal za šálku jedovatozelených slín.

„Fíha!“ Kremenec sa s toľkým záujmom nahol nad misku, že mu do nej takmer čľupol klobúk. „To bolo kolosálne, vaša zlatosť! Hotové jazero, ba čo hovorím, hotové more slín! Funguje to! Neuveriteľné! Aha, zrkadlí sa v nich slnko! Dúfam, že sa to všetko hneď neodparí.“

 „Postav sa tak, aby na misku padal tvoj tieň, ty dutá hlava!“ zavrčal Hrôzoslav a ešte raz napľul. Čľups! V miske z kaktusu plávala zelená žbrnda. Plesk! pridal svoj diel aj Kremenec. Pľuli a pľuli, kým aj samotnému Hrôzoslavovi nevyschlo v papuli.

„Nabok!“ zrúkol, sotil trpaslíka do horúceho piesku a jedným červeným okom zaškúlil do mláčky, ktorú sa im spolu podarilo dať dokopy. Zelená omáčka zostala chvíľu mútna, potom sa odrazu zatrblietala ako zrkadlo a v miske z kaktusovej dužiny sa zjavil tmavý obrys krkavca.

„Konečne!“ zaškriekal krkavec a pustil kameň, čo držal v zobáku. „Kde ste boli, majstre? Nahádzal som do mora viac kameňov, ako je hviezd na nebi. Tú koboldku musíte zožrať!

Čo najskôr! Len sa pozrite!“ Rozhorčený zodvihol ľavé krídlo, na ktorom mal ešte vždy prilepený kameň, čo po ňom hodila Síranka. Koboldie sliny čosi vydržia!

„Prestaň sa sťažovať!“ vrčal Hrôzoslav. „A na koboldku zabudni! Kde je Mušinoha? Ako to načúval u toho džina? Mal v ušiach štuple? V tejto prekliatej púšti, kam ma poslal, som nenašiel ani špičku dračieho chvosta.“

Krkavec otvoril zobák, zaklapol ho a vzápätí znovu otvoril.

„V púšti? Prečo v púšti?“ zakrákal prekvapene. „O čom hovoríte, majstre? Strieborný drak dávno preletel cez more, a Mušinoha s ním. Naposledy som ich videl na chrbte morského hada. Vari vám o tom nepodal správu?“ Znovu obviňujúco zdvihol krídlo. „Tu ma zasiahla koboldka kamenným kúzlom. Preto som vás zavolal. Mušinoha nepohol ani prstom, aby to tej chlpani prekazil.“

Hrôzoslav sa zamračil. „Cez more?“ zavrčal.

Krkavec sa naklonil. „Majstre?“ zvolal. „Majstre, zle vás vidím.“

Hrôzoslav znovu netrpezlivo napľul do kaktusovej misky.

„Áno!“ zakrákal krkavec. „Áno, teraz je to oveľa lepšie.“

„Cez ktoré more?“ osopil sa naňho Hrôzoslav.

„Poznáte ho, majstre!“ ubezpečoval ho krkavec. „Aj hada poznáte. Spomínate si na tú noc, keď ste poľovali na plávajúcich drakov? Som presvedčený, že to je ten istý had, čo vás vtedy zadržal.“

„Ticho!“ zreval Hrôzoslav.

Od zlosti labou takmer rozpučil kaktusovú misku. Zúrivo zaryl pazúrmi do piesku. „Nepamätám sa! A bude lepšie, keď sa nebudeš ani ty! Teraz zmizni, musím premýšľať!“

Preľaknutý krkavec cúvol. „A čo koboldka?“ zaškriekal už tichšie. „Čo bude s koboldkou?“

„Zmiiiizniii!“ zareval Hrôzoslav.

Obraz krkavca sa rozplynul a v zelenej kaluži sa zrkadlilo už len púštne since.

„Mu-ši-no-ha!“ vrčal Hrôzoslav.

Vztýčil sa a chvostom bičoval piesok. „Tá smradľavá blcha! Ten nepodarok s pavúčími nohami! Ten kurací mozog so špicatým nosom! Odvážil sa podviesť maaaa!“ Hrôzoslavovi vzbĺkol v očiach zlý oheň. „Rozdupem ho!“ zareval do púšte. „Rozlúsknem ho ako orech, zhltnem ho ako jeho bratov! Huáááááá!“ otvoril papuľu dokorán a znovu zareval tak hlasno, že sa roztrasený Kremenec hodil do piesku a stiahol si klobúk až na uši.

„Na chrbát, leštič!“ zrúkol naňho Hrôzoslav.

„Áno, vaša zlatosť!“ vyjachtal trpaslík. Kolená sa mu podlamovali, ale bežal k pánovmu chvostu a vyšplhal sa hore tak rýchlo, až takmer stratil klobúk. „Pôjdeme už konečne domov, vaša zlatosť?“ vypytoval sa.

„Domov?“ Hrôzoslav sa chrapľavo rozosmial. „Ideme na lov. Ale najprv tomu zradcovi Mušinohovi porozprávaš o mojom strašnom konci v púšti.“

„O vašom čom?“ stuhol od laku Kremenec .

„Zhrdzavel som, ty hlupák!“ vyletel naňho Hrôzoslav. „Zhrdzavel, vyschol, rozsypal sa, premenil sa na piesok, vymysli si, čo chceš. Len aby to znelo pravdepodobne, aby ten malý zradca skákal od radosti a bez podozrenia nás zaviedol ku koristi.“

Zadychčaný Kremenec zastal na pánovej obrovskej hlave. „A ako ho chcete nájsť?“

„To už nechaj na mňa,“ odsekol Hrôzoslav. „Mám tušenie, kam mieri strieborný drak. Teraz potrebujeme pre tvoju vymyslenú historku riadne veľkú vodnú hladinu. A ak ti neuverí každučké slovo,“ Hrôzoslav roztiahol papuľu do odpudzujúceho úsmevu, „tak zožeriem teba, trpaslík.“

Kremenca od ľaku myklo.

Hrôzoslav namočil čierny pazúr do mláčky zo slín – a zmizol z púšte ako prízrak. Na piesku zostali iba odtlačky jeho mohutných láb. A Kremencova prachovka. Púštny vietor však oboje rýchlo zavial pieskom.

Návrat dračieho jazdca

V hrobke dračieho jazdca bola tma, hoci vonku svietilo poludňajšie slnko. Cez praskliny v múroch dnu prúdilo dnu zopár lúčov, v ktorých sa jagali čiastočky prachu a dopadalo na čudesné vzory na stenách hrobky. Vnútri pod kupolou bolo toľko miesta, že sa tam mohol otočiť aj Lung. Dlážku okolo kamenného sarkofágu pokrývali zvädnuté listy, z ktorých stúpala neznáma ťažká vôňa.

 „Poď, pozri sa sem,“ ťahala Bena Zubejda Ghalibová. Suché listy im šušťali pod nohami. „Vidíš tie nápisy?“ Vedkyňa prešla rukou po kamennej platni sarkofágu.

Ben prikývol.

„Dlho mi trvalo, kým som ich rozlúštila,“ pokračovala Zubejda. „Mnoho znakov rozožral slaný morský vietor. Nikto v dedine nevie, čo je tu napísané. Nikto si už nepamätá dávne príbehy. Iba vďaka dvom veľmi starým ženám, ktorým ich staré matky rozprávali o dračom jazdcovi, sa mi podarilo prebrať zabudnuté slová k životu, a keď som dnes videla, ako prichádzate so Sírankou na Lungovom chrbte do dediny, stali sa na chvíľu skutočnosťou.“

„Čo je tam napísané?“ spýtal sa jej Ben. Keď ho pani Ghalibová viedla do hrobky, srdce sa mu divo rozbúchalo. Nemal rád cintoríny, naháňali mu strach. A teraz sa vlastne ocitol v hrobe. Vôňa, stúpajúca z listov, ho však upokojovala.

„Stojí tam,“ odpovedala mu Zubejda Ghalibová a prstami sa dotýkala napoly zvetraných znakov, „že dračí jazdec sa vráti v podobe chlapca, ktorého tvár bude bledá ako spln mesiaca, aby zachránil svojich priateľov drakov pred veľkým nepriateľom.“

Ben užasnuto hľadel na sarkofág. „To je tam napísané? Ale...“ Bezradne sa obzrel za profesorom.

„Už vtedy to veštkyňa predpovedala?“ spýtal sa Barnabáš Wiesengrund.

Zubejda prikývla. „Keď dračí jazdec zomieral, bola pri ňom. Niektorí dokonca tvrdia, že sú to jeho vlastné slová.“

„Vráti sa? Ale bol to človek, nie?“ zamiešala sa do reči Síranka a zachichotala sa. „Vy ľudia sa predsa z druhého sveta nevraciate. Zvyčajne tam zablúdite alebo zabudnete, odkiaľ ste prišli.“

„Nevieš, či to platí pre všetkých,“ namietla Zubejda Ghalibová. „Ty môžeš navštevovať druhý svet tak často, ako chceš. Všetky bájne bytosti to vedia. Okrem tých, čo umreli násilnou smrťou. Ale niektorí ľudia veria, že musíme iba trochu lepšie spoznať smrť. Potom sa budeme môcť vrátiť, kedy sa nám zachce. Ktovie, možno je v Benovi naozaj čosi zo starého dračieho jazdca.“

Ben si celý nesvoj prezeral vlastné telo.

„Ale kde!“ chichotala sa Síranka posmešne. „Našli sme ho medzi škatuľami a debnami na druhom konci sveta. O drakoch a o škriatkoch nevedel absolútne nič.“

„To je pravda,“ prisvedčil Lung a natiahol krk ponad Benove plece. „Ale stal sa z neho dračí jazdec, Síranka, skutočný dračí jazdec, a tých je na svete málo. Nikdy ich nebolo veľa, ani vtedy nie, keď sa tu draci ešte voľne potulovali a nemuseli sa schovávať.“ Zdvihol hlavu a poobzeral sa. „Myslím, že je úplne jedno, či je v ňom niečo z voľakedajšieho dračieho jazdca – je tu a možno nám naozaj pomôže zvíťaziť nad Hrôzoslavom. Jedna vec rozhodne súhlasí.“ Lung štuchol Bena a odfúkol mu vlasy z tváre. ,Je bledý ako mesiac. Myslím, že v tejto chvíli je dokonca ešte o trochu bledší.“

Ben sa rozpačito usmial na draka.

„Pfff.“ Síranka zdvihla jeden z voňavých listov a pridržala si ho pod nosom. „Aj ja som dračí jazdec. Odkedy sa pamätám. A nikoho to nezaujíma.“

„Určite však nie si bledá ako mesiac,“ poznamenal Mušinoha a skúmavo si prezeral jej tvár zarastenú srsťou. „Máš skôr farbu dažďových mrakov, ak chceš vedieť.“

Síranka mu vyplazila jazyk. „Teba sa nikto nepýtal,“ odsekla.

Barnabáš Wiesengrund zaodŕhal a oprel sa o starý sarkofág.

„Milá Zubejda,“ oslovil bádateľku, „predpokladám, že si nám tento starý nápis ukázala preto, lebo si myslíš, že by sa Lung nemal vracať, napriek strašnému prenasledovateľovi, mám pravdu?“

Bádateľka prikývla. „Lung sa dostal tak ďaleko a toľkí mu cestou pomáhali, no jednoducho nemôžem uveriť, že to bolo všetko nadarmo. Myslím, že príde čas, keď sa draci prestanú schovávať a Hrôzoslava zaženú raz navždy. Nikdy nemali lepšiu príležitosť!“ Poobzerala sa. ,Je tu drak, ktorý nemá čo stratiť, koboldie dievča, ktoré vie zahnať z oblohy začarované krkavce, chlapec, ktorý lieta na drakovi a dokonca sa o ňom hovorí v starom proroctve, homunkulus, ktorý pozná takmer všetky tajomstvá svojho pána,“ zdvihla ruky, až na nich zazvonili náramky, „a napokon ľudia, ktorí túžia, aby konečne znovu tiahli po oblohe draci. Áno, som presvedčená, že Lung by mal pokračovať v ceste. Prezradím mu, ako prejde mesiacu cez rozum.“

V hrobke dračieho jazdca nastalo ticho. Všetci sa s očakávaním zahľadeli na draka. Lung zamyslene pozeral do zeme, potom konečne zdvihol hlavu, poobzeral sa – a prikývol.

„Poletím ďalej,“ rozhodol sa. „Možno, že všetko, čo stojí na kameni, je pravda, možno je to naozaj o nás. Ale skôr, ako sa vydáme na ďalšiu cestu, pokúsi sa Mušinoha zistiť, kde je teraz jeho pán.“ Spýtavo sa pozrel na homunkula.

Mušinoha si uvedomil, že sa mu roztriasli nohy, ale prikývol. „Pokúsim sa,“ šepol. „Akože sa volám Mušinoha a vyliezol som zo skúmavky.“

Keď sa vrátili do dediny, bola ako vymretá. Poludňajšia horúčava doliehala na ľudí i na zvieratá. Vzduch sa zdal na dýchanie prihustý. Ani len deti nebolo vidieť. Ale v domcoch sa varilo a pieklo a spoza pestrých závesov sa ozývali vzrušené hlasy.

„Všetci v dedine čakajú, že nám prinesieš šťastie,“ povedala Zubejda Lungovi, keď sa vracali k nej do domu. „Veria, že šťastie z dračích šupín sa znesie na naše strechy a na siete rybárov ako zlatý prach a zostane tu, aj keď ty a tvoji priatelia budete dávno preč.“

„Musíme odísť už túto noc,“ zdôraznil Lung. „Čím skôr odletíme, tým ťažšie nájde Hrôzoslav našu stopu.“

Zubejda Ghalibova prikývla. „To je pravda. Ale ak ti mám pomôcť oklamať mesiac, musíš vyčkať, kým bude stáť vysoko na nebi. Poď.“

Zaviedla svojich návštevníkov za domec, kde si oplotila kus suchej zeme. Rástli tam kvety s pichľavými listami, púčiky mali ešte pevne zatvorené.

Zubejda sa oprela o plot. „Všetci viete, že väčšina rastlín,“ vysvetľovala, „potrebuje pre život slnko. Táto kvetina je iná. Žije z mesačného svitu.“

„Udivujúce,“ zašomral Barnabáš Wiesengrund.

Vita sa nahla ponad plot, aby sa lepšie prizrela zvláštnym rastlinám. „O takej byline som ešte nikdy nepočula, Zubejda,“ priznala sa. „Kde si ju objavila?“

Výskumníčka sa usmiala. „Semená som našla hore v hrobke dračieho jazdca. Kvety, ktoré tam asi voľakedy boli tiež, sa dávno rozpadli na prach, ale semená ležali okolo sarkofágu. Pozbierala som ich, namočila na pár dní do vody a potom zasiala. Výsledok vidíte sami. Listy, po ktorých ste v hrobke stúpali, sú zvyšky mojej poslednej úrody. Kvety sušievam vždy tam hore, aby som získala semená na ďalšiu sejbu. Volám ich dračie kvety, ako ináč?“ Zubejda Ghalibova sa usmiala a pohladila pevne zavretý puk. „Otvárajú sa iba pri mesačnom svetle. Ich modré kvety vtedy tak rozvoniavajú, že všetky nočné motýle okolo nich krúžia ako okolo lampiónov. Najúžasnejšie na tom však je, že čím dlhšie na ne svieti mesiac, tým viac žiaria. Mesačné svetlo sa zbiera na listoch ako kvapky rosy.“

„Neuveriteľné!“ Barnabáš Wiesengrund fascinovane hľadel na dračie kvety. „To si objavila náhodou alebo ti niekto o tej rastline rozprával?“

„Vieš, čo je náhoda, Barnabáš?“ odvetila Zubejda Ghalibová. „Spomenula som si na prastaré rozprávky, v ktorých lietali draci po oblohe aj cez deň. Hovorí sa o tom iba v tých najstarších. Ako to? kládla som si otázku. Ako je možné, že od istého času môžu draci lietať len za mesačného svitu? Hľadala som odpoveď v nápisoch hore v hrobke, a náhodou – ak to bola náhoda – som natrafila na semená. Myslím, že aj dračí jazdec poznal toto tajomstvo. Napokon drak, ktorý ho vtedy uzdravil, priletel tiež za bezmesačnej noci, nie?“ Zubejda sa pozrela Lungovi do zlatých očí. „Som presvedčená, že tieto kvety mu dali silu. Podľa mňa rosa, čo sa im zráža na listoch, hromadí v sebe silu mesiaca.“

„Veríš tomu?“ Síranka podliezla popod plot a oňuchávala pichľavé listy. „Ale nikdy si to nevyskúšala, čo?“

Vedkyňa pokrútila hlavou. „A ako? Lung je prvý živý drak, ktorého som stretla. A nijaká iná bytosť sa iba za pomoci mesiaca nevznesie do vzduchu.“

„Počul si?“ otočila sa Síranka k Lungovi. „Keď sa spoľahneš na tú pichľavú burinu, možno spadneš z oblohy ako kameň.“

Lung zatrepal krídlami. „Snáď to ani nebudeme potrebovať, Síranka. Keď príde čierny mesiac, možno už dávno budeme v Leme nebies. Ale čo ak nás mesiac zradí nad horami?“

Síranku striaslo. „No dobre, máš pravdu.“ Odkmasla list z kvetu a nedôverčivo odhryzla konček. „Nemá zlú chuť. Ale keď chcete vedieť, má bližšie k mate ako k mesačnému svetlu.“

„Musím zjesť listy?“ opýtal sa Lung vedkyne.

Zubejda Ghalibová zavrtela hlavou. „Nie, iba oblizovať rosu, čo sa na nich nazbiera. Kvety si nemôžeš zobrať so sebou, no odkedy mi o tebe Barnabáš porozprával, zbierala som ti mesačnú rosu z listov. Budem pokračovať aj dnes v noci, dám ti na cestu poriadne naplnenú fľaštičku. Ak ťa mesiac nechá v štichu, niekto z priateľov ti musí odliať na jazyk zopár kvapiek. Určite vycítiš, koľko budeš potrebovať. Rosa zostane do najbližšieho splnu číra ako voda, potom sa zakalí. Ak ju budeš potrebovať aj na spiatočnú cestu, musíš ma znova navštíviť.“

Lung prikývol a ponorený do myšlienok sa zahľadel na obzor. „Už sa neviem dočkať,“ povedal tíško, „kedy konečne uvidím Lem nebies.“

Samé klamstvá

Mušinohovi sa dedinská slávnosť veľmi páčila – spev, smiech a tanec. Deti sa naháňali po piesku a mesiac maľoval na morskú hladinu svetelnú cestu. Homunkulus sedel s Benom, Sírankou a Wiesengrundovcami pred domcom Zubejdy Ghalibovej. Lung sa natiahol na pláži. Väčšinou mu bolo vidieť iba hlavu, lebo dedinčania ho doslova obliehali. Každú chvíľu ho chcel niekto pohladiť po šupinách, vyliezť mu na chrbát s výrastkami alebo si posedieť medzi Lungovými labami. Drak to znášal veľmi pokojne, ale Síranka ho dobre poznala a vycítila, že je netrpezlivý.

„Vidíte, ako mu myká ušami?“ upozorňovala svojich spoločníkov a strčila si do úst za labu ryže.

Boli v nej hrozienka, sladké mandle a korenie, ktoré malo takú báječnú chuť, že sa Síranka po prvý raz vo svojom dlhom živote nevedela nabažiť ľudského jedla.

„Keď Lungovi takto myká ušami,“ mľaskala, „je netrpezlivý, dokonca veľmi netrpezlivý. Vidíte tú vrásku nad nosom? Najradšej by vyskočil a hneď teraz odletel preč.“

„O chvíľu už pôjde,“ povedala Zubejda Ghalibová a sadla si k nim. V ruke držala fľaštičku z červeného skla, v ktorej sa čosi striebristo trblietalo. „Pozbierala som z dračích kvetov každú kvapku. Žiaľ, viac pre vás nemôžem urobiť. Tu máš, dračí jazdec,“ podala fľašku Benovi, „starostlivo ju opatruj. Dúfam, že ju nebudete potrebovať, ale som si istá, že vám pomôže.“

Ben prikývol a schoval mesačnú rosu do plecniaka, kde mal aj mapu od potkana. S Barnabášom Wiesengrundom rozoberali džinove pokyny. Profesor Benovi vysvetlil, že palác, ktorý videl v džinovom oku, môže byť aj kláštor, ktorý Wiesengrundovci navštívili na jednej z predchádzajúcich ciest. Stál hlboko v Himalájach, neďaleko miesta, kde sa tok Indu stáča na východ. V tých končinách bolo na mape Gilberta Šedochvosta bielych miest ako maku.

„Čo myslíš, bádateľka,“ oslovila Síranka Zubejdu a zmietla si z kožúška zopár zrniek ryže, „môže si hladný škriatok vziať trochu ľudského jedla do zásoby?“

Zubejda sa rozosmiala. „Určite,“ prisvedčila. „Veď všetci si želáme, aby si mala dosť síl. Ktovie, koľko začarovaných krkavcov budeš ešte musieť odplašiť.“

„Veru, ktovie,“ zahundrala Síranka a pozrela sa na oblohu. Jej bystré oči neobjavili medzi hviezdami ani jediný čierny bod, ale ten pokoj sa jej zdal akýsi podozrivý. Čierne perie sa v tme ľahko stratí.

„Hej, Mušinoha,“ pomykala homunkula za rukáv, „hľadaj mláku. Je načase, aby si si pohovoril so svojím pánom.“ Mušinoha, ktorý sedel Benovi na kolenách a zasnene hľadel na oslavujúcich ľudí, sa vyľakal. „Čo si povedala?“

„Hrôzoslav!“ netrpezlivo zopakovala Síranka. „Tvoj bývalý pán! Zisti, či ešte stále trčí v púšti. Onedlho odletíme.“

„Aha, áno.“ Mušinoha sa schúlil.

„Mám ísť s tebou?“ navrhol mu Ben.

„Och, urobili by ste to, mladý pán?“ Mušinoha sa vďačne pozrel na chlapca. „Jasné.“ Ben si posadil homunkula na plecia a vstal. „Ale keď ma ešte raz oslovíš mladý pán, pôjdem preč a s netvorom si hovor sám.“

Mušinoha prikývol a pevne sa zakvačil chlapcovi do pulóvra.

„Dobre, vybavte to,“ zakričal za nimi Barnabáš Wiesengrund. „My so Zubejdou medzitým konečne oslobodíme Lunga od toľkých obdivovateľov.“

Ben zaniesol Mušinohu na pole s dračími kvetmi. Vedľa plota bola zapustená v zemi plytká vodná nádrž, z ktorej Zubejda polievala kvety, keď im od horúčavy vädli listy. Nádrž zakrývala fólia, aby sa vzácna tekutina na slnku neodparovala. Ben postavil Mušinohu na zem, odtiahol fóliu nabok a sadol si na plot. Dračie kvety boli krásne rozvinuté a pichľavé listy im žiarili do tmy.

„Čo ak bude ešte v tej púšti?“ premýšľal nahlas Ben. „Aj tak ti môže odpovedať?“

Homunkulus pokrútil hlavou. „Nie, bez vody to nejde. No neverím, že tam ešte je.“

„Prečo nie?“

„Cítim to,“ zamrmlal Mušinoha a zdvihol zo zeme kamienok.

Ben poposedával celý nesvoj na plote. „Keby sa predsa len ohlásil, tu ma nezbadá, však?“

Mušinoha zavrtel hlavou. Keď kráčal k nádrži, podlamovali sa mu nohy. Jeho odraz vo vode bol bledší ako mesiac. Nocou sa niesla kvetinová vôňa, ktorá pôsobila upokojujúco na jeho rozbúšené srdce.

„Zostaň tmavá,“ šepkal homunkulus. „Zostaň tmavá, voda!“ zopakoval a hodil do nej kamienok. Čľup. Po vodnej hladine sa rozbehli ligotavé kruhy. Mušinoha zatajil dych. V tmavej nádrži sa zjavil obraz. Ale nebol to Hrôzoslav.

„Kremenec!“ Mušinoha prekvapene cúvol a neveriacky sa pozrel na vodnú hladinu.

„Och, Mušinoha, konečne si sa ohlásil!“ Trpaslík si veľký klobúk posunul dozadu. Po nose sa mu kotúľali slzy ako hrach. „Náš majster, jeho zlatosť,“ zdvihol do výšky krátke ruky a vzápätí ich bezvládne spustil, „je.... je...“

„Čo... čo je s ním?“ jachtal Mušinoha. Ben, ktorý počúval na plote, sa od napätia naklonil dopredu.

„Prepadol sa!“ zavzlykal Kremenec. „Do piesku! Šups – a bol preč! Ooooooch!“ Prevrátil oči a zachrípnutým hlasom

pokračoval: „Bolo to hroooozné, Mušinoha. To škrípanie... a vŕzganie... a potom zrazu...“ trpaslík sa ešte väčšmi nahol, až sa zdalo, že prestrčí nos cez vodu na druhú stranu, „... všetko stíchlo. Bolo absolútne ticho.“ Narovnal sa a mykol plecom. „Čo som mal robiť? Nemohol som ho predsa vyhrabať. Som na to primalý!“

Mušinoha zamyslene pozoroval vzlykajúceho trpaslíka. Nemohol uveriť tomu, čo mu Kremenec rozprával. Že by všetky ich starosti zasypal piesok v ďalekej púšti?

„Kde si teraz, Kremenec?“ spýtal sa Mušinoha fňukajúceho trpaslíka.

Ja?“ Kremenec si do rukáva poutieral nos. „Mal som šťastie. Okolo toho miesta, kde sa jeho zlatosť....“ znovu sa rozvzlykal, „... kde jeho zlatosť zmizla, išla karavána. Zachytil som o jednu ťavu a dostal som sa do mesta, do ľudského mesta, plného zlata a diamantov. Úžasné, poviem ti, fantastické miesto.“

Mušinoha prikývol a ďalej zamyslene civel do vody.

„A čo ty?“ opýtal sa trpaslík. „Kde si teraz?“

Mušinoha už-už chcel otvoriť ústa, ale v poslednej chvíli prehltol odpoveď. „My,“ povedal namiesto toho, „sme sa tiež až včera vymotali z púšte. Drakov sme nenašli. Ten podvodník džin nás určite oklamal.“

„Áno. To je ale ničomník, hrom a blesky!“ Kremenec sa síce pozeral na Mušinohu, ale obrovský klobúk mu tienil oči a homunkulus ich sotva rozoznal. „Čo urobíte?“ spýtal sa Kremenec. „Kde chce strieborný drak teraz hľadať?“

Mušinoha pokrčil plecami a zatváril sa tak ľahostajne, ako dokázal. „Neviem. Celý čas vešia hlavu. Nevidel si v poslednom čase krkavca?“

Kremenec zavrtel hlavou. „Nie, prečo?“ Obzrel sa. „Musím končiť,“ šepol. „Maj sa dobre, Mušinoha. Možno sa raz znovu stretneme.“

„To iste,“ zašomral Mušinoha, keď sa Kremencov obraz začal rozplývať na čiernej hladine.

„Hurrááááá!“ Ben zoskočil z plota, zdvihol Mušinohu do vzduchu, posadil si ho na hlavu a tancoval s ním okolo dračích kvetov.

„Zbavili sme sa ho!“ spieval. „Zbaaaa-viiiii-liiii! Trčí v piesku! Je preč, je v kaši, tam ten odporný starý strašiak teraz straší! Človeče!“ Celý naradostený sa oprel o plot. „Počul si to? Som hotový básnik, čo?!“

Zložil si Mušinohu z hlavy a zodvihol ho pred seba. „Prečo nič nehovoríš? Nevyzeráš najšťastnejšie. Hádam ti nie je toho starého drakožrúta ľúto!“

„To nie!“ Mušinoha pobúrené zavrtel hlavou. „Ibaže...“ pošúchal si špicatý nos, „... znie to pridobre, aby to bola pravda, viete? Tak nekonečne dlho som sa s ním trápil, toľké stovky rokov som sa ho bál, a teraz...“ pozrel sa na chlapca, „teraz jednoducho zmizne v piesku? Nie!“ Zavrtel hlavou. „Nie, neverím.“

„Ale čo!“ Ben ho štuchol prstom do cintľavého hrudníčka. „Nezdalo sa mi, že by trpaslík klamal. V púšti je hŕba pohyblivého piesku. Videl som to v televízii. Taký pohyblivý piesok zhltne celú ťavu, akoby to bola blcha, naozaj.“

Mušinoha prikývol. „Áno, áno, tiež som o tom počul. Napriek tomu...“

„Nijaké napriek tomu...“ vyhlásil Ben a vysadil si ho na plece. „Zachránil si nás. Veď to ty si ho poslal do púšte. Predstav si, ako bude Síranka vyvaľovať oči, keď jej to povieme! Už sa neviem dočkať.“

Tak rýchlo, ako ho nohy niesli, sa rozbehol späť na pláž, aby priateľom doniesol dobrú správu.

Zoči-voči

„Výborne!“ zavrčal Hrôzoslav. „To si urobil naozaj dobre, trpaslík. Ten podliak Mušinoha ti uveril.“

Zdvihol z vody papuľu a funiac sunul obrovské telo na breh. Na nočnú oblohu sa s hlasným krikom vzniesol kŕdeľ vtákov. Kremenec sa chytil za roh a s obavami hľadel dolu, kde rieka čierna ako atrament oblizovala Hrôzoslavove šupiny.

„Čo by ste povedali na malú odmenu?“ odvážil sa. „Darujte mi jedinú šupinu, vaša zlatosť!“

„Za tú trochu klamstva? Pehe! Čuš!“ zachrochtal Hrôzoslav. Kremenec urazene fučal do brady.

„Už to bude, už zacítim jeho pach,“ vrčal Hrôzoslav.

„Čí pach?“

„Pach strieborného draka, ty zadubenec!“

„Veď sú tam aj ľudia!“ Znepokojený trpaslík si napravil klobúk. „Hŕba ľudí. Čo, ak vás uvidia? V mesačnom svetle sa vám lesknú šupiny, vaša zlatosť!“

„Zavri ústa!“ Hrôzoslav sa brodil pobrežným blatom k vŕšku, za ktorým ležala dedina. Oslava bola ešte v plnom prúde. Hudba a smiech, ktoré k nim privial vietor, prehlušovali šumenie mora. Hrôzoslav napínal uši a s fučaním sa sunul k hrebeňu kopca.

Je tam! Strieborný drak je tam.

Lung stál na brehu mora obkolesený ľuďmi a Ben so Sírankou mu práve liezli na chrbát.

Hrôzoslav žiadostivo nasával nočný vzduch, vetril a ňuchal. „Áno, už som ho zaňuchal,“ šepkal. „Teraz mi už neujde. Lov sa začína. Konečne!“

Oblizol si hroznú papuľu. Údy mu ako oheň spaľovala lovecká vášeň. Nepokojne prestupoval z laby na labu.

„Ako ho chcete sledovať?“ spýtal sa trpaslík a čistil Hrôzoslavovi opancierované čelo od riečneho bahna. „On vie lietať, vy nie.“

„Pehe!“ Hrôzoslav opovržlivo pokrútil hlavou. „Do hôr vedie jediná cesta, a síce rieka. On poletí, ja poplávam, vyjde to zajedno. Navyše mám v nose jeho pach. Vždy ho nájdem. Vietor mi pošepká, kde je.“

Na pláži sa Lung otočil chrbtom k moru, ktoré sa striebristo jagalo v mesačnom svetle, a zahľadel sa na sever. Ľudia okolo neho sa rozostúpili. Pri drakovi zostali iba štyria: dlhý tenký muž, dve ženy, jedna malá a druhá veľká, a jedno dieťa. Drak sa k nim sklonil.

„To je ten profesor,“ vrčal Hrôzoslav. „Ten, čo má moju šupinu. Ako sa sem, dočerta, dostal?“

„Nemám ani potuchy, vaša zlatosť.“ Kremenec nervózne siahol pod košeľu, kde mal na šnúrke zavesenú obrúčku Barnabáša Wiesengrunda.

„No, toho si nechám na neskoršie,“ mrmlal Hrôzoslav. „Teraz naňho nemám čas. Tú zábavku si odložím na potom.“

„Pozrite, vaša zlatosť,“ šepkal Kremenec, „drak sa chystá odletieť.“

Lung roztiahol krídla. Ligotali sa, akoby boli celé z mesačného svitu.

„Ide sa!“ zašepkal Hrôzoslav. „Hor sa k Lemu nebies, môj malý dračí stopár. Nájdi mi ostatných.“

V tej chvíli sa chlapec pozrel na kopce.

Hrôzoslavove šupiny sa v mesačnom svetle tak ostro zablysli, že Ben prižmúril oči. Zlatý blesk vzápätí zmizol. Mesiac zakryl veľký dažďový mrak a vŕšky zahalila tma. Chlapec zmätene hľadel do noci.

Hrôzoslav sa chrapľavo zarehotal. „Vidíš, trpaslík,“ zavrčal, „ešte aj mraky sú na našej strane.“

Strieborný drak zamával krídlami a ľahko ako vták sa vzniesol k tmavej oblohe. Niekoľkokrát zakrúžil nad domcami a odletel do noci. Ľudia na pláži mu mávali.

Hrôzoslav za ním chvíľu hľadel, potom sa s ochkaním zošmykol z kopca a ponoril sa do rieky. Nehlučne sa kĺzal tmavou vodou, plašil zo spánku pelikány a plameniaky a chniapal po všetkom, čo sa mu zatrepotalo pred papuľou.

„Vaša zlatosť!“ šepol Kremenec. „Ja neviem plávať.“

„Veď to ani nepotrebuješ.“ Hrôzoslav vystrčil z vody nos a zafŕkal. „Á, je nad nami,“ zavrčal. „Nenapreduje veľmi rýchlo. Vietor duje oproti nemu. To je dobre.“

„Vaša zlatosť!“ Kremenec visel prilepený na Hrôzoslavovom rohu.

„Čo zase?“

„Poznáte túto rieku? Už ste v nej niekedy plávali?“

„Áno,“ zabručal Hrôzoslav. „Vtedy, keď mi kvôli tomu prekliatemu hadovi ušli draci. Brázdil som rieku hore-dolu. Pazúry som si zodrel, čo som toľko behal po tých prekliatych kopcoch, odkiaľ tečie, no po drakoch ani stopy. Nič, ani len špička chvosta, ani jediná šupina. Rozplynuli sa vo vzduchu. Ale teraz,“ chvostom plesol do vody tak prudko, až vlny narážali o vzdialený breh, „teraz ma k nim zavedie tamten hore. A keď ich nenájde ani on, zožeriem aspoň jeho. Lepšie ako nič.“

Kremenec počúval pánove reči iba na pol ucha. Pri obrovskej rieke vládlo ticho. Iba vodu bolo počuť. Špliechala a čľapotala, šumela a plieskala Hrôzoslavovi o šupiny. „Viete, z čoho sú zložené hory, z ktorých tečie rieka?“ pýtal sa trpaslík. „Ako to vyzerá v ich útrobách? Či je tam zlato alebo drahé kamene?“

„Neviem,“ zabručal Hrôzoslav a chňapol po tučnej rybe, čo rovno pred ním ľahkomyseľne vyskočila z vody. „To zaujíma iba ľudí a trpaslíkov.“

Zvyšok noci plávali mlčky proti prúdu. Lung ich o kus predbehol, ale Hrôzoslava to netrápilo. Mesiac zakrátko zbledne v rannom svetle a strieborný drak si cez deň musí nájsť úkryt. Hrôzoslav sa ponorí tak hlboko do prúdu rieky, že mu z nej budú vykúkať iba rohy a trpaslík sa bude môcť tak-tak nadýchnuť. Počká tam dovtedy, kým mu opäť neudrie do nosa dračí pach.

Nie, Lung mu nemôže uniknúť.

 Lúpež

„Tam sú!“ vykríkol Ben. „Sú to tie, čo som videl v Asifovom oku! Celkom iste! Vidíš ich, Lung?“

Vzrušene ukazoval na východ, kde červené svetlo vychádzajúceho slnka dopadalo na pohorie čudesného tvaru. Leteli už dve noci ponad rozpálenú rovinu, ponad jazerá plné vtákov, ponad prastaré pevnosti na úbočiach zelených hôr, ktoré vyzerali, akoby tam zastal čas.

Niektoré miesta pripadali Benovi povedomé. O iných zas zapochyboval, nebol si istý, či ich videl v džinových očiach. Ale tieto hory mu utkveli v pamäti. Vyzerali ako zubatý chrbát spiaceho draka.

 „Dávaj pozor, ešte roztrhneš remence, tak nimi šklbeš!“ napomínala ho Síranka. Lung pomaly klesal nižšie.

„Som si celkom istý, Síranka!“ kričal Ben. „Za tými horami je určite kláštor!“

„Sú ešte ďaleko,“ zvolal Lung, „ale k prvým výbežkom sa dostaneme.“

Niekoľkými údermi krídel sa preniesol ponad spenenú rieku, čo si tu razila cestu pomedzi kamenisté brehy. Mesiac už bledol, ale Lung letel ďalej, kým pod sebou nevidel výbežky dračích hôr, ktoré pripomínali kamenné laby. Krúžil nad úbočiami, hľadal, kde by mohol zosadnúť, až pristál na skalnatom hrebeni. Kdesi v hĺbke za nimi hučala rieka. Hory pred nimi sa najprv mierne vlnili, no potom sa čoraz strmšie týčili k oblohe. Nasledoval vrchol za vrcholom ako hroty obrovského draka. Pohorie za nimi bolo ešte vyššie. Snehom pokryté úbočia sa ligotali v rannom slnku.

Lung trochu prudšie dosadol medzi skaly, zažíval, povystieral si unavené údy a čakal, kým mu Síranka s Benom zlezú z chrbta.

„Zdá sa, že ideme správne,“ obzerala sa Síranka na všetky strany. „Po ľuďoch ani stopy. Iba dolu pri rieke je cesta, ale tá vyzerá, akoby ju už stáročia nikto nepoužíval.“

„Ale som unavený!“ zahundral Lung, zívol si a zaľahol do tieňa obrovskej skaly. „V posledných dňoch som málo spal.“

„Zobudíme ťa, keď sa zotmie,“ sľúbil mu Ben. Pozrel sa na horské chrbty, ktoré vyzerali ako dračie, a odrazu sa mu v duchu znovu vynorili všetky obrazy z džinových očí. „Už to nemôže byť ďaleko,“ šomral si. „Som si celkom istý. Je to čudné, ale mám pocit, akoby som tu už bol.“

„No veď si aj bol,“ podpichovala ho Síranka. „Si predsa ten starý dračí jazdec, čo sa sem vrátil, nie?“

„Prestaň.“ Ben si vzal dve chutné taštičky, čo mu zabalila Zubejda Ghalibová, a s mapou na kolenách sa usadil vedľa Lunga. Drak už spal.

„Ďalej je všetko žlté,“ hundral si Ben a zahryzol do taštičky. „Čo to môže znamenať?“ Zamyslene zmietol z mapy omrvinky. „No čo, veď je to jedno, budeme sa držať pri rieke.“

Rozospatý Mušinoha vystrčil z plecniaka hlavu a rozhliadol sa. „Kde sme?“

„Ideme správnym smerom,“ vysvetlila mu Síranka a pritom sa prehrabávala vo svojom plecniaku. „To je smola! Jedna fľaša s vodou vytiekla. A druhá je takmer prázdna!“ Štuchla do Bena, ktorý sa ešte skláňal nad mapou. „Hej, dračí jazdec, keď sa ti to tu zdá také známe, určite vieš, kde nájdeme vodu, nie?“

„Vodu?“ Ben ustarostené zdvihol hlavu. Poskladal mapu, strčil si ju do plecniaka a poobzeral sa. „Pohľadám ju,“ sľúbil. „Čo ty, Mušinoha? Nemáš chuť ísť so mnou?“

„Už som tu.“ Homunkulus vyliezol z plecniaka. „Uvidíte, som prvotriedny hľadač vody.“

„To veru áno, a všetci vieme prečo,“ odvrkla Síranka.

„Prestaň, Síranka, nebuď protivná!“ Ben si vysadil Mušinohu na plece, fľaše s vodou si zavesil na krk a hlavu si obviazal šatkou, ktorú mu daroval profesor. „Tak o chvíľu,“ lúčil sa.

„O chvíľu,“ zamrmlala Síranka a skrútila sa k Lungovi. „Huby tu nehľadajte. V takejto pustatine nerastie ani plávka.“

Zamľaskala a začala chrapkať.

„Čo je to plávka?“ zašepkal Ben Mušinohovi. „Nespoznal by som ju, ani keby mi skočila rovno do ruky.“

„Plávka je veľmi chutná huba,“ poučil ho pošepky Mušinoha. „Existuje mnoho poddruhov.“

„Vážne?“ Ben sa naňho s obdivom pozrel. „Aj v hubách sa vyznáš? Človeče, ja sa nestačím sa čudovať, čo všetko sa do tvojej malej hlavy vojde. Moja je prázdna ako táto fľaša na vodu. Povedz mi tie poddruhy!“

Kým pokračovali v ceste, Mušinoha mu vymenoval všetky poddruhy rad radom: plávka mandľová, plávka modrastá, zelenkastá, ba nezabudol ani na jahodovočervenú.

Ben našiel nie veľmi strmý svah a spoľahol sa na Mušinohov citlivý nos. Zakrátko naozaj narazili na prameň. Voda vyvierala v bublinách medzi kameňmi a hľadala si cestu dolu kopcom. Ben posadil Mušinohu na kameň, kľakol si k prameňu a ponoril fľašu do čírej vody.

„Rád by som vedel, prečo potkan vyšrafoval tamto hore všetko nažlto,“ šomral si. Na protiľahlých svahoch nebolo ani známky života. Do údolia dopadali tmavé tiene končiarov.

„Neviem, mladý pán,“ ozval sa Mušinoha a skĺzol z kameňa, na ktorom sedel, „no mali by sme sa čo najrýchlejšie vrátiť k ostatným.“

„Ale čo!“ Ben zavrel fľaše s vodou a prevesil si ich cez krk. „Už zase si ma oslovil mladý pán. Nabudúce ťa uštipnem do nosa.“

Ben si chcel práve vyložiť Mušinohu na plece, keď nad sebou začul šum. Na skaly dopadol tieň, akoby slnko zastreli mraky. Ben sa pozrel na oblohu a vyľakane sa pritisol k svahu.

Mieril k nemu obrovský vták. V letku vystrčil pazúry a schmatol ho zo skaly ako myšku.

„Mladý pán!“ zaškrečal Mušinoha. „Mladý pán!“

Ben sa pokúsil uhryznúť vtáka do nohy. Krútil sa v pazúroch ako dážďovka, ale nič nepomáhalo. Vták vyrazil ostrý výkrik a stúpal s korisťou k oblakom.

„Mušinoha!“ kričal Ben nadol. „Mušinoha, choď pre Lunga! Choď pre Lunga!“

Obrovský vták s ním letel k horám v tvare dračieho chrbta.

Mušinoha chvíľu stál ako omráčený. Od hrôzy takmer nedýchal a hľadel za obrovským vtákom. Z hrude sa mu vydral vzlyk. Vzápätí sa však pozbieral a liezol hore po skalách ako pavúk.

„Rýchlejšie, Mušinoha, rýchlejšie!“ dychčal. Priepasť pod ním mu naháňala taký strach, až mu prišlo nevoľno. Podchvíľou sa šmykol, stratil rovnováhu, skĺzol dolu svahom. Tenké prsty mal odrené, špicaté kolená doškriabané. Srdce mu bilo čoraz rýchlejšie, no on na to nedbal. Myslel iba na obrovské vtáčie krídla, ktoré každým mávnutím unášajú chlapca čoraz ďalej. Keď konečne zazrel medzi skalami koniec Lungovho chvosta, od úľavy sa rozvzlykal.

„Pomoc!“ vykríkol z posledných síl. „Pomoc, rýchlo!“

Drobnými rukami potiahol spiaceho draka za chvost a Síranku zasa za srsť, až mu medzi prstami zostal chumáč jej chlpov. Lung ospalo otvoril oči. Síranka vyskočila, akoby ju uštipol had.

„Zbláznil si sa?“ oborila sa na homunkula. „Čo...?“ Ďalej sa nedostala.

„Mladý pán!“ kričal Mušinoha prenikavo. „Rýchlo, prosím vás, rýchlo! Uniesol ho obrovský vták...“

Lung bol jediným skokom na nohách. „Kam?“ opýtal sa.

„Letel k Dračím horám!“ kričal Mušinoha. „Musíš ísť za ním!“

„Ale to nejde!“ zastenala Síranka a ukázala na oblohu. „Lung nemôže lietať. Mesiac dávno zmizol!“

„Vyber fľaštičku!“ prikázal Lung. „Ponáhľaj sa.“

Síranka roztrasenými labami vytiahla z Benovho plecniaka fľašku s mesačnou rosou a odliala Lungovi na jazyk tri kvapky. Obaja s Mušinohom zatajili dych a napäto čakali, čo bude. Drak na chvíľu zatvoril oči, opäť ich otvoril a pristúpil k okraju priepasti. „Rýchlo, nastúpte!“ vyzval ich. Vietor mu už fučal popod krídla. „Musíme to skúsiť.“

Síranka zdrapila Mušinohu aj plecniaky a vyškriabala sa hore. Drak roztiahol krídla, odrazil sa – a letel.

„Funguje to!“ vykríkol Mušinoha zakvačený do Sírankinho huňatého ramena. „Vďaka bohu!“

Lung pocítil toľkú silu, akoby na oblohe svietil spln. Preletel pomedzi skaly, stúpal vyššie a vyššie, jeho tieň kĺzal po úbočiach zaliatych jasným denným svetlom. O chvíľu sa dostali k pohoriu v tvare dračieho chrbta. Päť vrcholov sa týčilo k modrej oblohe a hádzalo tiene na údolia a rokliny. Lung pátral pohľadom po krajine.

„Môj ty rýdzik ryšavý!“ zabedákala Síranka. „Aj takého obrovského vtáka tu nájdeš ťažšie ako ihlu v kope sena.“

„Ale my ho musíme nájsť!“ nariekal Mušinoha a zalamoval malými rúčkami. „Prosím!“

Lung vletel do najbližšej rokliny.

„Ben!“ kričala Síranka. „Ben, ozvi sa!“

„Ozvite sa, mladý pán!“ pridal sa Mušinoha.

Lung zaklonil hlavu a zareval tak hlasno, ako ho Síranka ešte nikdy nepočula. Dračí rev sa niesol skalami, vnikal do roklín a doznel až kdesi v diaľke, ale ani Sírankine jemné uši nezachytili nijakú odpoveď.

Ja som o tom vtákovi čítal!“ horekoval Mušinoha. „V profesorovej knihe. Je to vták Rok. Prilákali sme ho, presne ako baziliška a morského hada! To je nešťastie!“

„Veľa rozprávaš, krpec!“ osopila sa naňho Síranka. „Čo nám pomôže, že vieme jeho meno? Musíme ho nájsť, tak zavri ústa a otvor oči.“

„Áno, áno!“ plačlivo pritakal Mušinoha. „Ale čo keď už mladého pána zožral?“

Na to odpoveď nedostal.

V hniezde

obrovského vtáka
Vták Bena zatiaľ nezožral. Unášal ho stále hlbšie do hôr. Chlapec sa sotva odvážil pozrieť dolu. Najprv sa v ostrých pazúroch mykal, bránil sa, ale teraz sa k nim priam lepil, bál sa, že ho vták pustí, ak niekde zazrie lákavejšiu korisť.

Na Lungovom chrbte sa mu nikdy nekrútila hlava, ale teraz sa bezmocne, bez opory hompáľa, priam visí vo vzduchu vysoko nad zemou, a to je úplne iný pocit. Je len potrava pre vtáka. Takto si koniec cesty veru nepredstavoval. Zatínal zuby, ale aj tak mu drkocú, ani nevie, či od zimy alebo od strachu. Obrovský vták zrazu zamieril k rozoklanej skalnej stene, stúpal vyššie a vyššie – až odrazu Bena pustil.

Chlapec s výkrikom žuchol do velikánskeho hniezda, čo trónilo na vrchole skaly ako strapatá koruna. Bolo postavené z kmeňov povytŕhaných stromov. V strede na hrubej podstielke z peria čupelo vtáčie mláďa. Zachrípnutím škrekom a naširoko otvoreným zobákom privítalo mamu, ale tá znova roztiahla krídla a letela hľadať ďalšiu korisť.

Mláďa sa strhlo a otočilo hlavu, porastenú tu a tam riedkym páperím, a vyvalilo na Bena hladné oči.

„Do kelu!“ zašepkal Ben. „Och, do kelu!“

Zúfalo sa obzeral na všetky strany. Videl iba jedinú možnosť, ako sa zachrániť pred hladným zobákom. Vyskočil na rovné nohy a predieral sa cez perie na kraj hniezda.

Keď mláďa videlo, že korisť uniká, zlostne zaškriekalo. Obrovským zobákom sa usilovalo Bena zasiahnuť, ale chlapcovi sa zakaždým podarilo v poslednej chvíli vrhnúť nabok. V zúfalstve sa zavŕtal do peria a plazil sa pod ním dovtedy, kým prstami nenahmatal okraj hniezda. Už-už sa chcel vtisnúť medzi kmene, ktoré by ho ochránili, keď ho mláďa zdraplo za nohu. Ben ju z posledných síl vytrhol z ostrého zobáka a zaliezol medzi prepletené stromy.

Vtáča prekvapene trhlo hlavou, nemotorne sa postavilo a ďobalo do stien hniezda. Ben však vliezol hlboko medzi konáre, kam zobákom nedočiahlo. Mláďa dorážalo čoraz zúrivejšie, vytrhávalo celé kmene, no kým sa dostalo k Benovmu úkrytu, chlapec sa stačil presunúť do ďalšej štrbiny. Bolo to dosť nebezpečné, hrozilo mu, že ho niektorý konár alebo výhonok prebodne. Šaty mal roztrhané a tvár doškriabanú, ale to nič, lepšie ako skončiť v hladnom zobáku.

Mláďa od zlosti rozmetalo skoro polovicu hniezda, keď vtom zrazu začul Ben akýsi rev. Niesol sa roklinami tak hlasno a hrozivo, že vyľakané mláďa prudko zvrtlo hlavu a znehybnelo. To je Lung, bleslo Benovi hlavou. Určite! Srdce sa mu rozbúšilo, ale tentoraz od radosti. Vzápätí počul, ako niekto volá jeho meno. „Síranka!“ zakričal. „Síranka, tu soooom. Tu hore!“

Mláďa myklo hlavou a znovu sa zahľadelo na Bena. Chlapec sa však ďalej preplietal pomedzi konáre, kým nedovidel dolu do rokliny. Naozaj! Lung si to mieril rovno k obrovskému hniezdu. Na chrbte mu sedela Síranka a šermovala zaťatými päsťami.

„Ideme!“ kričala. „Nedaj sa zožrať!“

Lung mocne zamával krídlami a spustil sa na okraj hniezda iba kúsok od miesta, kde sa medzi kmeňmi schovával Ben. Mláďa obrovského vtáka zdesene odskočilo. Zachrípnuto zaškriekalo a hrozivo otvorilo zobák. Ben si so strachom uvedomil, že Lung nie je oveľa väčší ako to mláďa. Ale keď sa znovu pokúsilo Bena zasiahnuť zobákom, drak vyceril zuby a tak hrozivo zavrčal, že vystrašene cúvlo.

Ben sa predieral pomedzi konáre, až napokon vystrčil hlavu medzi Lungovými labami.

„Och, mladý pán! Nie ste zranený?“ Ustarostený Mušinoha sa nakláňal z Lungovho chrbta.

„Nie je, ale o chvíľu môže byť!“ Síranka kúsok zliezla po Lungovom krku a ťahala Bena za ruku.

Konáre sa chlapcovi zachytávali do šiat, ale Síranke sa predsa len podarilo vytiahnuť ho z hniezda Lungovi na chrbát. Mušinoha sa pevne zakvačil Benovi do vetrovky a ustarostené skúmal oblohu. Vtáčiu matku však nikde nevidel.

Lung naposledy výhražné na vtáčie mlada zavrčal, roztiahol krídla a vyšvihol sa do vzduchu. Oblúkom zamieril nazad a ako šíp sa rozletel dolu roklinou, no ďaleko sa nedostal.

„Aha!“ ukázal Mušinoha chvejúcim sa prstom dopredu. „Vracia sa!“

Velikánsky vták sa rútil rovno na nich. V pazúroch niesol horskú kozu. Koncami krídel sa dotýkal skalných stien.

„Obráť sa!“ zakričal Ben Lungovi. „Obráť sa, je oveľa, oveľa väčší ako ty.“

Drak však váhal.

„Lung, vráť sa!“ skríkla Síranka. „Alebo sa s ním chceš zraziť a potom nás zbierať zo zeme?“

V hniezde za nimi zaškriekalo mláďa. Matka mu odpovedala zúrivým krikom. Pustila korisť a zamierila k drakovi, so zježeným perím sa naňho vrhla, odhodlaná zaťať do draka vystrčené pazúry. Ben už videl beľmo jej očí, no vtom Lung prudko zmenil smer.

„Pevne sa držte!“ zakričal.

Padal nadol ako kameň, klesal až tam, kde sa roklina natoľko zužovala, že ho obrovský vták nemohol prenasledovať.

Mušinoha sa úzkostlivo obzrel. Obrovský vták bol rovno nad nimi. Jeho čierny tieň dopadal na Lunga. Chcel zostúpiť nižšie, ale krídla sa mu zachytávali o skaly. S hnevlivým

krikom stúpol nahor a znovu sa pokúšal dostať nižšie. Za každým náletom sa čoraz väčšmi priblížil k unikajúcemu drakovi.

Lung cítil, ako ho opúšťajú sily. Krídla mu oťaželi a telo sa začalo nakláňať.

„Prestáva to účinkovať!“ zvrieskla Síranka. Zúfalo sa načiahla dozadu. „Rýchlo! Rýchlo! Fľaštičku!“

Ben siahol do plecniaka a vtisol jej ju do laby.

Síranka uvoľnila remence a presunula sa dopredu. „Idem!“ kričala a posúvala sa po dlhom dračom krku vpred. „Obráť hlavu, Lung!“

Ben počul, ako mláďa obrovského vtáka v diaľke zúfalo kričí. Matka sa ešte raz márne pokúsila zlietnuť dolu do rokliny, zachrípnuto zaškriekala a vrátila sa.

„Letí späť!“ vykríkol Ben. „Vracia sa k mláďaťu, Síranka!“

„Čo?“ kričala mu naspäť Síranka. „To si nemohla rozmyslieť skôr?“ Roztrasenými rukami sa chytila dračieho krku a odliala Lungovi na jazyk kvapku mesačnej rosy.

Lung ihneď pocítil príliv novej sily. „Udržíš sa ešte, Síranka?“ zvolal a pomaly klesal hlbšie.

„Áno, áno!“ prisvedčilo koboldie dievča. „Len leť ďalej, preč od toho hrozného vtáka!“

Roklina sa stále zužovala, až z nej zostala iba úzka škára medzi skalnými stenami. Lung ňou preletel ako uchom ihly. Za ňou ako plytká misa plná kamenia ležalo medzi horami široké pusté údolie. Vyzeralo, akoby doň nikdy nevkročila ľudská noha. Iba vietor sa hral s nízkou trávou.

Lung pristál pod pahorkom, okrúhlym ako mačací chrbát. Za ním sa kopili ďalšie. Snehom pokryté vrcholce sa na slnku oslepujúco leskli.

Síranka si uľahčené vydýchla a zvalila sa z Lungovho krku rovno do trávy.

„Tak toto by som si nechcela zopakovať!“ zastonala. „Ani

náhodou. Pre suchohríb karmínový, ale je mi zle!“ Sadla si na zem, odtrhla zopár stebiel trávy a napchala si ich do úst.

Aj Ben s Mušinohom v náručí skĺzol z Lungovho chrbta. V ušiach mu doteraz znel vresk vtáčieho mláďaťa. Nohavice mal roztrhané, ruky doškriabané a arabskú šatku stratil v obrovskom hniezde v raždí.

„No servus,“ poznamenala Síranka pri pohľade naňho a zachichotala sa. „Vyzeráš, akoby si sa pokúšal kradnúť vílam maliny.“

Ben si vytiahol z vlasov niekoľko zvädnutých listov a zazubil sa.

„Nevieš si predstaviť, aký som bol rád, keď som vás uvidel.“

„Poďakuj sa Mušinohovi,“ povedala Síranka a zastrčila fľaštičku s mesačnou rosou Benovi medzi veci. „Mušinohovi a výskumníčke. Bez jej vodičky by ťa Lung musel hľadať pešo.“

Ben si posadil Mušinohu na ruku a brnkol mu do nosa. „Ďakujem ti!“

Pohladkal Lunga po dlhom krku a rozpačito štuchol Síranku do boku. „Ďakujem,“ zopakoval. „Už som si naozaj myslel, že skončím ako vtáčí zob.“

„To by sme nikdy nepripustili,“ zamľaskala Síranka a utrela si ústa. „A teraz sa pozri na tú múdru mapu a povedz nám, kde sme pristáli,“ ukázala na hory vôkol seba. „Aj teraz sa ti zdá, že si tu už niekedy bol?“

Ben sa poobzeral a zavrtel hlavou. „Počuješ rieku?“ spýtal sa ustarostené.

Síranka nastražila uši. „Nie, už dosť dlho ju nepočujem. Aj hentie,“ ukázala na snehom pokryté vrcholy, „sú o riadny kus bližšie, ak sa nemýlim.“

„Máš pravdu,“ súhlasil Ben.

Lung vedľa neho si povystieral údy a zažíval.

„Ojoj,“ zjojkol Ben, „zase si sa nevyspal!“

„To nič,“ upokojoval ho Lung a znovu zívol.

„Akože nič?“ krútila hlavou Síranka. „Musíš spať! Ktovie, koľko vrchov nás ešte čaká. Tie najhoršie máme možno ešte len pred sebou. Ako sa chceš cez ne dostať, keď takto zívaš?“

Vyliezla kúsok hore svahom a pátravo sa poobzerala. „Tu je jaskyňa!“ skríkla odrazu odkiaľsi zhora. „Poďte sem.“

Lung s Benom liezli unavene za ňou.

„Dúfam, že tu nijaký odporný bazilišok nebýva!“ hundral si drak. Síranka sa medzitým stratila v tmavom vchode. „Má niekto so sebou zrkadlo?''

Stratená stopa

„Kde je?“ zavrčal Hrôzoslav a vystrčil zo spenenej vody hlavu. Čiernosivé hory zakrývali obzor a rieka proti nim tiekla, akoby ich chcela odsunúť nabok. Tmavé vlny špliechali o Hrôzoslavove šupiny, dobreže Kremenca nespláchli z opancierovaného čela.

„Vaša zlatosť!“ zaškriekal trpaslík a vypľul ľadovú riečnu vodu. „Kedy pôjdeme na breh? Trpaslík nie je ryba!“ Bol do nitky premočený. Zuby mu drkotali a už po siedmy raz vylovil klobúk z rieky.

„Na breh?“ zatiahol Hrôzoslav. „Aby som mal problémy s ľuďmi?“

Roztrasený Kremenec sa zahľadel dopredu. Ponad spenenú rieku sa klenul visutý most. Na horských úbočiach sa krčili domy a cesta pozdĺž brehu, čo viedla pomedzi veľké kamenné bloky, bola takmer pochovaná pod masami zeminy, ktorá sa pri posledných daždoch zosunula zo svahov. Most bol prázdny, iba dva vtáky sedeli na chatrných lanách. Avšak po ceste uháňal osamelý autobus a medzi domami sa to len tak hemžilo ľuďmi.

„Kde je?“ zavrčal znovu Hrôzoslav. „Ďalej zájsť nemohol! To nie je možné!“ zvolal a vtiahol do nosa chladný večerný vzduch. Na streche sveta bolo cez deň horúco, ale keď slnko zmizlo, do údolí zavial ľadový chlad, akoby vrchy dúchali snehovým dychom do dolín.

„Už dosť dávno ste ho nezaňuchali, vaša zlatosť,“ poznamenal Kremenec a striasol si z okraja klobúka vodu. „Dokonca veľmi dávno.“

„Áno, áno, viem,“ odsekol Hrôzoslav a plával ďalej, kým naňho nedopadol tieň mosta. „Než sme prišli sem do hôr, všetko bolo v najlepšom poriadku, no tu zrazu stopa zmizla. Aaaarrrh!“ Zlostne si odpľul do spenenej vody.

„No, asi neletí pozdĺž rieky.“ Kremenec kýchol a šúchal si skrehnuté ruky. „Zmýlili ste sa, vaša zlatosť. Letí cez hory. Ako ho tam chcete sledovať?“

„Ach, buď ticho!“ zaprskal Hrôzoslav, ponoril hlavu do vody a otočil sa naspäť. Prúd ho ťahal na juh. Miesto, kde stratil Lungovu stopu, nebolo príliš ďaleko.

„Dávajte pozor, vaša zlatosť!“ zvolal odrazu trpaslík. „Po rieke pláva loď, mieri priamo k nám!“

Hrôzoslav trhol hlavou. „Aaaah! Prichádza práve vhod!“ zavrčal. „Trošku ju postrčím. Vrazím do nej, prederavím ju a potopím. Poriadne sa drž, leštič, bude zábava. Strašne rád počúvam, ako tí dvojnožci kvičia.“ Vzoprel sa proti prúdu a hlavu ponoril hlboko pod vodu. Jeden náraz postačí!“ šepkal. „Ľudia sú vo vode bezmocní ako chrobáci.“

Úzke plavidlo sa namáhavo predieralo proti prúdu rieky. Keď už bolo celkom blízko, Hrôzoslav zdvihol hlavu a zízal na ľudí. Väčšina hľadela na breh, kde stáli domy. Iba vysoký tenký muž a malé dievča sa dívali, ako sa vrchy strácajú v súmraku.

„Len sa na to pozri, trpaslík!“ Hrôzoslav vtiahol hlavu a zarehotal sa, až sa mu otriasalo celé telo. „Koho to tu máme? Veď je to ten profesor, čo mi ukradol šupinu. To je teda prekvapenie!“ Niekoľkými údermi chvosta odplával nabok, až narazil pancierom o skalnatý breh.

Loď prekĺzla popri ňom. Ľudia na nej ani netušili, akému nebezpečenstvu práve unikli. Iba dievča sa zrazu pozrelo tým smerom, kde číhal vo vode Hrôzoslav. Potiahlo otca za rukáv a zakričalo čosi do hukotu rieky, ale Barnabáš Wiesengrund iba neprítomné pohladil dcéru po vlasoch a ďalej hľadel na hory.

„Ááách, predsa len ste ju neprevrátili!“ vydýchol si Kremenec, ktorý sa pevne držal dračieho rohu. „Veľmi múdro, veľmi múdro, vaša zlatosť! Boli by z toho len nepríjemnosti.“ Vtom si všimol, že jeho pán znovu zmenil smer. „Héj, a teraz kam?“ zvolal a zlostne si žmýkal bradu. „Myslel som, že sa chceme vrátiť, vaša zlatosť! Tam, kde ste stratili stopu!“

„Už sa nechceme!“ odsekol Hrôzoslav a šinul si to hore riekou, akoby ani necítil protiprúd. „Dobrý lovec sa spolieha na vlastný nos, a ten môj mi hovorí, že keď budem sledovať chudého muža, nájdem aj strieborného draka. Chápeš?“

„Nie,“ odvrkol Kremenec a tri razy za sebou kýchol.

„To nevadí,“ zavrčal Hrôzoslav. „Vy trpaslíci ste skôr krtkovia ako lovci. Ty by si nechytil ani pavúka. Buď ticho a dávaj pozor, aby ťa rieka nespláchla z mojej hlavy. Možno ťa ešte budem potrebovať.“

A pustil sa do hustnúcej tmy za ľudskou loďou.

„Ale ja som ho naozaj videla!“ opakovala Guinevra otcovi, ktorý stál pri zábradlí a pozoroval vrcholy hôr.

„V spenenej vode vidieť všeličo, srdiečko,“ chlácholil ju Barnabáš Wiesengrund s úsmevom. „Najmä v takejto svätej rieke.“

„Ale vyzeral presne tak, ako si ho opísal!“ zvolala Guinevra. „Mal zlaté šupiny a hrozné červené oči.“

Barnabáš Wiesengrund si vzdychol. „To iba dokazuje, že tvoja matka mala pravdu. Jednoducho som ti o tom odpornom netvorovi priveľa rozprával!“

„Hlúposť!“ vykríkla Guinevra a päsťou zlostne udrela do zábradlia. „Vždy si mi veľa rozprával. A vidím všade víly, obrov alebo baziliškov?“

Barnabáš Wiesengrund sa na ňu zamyslene pozrel. „Nie, to nie,“ uznal.

Nad zasneženými horami žiarili hviezdy. Bolo poriadne chladno. Profesor lepšie zababušil dcéru do šálu a vážne sa jej pozrel do očí. „Ešte raz mi presne povedz, čo si videla.“

„Vykukal z vody,“ začala Guinevra. „Pri brehu. Oči mu žiarili ako ohnivé gule a...“ zdvihla ruky nad hlavu, „... mal dva škaredé rohy a na jednom z nich visel trpaslík! Premočený až na kožu!“

Otec sa zhlboka nadýchol. „To všetko si videla?“

Guinevra hrdo prikývla. „Učili ste ma, že sa mám poriadne pozerať.“

Barnabáš Wiesengrund prikývol. „Áno, a bola si dobrá žiačka. Vždy si prvá zbadala víly v našej záhrade.“

Zamyslene sa zahľadel do riečnej vody. „To by znamenalo, že Hrôzoslava nezasypal piesok,“ šomral si. „To veru nie je dobrá správa. Musíme to čo najskôr povedať Lungovi. Hneď, len čo sa s ním stretneme v kláštore.“

„Myslíš, že nás sleduje?“ opýtala sa Guinevra.

„Kto?“

„No Hrôzoslav.“

„Nás?“ Otec sa na ňu zhrozene pozrel. „Dúfam, že nie!“

Celý zvyšok noci obaja hľadeli cez zábradlie do temnej vody, no tma schovala Hrôzoslava pred ich očami.

Staré ohnisko

„Ľutujem,“ zavzdychal Ben, sklonený nad mapou od potkana, „ale nemám ani potuchy, kde sme. Kým sme leteli nad riekou proti prúdu, bolo všetko jasné, ale teraz...“ pokrčil plecami. „Môžeme byť kdekoľvek.“

Poklopal prstom po bielych škvrnách, ktoré zívali ako diery na mape východne od toku Indu.

„To sú krásne vyhliadky,“ zabedákala Síranka. „Čo si pomyslí profesor, keď neprídeme načas do kláštora?“

,Je to moja vina,“ kajal sa Ben a skladal mapu. „Keby ste ma nemuseli hľadať, mohli ste tam už byť.“

„Áno, a teba by zožral vták,“ odsekla Síranka. „Zabudni na to.“
„Ľahnite si a spite,“ zadudral Lung z najtmavšieho kúta jaskyne. Schúlil sa tesne do klbka, papuľu si položil na špičku chvosta a tuho zatvoril oči. Let za slnečného svetla ho vyčerpal viac ako tri preletené noci. Ani obava, či idú správnym smerom, mu nezahnala spánok z viečok.

„Máš pravdu,“ súhlasil s ním Ben, natiahol sa na studenú zem v jaskyni a dal si pod hlavu plecniak. Mušinoha si ľahol k nemu a položil si hlavu na chlapcovu ruku ako na vankúš.

Iba Síranka zostala nerozhodne stáť a ňuchala.

„Vy to necítite?“ spýtala sa ich.

„Čo?“ zahundral rozospatý Lung. „Huby?“

„Nie! Cítiť tu oheň.“

„No a?“ Ben otvoril oči. „Nevidíš, že sú tu všade staré ohniská? Zdá sa, že tu s obľubou nocovali.“

Síranka pokrútila hlavou. „Niektoré ani nie sú také staré, poznamenala. „Napríklad toto tu,“ kopla labou do zuhoľnatených konárov. „Je to tu najviac ak dva dni a tamto je ešte celkom čerstvé, má iba pár hodín.“

„Tak dobre stráž,“ vzdychol si ospalo Lung. „A keby niekto prišiel, zobuď ma!“ Potom konečne zaspal.

„Pár hodín! Si si istá?“ Ben si pretrel oči, aby zahnal spánok, a sadol si.

Zívajúci Mušinoha sa mu oprel o plece. „A ktoréže je to, chlpaňa?“

„Toto!“ ukázala Síranka na malú kôpku.

„Svätá dobrota!“ zjajkol Ben a znovu si ľahol. „Veď to vyzerá, akoby tu kládla oheň dážďovka, Síranka.“ Prevrátil sa nabok a vzápätí už spal tak tvrdo ako Lung.

„Dážďovka, pehe!“ Urazená Síranka schmatla svoj batoh a usadila sa s ním pri vchode do jaskyne.

Mušinoha sa k nej pridal. „Nemôžem spať,“ posťažoval sa. „V poslednom čase som toľko spal, že mi to vystačí na ďalších sto rokov.“ Zastal vedľa Síranky. „Vážne si robíš starosti kvôli tomu ohnisku?“

„Rozhodne mienim mať oči a uši otvorené,“ odvrkla Síranka a vytiahla z plecniaka vrecúško od profesora so sušenými hubami.

Mušinoha opatrne vykročil z jaskyne. Široké údolie sa kúpalo v poludňajšom slnku. Všade vládlo ticho.

„Takto to určite vyzerá na Mesiaci,“ zamyslel sa homunkulus.

„Na Mesiaci?“ Síranka si- pochutnávala na hríbe. „Ten si predstavujem úplne ináč. Podľa mňa je tam hmlisto a vlhko a hrozná zima.“

„Aha.“ Zamyslený Mušinoha sa obzrel.

„Dúfam, že tu to ohnisko nezostalo po piesočných elfoch,“ šomrala si Síranka. „Ale nie... piesoční elfovia nikdy nekladú oheň. Ale čo trollovia? Existujú horskí trollovia tvojej veľkosti?“

„O tom neviem.“ Mušinoha chytil muchu, čo letela popri ňom, rozpačito si zaclonil rukou tvár a strčil si muchu do úst.

Vtom si Síranka varovne priložila prst na ústa. Hodila plecniak do jaskyne, zdrapia Mušinohu a schovala sa s ním za skalu.

Mušinoha začul tiché vrčanie a vzápätí nato náraz. Pred vchodom do jaskyne pristálo malé zaprášené lietadlo, zelené ako žaba a od špice až po chvost pokryté čiernymi odtlačkami labiek. Na krídlach malo znak, ktorý bol Síranke povedomý.

Kokpit sa trhnutím otvoril a z lietadla vyliezla sivá potkanica. Bola taká tučná, že v leteckej kombinéze vyzerala ako jaternica v čreve.

Síranka a Mušinoha začuli, ako si pochvaľuje: „Čisté pristátie! Bez chybičky! Ty si ale čertovsky dobrá letkyňa, Lola Šedochvostová, veru hej!“

Potkanica sa obrátila chrbtom k jaskyni. Vytiahla z lietadla niekoľko zvitkov papiera, tyče a ďalekohľad. „Kde mám tú knihu?“ šomrala si. „Hromy blesky, kam sa prepadla?“

Síranka zdrapia Mušinohu za ruku, priložila si prst na pery a pomaly vyšla z úkrytu.

„Voláš sa Šedochvostová?“ spýtala sa.

Potkanica sa prudko zvrtla a od ľaku jej všetko vypadlo z rúk. „Čo? Kto? Ako?“ jachtala. Potom skočila do lietadla a pokúsila sa ho naštartovať.

„Stoj, stoj!“ vykríkla Síranka, zastala malému stroju cestu a pevne ho chytila za vrtuľu. „Kam chceš ísť? Nemáš náhodou príbuzného, čo sa volá Gilbert a je biely ako šampiňón?“

Potkanica sa zarazene pozrela na koboldie dievča. Vypla motor a vystrčila nos z kokpitu. „Ty poznáš Gilberta?“ čudovala sa.

„Kúpili sme od neho mapu,“ vysvetľovala Síranka. „Pečať na nej vyzerá presne tak isto ako znak na krídlach tvojho lietadla. Ale ani mapa nám nezabránila, aby sme tu zablúdili.“

„Mapu?“ Potkanica sa vyštverala z lietadla a zoskočila na zem. „Mapu týchto končín?“ Obzrela sa k jaskyni a potom na Síranku. „Nemáš náhodou tam vnútri draka?“

Síranka sa zaškerila. „Náhodou mám.“

Lila Šedochvostová prevrátila oči a zahvízdala pomedzi zuby. „Takže to vám môžem ďakovať, že sa potĺkam po tomto bohom zabudnutom kraji!“ vyhŕklo z nej. „Tak teda pekne ďakujem, to ti poviem!“

„Nám?“ ubezpečovala sa Síranka. „A to už prečo?“

„Odkedy ste boli u Gilberta, myslí iba na tie biele škvrny!“ rozhovorila sa potkanica a pritom zbierala veci, čo jej vypadli z labiek, keď ju tak nečakane prekvapila Síranka. „Zavolal mi, práve keď som spokojne dovolenkovala u môjho brata v Indii, a začal mi píliť uši: „Musíš odletieť do Himalájí, Lola! Urob to kvôli svojmu starému strýkovi, Lola! Musím zaplniť biele miesta na mojich mapách, Lola! Prosím ťa, Lola!“

Potkanica fučala pod ťarchou výstroja, ktorý vliekla z prítmia jaskyne.

„Len tu na mňa vyvaľuješ oči, nemohla by si byť trochu užitočná?“ piskla na Síranku. „Odtlač lietadlo do jaskyne, lebo bude o chvíľu také rozpálené, že na ňom uvaríš vajce natvrdo.“

„Presne ako jej strýko!“ zavrčala Síranka, zložila Mušinohu na zem a zamierila k lietadlu. Bolo také ľahučké, že si ho mohla strčiť pod pazuchu. Keď ho priniesla do jaskyne, Lola Šedochvostová tam stála pred spiacim Lungom ako primrazená.

„Hromy a blesky!“ šepla. „Naozajstný drak!“

„A čo si si myslela? Nezobuď ho, musí sa vyspať, ináč sa odtiaľto nikdy nedostaneme.“ Síranka postavila lietadlo na zem a prezerala si ho. „Odkiaľ máš ten letúň?“ spýtala sa potichu.

„Z hračkárstva,“ zamumlala Lola Šedochvostová, nespúšťajúc oči z draka. „Samozrejme, trochu som si ho upravila. Lieta bezva. Dokonca aj hory zvládlo bez problémov.“ Opatrne o krok podišla k drakovi. Vzpriamená bola sotva vyššia ako Lungova laba. „Krásny,“ šepla. „Ale čo žerie?“ S obavami sa pozrela na Síranku. „Dúfam, že nie potkany?“

Síranka vyprskla. „Neboj, živí sa iba mesačným svetlom. Nič iné nepotrebuje.“

„Aha, mesačným svetlom,“ pokyvkala hlavou potkanica. „Zaujímavý zdroj energie. Raz som sa pokúsila zostrojiť batérie na mesačné svetlo, ale nefungovalo to.“ Obrátila sa a zahľadela sa na Bena, ktorý spal pri vchode do jaskyne, vyčerpaný z dobrodružstva s obrovským vtákom.

„Máte so sebou aj človeka?“ zašepkala. „Strýko spomínal iba teba a draka. O tom malom,“ ukázala na Mušinohu, „tiež nepovedal ani slovo.“

Síranka pokrčila plecami a labou roztočila vrtuľu Lolinho lietadla. Letúň zapriadol a urobil kruh. „Priplietli sa cestou,“ vysvetlila. „Občas sú s nimi problémy, ale ináč sú celkom v poriadku. Ten malý je hominkolos.“

„Homunkulus!“ opravil ju Mušinoha a uklonil sa pred Lolou.

„Aha,“ prikývla a premerala si ho od hlavy po päty. „Nemaj mi to za zlé, ale vyzeráš ako vreckové vydanie človeka.“

Mušinoha sa rozpačito usmial. „Nuž, do istej miery je to pravda,“ pripustil. „Smel by som sa vás opýtať, ako ďaleko ste s meraním a mapovaním tejto oblasti?“

„Som s tým takmer hotová,“ odvetila Lola a pohladila si fúziky. „Sem som zaskočila iba preto, aby som zaznačila, čo som dnes zmerala.“

„Takže ty sa tu vyznáš?“ pozrela sa na ňu prekvapene Síranka.

Jasné!“ mykla potkanica plecom. „Za ten čas už poznám každý kameň v týchto kopcoch.“

„Skutočne?“ Síranka sa rozbehla k Benovi a zatriasla ním. „Zobuď sa!“ sykla mu do ucha. „Vstávaj, je tu niekto, kto nám ukáže cestu do kláštora!“

Rozospatý Ben sa prevrátil na druhý bok a zažmurkal na Síranku. „Čo je? Kto je tu?“

Síranka ukázala na Lolu. Tučná potkanica pre istotu o krok cúvla, ale podoprela si boky a odvážne sa zahľadela človeku do tváre. Prekvapený Ben si sadol a pozrel sa na ňu.

„Kde sa tá tu nabrala?“ čudoval sa.

„Tá? Pred tebou stojí Lola Šedochvostová,“ urazila sa potkanica.

,Je neterou bieleho potkana!“ šuškala Síranka. „Vyslal ju sem Gilbert, aby mu zmapovala krajinu. Poď,“ potiahla Bena za rukáv, aby sa postavil. „Porozprávame sa vonku pred jaskyňou, aby sme nezobudili Lunga.“

Vonku bolo ešte vždy nepríjemne horúco, ale v tieni veľkej skaly pri vchode do jaskyne sa dalo vydržať.

„Vytiahni mapu,“ požiadala Síranka Bena.

Ben ju poslúchol. Rozložil mapu pred potkanicou. „Mohla by si nám povedať, kde sme?“ napäto sa spýtala Síranka Loly.

Potkanica pobehovala po strýkovej mape, vraštila čelo a obzerala sa na všetky strany. „Pozrime sa na to,“ hundrala si. „Áno, je to jasné.“ Zdvihla labku a poťukala po území, ktoré sa nachádzalo juhovýchodne od Indu.

„Ste tu, medzi týmito kopcami, v Údolí kameňov, ako ho ja nazývam.“

„Hľadáme istý kláštor,“ vysvetľoval Ben. „Leží na úbočí hory, v širokom zelenom údolí Indu. Je veľký, je tam veľa budov a pred nimi sa vo vetre trepocú vlajky.“

Lola prikývla a pozrela sa na chlapca. „Hm... poznám, poznám. Dobrý opis. Už si tam asi bol, čo?“

„Nie,“ zavrtel hlavou Ben. „Videl som ho v džinovom dvestodvadsiatom treťom oku.“

Lola Šedochvostová chvíľu hľadela na chlapca s otvorenými ústami. „Skutočne?“ prehovorila napokon. „No, ako som povedala, poznám to tam. Je tam plno dohola ostrihaných mníchov, malých aj veľkých. Veľmi priateľskí ľudia. Mimoriadne pohostinní. Ale pijú odporný čaj.“

Ben ju napäto počúval. „Môžeš nás tam zaviesť?“

„Isteže,“ mykla Lola plecom. „Moje lietadlo však neletí tak rýchlo ako drak.“

„Možno nie!“ Lung vystrčil z jaskyne dlhý krk, zažíval a zvedavo sa zahľadel na tučnú potkanicu. Lola si od ľaku sadla.

„Veď je.... veďje...“ jachtala, „... väčší, ako som si myslela.“

„Priemerný,“ skonštatovala Síranka rázne. „Existujú väčší i menší draci ako on.“

 „Toto je Lola, Lung,“ predstavil Ben potkanicu. „Neter Gilberta Šedochvosta. Nie je to fantastická náhoda? Lola nás zavedie do kláštora.“

„Náhoda... skutočne podarené,“ šomrala si Lola a nespúšťala z draka oči. „Veď v týchto horách som len kvôli vám.“

„Máš pravdu,“ vykríkol Mušinoha. „Vôbec to nie je náhoda! Je to prst Osudu!“

„Čože?“ nechápala Síranka.

„Vopred súdené stretnutie,“ vysvetľoval Mušinoha. „Čosi, čo sa jednoducho muselo stať. A podľa mňa je to dobrý, priam výborný osud.“

„Aha.“ Síranka stisla plecia. „Nech je to podľa teba čo chce, hlavne že nás odtiaľto Lola dostane.“ Pozrela sa na oblohu. „Mali by sme odísť čo najskôr a mesačnou rosou by sme mali šetriť, mali by sme ju používať len v núdzi. Odletíme, ked vyjde mesiac, súhlasíte?“

Lung prikývol. „Poznáš aj Roberta Šedochvosta?“ opýtal sa Loly. [image: image57.png]


„To musí byť tvoj strýko.“

 „Samozrejme, že poznám.“ Lola odcupitala preč z mapy, aby ju mohol Ben poskladať. „Stretla som ho na akejsi rodinnej oslave. Vtedy som po prvý raz počula o drakoch.“

„A tu?“ Ben sa nedočkavo naklonil dopredu. „Tu v horách si videla drakov?“

„Tu?“ Lola Šedochvostová pokrútila hlavou. „Nie, ani špičku chvosta. Hoci som vymietla každý kút. Môžete mi veriť. Viem, prečo sa pýtaš. Hľadáte Lem nebies. Musím vám však povedať, že také miesto som nevidela. Kopu bielych štítov áno, ale drakov nie. Ani náznak.“

„To... to nie je možné!“ vyjachtal Ben. „Videl som ho. Aj jedného draka v obrovskej jaskyni!“

Lola Šedochvostová naňho pochybovačné pozrela.

„Kde si to videl?“ opýtala sa ho. „V oku toho tvojho džina, čo? Kdeže, ver mi, nijakí draci tu nie sú. Kláštory, kravy, zopár ľudí, ináč nič. Absolútne nič.“

„Bolo to údolie medzi bielymi štítmi, plné hmly. A tá jaskyňa bola prekrásna!“ spomínal Ben.

Lola však iba krútila hlavou. „Sú tu stovky údolí a bielych štítov toľko, že keby si ich chcel zrátať, preskočilo by ti. Ale draci? Je mi ľúto. A to isté poviem aj strýkovi Gilbertovi. Nijaký Lem nebies neexistuje. Ani tajomné dračie údolie. To všetko je len krásna rozprávka.“

[image: image58.png]



Kláštor

Bola presne polnoc, keď Lung doletel naspäť k Indu. Voda sa trblietala vo svetle hviezd. Údolie rieky tu bolo široké a úrodné. Ben rozoznával v tme polia a domy. Vysoko nad nimi na druhej strane za riekou na strmom horskom svahu stál kláštor. Jeho svetlé múry žiarili v lúčoch ubúdajúceho mesiaca ako biely papier.

„To je on!“ šepol Ben. „Presne tak vyzeral. Presne takto!“

Lietadlo Loly Šedochvostovej s bzučaním priletelo k chlapcovi. Potkanica odsunula kryt kokpitu a nahla sa k Benovi.

„No?“ prekrikovala hluk vrtule. „Je to ten správny?“

Ben prikývol.

Lola spokojne zaklapla kryt a vyrazila vpred. Jej lietadlo bolo omnoho rýchlejšie, ako čakali. Pre Lunga to bol najpokojnejší let celej cesty. Drak nehlučne prekĺzol ponad široké údolie, nechal za sebou rieku a zamieril k vysokým kláštorným múrom.

Na skalách sa tesne k sebe tisli viaceré veľké i menšie budovy. Ben videl vysoké kamenné základy bez okien, steny, čo rástli kolmo nahor, úzke tmavé okná, ploché strechy, múry a cesty, ktoré sa ako kamenné stuhy hadili dolu kopcom.

„Kde mám pristáť?“ volal Lung na potkanicu.

„Na nádvorí pred hlavnou budovou!“ zavolala mu Lola naspäť. „Týchto ľudí sa nemusíš báť. Okrem toho, o tomto čase všetci spia. Poletím napred.“

Malé lietadlo začalo s hlasným bzučaním klesať.

„Aha, pozrite sa!“ vykríkla Síranka, keď Lung zakrúžil nad nádvorím pred najväčšou budovou. „Tam dolu je profesor!“

Drak sa spustil nadol. Z kláštorného schodiska vstala vysoká postava a rozbehla sa k Lungovi.

„Prepánakráľa, už som si začal robiť starosti!“ zvolal Barnabáš Wiesengrund. „Kde ste boli tak dlho?“ Jeho hlas sa odrážal od starých múrov, ale ináč sa nič nehýbalo, len po kameňoch prebehlo niekoľko myší.

„Ach, museli sme zachrániť tuto naše človieča, aby neskončilo v žalúdku obrovského vtáka,“ vysvetľovala Síranka a zliezala s plecniakom dolu z Lungovho chrbta.

„Čo?“ Profesor sa zhrozene pozrel na Bena.

„Nebolo to také zlé,“ zahováral Ben a skĺzol dolu po dračom chvoste.

„Nebolo?“ vykríkol profesor, keď Ben zastal vedľa neho. „Veď si celý doškriabaný.“

„Doškriabaný, ale celý,“ skonštatovala Síranka. „A to už niečo znamená, nie?“

„Nuž, keď to vidíš takto...“ Barnabáš Wiesengrund o krok cúvol a takmer stúpil potkanici na lietadlo.

„Hej, hej!“ prenikavo vykríkla Lola. „Trochu opatrnejšie, veľký muž, áno?“

Profesor sa prekvapene zvrtol. Lola Šedochvostová vyliezla z kokpitu a zoskočila mu pred nohy.

„Veľa som o vás počula, profesor!“ zvolala.

„Skutočne? Dúfam, že iba samé dobré veci.“ Barnabáš Wiesengrund si čupol a opatrne potriasal potkanici labkou. „Teší ma,“ povedal. „S kým mám tú česť?“

Polichotená Lola sa zachichotala. „Šedochvostová,“ predstavila sa, „Lola Šedochvostová, pilotka, kartografka a v tomto špeciálnom prípade aj sprievodkyňa.“

„Počas letu sme trochu zablúdili,“ vysvetľovala Síranka a pristúpila k nim. „A ako sa vodilo tebe, profesor?“

„O, my sme mali pokojnú cestu.“ Barnabáš Wiesengrund s ochkaním vstal. „Guinevra ale tvrdí...“ poškrabal sa po hlave a pozrel nahor do tmavých kláštorných okien, „...ani neviem, či vám to mám povedať...“

„Čo tvrdí?“ opýtal sa Ben.

Mušinoha zažíval a oprel sa mu o líce.

„Guinevra...“ profesor si odkašľal, „... Guinevra tvrdí, že videla Hrôzoslava.“

„Kde?“ vykríkla Síranka. Mušinoha sa tak zľakol, že ihneď prestal zívať a Lung s Benom sa na seba ustarostené pozreli.

„Čo sa deje?“ Lola sa predrala pomedzi dlhé nohy a zvedavo hľadela z jedného na druhého.

„Niekto nás prenasleduje!“ zavrčala Síranka. „Mysleli sme si, že sme sa ho striasli. Ale asi sme sa mýlili.“

„Čo by ste povedali na malý prieskumný let?“ ochotne sa ponúkla Lola. „Povedzte mi, ako váš prenasledovateľ vyzerá a kde by teraz asi mohol byť, a ja hneď letím.“

„Urobila by si to?“ spýtal sa Lung.

„Ale iste.“ Potkanica si labkami prihladila uši. „Veľmi rada. To bude iné, ako merať pre strýka hlúpe kopce a nudné doliny. Takže čo mám hľadať? Škriatka, človeka, draka alebo také čosi, ako je ten malý? Homikelpus či čo?“

Lung potriasol hlavou. „Je to drak,“ odvetil. „Oveľa väčší ako ja. Má zlaté šupiny...“

„A je s ním aj trpaslík kamenár,“ dodal Barnabáš Wiesengrund. „S priveľkým klobúkom. Moja dcéra si myslí, že ich videla v rieke západne od veľkého visutého mosta, tam, kde zosun pôdy zavalil cestu.“

„Poznám, poznám,“ prikývla Lola. „Hneď tam odfrčím a poobzerám sa.“

Tučná potkanica bleskovo vliezla nazad do lietadla. Motor zapriadol a malý stroj sa vzniesol k hviezdnatej oblohe. Zakrátko sa stratil dokonca aj Sírankiným bystrým očiam.

„Šikovné dievča,“ poznamenal obdivne profesor. „Hneď

som pokojnejší, keď viem, že sa tam trochu porozhliadne. Odkiaľ ju poznáte?“

„Och, potkany sú všade,“ zatiahla Síranka a obzrela sa. „Stačí chvíľu počkať, a už vám niektorý prebehne cez cestu.“

,Je to neter toho potkana, čo nám predal mapu,“ vysvetľoval Ben. „Strýko ju požiadal, aby tu v horách zmapovala niekoľko bielych miest.“ Pozrel sa na profesora. „Lola tvrdí, že Lem nebies neexistuje.“ Barnabáš Wiesengrund sa zamyslene pozrel na Bena.

„To ti povedala? No, na tvojom mieste by som zatiaľ veril iba tomu, čo ti ukázal džin. Poď, pokúsime sa rozlúštiť jeho rady.“ Profesor objal Bena okolo pliec a viedol ho k veľkému schodisku do hlavnej kláštornej budovy. „Chcem vám niekoho predstaviť. Porozprával som mu o vašom hľadaní. Už dlho na vás čaká.“ Lung a Síranka stúpali s nimi hore nekonečným schodiskom.

„Toto je dükhang,“ vysvetľoval Barnabáš Wiesengrund, keď zastali pred ťažkými vchodovými dverami. Zdobili ich maľby neznámych postáv a kľučka bola vzácnou ukážkou umeleckého kováčstva. „Tu sa mnísi zhromažďujú a modlia. No nemysli si, že to tu vyzerá ako v našich kostoloch. Tu býva veselo, mnísi sa radi a často smejú.“

Profesor sa zaprel do ťažkých dverí a otvoril ich.

Vošli do vysokej haly, kde mohol aj Lung vzpriamene stáť. Vnútri bola tma, ale vo veľkej miestnosti sa mihotalo svetlo nespočetných lámp. Strop podopierali vysoké stĺpy. Na pomaľovaných stenách medzi policami, plnými starodávnych kníh, viseli veľké obrazy. Boli také pestré a zvláštne, že Ben by sa bol najradšej pri každom pristavil, ale profesor ich viedol ďalej. Medzi stĺpy umiestnili rady nízkych sedadiel. V prednom rade na nich čakal nízky muž s nakrátko ostrihanými šedivými vlasmi. Mal na sebe jasnočervené rúcho a keď profesor s Benom k nemu pristúpili, usmial sa na nich.

Lung išiel váhavo za nimi. Po druhý raz v živote vstúpil do ľudského obydlia. Vo svetle tisícok lámp sa mu šupiny len tak ligotali. Pazúrmi škrabal po dlážke a ticho šuchotal za sebou chvostom. Síranka sa držala tesne pri ňom, kráčala s labou položenou na Lungových teplých šupinách, každú chvíľu jej myklo ušami a oči jej behali od stĺpa k stĺpu.

„Majú tu kamenné stromy,“ šepkala Lungovi.

Keď zastali pred mníchom, uklonil sa im.

„Dovoľte, aby som vám predstavil ctihodného lámu tohto kláštora,“ spustil Barnabáš Wiesengrund. „Je to mních s najvyššou hodnosťou.“

Láma začal potichu rozprávať.

„Vitajte v Kláštore mesačných kameňov,“ prekladal Mušinoha Benovi. „Radujeme sa, lebo podľa našej viery príchod draka znamená veľkú a šťastnú udalosť. Ale rovnako veľká je i naša radosť z toho, že po dlhom čase môžeme konečne pod našou strechou znovu privítať dračieho jazdca.“

Ben sa prekvapene pozrel na mnícha a potom na profesora.

Barnabáš Wiesengrund prikývol. „Áno, áno, dobre si rozumel. Dračí jazdec, ktorého hrobku nám Zubejda ukazovala, tu bol tiež. Dokonca viackrát, ak som dobre rozumel nášmu priateľovi. Majú tu aj obraz, ktorý im pripomína jeho návštevu. Visí tamto.“

Ben sa zvrtol a pristúpil k výklenku, na ktorý ukazoval profesor. Medzi dvomi policami visel veľký zvinovací obraz, bol na ňom vyobrazený letiaci drak s chlapcom na chrbte. Za ním sedela malá postava.

„Síranka!“ mával vzrušene Ben na koboldie dievča. „Pozri sa, vyzerá takmer ako ty, nie?“

Aj Lung podišiel bližšie. Zvedavo strčil hlavu Benovi ponad plece. „Naozaj,“ súhlasil zarazene, „Síranka, tá postava vyzerá presne ako ty.“

Síranka pokrčila plecami, ale nepodarilo sa jej skryť hrdý úsmev. „Každý vie, že draci si vždy dobre rozumeli s koboldmi.“

Je tu jeden rozdiel,“ zašepkal Mušinoha na Benovom pleci. „Tento má štyri ruky.“

„Štyri ruky?“ Síranka pristúpila bližšie k obrazu. „Naozaj,“ zašomrala. „Ale myslím, že to nie je dôležité. Veď sa len pozrite, takmer všetky postavy na obrazoch majú kopu rúk.“

„To je fakt,“ súhlasil Ben a rozhliadal sa. Mnohé obrazy na stenách zobrazovali postavy s viacerými rukami. „Čo to asi znamená?“

„Poďte sem, pozrite sa na toto!“ zvolal v tej chvíli profesor. „Dračí jazdec tu vtedy mníchom voľačo nechal!“

Láma ich zaviedol k malej drevenej schránke, uloženej vo výklenku vedľa oltára v modlitebni.

Mušinoha aj tentoraz prekladal: „Toto sú posvätné mesačné kamene, ktoré kláštoru daroval dračí jazdec. Prinášajú šťastie a zdravie a bránia zlým duchom vstúpiť do tohto údolia.“

Kamene boli biele ako mlieko a sotva väčšie ako Benova päsť. Každý z nich vovnútri žiaril, akoby v ňom bolo uväznené mesačné svetlo. „Rozbi svetlo mesiaca!“ šepol Ben a pozrel sa na Lunga. „Pamätáš sa? Myslíš, že džin mal na mysli jeden z týchto kameňov?“

Drak zamyslene naklonil hlavu nabok. Barnabáš Wiesengrund preložil lámovi, čo povedal Ben. Mních sa na chlapca usmial.

„Hovorí,“ šepkal Mušinoha Benovi do ucha, „že po raňajkách vráti dračiemu jazdcovi, čo mu patrí, aby mohol urobiť to, pre čo sem prišiel.“

„To znamená, že mi dá jeden z tých svätých kameňov?“ Ben sa pozrel na Lunga a potom na lámu.

Mních prikývol.

„Áno, myslím, že si ho pochopil správne,“ prisvedčil Barnabáš Wiesengrund.

Ben sa pred mníchom rozpačito uklonil. „Ďakujem. To je od vás naozaj veľmi láskavé. Ale nebojíte sa, že sa stratí šťastie, keď ho rozbijem?“

Profesor preložil lámovi Benovu otázku.

Mních sa nahlas rozosmial. Vzal Bena za ruku a ťahal ho za sebou.

„V nijakom kameni nie je toľko šťastia, koľko prinesie návšteva jediného draka, dračí jazdec,“ prekladal Mušinoha. „Ale musíš udrieť silno, aby sa mesačný kameň naozaj rozbil, lebo tí, ktorých chceš privolať, radi a dlho spia. Po raňajkách ti ukážem dračiu hlavu.“

Ben sa prekvapene pozrel na mnícha. „Spomínali ste mu, čo nám povedal džin?“ spýtal sa potichu profesora.

„Nemusel som,“ odpovedal mu Barnabáš Wiesengrund tiež pošepky. „Všetko už vedel. Zdá sa, že plníš jednu veštbu za druhou. Dostal si sa priamo do jadra prastarého príbehu, chlapče.“

„Neuveriteľné,“ zašomral Ben a obzrel sa na schránku s mesačnými kameňmi. Potom vyšli všetci von za lámom, kde červené slnce stúpalo ponad štíty pokryté snehom. Medzi kláštornými budovami sa to hmýrilo mníchmi. Ben prekvapene skonštatoval, že niektorí sú mladší ako on.

„Sú tu aj deti,“ zašepkal Barnabášovi Wiesengrundovi.

Profesor prikývol. „Áno, prirodzene. Tunajší ľudia veria, že všetci žijeme na tejto planéte mnoho životov. Každé z tých detí môže byť dokonca staršie ako najstarší dospelý mních. Zaujímavá predstava, nie?“

Ohúrený Ben prikývol.

Zrazu zavládol v pokojnom hemžení na kláštornom nádvorí rozruch. Lung vystrčil z dverí dükhangu dlhý krk. Väčšina mníchov zastala na mieste, akoby zapustili korene. Láma zdvihol ruky a predniesol davu zopár slov.

„Hovorí,“ prekladal Mušinoha, „že z Lungových šupín sa bude sypať šťastie ako mesačný sneh, a že ty a Síranka ste dračí jazdci a potrebujete ich pomoc.“

Ben prikyvoval a hľadel na všetky tie tváre, ktoré prekvapene, ale nebojácne dvíhali k drakovi zrak.

„Ben,“ pošepky ho oslovil Barnabáš Wiesengrund, „o chvíľu bude na raňajky campa, opražená jačmenná múka, a k nej horúci maslový čaj. Je to veľmi zdravá a v týchto výškach veľmi užitočná strava, ale keď ju niekto je po prvý raz, môže mu prísť aj zle. Mám ťa ospravedlniť? Mohol by si robiť Guinevre spoločnosť, kým sa najeme. Raňajky, ktoré ti ponúkne, ti určite budú lepšie chutiť.“

Ben sa pozrel na lámu. Ten opätoval jeho pohľad a usmial sa. Potom čosi pošepkal Mušinohovi do ucha.

„Láma hovorí,“ prekladal homunkulus, „že trochu rozumie našej reči, a že nebude pokladať za nezdvorilosť, keď sa vzdáš pôžitku z campy a maslového čaju a vyhľadáš namiesto toho spoločnosť profesorovej malej dcéry.“

Ben zaďakoval a opätoval lámov úsmev. „Mušinoha, povedz mu, že sa mi tu veľmi páči a...“ pozrel sa hore na kopce, čo sa dvíhali na druhej strane údolia, „... a že sa tu z akéhosi dôvodu cítim ako doma, hoci je tu všetko iné ako tam, odkiaľ pochádzam. Naozaj celkom iné. Povedz mu to, dobre? Ale vhodnejšími slovami.“

Mušinoha prikývol a obrátil s k lámovi, ktorý pozorne počúval jeho slová a potom s pokojným úsmevom odpovedal.

„Podľa lámu je možné, že si tu už niekedy bol. V inom živote,“ tlmočil Mušinoha Benovi.

„Poď, dračí jazdec,“ vyzval ho Barnabáš Wiesengrund, „zavediem ťa ku Guinevre, skôr ako ti praskne hlava od toľkej múdrosti. Po raňajkách prídem po teba.“

„A čo by sme mali podľa tvojho názoru robiť my so Sírankou, Barnabáš?“ spýtal sa Lung a strčil papuľu profesorovi ponad plece.

„Títo ľudia splnia každé tvoje želanie, Lung,“ vysvetlil mu Barnabáš Wiesengrund. „Čo keby si si šiel pospať do dükhangu? Tam ťa nebude nikto vyrušovať, ba naopak, zaplavia ťa modlitbami, takže Lem nebies jednoducho nájdeš, či chceš alebo nie.“

„A ja?“ ozvala sa Síranka. „Čo mám robiť, kým bude Lung spať a vy piť maslový čaj? Nemám rada ani čaj, ani maslo, o maslovom čaji nehovoriac.“

„Poď aj ty ku Guinevre,“ navrhol jej profesor. „V našej izbe je vynikajúca mäkká posteľ a keksy ti určite zachutia.“

Odviedol ich oboch po schodoch a cez dav nábožne stojacich mníchov prešli dozadu k malému domu, čo sa opieral o vysoký múr dükhangu.

Lung išiel za lámom do veľkej modlitebne, zvinul sa medzi stĺpmi do klbka a tuho zaspal. Mnísi si posadali okolo neho a potichu mumlali modlitby, v ktorých privolávali na dračie šupiny všetko šťastie zeme i nebies.

Potkania správa

Guinevrine raňajky Síranke tak chutili, že z nich takmer polovicu zjedla sama. Benovi to bolo jedno, skoro vôbec nebol hladný. Vzrušenie predchádzajúcich dní a pomyslenie na to, čo ich ešte čaká, ho obrali o chuť do jedla ako vždy, keď bol rozrušený.

Po raňajkách sa Síranka zvalila s plným bruchom na Guinevrinu posteľ a začala nahlas chrápať. Ben s dievčaťom vykĺzli von, sadli si na nízky kláštorný múrik a zahľadeli sa dolu na rieku. Medzi horami ešte visela ranná hmla, ale slnko už vystúpilo nad zasnežené vrcholy a pomaly zohrievalo studený vzduch.

,Je tu krásne, však?“ nadchýnala sa Guinevra.

Ben prikývol. Mušinoha mu sedel na kolenách a podriemkaval. V údolí pod nimi pracovali na zelených poliach ľudia. Odtiaľ zvrchu im pripadali maličkí ako chrobáčiky.

„Kde je tvoja mama?“ spýtal sa Ben.

„V Chráme rozhnevaných bohov,“ ukázala Guinevra na červeno pomaľovanú budovu naľavo od dükhangu. „Každý kláštor má jeden. Ten vedľa je zasvätený priateľským bohom, ale aj rozhnevaných považujú za veľmi dôležitých, lebo vyzerajú tak hrozivo, že sa zlí duchovia radšej držia od kláštora čo najďalej. A tunajšie hory sa nimi určite len tak hemžia.“

„Aha.“ Ben sa s obdivom pozrel na dievča. „Čo ty všetko nevieš!“

„Och,“ Guinevra mykla plecom. „Pri takých rodičoch to nie je nijaký zázrak. Mama odkresľuje obrazy z chrámových stien. Vždy, keď sa vrátime domov, ukazuje obrazy bohatým ľuďom a nahovára ich, aby prispeli na ich opravu. Mnísi na to nemajú peniaze, tie obrazy sú totiž veľmi staré, vieš?“

„Aha,“ zopakoval Ben a prikryl spiaceho Mušinohu rožkom svojej vetrovky. „Máš šťastie, že máš takých rodičov.“

Guinevra sa naňho zboku zvedavo pozrela. „Ocko spomínal, že ty nemáš rodičov.“

Ben sa pohrával s kamienkom z múrika. „To je pravda. Ani som nikdy nemal.“

Guinevra sa naňho zamyslene pozrela. „Ale teraz máš Lunga,“ pripomenula mu. „Lunga a Síranku a...“ usmiala sa a ukázala na malého homunkula, „... a Mušinohu.“

„To je pravda,“ pripustil Ben. „Ale to je niečo iné.“ Odrazu prižmúril oči a zahľadel sa na západ, kde sa rieka strácala za horami. „Myslím, že sa vracia Lola! Tam, vidíš?“ Prehodil kamienok cez múrik a naklonil sa dopredu.

„Lola?“ opýtala sa Guinevra. „To je tá potkanica, o ktorej si rozprával?“

Ben prikývol. Jemné vrčanie znelo čoraz hlasnejšie. Malé lietadlo šikovne pristálo na múriku vedľa nich. Lola Šedochvostová odsunula kokpit a vyštverala sa von.

„Nič!“ oznámila, vyskočila na krídlo a zliezla na múr. „Absolútne nič. Povedala by som, že letecký poplach sa skončil!“

Mušinoha sa zobudil, pretrel si oči a neprítomné sa pozrel na potkanicu. „Aha, to si ty, Lola,“ zahundral rozospato.

„Presne tak, humuskus,“ prisvedčila potkanica a otočila sa ku Guinevre. „A toto je kto, ak sa smiem opýtať?“

„To je Guinevra“ predstavil Ben dievča, „dcéra toho profesora, čo takmer stúpil na tvoje lietadlo. Myslí si, že videla Hrôzoslava.“

„Určite som ho videla,“ bránila sa Guinevra. „Stopercentne!“

„Možno!“ Lola Šedochvostová otvorila záklopku pod krídlom lietadla a vytiahla odtiaľ plechovku s chlebom. „Ale teraz je tá potvora preč. Lietala som nad riekou, po prúde aj proti

prúdu, tak nízko, že ma ryby pokladali za komára a voda mi špliechala až do kokpitu. Ale zlatého draka s trpaslíkom som veru nevidela. Nič, ani tú najmenšiu šupinu.“

„Našťastie!“ vydýchol si s úľavou Ben. „Už som si myslel, že ho zase máme za pätami. Ďakujem ti, Lola!“

„Niet za čo,“ odvetila potkanica. „Vždy k službám!“

Strčila si medzi zuby zopár omrviniek chleba a natiahla sa na múriku. „Ách!“ zavzdychala a nastavila slnku špicatú papuľku. „Leňošenie je tá najkrajšia vec na svete. Dobre, že ma nevidí strýko. Od zlosti by sa mu zauzlil chvost.“

Guinevra po celý čas mlčala a zachmúrene hľadela na rieku. „Napriek všetkému sa stavím, že ten netvor je niekde tam dolu a špehuje nás,“ vyhlásila.

„Ale nie, určite uviazol v piesku,“ utešoval ju Ben. „Mala si počuť toho trpaslíka! Bezpečne neklamal. Poď,“ strčil do nej lakťom, „porozprávaj mi ešte niečo o tom chráme.“

„O ktorom?“ zahundrala Guinevra, ale nepozrela sa naňho.

„O tom, ktorý si išla prezrieť tvoja mama,“ upresnil Ben. „O Chráme rozhnevaných bohov.“

„To je gônkhang,“ vysvetľovala Guinevra. „Tak sa volá. Dobre teda, ak chceš...“

Keď Barnabáš Wiesengrund, Lung a láma vyšli po schodisku z veľkej modlitebne von, našli Bena s Guinevrou ešte na múriku. Medzi nimi chrápala Lola Šedochvostová. Mušinoha práve vstal, aby si trochu rozhýbal nohy. Deti boli také zahĺbené do rozhovoru, že ich vôbec nepočuli prichádzať.

„Nerád vás dvoch ruším,“ pristúpil k nim Barnabáš Wiesengrund, „ale teraz by mohol Ben rozbiť mesačné svetlo. Láma mu priniesol jeden z posvätných kameňov.“ Mních otvoril dlane a ukázal im biely kameň, z ktorého aj za jasného dňa vyžarovalo svetlo. Ben vstal z múrika a opatrne ho vzal do rúk.

„Kde je Síranka?“ obzeral sa Lung na všetky strany.

„V mojej posteli,“ upokojila ho Guinevra. „Dobre sa najedia a pokojne spí.“

„Tak, tak,“ zaškeril sa jej otec. „A akú správu nám priniesla naša potkania priateľka?“

„Po Hrôzoslavovi ani stopa,“ referoval Ben a skúmal pritom mesačný kameň. Zazdalo sa mu, že v slnečnom svetle potemnel.

„No, to je predsa dobrá správa.“ Barnabáš Wiesengrund sa pozrel na dcéru. „Či azda nie, Guinevra?“

Guinevra zvraštila čelo. „Ani neviem.“

„No poďte,“ vyzval ich Barnabáš Wiesengrund a vzal dcéru a Bena za ruky. „Zájdeme pre Síranku a Vitú. A potom sa dračí jazdec pokúsi rozlúštiť džinovu hádanku. Poviem vám, už dávno som nebol taký napätý. Ktovie, kto sa asi objaví, keď Ben rozbije kameň?“

Práca

pre kremenca

Lola Šedochvostová sa mýlila. Hrôzoslav nebol ďaleko. Vyčkával hlboko zahrabaný v bahne na dne Indu, presne tam, kam dopadal na vodu tieň kláštora. Rieka bola v tom mieste dosť hlboká, takže z Hrôzoslavových zlatých šupín neprenikol na hladinu ani záblesk. Trpezlivo ležal a čakal, kým sa vráti jeho leštič panciera.

Zatiaľ čo sa Hrôzoslav schovával pod rúškom tmy v rieke, Kremenec sa skrýval v kroví na brehu. A keď o jeden dlhý deň a polovicu noci neskôr Lung pristál medzi bielymi múrmi kláštora, vydal sa trpaslík kamenár na cestu. Prešiel cez polia, prekĺzol popri domoch, až napokon zastal pod kopcom, kde stál na úbočí kláštor.

Kremenec sa pustil hore svahom.

Vrch bol vysoký, veľmi vysoký, ale Kremenec bol predsa trpaslík kamenár. Miloval lozenie takmer tak ako zlato. Kamenné úbočia vrchu pod Kremencovými prstami šepkali a ševelili, akoby čakali iba naňho. Rozprávali mu o obrovských jaskyniach so stĺpmi z drahých kameňov, o zlatých žilách a čudesných bytostiach, čo žijú v útrobách vrchu. Kremenec stúpal po skalnatom svahu a zadúšal sa od šťastia. Takto by mohol liezť večne, ale keď začalo nad vrcholmi hôr svitať, vyšvihol sa na kláštorný múr a opatrne nazrel dolu do dvora.

Prišiel práve včas, aby videl, ako Lung s priateľmi miznú v dükhangu. Trpaslík sa rozbehol hore schodmi za nimi, ale kým tam stihol dobehnúť, ťažké vchodové dvere zapadli, a nech sa akokoľvek usiloval otvoriť ich krátkymi mocnými prstami aspoň na škáročku, nepohli sa.

„Dobre,“ zahundral si pod nos a poobzeral sa. „Tentoraz som mal smolu, ale raz predsa musia vyjsť von.“ Rozhliadol sa po dvore, aby si našiel úkryt, odkiaľ by mohol nerušene sledovať celé priestranstvo aj schody. Nebolo ťažké nájsť v starom múre vhodnú dieru.

„Vynikajúce,“ šepkal si Kremenec, keď sa vtesnal medzi kamene. „Ako stvorené pre mňa.“ A potom už len čakal.

Úkryt si vybral dobre. Keď Lung s ostatnými vyšiel z modlitebnej haly, Kremenec videl len nekonečné množstvo mníšskych nôh v zodratých sandáloch. Ale keď sa všetci modlili hore v dükhangu, Ben s Guinevrou sa usadili na múriku od neho iba čo by kameňom dohodil. Tak si Kremenec vypočul, ako sa lietajúca potkanica vybrala hľadať jeho pána a nenašla ho, a ako chlapec verí, že Hrôzoslav zmizol v púšti. Trpaslík videl aj kameň v lámovej ruke a počul o džinovej hádanke. Sledoval, ako si Ben berie kameň, a keď sa Lung a dračí jazdci pobrali za mníchom, aby rozlúštili džinovu hádanku, Kremenec sa odkradol za nimi.

Láma viedol hostí na druhú stranu kláštora, do končín, kde stál gônkhang a dükhang, Chrám rozhnevaných a Chrám mierumilovných bohov. Hrôzoslavov špión Kremenec sa popri múroch zakrádal za nimi.

Keď míňali červený chrám, láma zastal.

„Toto je Chrám rozhnevaných bohov,“ prekladala jeho slová Vita Wiesengrundová, „ktorí majú chrániť kláštor aj dedinu pred akýmkoľvek zlom.“

„Napríklad pred akým?“ vyzvedala Síranka a nervózne sa obzerala.

„Pred zlými duchmi,“ vysvetľoval láma, „pred snehovými víchricami, lavínami, zosuvmi pôdy, vážnymi chorobami...“

„Pred hladom,“ dodala Síranka.

Láma sa usmial. „Aj pred ním,“ prisvedčil a kráčal ďalej.

Kremenca striaslo. Obozretne sa zakrádal popri tmavočervenom múre, prudko dýchal a čakal, že sa z chrámových stien každú chvíľu vysunú ruky, zdrapnú ho a vtiahnu do tmy. Čohosi sa zľakol, prudko vykríkol a vrhol sa takmer pod nohy Barnabášovi Wiesengrundovi.

„Čo to bolo?“ zvrtol sa profesor. „Počula si, Vita?“

Jeho žena prikývla. „Znelo to, akoby si stúpil na chvost voľajakej chuderke mačke, Barnabáš.“

Profesor pokrútil hlavou a ešte raz sa obzrel, ale Kremenec sa už schoval do diery v múre.

„Možno zlí duchovia,“ poznamenala Guinevra.

„Pravdepodobne,“ súhlasil otec. „Poďte, myslím, že láma je pri cieli.“

Starý mních zastal na mieste, kde sa svah dotýkal kláštorných múrov. Skaly tu vyzerali ako deravý syr. Ben a Síranka zaklonili hlavy. V skalnom masíve zívali diery. Boli také veľké, že Síranka aj Ben by sa do nich pokojne zmestili.

„Čo je to?“ Ben sa pozrel zvedavo na lámu. Mušinoha aj teraz tlmočil.

„Tú sú obydlia,“ vysvetľoval láma. „Bývajú tu tí, ktorých chceš požiadať o pomoc. Málokedy ich vidieť. Len niekoľkí sme ich videli na vlastné oči. Ale vraj sú to priateľské bytosti. Boli tu skôr ako my, dávno pred nami.“

Láma stúpil na skalnú stenu a ťahal Bena za sebou. Chlapec si potme hneď nevšimol, že zo skaly vytŕčajú hlavy dvoch kamenných drakov.

„Vyzerajú ako Lung,“ zašepkal Ben. „Úplne rovnako.“ Zacítil na chrbte drakov teplý dych.

„To je Drak začiatku a Drak konca,“ vysvetľoval láma. „Pre to, čo sa chystáš urobiť, by si si mal vybrať začiatok.“ Ben prikývol.

„Do toho, dračí jazdec, hádž,“ povzbudzovala ho Síranka.

Ben zdvihol mesačný kameň a z celej sily ho hodil kamennému drakovi medzi rohy.

Kameň sa roztrieštil na tisíc úlomkov. Všetkým sa zdalo, že počujú dunenie, ktoré pomaly doznievalo hlboko v útrobách kopca. Potom všetko stíchlo. Priatelia čakali.

Hory vrhali tieň na kláštor a slnko za ne pomaly klesalo. Od zasnežených vrcholkov dul chladný vietor. Vtom sa v jednej zo skalných dier vysoko nad hlavami čakajúcich objavila postava.

Bol to škriatok. Vyzeral takmer ako Síranka, ibaže mal svetlejšiu a hustejšiu srsť. Opieral sa o skaly štyrmi rukami.

„Dvadsať prstov, Mušinoha,“ zašepkal Ben. „Má dvadsať prstov, presne ako hovoril džin.“

Homunkulus iba prikývol.

Cudzí škriatok sa nedôverčivo díval dolu, chvíľu si obzeral ľudí a potom uvidel draka. Od tej chvíle z neho nespustil oči.

„Pozrimeže sa!“ zvolal napokon rečou bájnych bytostí, ktorej bez problémov rozumie hociktoré živé stvorenie, či je to človek alebo zviera. „Nakoniec ste si to predsa rozmysleli? Po toľkých rokoch? Myslel som, že ste v tom vašom úkryte dávno splesniveli!“ Cudzí škriatok si opovržlivo odpľul medzi skaly. „Čo sa stalo, že ťa odrazu posielajú, aby si nás požiadal o pomoc? A čo za divného škriatka to máš so sebou? Kde nechal ďalšie ruky?“

„Mám iba tieto dve,“ vyprskla Síranka. „Tak ako sa na poriadneho škriatka patrí, ty akýsi drevnatec kyjakovitý! A nikto nás neposlal, prišli sme sami. Ostatní si netrúfli, ale nikto z nich nesplesnel!“

„Ohó!“ zaškeril sa cudzí škriatok. „Vraj drevnatec kyjakovitý! Aspoň v hubách sa trochu vyznáš! Volám sa Bur-bur-čan, a ty?“

„To je Síranka,“ prehovoril Lung a urobil krok vpred. „V jednom máš pravdu: sme tu, lebo potrebujeme pomoc. Prišli sme z veľkej diaľky, aby sme našli Lem nebies, a istý džin nám poradil, že nám môžeš ukázať cestu.“

„Z veľkej diaľky?“ zvraštil Bur-bur-čan huňaté čelo. „Čo to znamená?“

„To znamená,“ zaprskala Síranka, „že sme preleteli pol zemegule, aby sme si vypočuli tvoje drzé reči.“

„Upokoj sa, Síranka,“ chlácholil ju Lung a papuľou ju odtisol nabok. Potom sa znovu pozrel na Bur-bur-čana.

„Prichádzame z údolia ďaleko na severozápade, kam sa moji predkovia presťahovali pred mnohými stáročiami, keď svet začal patriť ľuďom. Teraz chcú siahnuť aj na naše údolie, preto si musíme nájsť nový domov. Tak som sa teda vydal hľadať Lem nebies, dračiu pravlasť. Prišiel som za tebou, aby som sa ťa spýtal, či to miesto poznáš.“

„Samozrejme, že ho poznám!“ povedal Bur-bur-čan. „Ako vlastnú kožušinu. Hoci som tam dlho nebol.“

Ben zatajil dych.

„Takže existuje?“ vykríkla Síranka. „Lem nebies skutočne existuje?“

„A čo si si myslela?“ Bur-bur-čan pokrčil nosom a nedôverčivo sa pozrel na Lunga. „Naozaj si odtiaľ neprišiel? Aj inde vo svete žijú draci?“

Lung prikývol.

„Zavedieš nás tam?“ spýtal sa škriatka. „Ukážeš nám, kde je Lem nebies?“

Škriatok hodnú chvíľu mlčal, potom hlboko zavzdychal, sadol si na okraj diery, z ktorej vyliezol, a hompáľal nohami.

„Prečo nie?“ súhlasil napokon. „Ale vopred ti hovorím, že z tvojich príbuzných nebudeš mať veľkú radosť.“

„A to zas čo znamená?“ ozvala sa Síranka.

Bur-bur-čan iba mykol plecom a všetky štyri ruky si založil na prsiach. „To znamená, že sa z nich stali zbabelci. Nebol som tam vyše päťdesiat zím, ale keď som ich videl naposledy, nič sa nezmenilo.“ Naklonil sa k Síranke. „Predstav si, že už vôbec nevychádzajú z jaskyne! Ani v noci! Keď som ich vtedy navštívil, boli zosušení ako zvädnuté listy, lebo im chýbalo mesačné svetlo. Oči mali mútne ako mláky pred zotmením, krídla samý prach, lebo ich prestali používať, mali vypasené bruchá, lebo žrali lišajník namiesto toho, aby pili mesačné svetlo. Veru áno, právom ste zhrození,“ pokyvoval hlavou Bur-bur-čan. „Je to smutné!“

Škriatok sa nahol dopredu a stíšil hlas. „A viete, pred kým sa schovávajú? Nie pred ľuďmi, kdeže. Schovávajú sa pred zlatým drakom. Odvtedy, čo sa v noci vynoril z mora a chcel ich uloviť.“

„Vieme,“ ozval sa Ben a zastal vedľa Lunga. „Ale kde sa schovávajú? V jaskyni?“

Bur-bur-čan sa prekvapene obrátil k nemu. „Čo si ty zač? Biely ako plieseň a v spoločnosti draka? Ešte mi povedz, že si priletel na jeho chrbte!“

„Veruže priletel,“ potvrdil Lung a štuchol Bena papuľou.

Bur-bur-čan zahvízdal pomedzi zuby. „Dračí jazdec. To ty si rozbil mesačný kameň, čo ma privolal?“

Ben prikývol.

Láma čosi potichu povedal.

„Áno, áno, viem.“ Bur-bur-čan sa poškriabal po hlave. „Stará historka: keď sa vráti dračí jazdec, striebro bude mať väčšiu cenu ako zlato.“

Škriatok prižmúril úzke oči a premeral si Bena od hlavy až po päty.

„Áno, draci sa schovávajú v jednej jaskyni,“ povedal pomaly. „V prekrásnej jaskyni hlboko v horách, ktoré nazývajú Lem nebies. Tú jaskyňu sme im vyhrabali my, dubidajovia, škriatkovia týchto hôr. No nie na to, aby sa v nej zaživa pochovali. Vtedy, keď to urobili, keď ich na smrť vystrašil zlatý drak, vypovedali sme im priateľstvo a vrátili sme sa sem. Na rozlúčku sme im oznámili, že k zmiereniu vedie len jedna cesta. Prídeme vtedy, keď nás prostredníctvom mesačného kameňa zavoláte na pomoc, keď vytiahnete do boja, aby ste porazili zlatého draka.“ Pozrel sa na Lunga. „Zavediem ťa k nim, ale ja dnu nepôjdem, lebo nás ešte nezavolali.“

„Zlatý drak je mŕtvy,“ prehovoril Lung. „Zasypal ho piesok v ďalekej púšti. Už sa nemusia skrývať.“

„Nie je mŕtvy!“ vykríkla Guinevra.

Všetci sa otočili k nej. Bur-bur-čan nastražil huňaté uši.

„Nemôžeš to dokázať, Guinevra!“ dohováral jej Barnabáš Wiesengrund.

„Vi-de-la-som-ho!“ Guinevra zaťato vystrčila bradu. „Na vlastné oči. Nevymyslela som si ani jedinú šupinu. A trpaslík, čo mu sedel na hlave, sa mi tiež neprisnil, hovorte si, čo chcete. Zlatého nepohltil piesok! Plával po rieke za nami. Stavím sa o svoju zbierku vílích topánok, že je niekde tu nablízku a čaká, čo urobíme.“

„Zaujímavé!“ poznamenal Bur-bur-čan. Zoskočil zo skalného otvoru a pristál kamennému drakovi na hlave.

„Dávajte pozor,“ zdvihol všetky štyri ruky, „zavediem vás do Lemu nebies. Je bližšie, ako si myslíte. Stačí, ak preletíte tuto tento kopec,“ buchol rukou do skaly, „a presne tam, kde vychádza slnko, uvidíte reťaz vrchov, bielych ako šťavnačka slonovinová. Draci sú schovaní v údolí za nimi. Vchod do jaskyne by ste nenašli, ani keby ste ho mali priamo pod nosom. Poznajú ho iba draci a dubidajovia, ale ja vám ho ukážem. Zrazu ma začal čudne svrbieť kožúšok. Tak ma zvykne svrbieť len vtedy, keď sa má stať niečo veľké, dobrodružné a vzrušujúce.“ Bur-bur-čan si oblizol pery a pozrel sa na oblohu. „Vyrazíme, keď zapadne slnko.“

Skočil do najbližšej diery a bol preč.

 Rozlúčka a odchod

„Dubidaj, pehe!“ ohrnula nos Síranka, keď sa Bur-bur-čan stratil. „To že je škriatok? Ja teda neviem. Možno nás zavedie Hrôzoslavovi priamo do papule!“

„Hlúposť!“ potiahol ju Ben za špicaté ucho. „Raduj sa, ty ufrflaná koboldka! Dokázali sme to! Zavedie nás k Lemu nebies! A keď sa tam ukáže Hrôzoslav s jeho odpornou papuľou, zaženie ho späť do mora!“

„Nevrav,“ ďalej krčila nos Síranka. „Ty asi blúzniš, chlapče.“

Láma čosi Wiesengrundovcom zašepkal.

„Čo povedal?“ spýtal sa Ben Mušinohu.

„Malé zvíťazí nad veľkým,“ prekladal homunkulus, „a dobro nad zlom.“

„Dúfam,“ šomrala Síranka. Zrazu zvrtla hlavu a vtiahla nosom vzduch. „Fúj, páchne to tu po trpaslíkoch kamenároch. Tí chlapci s hlúpymi klobúkmi preklopkávajú každý vrch.“

„Čo si povedala?“ zhrozene vykríkla Guinevra.

„Že tu cítim trpaslíkov,“ zopakovala Síranka. „Prečo?“

 „Kde?“ zdrapol ju Ben za ruku. „Kde presne?“

V tej chvíli z diery v skalnej stene vyskočila malá postava a bleskurýchle utekala preč.

„Kremenec!“ zaškrečal Mušinoha a takmer spadol dolu hlavou z Benovho pleca. „To bol Kremenec! Hrôzoslavov nový leštič panciera. Chyťte ho, rýchlo! Prezradí nás!“

Všetci sa vrhli dopredu, potkýnali sa jeden o druhého a vzájomne si prekážali v ceste. Kým dobehli na priestranstvo pred modlitebňou, trpaslík bol preč.

Síranka hromžila a preňuchávala tmavé kúty. Mnísi, čo boli zbierať drevo, sa za ňou začudovane obzerali. Keď sa ich láma spýtal, či tadiaľ nevideli bežať malú postavu, ukázali k múru, kde ešte vždy chrápala pri svojom lietadle Lola Šedochvostová.

Ben aj Guinevra sa tam rozbehli, bok po boku sa vyklonili cez múr a skúmavo sa zadívali do hĺbky, ale na strmom horskom úbočí sa nič podozrivo nehýbalo.

„Dokelu!“ hneval sa Ben. „Ušiel nám!“

„Kto?“ zobudila sa Lola Šedochvostová a napoly spiac si sadla.

„Špión,“ vysvetlil jej Ben a obrátil sa k Lungovi. „Čo teraz? Čo urobíme? Všetko povie Hrôzoslavovi.“

Drak iba pokrútil hlavou.

„Špión?“ neverila vlastným ušiam potkanica. „Čo za špión?“

„Ten, ktorého si na svojom prieskumnom lete nenašla,“ vyprskla Síranka a zavetrila. „Nemôžem zachytiť jeho pach! Niečo mi v nose prekáža!“

Obzrela sa. Potom ukázala na hŕbu hnedých placiek, navŕšených pri múre. „Čo je to?“

„Hnoj,“ odvetil Barnabáš Wiesengrund. „Suchý jačí trus, ak to chceš vedieť presne.“

Láma prikývol a povedal niekoľko slov.

„Hovorí,“ prekladal Mušinoha, „že ho používajú na kúrenie, lebo drevo je tu vzácne.“

Síranka zastonala. „Ako mám potom niečo cítiť?“ zvolala zúfalo.

„Ako mám zaňuchať toho prekliateho trpaslíka, keď tu všetko páchne jačím trusom a či čím?“

„Mám zliezť dolu po skale, mladý pán?“ spýtal sa Mušinoha.

Ben však pokrútil hlavou. „To je priveľmi nebezpečné.“ Vzdychol. „Nič sa nedá robiť, unikol nám.“

„Ako môže niekto s takými krátkymi nohami tak rýchlo bežať!“ čudovala sa Vita Wiesengrundová. „Neuveriteľné. Hja, trpaslíci kamenári sú bystrí chlapíci, najmä v horách.“

„Kým im niekto nevezme klobúk.“ Mušinoha vyliezol na

múr a pozeral sa dolu. Na chvíľočku sa mu zazdalo, že počuje potláčané dychčanie, ale z tej hĺbky sa mu zakrútila hlava, a tak ju zase vtiahol nazad.

„Čo sa stane, keď im niekto zoberie klobúk?“ zvedavo sa opýtal Ben.

„Trpia závratmi,“ odvetil Mušinoha a vyliezol Benovi späť na plece.

„Tak to dopadne, keď človek neverí vlastným deťom!“ nespokojne zahundral Barnabáš Wiesengrund a objal Guinevru okolo pliec. „Musím sa ti ospravedlniť. Mala si pravdu a ja som obyčajný zaslepenec.“

„To je v poriadku,“ utešovala ho Guinevra. „Škoda, že som mala pravdu.“

Lung natiahol krk ponad múr a pozrel sa dolu na rieku, kde sa v hnedej vode zrkadlilo slnko. „Musíme byť teda rýchlejší ako Hrôzoslav,“ vyhlásil. „Trpaslík určite počul všetko, čo hovoril Bur-bur-čan, takže sa ihneď vydajú na cestu.“

„Aha, dozvedeli ste sa, kde je Lem nebies, a ten špión to počul tiež!“ Lola Šedochvostová vyskočila. „No a čo? Veď zlatý drak nevie lietať, nie? Pre Lunga bude hračka zbaviť sa ho!“

Mušinoha však iba zdrvené zavrtel hlavou. „Predstavuješ si to veľmi jednoducho. Hrôzoslav pozná mnoho ciest.“ Nahnevane sa plesol po špicatých kolenách. „Načo len Bur-bur-čan tak presne opisoval, kde sú draci?“

„Vchod do jaskyne nenájde,“ presviedčala ho Guinevra. „Bur-bur-čan predsa povedal, že ho nenájde nikto!“

„Áno, ak ho Hrôzoslavovi neukážeme,“ zavrčala zlostne Síranka.

Všetci stíchli.

„Aké by to bolo krásne, keby ho zasypal piesok,“ zašomral zamračený Ben.

Vtom ho láma chytil za plece a niečo mu povedal. Ben sa spýtavo pozrel na Mušinohu.

„To by bolo priľahké, dračí jazdec,“ preložil homunkulus. Ben zavrtel hlavou. „Asi áno,“ pripustil. „Ale mne by sa celkom páčilo, keby som to mal aspoň raz v živote ľahké.“

Ben aj ostatní si už celkom zvykli na riedky vzduch na streche sveta. No mnísi trvali na tom, že im na let ponad vysoké hory pribalia zásoby a teplé oblečenie. Ešte aj Síranka uznala, že proti chladu nad oblakmi si musí na srsť natiahnuť ľudské šaty. Chlapec v Benovom veku zaviedol Bena a profesora do budovy na okraji kláštorného nádvoria, kde mnísi skladovali zásoby a šatstvo. Až cestou tam si Ben uvedomil, aký je kláštor veľký a koľko ľudí v ňom žije.

„Všetci by sme radi išli s vami,“ rozhovoril sa Barnabáš Wiesengrund, kým nasledovali malého mnícha. „Myslím tým Vitú, Guinevru a mňa. No obávam sa, že ľudia tam nemajú čo hľadať.“ Potľapkal Bena po pleci. „Samozrejme, okrem dračieho jazdca!“

Ben sa usmial. Dračí jazdec. Každý mních, ktorého stretli, sa pred ním uklonil. Ben nevedel, kam má podieť oči.

„Vieš už, čo by si chcel robiť potom?“ spýtal sa ho profesor, no nepozrel sa naňho. „Myslím potom, keď nájdete Lem nebies a všetko dobre dopadne a...“ odkašlal si a rukou si prihladil šedivé vlasy, „... Lung poletí nazad po svojich príbuzných. Chceš navždy zostať s drakmi?“

Rozpačito sa pozrel zboku na chlapca.

Ben mykol plecami. „Neviem. Ešte som o tom nepremýšľal. Teraz pre mňa neexistuje nijaké potom, chápete?“

Profesor prikývol. „Áno, áno, poznám ten pocit. Dostaví sa, keď človek prežíva niečo neobyčajné. Ale...“ znovu si odkašlal, „... keby si chcel, teda...“ vysmrkal sa do veľkej vreckovky, „keby si po všetkých tých dobrodružstvách zase chcel žiť medzi ľuďmi...“ Pozrel sa na oblohu. „Vita ťa má veľmi rada a Guinevra často ľutovala, že nemá brata. Možno...“ pozrel sa na Bena a očervenel, „možno by si mal chuť pokladať nás istý čas za svoju rodinu. Čo myslíš?“

Ben sa nezmohol na slovo, len mlčky hľadel na Barnabáša Wiesengrunda.

„Samozrejme je to len návrh,“ rýchlo dodal profesor. Jeden z mojich bláznivých nápadov. Ale...“

„Bol by som šťastný,“ prerušil ho Ben. „Veľmi šťastný.“

„Skutočne?“ Barnabáš Wiesengrund si s úľavou vydýchol. „Som hrozne rád. Teraz bude pre nás čakanie ešte ťažšie. Najbližšie mienime hľadať Pegasa. Spomínaš si?“ usmial sa na chlapca.

Ben prikývol. „Rád by som išiel s vami,“ priznal sa a chytil Barnabáša Wiesengrunda za ruku.

Keď sa medzi vrchmi zotmelo, boli pripravení na odchod. Ben so Sírankou sa dobre zababušili, mali teplé končisté čiapky, rukavice a teplé vesty. Mušinoha sedel Benovi na kolenách, zakrútil sa do kusa lamej kožušiny, na hlavu si nasadil odstrihnutý koniec palca z rukavice. Do Sírankinho plecniaka si uložili sušené marhule a termosku s horúcim maslovým čajom – pre všetky prípady, ako poznamenal s úsmevom láma, keď ju Síranka nedôverčivo oňuchávala.

Lung sa zimy nebál a zdalo sa, že ani mnísi ju necítia. V tenkých odevoch odprevádzali draka mrazivou nocou k jaskyniam dubidajov. Lung žiaril vo svetle ich fakieľ ako zapadajúci mesiac. Pradúce lietadielko Loly Šedochvostovej letelo pred ním. Potkanica sa rozhodla, že sa pridá k drakovi. Mávala mníchom, akoby celý ten rozruch prepukol kvôli nej.

Bur-bur-čan ich už čakal. Stál v tej istej skalnej diere, z ktorej sa napoludnie vynoril, ale tentoraz nebol sám. Dubidajovia vystrkovali hlavy aj z ďalších dier. Všetci sa prišli pozrieť na

cudzieho draka. Keď Lung zastal pod jaskyňami a zdvihol hlavu, ozval sa vzrušený šepot. Odvšadiaľ sa vykláňali väčšie i menšie huňaté hlavy, aby videli strieborného draka.

Bur-bur-čan si hodil batoh na chrbát, zliezol po skalách a vyštveral sa Lungovi na chrbát, akoby celý život nič iné nerobil.

„Nájde sa tu miesto pre moju batožinu?“ opýtal sa Síranky, keď sa pred ňou usadil.

„Daj sem,“ zahundrala a zavesila batoh vedľa svojho plecniaka. „Čo v tom máš? Kamene?“

„Huby!“ šepol jej Bur-bur-čan do ucha. „Najvzácnejšie huby na svete. Stavím sa, že lepšie si ešte nejedia.“

„To si neviem predstaviť,“ zamraučala Síranka a pripútala sa. „Ak sú odtiaľto z hôr, určite budú škrípať medzi zubami.“

Bur-bur-čan sa iba uškrnul.

„Tu máš,“ vtisol Síranke do laby zopár drobných húb. „Tieto síce nemajú bohvieakú chuť, ale zato pomáhajú pri závratoch z výšky. Daj po jednej aj chlapcovi a tým dvom malým. Drak to nepotrebuje, ale vy ostatní by ste ich rozhodne mali zjesť, jasné?“

Síranka prikývla a strčila si jednu do úst. „Naozaj nestoja za veľa,“ zahundrala a podala zvyšok ostatným.

Bur-bur-čan sa všetkými štyrmi labami oprel Lungovi o teplé šupiny. „Ách, už som zabudol, ako fantasticky sa jazdí na drakovi,“ zašepkal.

Lung sa k nemu otočil. „Hotovo?“

Bur-bur-čan prikývol.

„Na tvoje miesto sme pripevnili ešte jeden remeň,“ zvolal zozadu Ben. „Pripútaj sa.“ Bur-bur-čan si prepásal huňaté brucho.

„Aha, a ešte čosi,“ tľapla ho Síranka po pleci. „Toho zlatého draka sme sa asi predsa len nezbavili. Včera, keď si nám tak perfektne opísal cestu k Lemu nebies, počúval nás asi jeho trpaslík kamenár. Uvedomuješ si, čo to znamená?“

Bur-bur-čan sa zamyslene poškriabal po bruchu. „Áno. Mali by sme sa tam dostať skôr ako on, však?“ Nahol sa nad Lungov krk. „Čo urobíš, keď sa Zlatý objaví v Leme nebies? Budeš sa schovávať ako ostatní?“ spýtal sa draka.

Lung k nemu otočil hlavu. „Už nikdy sa nechcem skrývať!“

„Ale áno!“ zvolala vystrašená Síranka. „Samozrejme, že sa ukryješ! Kým zase neodtiahne. Čo iné?“

Lung jej neodpovedal. „Hotovo?“ zvolal dozadu.

„Hotovo!“ vykríkol Bur-bur-čan a poposadol si kúsok dopredu. „Poďme zobudiť drakov zo spánku!“

Mnísi s fakľami v rukách odstúpili a Lung roztiahol krídla. Kosák mesiaca bol ešte priúzky, pre istotu teda vypil trochu mesačnej rosy. Krídla mal ľahulinké ako vtáčie pierka.

„Veľa šťastia!“ zvolal Barnabáš Wiesengrund.

„Rýchlo sa vráťte!“ kričala Vita a Guinevra hodila Benovi tabuľku čokolády.

Ledva ju stihol chytiť, ináč by pristála Síranke v lone. Lola Šedochvostová naštartovala lietadlo a Lung sa vzniesol na oblohu nad kláštorom. Preletel ponad horu, na ktorej stál kláštor, a zamieril k zasneženým štítom, čo lemovali obzor na východe.

Prenasledovatelia

[image: image64.png]


Kremenec sa ukryl medzi skalami sotva meter pod múrom v takej úzkej štrbine, že musel vtiahnuť hlavu medzi plecia, aby sa tam zmestil. Po celý čas, čo ho hľadali, sedel pritisnutý k studenej skale, tajil dych a triasol sa od strachu. Cítil teplo, sálajúce z draka, a škrípal zubami od zlosti, keď ten zradca homunkulus navrhol, aby zliezli dolu po skalách. Nech si len trúfne! Poletí dolu svahom až tam, kde v blate vyčkáva Hrôzoslav. Ale Mušinoha si netrúfol, zbabelec!

Keď v kláštore konečne všetko stíchlo, bola už tma ako v rohu. Hora šepkala Kremencovi do ucha svoje príbehy, on ich však nepočúval. Vyliezol zo spásnej štrbiny a zamieril dolu do údolia. Potme to šlo ťažšie ako za svetla, ale Kremenec si aj tak našiel cestu.

V údolí prebehol popri domoch. Ktovie, či by sa mu oplatilo vkradnúť dnu a hľadať prstene, zlaté reťaze, mince a drahé kamene? Necítil však z domov bohatstvo, a tak bežal ďalej popri stajniach s kozami a ovcami, cez polia k rieke, kde v mútnej vode čakal Hrôzoslav.

Na brehu sa ešte raz poobzeral. Všade bolo ticho. Ľudia spali, unavila ich ťažká práca na poliach. Stajne chránili zvieratá pred chladom a dravými zvermi, ktoré číhali na každom kroku. Kremenec odtrhol z najbližšieho krtka vetvičku a šľahol ňou o vodnú hladinu.

„Vaša zlatosť!“ zvolal ticho. „Vaša zlatosť, vrátil som sa.“ Hrôzoslav sa vynoril z vody prskajúc na všetky strany.

„Čo si sa dozvedel?“ zavrčal a striasal si zo šupín blato.

„Všetko!“ odvetil hrdo Kremenec. „Draci sa ukryli, vaša zlatosť! Preto ste ich po všetky tie roky nevedeli nájsť! Zaliezli do akejsi jaskyne. Hneď ste si mali zobrať na pomoc trpaslíka kamenára. My nájdeme každú jaskyňu!“

„A kde je táto?“ spýtal sa nedočkavo Hrôzoslav.

„Musíte sa dostať za horu, na ktorej stojí kláštor,“ rozhovoril sa dôležito Kremenec. „Potom zamierite na východ a tam,“ zaškeril sa, „narazíte na pohorie, ktoré nazývajú Lem nebies. Vchod do jaskyne leží v údolí za ním.“

Hrôzoslav sa zatváril pochybovačné a vztýčil sa. Z obrovského tela prúdom stekala voda. „Tam by mali byť?“ vrčal. „Poznám to údolie. Celé som ho prehľadal, dobreže som si pazúry nezodral.“

Oblízal sa a začal sa smiať. „Hahaha! To si tí hlupáci nevedeli nájsť lepšie miesto?!“

„Ako to myslíte, vaša zlatosť?“ dožadoval sa vysvetlenia Kremenec.

„Hneď uvidíš!“ Hrôzoslav spokojne zaručal. „Strieborný drak už odletel?“

Kremenec mykol plecom a zachmúrene si prezeral Hrôzoslavove špinavé šupiny. „Asi áno. Chcel letieť, len čo sa zotmie. Ale vy ho určite nájdete. Najprv vám vyčistím šupiny, vaša zlatosť. To krásne zlato sotva vidieť...“

„Zabudni na zlato!“ oboril sa naňho Hrôzoslav. „Poď sem a vlez mi do úst.“ Pristrčil hroznú papuľu k brehu a naširoko ju roztvoril.

„Nie, nie!“ Kremenec cúval a tváril sa odmietavo. „Zase ma chcete prehltnúť?“

„Čo iné?“ zavrčal Hrôzoslav. „O chvíľu sa budem musieť na dosť dlhý čas ponoriť. Tak poď už konečne.“

„Keď ja sa tam dolu necítim dobre!“ hundral Kremenec a s podlamujúcimi sa kolenami mieril k Hrôzoslavovým obrovským zubom.

„Prečo? Myslel som, že vy trpaslíci kamenári máte jaskyne radi. Je môj žalúdok vari niečo iné?“ posmieval sa mu Hrôzoslav. „Tak poďme, skoč!“

„Nepáči sa mi to!“ bránil sa Kremenec z posledných síl, no napokon si pevne pridržal klobúk, skočil na obrovský jazyk medzi hrozitánske zuby a Hrôzoslav ho prehltol.

Lem nebies

Lung letel. Deväť bielych štítov, ktoré tvorili Lem nebies, sa trblietalo v diaľke, akoby z nich žiarilo svetlo hviezd. Za drakom v závetrí letelo potkanicino lietadlo. Lung mal pocit, že mu v žilách prúdi mesačný svit. Zdalo sa mu, že je celkom ľahulinký, akoby bol z tej istej látky ako noc. Konečne je pri cieli. Srdce mu mocne búšilo od očakávania a priam ho hnalo oblohou, letel rýchlejšie než kedykoľvek predtým, tak rýchlo, že potkanica za ním nestačila a radšej mu pristála na chvoste.

Juhuhú!“ výskal Bur-bur-čan. ,Juhuhú! Už som úplne zabudol, aké je úžasné jazdiť na drakovi!“

Dvoma labami sa držal remeňa, druhými dvoma schytil plecniak a vytiahol odtiaľ hubu. Voňala tak nádherne, že Síranka zabudla na všetky starosti, čo ich ešte čakali, naklonila sa k Bur-bur-čanovmu plecu a slastne sa nadýchla. „Pečiarka ovčia i šupinkatá!“ mľaskla a oblizla si pery. „Čo je to za hubu? Vonia ako cesnak alebo ako...“

„To je šitake,“ zamľaskal Bur-bur-čan. „Pravá šitake. Chceš ochutnať?“

Siahol do plecniaka, vytiahol ďalšiu hubu a hodil ju cez plece Síranke do lona.

„Praktické, tie tvoje štyri ruky,“ zamrmlala, oňuchala cudzokrajnú hubu a opatrne do nej zahryzla.

„Veľmi praktické,“ prisvedčil Bur-bur-čan. Pozrel dopredu, kde sa Lem nebies týčil čoraz vyššie do tmy. „Veď už sme takmer tu. Tvoj drak je vynikajúci letec, sto hromov!“

„Za posledné týždne sa dostatočne pocvičil,“ poučila ho s mľaskaním Síranka a nadšene vyvrátila oči. „Takéto huby rastú na kameňoch?“

„Ale kdeže!“ zasmial sa Bur-bur-čan tak nahlas a schuti, až sa Lung prekvapene obzrel.

„To tvoje koboldie dievča je smiešne,“ prskal Bur-bur-čan. „Fakt.“

„To smiešne koboldie dievča ti hneď odhryzne dva z tých tvojich dvadsiatich prstov!“ urazila sa Síranka.

Bur-bur-čan sa doširoka usmial a otočil sa k nej. „Nijaká huba nerastie na kameňoch,“ vysvetľoval. „Táto rastie na dreve, pestujeme ju. V našich jaskyniach. Vy to nerobíte?“

„Nie,“ odvrkla Síranka. „Načo!“

Nahnevane buchla dubidaja do chrbta.

„Prestaňte sa hádať, Síranka!“ zakričal na ňu Lung. „Musím rozmýšľať.“

Síranka sa urazene schúlila a obhrýzala hubu. „Rozmýšľať!“ šomrala. „O čom asi, prosím vás! Čo urobí, keď nás ten netvor dohoní? Čo tu už narozmýšľa! Bude sa s ním biť? Pehe!“ Nespokojne si odpľula do hĺbky.

„Prečo by bojoval?“ nahol sa Ben cez jej plece.

„Ach, zabudni na to,“ zamumlala Síranka. „Iba som nahlas premýšľala.“ Zachmúrene hľadela na čoraz bližšie kopce.

Ben stiahol Mušinohovi čiapočku z palca rukavice na uši a tesnejšie ho zavinul do lamej kožušiny. Čím vyššie Lung letel, tým bolo chladnejšie. Ben bol mníchom veľmi vďačný za teplé oblečenie, čo mu dali. Rád by sa tešil, že sú tak blízko cieľa, ale myšlienka na Hrôzoslava sa neodbytne vracala.

Odrazu pocítil čosi na pleci. Vyľakane sa otočil a ledva stihol zdrapiť Lolu Šedochvostovú za dlhý chvost. „Héj, čo ty tu robíš, Lola?“

„Prepánajána, čo ma chceš zhodiť dolu?“ drkotala zubami potkanica. „V mojom lietadle je hrozná zima. Kúrenie funguje len počas letu. Nenašlo by sa pre mňa miestečko v tvojom plecniaku?“

„Ale jasné.“ Ben strčil uzimenú potkanicu medzi svoje veci. „A čo s tvojím lietadlom?“

„Pevne som ho uviazala Lungovi na chvost,“ vysvetlila Lola. Uľahčene si vydýchla a zaliezla dovnútra, takže jej z plecniaka trčali iba uši a špicatá papuľa.

„Mám letieť ešte vyššie, Bur-bur-čan?“ zvolal Lung do vetra, čo im čoraz silnejšie fičal okolo hláv.

„Áno!“ zakričal mu Bur-bur-čan späť. „Priesmyk, cez ktorý sa musíme dostať, leží ešte o kus vyššie. Iná cesta do údolia nevedie!“

Ako Lung stúpal, Ben si uvedomil, že v ušiach mu pulzuje tep vlastného srdca a v tej tme sa mu zdalo, akoby mu spánky zvierali čierne päste. Dýchalo sa mu čoraz ťažšie. Síranka sa zvinula do klbka ako mačiatko. Iba Bur-bur-čan sedel vzpriamene a spokojne. Bol tu doma, na výšky bol zvyknutý. Narodil sa v horách, ktoré ľudia nazývajú strecha sveta.

Biele štíty boli tak blízko, až sa Benovi zdalo, že by mohol vystrieť ruku a dotknúť sa snehu na svahoch. Lung mieril k priesmyku medzi dvomi najšpicatejšími končiarmi. Čierne skaly splývali s nočnou tmou. Kamenné veže ľstivo trčali do vzduchu a krížili drakovi cestu. Keď bol Lung presne uprostred medzi oboma kopcami, ako hladný vlk sa naňho vrhol vietor. Zavýjajúc sa oprel drakovi do krídel a ako list ho hnal na skaly.

„Pozor!“ skríkol Bur-bur-čan, no vtom sa Lung vzchopil. Zo všetkých síl sa vetru vzoprel a vyslobodil sa z jeho neviditeľných pazúrov. Okolo nich vírili snehové vločky, sadali na draka aj na hlavy a plecia jazdcov. Ben drkotal zubami.

„Dokážeme to!“ vykríkol Bur-bur-čan. „Vidíte? Tam pred nami je najvyšší bod!“

Lung prefičal ponad to miesto, zavýjajúci vietor nechal konečne za sebou a vletel do údolia drakov.

Medzi horami ležalo jazero, okrúhle ako mesiac. Na brehoch rástli Zubejdine modré kvety. Žiarili do tmy a údolie vyzeralo, akoby doň popadali hviezdy z oblohy.

„Kozák osikový a hrabový!“ zvolala Síranka.

„Toto jazero voláme Oko mesiaca!“ vysvetlil im Bur-bur-čan, zatiaľ čo Lung mieril nadol k trblietavej vode.

„Prelet' na druhú stranu! Tam, kde...“

„Nie! Neleť ponad jazero!“ vykríkol prenikavo Mušinoha.

Vyliezol z lamej kožušiny a osopil sa na Bur-bur-čana. „Ty tupá chlpatá hlava! Jediným slovom si nespomenul, že je tu jazero!“

„Takže tupá chlpatá hlava?“ zvrtol sa urazený Bur-bur-čan, no homunkulus si ho nevšímal.

„Leť vyššie, Lung!“ zaškriekal a trhol popruhom. „To jazero je brána! Otvorená brána!“

Lung pochopil. Mocnými údermi krídel sa vzniesol do výšky a zamieril k protiľahlému brehu. Ustarostené sa pozrel dolu, ale nič sa tam nehýbalo. Iba snehové vločky mizli v čiernych vlnách. Drak s prudkým nárazom pristál na skalnom výbežku stovky metrov nad svetielkujúcimi kvetmi. Roztrasený zložil strieborné krídla.

„Ja nič nevidím, Lung,“ šepla Síranka a napäto upierala zrak do tmy. „Vôbec nič.“

Nahnevane sa obrátila k Mušinohovi, ktorý sa chúlil Benovi na kolenách. „Z toho krpca nám preskočí. Ako by sa sem jeho bývalý pán tak rýchlo dostal, čo?“

„Daj mu pokoj,“ odbil ju Ben. „Nevidíš, že je celý premrznutý?“

Skrehnutými prstami, ktoré nezahriali ani rukavice od mníchov, siahol Ben po termoske s čajom a opatrne dal Mušinohovi napiť. Potom sa napil aj on. Od čudesnej chuti sa mu takmer zdvihol žalúdok, ale vnútornosťami sa začalo šíriť príjemné teplo.

Lung iba stál a nemohol odtrhnúť pohľad od jazernej hladiny.

„Určite máme náskok!“ zašepkala Síranka. „Netvor predsa nevie lietať.“

„Mali by sme, no iba vtedy, keby tu nebola voda, ty hlupaňa so špicatými ušami!“ hneval sa Mušinoha. Po čaji sa už toľko netriasol. „Tamto dolu, to azda nie je voda? Hovorím vám – možno je už tu a pozoruje nás.“

Všetci vyľakane zmĺkli.

„V tom prípade máme problém.“ zavrčal Bur-bur-čan. „Ak Zlatý špehuje, asi by som vám nemal ukazovať vchod do dračej jaskyne, nie?“

„Nie veru!“ zavrtel Lung hlavou. „Aj tak sa toho už dozvedel viac ako treba. Do jaskyne môžeme vojsť až potom, keď si budeme istí, že tu Hrôzoslav ešte nie je.“

Ustarostené sa pozrel dolu na jazero. „Vari sme ho sem naozaj priviedli?“ zahundral.

Údolie bolo v skutočnosti ešte krajšie, ako si ho Lung vysníval. Drak preletel zrakom po vrcholcoch Lemu nebies, zahľadel sa dolu na záplavu modrých kvetín, pokrytých mesačnou rosou a vdychoval ich vôňu, ktorá stúpala až k nemu. Zatvoril oči – a pocítil prítomnosť iných drakov. Tak zreteľne ako vôňu kvetín. Tak jasne ako studený nočný vzduch.

Lung otvoril oči, odrazu mu stmavli od hnevu. Z hrdla sa mu dralo vrčanie. Preľaknutí priatelia sa k nemu otočili.

„Zaletím nadol,“ navrhol drak. „Sám. Ak je Hrôzoslav tam, určite sa ukáže.“

„To je nezmysel!“ zľakla sa Síranka. „Čo táraš? Keby aj vyliezol von, chceš s ním bojovať? Prehltne ťa ako malinu a my tu zostaneme až do smrti trčať medzi skalami, kde nerastie jediná huba. Nato sme preleteli pol sveta? Nie! Ak tam niekto pôjde, tak to bude jeden z nás, koho si nevšimne!“

„Má pravdu, Lung,“ pridal sa k nej Ben. „Niekto z nás musí

zistiť, či tam dolu naozaj číha Hrôzoslav. Ak tam je, musí ho odlákať, aby ste vy dvaja s Bur-bur-čanom nepozorovane prekĺzli k dračej jaskyni.“

„Presne tak!“ Lola Šedochvostová vyskočila z Benovho plecniaka, hupsla mu na kolená a rozpažila krátke labky. „Hlásim sa dobrovoľne! Vec cti! Nijaký problém! Ideálna úloha pre mňa!“

„Pchá!“ Síranka opovržlivo štuchla potkanicu do hrude. „Zas nám budeš tvrdiť, že tam nie je, ako minule!“

Potkanica na ňu zlostne fľochla.

„Každý robí chyby, chlpaňa,“ vyprskla. „Tentoraz vezmem so sebou aj hominkisa. Určite pozná všetky triky svojho bývalého pána, nie?“

Mušinoha preglgol. „Mňa? V tom lietadle? Ale...“

„To je dobrý nápad, Mušinoha!“ súhlasil Ben. „Obaja ste takí malí, že si vás určite nevšimne.“

Mušinoha sa zachvel od hrôzy.

„A čo keď zistíme, že tam je?“ spýtal sa roztraseným hláskom. „Čo, keď tam dolu naozaj je? Kto ho odláka?“

„To nebude problém, homulis!“ ubezpečila ho Lola a blysla očami. „Ak ho nájdeme, dám vám znamenie – urobím looping. Potom ho odlákame preč a Lung čo najrýchlejšie poletí k jaskyni a zmizne v nej.“

„Odlákame?“ zopakoval Mušinoha slabým hláskom. „A už vieš ako?“

„Len vyčkaj!“ Lola ho tak mocne tľapla po pleci, že sa takmer skotúľal Lungovi z chrbta. „Budeš vyvaľovať oči. V lietaní sa vyznám!“

„To ma upokojilo!“ zahundral Mušinoha. „Ale mám ešte jednu otázku – čo je to looping?“

„Kotrmelec vo vzduchu,“ vysvetlila mu Lola. „Tu dolu pod pupkom to nádherne zašteklí. Absolútne neopísateľné!“

„Skutočne?“ Mušinoha si nervózne pošúchal nos.

„To nie je zlý plán,“ uznal Bur-bur-čan. „Mohlo by to vyjsť.“

„Ja teda neviem,“ zahundrala Síranka. „Nepáči sa mi, že všetko necháme na tých dvoch krpcov.“

„Chceš tam radšej letieť sama, chlpaňa?“ spýtala sa Lola a zdrapia Mušinohu za ruku. „Poďme na to, hominklus! Konečne budeme trochu užitoční.“ Obrátila sa k Lungovi. „Celkom praktické, mať poruke pár takých drobcov, nie?“

Lung prikývol. „Veľmi praktické,“ súhlasil. „Myslím, že svet raz bude patriť malým.“

„Nenamietala by som,“ odvetila Lola.

Nato s Mušinohom v závese preliezla cez Bena Lungovi na chrbát a tiahla homunkula za sebou k lietadlu. Uvoľnili tenké reťaze, Lola odsunula kokpit a obaja vliezli dnu.

Mušinoha sa naposledy pozrel na Bena a rozpačito sa usmial. Ben mu zamával. Lola Šedochvostová nahodila motor. Bzučanie sa rozľahlo tmou ako cvrlikanie svrčkov a malé lietadlo s dvoma pasažiermi zamierilo k Oku mesiaca.

Oko mesiaca

„Poriadne veľké jazero!“ zakričala Lola do hluku motora.

„Áno,“ šepol Mušinoha. „Ako more.“ Homunkulus hľadel von oknom a načúval, ako mu drkocú zuby. Motor mu dunel v ušiach a kolená narážali o seba. Lietať v takomto kuse plechu! Hrozné! Od prázdnoty ich delí iba kus kovu a pradúci stroj. Túžil byť späť na Lungovom širokom chrbte, v Benovom teplom náručí alebo v plecniaku, hocikde, len nie v tomto pekelnom stroji.

„Héj, podaj hlásenie, hymnoklus! Vidíš niečo podozrivé?“ zakričala potkanica.

Mušinoha opäť preglgol, ale strach sa zhltnúť nedá. „Nie,“ odvetil rozochveným hlasom. „Len samé hviezdy.“

Zrkadlili sa vo vode pod nimi ako malé svetlušky.

„Leť bližšie k brehu,“ zakričal Mušinoha potkanici. „Tam sa najradšej schováva. Zahrabe sa do bahna.“

Lola obrátila lietadlo a širokým oblúkom sa vracala k brehu. Mušinohov žalúdok urobil salto.

Jazero ležalo pod nimi ako zrkadlo z čierneho skla. Lietadlo letelo s bzukotom nad vodou. Všade bola tma, iba kvety na brehoch žiarili tajomnou modrou farbou.

Mušinoha sa obzrel cez plece k miestu, kde pristál Lung. Draka však nebolo vidieť. Asi sa schoval a niekde v skalnej štrbine čakal na ich znamenie. Mušinoha sa znovu zahľadel na vodu. Odrazu, akoby úplne bez príčiny, pocítil v hrudi podivné chvenie.

,Je tu!“ vykríkol zdesene.

„Kde?“ Lola pevnejšie chytila riadenie a napäto sa zahľadela do tmy, ale nezbadala nič podozrivé.

„To neviem,“ kričal Mušinoha. „Ale cítim ho. Celkom jasne.“

„Na tom môže niečo byť,“ pripustila Lola a pritisla sa nosom o sklo na kokpite. „Tam vpredu sa podozrivo čerí voda! Akoby tam dopadol velikánsky kameň.“ Letela pomalšie. „Vypnem svetlá,“ zašepkala. „Pozrieme sa na to zblízka.“

Mušinohovi znovu začali nadskakovať kolená. Pri pomyslení, že by mal zase uvidieť svojho bývalého pána, mu tuhla krv v žilách. Lola sa hadovitým pohybom blížila k podozrivému miestu. Svetlá nepotrebovala. Jej oči, tak ako Mušinohove, videli rovnako dobre aj potme, stačilo jej svetlo hviezd.

Na mieste, kde sa čerila voda a vlny nepokojne narážali o breh, boli kvety polámané, akoby si niekto cez ne razil cestu. Určite to bol niekto malý. Napríklad trpaslík.

„Tam!“ Mušinoha vyskočil zo sedačky a narazil hlavou o strop lietadla. „Tam vpredu uteká Kremenec.“

Lola zamierila k brehu. Medzi svetielkujúcimi kvetmi stál preľaknutý trpaslík a hľadel na vrčiace čosi, čo letelo rovno k nemu. Dlho však nerozmýšľal, zvrtol sa a bleskovo sa rozbehol nazad k vode.

Lola strhla lietadlo tým smerom.

Na brehu jazera ho dohonila. Kremenec bežal na krátkych nožičkách tak rýchlo, ako vládal.

„Chyť ho, humuskus!“ vykríkla Lola.

Odsunula kryt kokpitu a letela tak nízko, že sa lietadlo kolesami dotýkalo kvetov. Mušinoha pozbieral všetku odvahu, vyklonil sa z letúňa, vystrel ruky a chcel schmatnúť Kremenca za golier. Vtom vyšplechla na breh spenená voda z jazera. Z vĺn sa vynorila obrovská papuľa a chňapla po bežiacom trpaslíkovi.

Ham – a bol preč.

Lola trhnutím obrátila lietadlo a Mušinoha dopadol na sedačku.

„Zožral ho!“ vykríkla potkanica neveriacky. Jednoducho ho zožral!“

„Preč!“ bľabotal Mušinoha. „Poďme preč! Rýýýchlo!“

„To sa ľahšie povie, ako urobí,“ vykríkla Lola a zúfalo bojovala s riadením.

Malým lietadlom hádzalo na všetky strany. Akosi sa nevedelo dostať z dosahu Hrôzoslavových blýskavých zubov, ktoré naň znovu a znovu dorážali. Hnaný hnevom liezol von z vody, aby chytil tú malú bzučiacu vecičku.

Vyčerpaný Mušinoha vykukoval zo zadného okna. Čo je s Lungom? Odletel?

„Neurobila si looping!“ zanariekal. „To malo byť znamenie!“

„Toho netvora dolu snáď vidí každý!“ zrevala Lola. „Určite si ho všimnú aj bez nášho blbého znamenia!“

Motor lietadla zakašľal a začal vynechávať.

Mušinoha sa triasol na celom tele a stále znovu vykúkal zo zadného okna. Konečne uvidel, ako sa na pozadí čiernych kopcov zablyslo niečo strieborné.

„Leť!“ vykríkol, akoby ho mohol drak počuť. „Leť, kým ťa nezbadá.“

A Lung letel. Roztiahol krídla a rútil sa k jazeru.

„Nie!“ kričal preľaknutý Mušinoha. „Lola, Lola! Lung letí sem!

„Dopekla!“ hnevala sa potkanica a strhla lietadlo nabok z dosahu Hrôzoslavovej laby. „Asi si myslí, že potrebujeme pomoc! Drž sa, Mušinoha!“

Lola zdvihla lietadlo • nosom do výšky a urobila looping priamo nad Hrôzoslavovou rozďavenou papuľou. Začala stúpať hore, urobila ďalší a ešte jeden, až Mušinoha cítil žalúdok niekde v krku. Homunkulus zízal dolu do vody, kde vyvádzal jeho bývalý pán. Potom sa pozrel dozadu a uvidel, ako Lung nehybne visí vo vzduchu.

„Leť, prosím ťa, leť k jaskyni!“ šepkal Mušinoha, hoci mu od strachu z Hrôzoslava išlo puknúť srdce a rev tej obludy mu trhal uši.

„Čo je? Obracia sa?“ kričala Lola a odvážne vytáčala špirálu smrti okolo Hrôzoslavovho krku.

Lung sa otočil, vyrazil vpred ako šíp a letel preč, kým zlatého draka zaujímalo len malé lietadlo, tá hlúpa vecička, ktorá ho tak nehanebne provokovala a robila si z neho posmech.

„Letí,“ vykríkol Mušinoha, až mu od radosti preskakoval hlas. „Letí späť k horám!“

„Výborne,“ zvolala spokojne Lola, pridala plyn a prefičala Hrôzoslavovi pomedzi nohy. Ten sa oboma labami zahnal po lietadle, ale ťažký pancier ho zabrzdil a prskajúc čľupol do vody.

Mušinoha hľadel za Lungom, ktorý stúpal čoraz vyššie, až pristál na zasneženom svahu a zrazu z ničoho nič zmizol. Bol preč, akoby ho niekto vygumoval.

„Podarilo sa!“ vykríkol homunkulus. „Lung je preč, je v jaskyni.“ Vydýchol si a klesol do sedačky. „Môžeš to obrátiť!“

„Obrátiť?“ zvolala Lola. „Teraz, keď sa tak dobre zabávam? Nie veru, až teraz to naozaj prepukne!“ Širokým oblúkom nasmerovala lietadlo Hrôzoslavovi rovno medzi rohy.

„Čo robíš?“ vykríkol zdesený Mušinoha.

Hrôzoslav prekvapene zodvihol hlavu, prižmúril oči a sledoval bzučiacu hračku, ktorá letela priamo naňho ako rozzúrený sršeň.

„Ešte jednu rundu!“ zvrieskla Lola. „Plnou parou vpréééééd!“

O vlas minula Hrôzoslavove opancierované čelo a prefičala okolo neho takou rýchlosťou, že Mušinoha spadol medzi sedadlá a rukami si zakryl tvár.

,Juhúúúúú!“ výskala potkanica a znovu obletela Hrôzoslavove rohy. „To je iné ako premeriavať kopce! Juchuchú!“

Zlatý drak vyprskol a obrátil sa. Chňapol raz, ešte raz, a znovu, ale zakaždým naprázdno, medzi zubami mu zostal len nočný vzduch.

„Hohó!“ kričala Lola, svišťala do kruhu okolo Hrôzoslava a ten sa obracal vo vode dokola ako tancujúci medveď. „Hohohó! Tvoj bývalý pán je už asi trochu v rokoch, čo, humuskus? Nie je práve najrýchlejší!“ Zamávala cez predné sklo. „Dovidenia! Lež si ďalej v blate, kým nezhrdzavieš, ty hlúpa hlava!“

Potom nasmerovala lietadlo hore a strmo stúpala k oblohe, až Mušinoha nevedel, kde má nohy a kde nos.

„Tarí, tará, dubidú!“ Potkanica uznanlivo potľapkala lietadlo po prístrojovej doske. „Dobre si to zvládlo, dievča. Ba povedala by som, že vynikajúco!“

Hrôzoslav ich odprevádzal takým zúrivým revom, že si Mušinoha zakryl uši. Lietadlo však bolo dávno z jeho dosahu.

„Tak čo ty na to, hymnuskuskus?“ oslovila Lola homunkula a veselo bubnovala po kormidle. „Zaslúžili sme si raňajky?“

„To teda áno,“ zahundral Mušinoha. Obzrel sa dozadu na svojho bývalého pána, ktorý ich sledoval červenými očami, akoby sa ich pohľadom pokúšal stiahnuť z oblohy. Ktovie, či spoznal Mušinohu, keď sa homunkulus vyklonil za Kremencom, aby ho chytil?

Schúlil sa do seba. „Už ho nechcem nikdy v živote vidieť!“ zašepkal a zaťal päste. „Nikdy viac!“

Aj keby stokrát preletel popri Hrôzoslavovej papuli, dvestokrát unikol jeho zubom, tristokrát mu napľul na hlavu, stále sa ho bude báť. Stále.

„Pristanem tam, kde predtým,“ oznámila mu Lola. „Súhlasíš?“

„Dobre,“ zašomral Mušinoha a zhlboka si vzdychol. „Ale čo potom? Ako nájdeme ostatných?“

„Ach,“ zaškerila sa Lola a urobila niekoľko obrátok. „Určite sa po nás vrátia. Teraz si doprajeme dobré raňajky.“ Spokojne si prešla labkami po ušiach. „Myslím, že máme za sebou aspoň týždňovú prácu, no nie, humuskus?“

Mušinoha prikývol.

Hrôzoslav sa dolu v jazere opäť ponoril do vody a zmizol, akoby to všetko bol iba zlý sen.

 Dračia jaskyňa

Lung stál v snehu a hľadel dolu na jazero. Ležalo hlboko pod ním, ale Lungove dračie oči jasne videli, ako sa Hrôzoslav potáca vo vode a zaháňa sa na drobnú vecičku, čo mu bzučí okolo uší a robí si z neho blázna.

 „Poď,“ vyzval ho Bur-bur-čan a zliezol mu z chrbta. „Znamenie si videl. Lola si poradí a my to musíme stihnúť, kým sa netvor nepozrie naším smerom.“

Dubidaj sa náhlivo brodil snehom. Ben a Síranka kráčali za ním k zasneženej skalnej stene, ktorá sa týčila kolmo do výšky. Pri nej Bur-bur-čan zastal.

Lung sa naňho pozrel s otázkou v očiach. „A teraz?“

Bur-bur-čan sa zachichotal. „Hovoril som vám to. Vrazíte do toho nosom a neuvidíte to.“ Položil chlpatý prst do jamky na skale, kam ledva dočiahol. „Vidíš tú priehlbinu? Zapri sa do nej plecom a zatlač.“

Lung ho poslúchol. Sotva sa oprel o studený kameň, skala odskočila a pred ním sa otvoril čierny tunel. Drak opatrne strčil dnu hlavu.

„Rýchlo dnu!“ Bur-bur-čan súril Bena a Síranku do tmy.

Lung sa naposledy obzrel dolu na jazero, kde Lola Šedochvostová ešte stále rozčuľovala Hrôzoslava, zvrtol sa a zmizol v tuneli.

Privítala ho dôverne známa vôňa, ktorá nevtieravo visela v chladnom vzduchu. Ako postupovali ďalej dovnútra hory, vzduch bol krok za krokom teplejší. Tá ostrá vôňa, čerstvá ako vzduch nad oblakmi, bola vôňa drakov. Zrazu mal pocit, že sa vrátil domov.

Tunel viedol do hĺbky. Raz sa stáčal doľava, potom zas doprava. Niekoľko ráz z neho odbočovali užšie chodby, vysoké akurát pre koboldov. Niektoré lákavo voňali hubami. Síranke škvŕkalo v žalúdku, ale statočne kráčala ďalej.

„Veď tu vôbec nie je tma,“ poznamenal Ben, keď už boli hlboko vo vnútri hory. „Ako je to možné?“

„Mesačný kameň,“ vysvetlil mu Bur-bur-čan. „Steny sú z mesačného kameňa. Ten nasáva svetlo ako špongia. Stačí, keď z času na čas vpustíš dnu mesačné svetlo alebo preženieš cez tunel dračí oheň, a vystačí to na celé roky. Ale je tu oveľa väčšia tma, ako keď som tu bol naposledy.“ Pozrel hore na svetielkujúce steny a mykol plecami. „Pravdepodobne sa boja pustiť dnu mesačné svetlo... kvôli zlatému drakovi. Som zvedavý, čo povedia na to, že práve pláva dolu v jazere.“

„Budú sa hnevať,“ zahundrala Síranka a nervózne sa potiahla za ucho. „Hrozne. Možno ani nebudú chcieť počuť, prečo sme prišli.“

„Proti ľuďom sa nemôžeme postaviť,“ povedal Lung. „Zaženieme ich sto a príde ďalších tisíc. Ale s Hrôzoslavom by sme si mohli poradiť.“

„Čože?“ Rozčúlená Síranka mu zastala cestu. „Zase začínaš? Čo tu táraš o bojovaní! Vydali sme sa na cestu, aby sme našli miesto, kde by sme mohli pokojne žiť! A ty chceš s tým netvorom bojovať! Pehe!“

,Je dosť ťažkopádny,“ ozval sa Bur-bur-čan za ňou. „Kvôli pancieru rýchlo stráca dych. A zdá sa, že nie je ani veľmi bystrý. Potkanica ho bez problémov vodila za nos...“

„Nezmysel!“ nahnevane odsekla Síranka. „Nezmysel. Nezmysel, nezmysel! Je dvadsaťkrát väčší ako Lung!“

„Väčší!“ mykol Bur-bur-čan plecom. „No a čo?“

„Nerozčuľuj sa, Síranka,“ tíšil ju Lung a jemne ju odstrčil nabok. „Poďme ďalej.“

„Dobre!“ zamraučala zlostne Síranka. „Ale prestaň rozprávať o boji, áno?“

Mlčky kráčali ďalej. Tunel ich ešte hodnú chvíľu viedol do hĺbky, potom zrazu prudko zahol za roh a pred nimi sa otvorila obrovská jaskyňa. Strop sa matne ligotal tisíckami mesačných kameňov. Z tmy viseli kvaple ako zamrznutá pena. Iné zase rástli zo zeme v ústrety stropu.

Žasnúci Ben urobil zopár krokov. Podobné miesto ešte nikdy v živote nevidel. Vyzeralo to, akoby kamene vovnútri hory ožili. Mal pocit, že stojí medzi čudesnými neznámymi pahorkami, rastlinami a stromami, a všetko vôkol sa striebristo ligotalo.

„No?“ prehovorila Síranka za ním. „A kde sú ostatní draci?“

„Stavme sa, že sa niekam schovali,“ tipoval Bur-bur-čan.

Lung váhavo vkročil do jaskyne. Síranka bežala za ním. Bur-bur-čan a Ben išli pomaly za nimi. Uprostred jaskyne medzi zubatými kamennými kopčekmi Lung zastal. „Kde ste?“ zakričal.

Namiesto odpovede sa mu ozvenou vrátil iba vlastný hlas.

„Héj... haló...“ zvolala Síranka. „Preleteli sme pol sveta, tak by ste mohli vystrčiť aspoň konček nosa a privítať nás.“ Ale nikto jej neodpovedal.

Iba celkom vzadu v najužšej časti jaskyne sa medzi kvapľovými stĺpmi ozval tichý šuchot.

Síranka nastražila uši. „Počul si?“ šepla Lungovi.

Lung prikývol.

,Je tu tma,“ povedal. „Urobím viac svetla.“ Natiahol dlhý krk a vychrlil oheň. Plameň so sykotom preletel po kameňoch, jazyky oblizli tmavé steny až nahor a modro zaplápolali ku stropu. Celá dračia jaskyňa zažiarila tak jasne, že Ben musel na chvíľu zavrieť oči. Mesačné kamene na strope svietili. Steny sa meňavo trblietali a po špičkách kvapľov poskakovali praskajúce plamienky dračieho ohňa.

„Áno!“ vykríkol Bur-bur-čan a zdvihol ruky. „Áno, presne takto to má vyzerať.“

Lung zavrel papuľu a rozhliadol sa na všetky strany.

„Lung,“ zašepkal Ben a položil mu ruku na šupiny. „Tam vzadu niekto je. Vidíš tie oči?“

„Viem,“ odvetil drak potichu. „Sú tam po celý čas. Počkáme.“

Odmlčal sa. Oheň, čo vychrlil, pukotal a horel medzi kameňmi. Odrazu z úžiny medzi kvapľami na konci jaskyne vyšiel pomaly drak. Bol o čosi menší ako Lung, mal tenšie nohy, ale šupiny sa mu ligotali tým istým strieborným leskom.

„To je dračica,“ pošepkala Síranka Benovi. „Poznať to podľa rohov. Sú rovné, nie ohnuté, ako má Lung.“

Ben kývol.

Dračica vtiahla nosom vzduch a váhavo zamierila k Lungovi. Chvíľu stáli mlčky proti sebe.

„Nie si zlatý,“ prehovorila napokon zastretým hlasom.

Lung zavrtel hlavou. „Nie,“ odvetil, „som ako ty.“

„Nebola som si istá,“ vysvetľovala zdráhavo dračica. „Zlatého som nikdy na vlastné oči nevidela, ale počula som o ňom strašné veci. Vraj je veľmi prefíkaný... a niekedy sú s ním aj rôzne malé bytosti.“ Zvedavo sa pozrela na Síranku a na Bur-bur-čana.

„Toto je koboldka a toto dubidaj,“ vysvetľoval Lung. „Určite si už o nich počula.“

Dračica zvraštila čelo. „Hovorí sa, že nás zradili, keď sme ich najviac potrebovali.“ 
„Čože?“ vykríkol pobúrený Bur-bur-čan. „My...“

Lung sa naňho pozrel a zavrtel hlavou. „Nerozčuľuj sa,“ poradil mu, „na to bude dosť času neskôr.“

„Kde sú ostatní?“ spýtal sa Ben, ktorý sa doteraz skrýval za Lungom.

Prekvapená dračica cúvla. „Dračí jazdec,“ zašepkala. „Dračí jazdec sa vrátil!“

Ben v rozpakoch sklonil hlavu.

„Ostatní?“ Dračica sa k nemu zohla, až sa špičkou papule takmer dotýkala Benovho nosa. „Všetci sú tu, obzri sa.“

Zarazený Ben sa rozhliadal na všetky strany. „Kde?“

„Tam,“ ukázala dračica hlavou zaňho.

Síranka zahvízdala. „Naozaj,“ šepla, „má pravdu, sú tu.“

Vyškriabala sa na jeden zo zubatých kopcov, čo sa týčili okolo nich, a nemo pohladkala šupinatú skalu. Lung aj ostatní na ňu hľadeli, neveriac vlastným očiam.

Ben vystrel ruku a dotýkal sa kamenných dračích chvostov a ohnutých krkov zo sivej skaly. Dračica k nemu podišla.

„Bolo nás dvadsaťtri,“ povedala mu. „Zostala som iba ja. Hovorili mi ľahkomyseľná Mája, Mája závislá od mesiaca.“ Zamyslene pokyvovala hlavou.

Lung sa k nej obrátil. „Čo sa prihodilo?“

„Prestali chodiť von,“ rozprávala Mája potichu. „Prestali lietať v mesačnom svetle. Pomaličky sa menili. Varovala som ich. Ak zabudnete na mesiac, povedala som, bude to pre vás nebezpečnejšie ako zlatý drak. Nepočúvali ma. Boli čoraz unavenejší, pomalší, stále mrzutí. Vysmievali sa mi, keď som vykĺzla von do mesačného svetla alebo keď som za splnu letela dolu k jazeru. Stále omieľali ten starý príbeh o zlatom drakovi, ktorý nás všetkých zničí, keď sa pred ním neschováme. Dávaj si pozor, striehne tam vonku, hovorili mi zakaždým, keď som si chcela zalietať, čaká na nás. Ale nikdy tam nebol. Poznám aj iný príbeh, hovorievala som im, pamätáte sa, o dračom jazdcovi, ktorý sa má vrátiť v deň, keď striebro bude mať väčšiu cenu ako zlato. Spolu s nami premôže zlatého draka. Iba vrteli hlavami a tvrdili, že dračí jazdec je mŕtvy a nikdy sa nevráti..“ Pozrela sa na Bena. „Mala som pravdu. Dračí jazdec sa vrátil.“

„Možno,“ pripustil Lung a prezeral si skamenených drakov. „Vrátil sa však aj niekto iný – je tu aj Hrôzoslav, zlatý drak.“

„Sledoval nás sem,“ dodala Síranka. ,Je dolu pri jazere.“

Mája na nich zhrozene pozrela. „Zlatý drak?“ spýtala sa nechápavo. „Takže on naozaj existuje? A je tu?“

„Často sem chodieval,“ ozval sa Bur-bur-čan, „ale nikdy nenašiel vchod do jaskyne. Nenájde ho ani teraz.“

Lung kývol hlavou. „To nemení nič na skutočnosti, že sme ho sem priviedli my. Mrzí ma to.“ Zvesil hlavu. „Bol som taký nedočkavý, tak veľmi som túžil nájsť toto miesto, že som Hrôzoslava priviedol priamo pred váš prah. Ale už sa pred ním nebudem skrývať. Budem...“

„Čo?“ spýtala sa Mája a šupinami jej prebehlo chvenie.

„Budem s ním bojovať,“ vyhlásil Lung. „Chcem ho zahnať preč, vyhnať ho navždy. Už ma nebaví schovávať sa.“

Ben a škriatkovia sa naňho zdesene pozreli.

„Chceš s ním bojovať?“ Mája hľadela na Lunga. „To som si vždy želala. Stokrát, tisíckrát. Keď mi ostatní rozprávali, ako ich naháňal. Požierač drakov, chránený zlatým pancierom, vyzbrojený tisíckou hladných zubov. Je naozaj taký hrozný, ako hovoria?“

„Nepreháňali,“ zavrčala Síranka.

Lung prikývol. „Je. Ale aj tak s ním budem bojovať.“

„Áno,“ prikývla Mája. Zmĺkla a rozhliadla sa po jaskyni, ktorá bola znovu jasne osvetlená. „Pomôžem ti,“ vyhlásila. „Spolu sa nám to možno podarí. To som hovorievala aj ostatným: Spolu sme silnejší ako on. Ale hrozne sa báli.“ Smutne zavrtela hlavou. „Pozrite sa, čo dokáže strach,“ ukázala hlavou na kamenných drakov. „Ako sa tu nehybne, bez života hrbia. Nechcem takto skončiť. Vieš, čo si myslím?“ pristúpila k Lungovi. „Že ste ho sem museli prilákať. Mal sem prísť. A my dvaja ho premôžeme. Tak, ako sa rozpráva v starých príbehoch: Keď sa vráti dračí jazdec, striebro bude cennejšie ako zlato.“

„Aha, takže vy dvaja!“ Síranka urazene krčila nosom. „Nemyslíte, že by sa vám v tom boji zišlo trochu pomoci?“

„Ani so mnou nerátali,“ pripomenul Ben.

„Potrebujeme každú pomoc,“ prisvedčil Lung a štuchol Síranku do chlpatého brucha.

„Dobre, takže sme piati. Nie...“ Síranka si sadla na skamenený dračí chvost. „Siedmi! Ešte je tu aj Mušinoha s potkanicou.“

„Mušinoha a Lola!“ vykríkol zdesene Lung. „Veď tí dvaja sú ešte niekde vonku!“

„Plesňovka klinčekovitá!“ Bur-bur-čan vyskočil na rovné nohy. „Určite čakajú tam, kde ste pôvodne pristáli. Vedie tam hubový tunel. Poď, Síranka, ideme po nich!“

„Počkaj, musím sa zbaviť týchto ľudských handier!“ Síranka strhla zo seba šaty, čo jej dali mnísi, a obaja škriatkovia sa rozbehli preč.

Ben zostal v jaskyni s drakmi.

„Potkanica a Mušinoha?“ zvedavo sa ozvala Mája.

Lung prisvedčil. „Ani jeden nie je väčší ako tvoje ucho, ale sú veľmi odvážni.“

Chvíľu mlčky stáli a pozorovali skamenených drakov.

„Nedali by sa oživiť?“ spýtal sa Ben. Maja pokrútila hlavou. „Ako sem chceš dostať mesiac?“

„Možno by im pomohla mesačná rosa!“ Ben sa s otázkou v očiach pozrel na Lunga.

„Mesačná rosa?“ zopakovala Maja.

„Áno. Poznáš ju,“ vysvetľoval jej Lung. „Za mesačných nocí sa zráža na modrých kvetoch, čo rastú dolu pri jazere. Ak ju zlížeš z listov, môžeš lietať aj cez deň. Nevedela si to?“

Maja pokrútila hlavou.

„Zabudnite na to,“ pokračoval Ben. „Ako nazbierame rosu, keď v jazere trčí Hrôzoslav?“

„Mám ešte niekoľko kvapiek,“ pripomenul mu Lung, „no tie asi nepostačia. A ktovie, či ich ešte nebudeme potrebovať.“

„To je pravda!“ súhlasil Ben a sklamane pohladil kamenné dračie šupiny.

 Nie

„Nie, nevyleziem!“ vzoprel sa Kremenec. Sedel v pánovom bruchu na zlatej skrinke, v ktorej bolo zatvorené Hrôzoslavovo srdce, a namrzene zízal do žalúdka zlatého draka. Zo žalúdočných štiav stúpali zapáchajúce výpary a dráždili mu nos.

„Poď von, leštič panciera!“ dunelo k nemu zhora.

„Nie!“ zakričal Kremenec nahor do mohutného pažeráka. „Až keď mi prisľúbite, že ma už nikdy neprehltnete! Už ma to nebaví! Čo ak raz vletím do nesprávnej diery? Čo, ak nabudúce pristanem tam dolu v tej kaši?“

Pri pohľade na kotol, kde to syčalo a bublalo, sa zachvel.

„Netáraj hlúposti!“ doľahol k nemu zhora Hrôzoslavov nahnevaný hlas. „Toho zradcu Mušinohu som tisíckrát prehltol a ani raz sa nedostal do nesprávnej trubice.“

„Iste, iste,“ šomral Kremenec a naprával si klobúk. „Môžeš mi rozprávať... Som celý roztrasený!“ zakričal nahor. „Od stáleho pľačkania vo vode. Chytili ste už toho plechového sršňa? Tu v kaši nepláva.“

„Ušiel mi!“ zavrčal Hrôzoslav. Kremenec cítil, ako sa obrovské telo zachvieva od zlosti. „Pristál niekde vysoko v horách. Tam, kde predtým sedel strieborný drak.“

„Aha.“ Kremenec sa namrzene potiahol za bradu. „A kde je teraz? Ukázal vám, kde je ten dračí úkryt?“

„Nie!“ vyprskol Hrôzoslav. „Zmizol! Vylez už konečne! Musíš sa vyškriabať tam, kde pristál plechový sršeň. Videl si predsa, kto sedel vnútri. Ten zradca s pavúčími nohami! Aaaaaarrrh! Rozpučím ho ako plošticu, ale najprv nás zavedie k svojmu novému pánovi.“

„Naozaj?“ Kremenec bol ešte vždy urazený. „A čo dostanem, keď ho nájdem? Buď jeho alebo plechového sršňa?“ Siahol pod košeľu a nahmatal obrúčku od Barnabáša Wiesengrunda.

„Ty sa odvažuješ pýtať?“ zreval Hrôzoslav. „Poď von, lebo sa budem triasť tak dlho, kým nezletíš do kaše!“

„No dobre, dobre.“ Kremenec zaochkal, vstal a škriabal sa hore pánovým pažerákom.

„Chápem, prečo to Mušinoha vzdal,“ hundral si do brady. „Veru chápem!“

Lapený

„Zabudli na nás!“ nariekal Mušinoha a nepokojne pobehoval hore-dolu. „Nevďačníci!“

„Ale čo!“ utešovala ho potkanica a čosi miešala v hrnčeku, ktorý stál na malom kempingovom variči.

Slnko pomaly putovalo zamračenou oblohou a medzi horami hustla hmla. Biely závoj postupne skryl všetko – kvety, jazero aj Hrôzoslava. Ak bol ešte tu. Lola ochutnala pokrm, čo bublal v hrnci, oblizla si papuľku a miešala ďalej. „Sadni si konečne, humbumkus! Po stý raz ti opakujem – oni prídu. Najneskôr za súmraku. Naozaj neviem, čo tak vystrájaš. Máme predsa všetko, čo potrebujeme – teplé jedlo aj pitie. Mám dokonca aj spacie vaky. A práve dva.“

„Ale ja si robím starosti,“ nariekal Mušinoha. „Ktovie, akí sú tí ostatní draci. Možno ako tí v starých rozprávkach. Čo keď najradšej žerú malých chlapcov?!“

Potkanica sa zachichotala. „Teda počuj, chlapec si poradí aj sám, ver mi. A keby aj nie, je s ním Lung, a to ani nehovorím o tých chlpatých škriatkoch.“

Mušinoha však ďalej vzdychal a hľadel dolu do hmly.

„Všetci humuskusi sú takí ako ty?“ vyzvedala Lola.

„Čože?“ zahundral Mušinoha a ani sa neobzrel.

„No... takí pesimisti.“ Lola nabrala z hrnca za lyžicu polievky a opatrne si odsrkla. „Fuj,“ uľavila si, „zase som to presolila!“

Odrazu zdvihla špicatý ňufák a zavetrila. Ušami jej mykalo.

Mušinoha ju preľaknuto pozoroval.

„Aj ty budeš jesť?“ spýtala sa Lola podozrivo hlasno. Pritom nenápadne ukazovala labou za seba, kde stálo lietadlo zaistené niekoľkými poriadnymi kameňmi. Za kolesami sa niečo hýbalo.

Mušinoha zatajil dych. Jesť?“ vyjachtal. „Aha... áno... rád.“ Nenápadne urobil krok smerom k lietadlu. „Dobre, tak prinesiem misky,“ oznámila potkanica a vstala.

Odrazu sa skokom vrhla medzi kolesá a schmatla tučnú nohu. Mušinoha jej bežal na pomoc a spoločne vytiahli spod lietadla zmietajúceho sa trpaslíka.

„Kremenec!“ zvolal Mušinoha zhrozene. „Zasa ten trpaslík!“

Kremenec si ho nevšímal. Hrýzol a kopal, mlátil päsťami okolo seba, dobreže Lolu nezhodil z kopca. Trpaslíci kamenári sú mocní, oveľa silnejší ako potkan či bledolíci homunkulus. Ale práve keď sa Kremenec mocným trhnutím vyslobodil z Lolinho zovretia, Mušinoha mu zrazil z hlavy klobúk.

Trpaslík ihneď stíchol. Zažmúril oči, neistým krokom pomaly cúvol ďalej od zrázu a ochkajúc si sadol na zadok. Mušinoha chňapol po klobúku skôr, ako sa stihol skotúľať dolu svahom, a nasadil si ho na hlavu. Spadol mu až na nos, ale necítil sa v ňom zle. Práve naopak. Stal si celkom na kraj svahu, až mu špice topánok trčali do prázdna – a ani náznak po závrate.

„Obdivuhodné,“ zašomral, zvrtol sa a posunul si klobúk dozadu, aby spod neho čosi videl. Hory zrazu vyzerali úplne ináč. Trblietali sa tisícimi farbami. Užasnutý Mušinoha sa obzeral na všetky strany.

„Hej, humuskus, pomôž mi trochu, dobre?“ Lola vytiahla spod kombinézy dlhý povraz. „Musíme trpaslíka spútať. Chceš, aby bežal za svojím pánom? S tým klobúkom to bol naozaj dobrý nápad. Dávno som na to zabudla.“

„Zdravím ťa, Kremenec!“ oslovil trpaslíka Mušinoha a sadol si mu na brucho, aby ho mohla Lola zviazať. „Ty si naozaj usilovný špión. Oveľa usilovnejší ako ja za celých tristo rokov.“

„Zradca!“ zavrčal trpaslík a napľul Mušinohovi na hruď. „Vráť mi klobúk.“

Mušinoha iba mykol plecom. „Ani nápad! Prečo by som ti ho vracal?“ Naklonil sa nad trpaslíka. „Veľmi dobre viem, prečo tak horlivo slúžiš môjmu bývalému pánovi. Oslepuje ťa zlato jeho šupín. Ibaže ako sa k nim dostať, aby ťa nezožral? Chceš mu ich vytrhať, kým spí? To by som ti neradil. Vieš predsa, že mu záleží na každej jednej šupinke. Zabudol si, že pre jednu jedinú chcel zožrať profesora? Čo myslíš?“ Naklonil sa bližšie k trpaslíkovi. „Bojí sa, že sa niekto dozvie, z čoho je jeho pancier? Alebo skôr toho, že niekto zistí, čo sa skrýva v skrinke, o ktorej hovorí ako o svojom srdci?“

Kremenec zlostne zovrel pery a hľadel do ohňa.

„Čo s ním urobíme?“ spýtala sa Lola. „Máš voľajaké múdre návrhy, humuspókus?“

„Zoberieme ho so sebou, čo iné?“ prehovoril ktosi za nimi.

Lola s Mušinohom sa vystrašení zvrtli. Pri skalách stála Síranka a spoza jej pleca sa škeril Bur-bur-čan.

„Ako ste sa sem dostali?“ zarazene sa ich spýtal Mušinoha. „Našli ste dračiu jaskyňu?“

„Našli,“ pritakala Síranka. „A vy ste chytili toho malého špióna, ako vidím. To je dobre. Predstavte si,“ odhryzla si zo scvrknutej huby, ktorú držala v labe, „cestou sem sme narazili na niekoľko miest, kde predtým dubidajovia pestovali huby. Celý kopec je prevŕtaný ich chodbami.“ Oblizla si pery a posmešne si premerala Mušinohu. „Máš nový klobúk, krpec?“

Homunkulus si poklopal po strieške. „Je úžasný!“

„Aj to, čo ste vyvádzali Hrôzoslavovi rovno pred nosom, bolo úžasné,“ poznamenal Bur-bur-čan. „Masliak zrnitý aj smrekovcový, to veru stálo za to! A ešte ste aj chytili špióna!“

Polichotená Lola si prešla labkami po ušiach. „Maličkosť,“ vyhlásila.

„Dobre, tú maličkosť ponesiem ja, vy zoberte zvyšok,“ na-

vrhol Bur-bur-čan a pozrel dolu do údolia. Hmla sa pomaly dvíhala. Medzi bielymi závojmi krúžili čierne vtáky. Celé kŕdle čiernych vtákov. Vynárali sa a zase mizli v oblakoch. „To je čudné,“ hundral si dubidaj. „Takéto vtáky som tu ešte nevidel. Ktovie, odkiaľ prileteli?“

„Krkavce!“ zamraučala Síranka. „Čakala som, že sa tu ukážu!“

„Privolal ich on!“ zastonal Mušinoha a schoval sa jej za nohu. „Ach jaj, sme stratení! Zbadajú nás! Zhodia nás zo skál!“

„Čo to táraš?“ Potkanica k nemu pristúpila a zahvízdala tak prenikavo, až sa Mušinoha strhol. „Skutočne! Celé kŕdle krkavcov. Strýko mi rozprával o niekoľkých nepríjemných exemplároch. Aj tie dolu sú také?“

Mušinoha prikývol. „Začarované krkavce. A tentoraz je ich toľko, že Síranka ich veru niekoľkými kamienkami nezaženie.“

„Poďte, zmizneme odtiaľto skôr, ako nás zbadajú,“ vyzvala ich Síranka a odtiahla Bur-bur-čana od okraja zrázu.

„Zlatý Hrôzoslav vás všetkých zožerie!“ zaškriekal Kremenec a pokúsil sa uhryznúť Bur-bur-čana do chlpatej nohy. Dubidaj sa však iba zachichotal.

„To by najprv musel vyvliecť ten svoj pancier sem hore,“ odsekol a prehodil si trpaslíka cez plece ako vrece zemiakov.

„A ten prefíkaný pánko ani nevie, kde je ukrytý vchod,“ dodala Síranka.

„Príde na to,“ jačal trpaslík a kopal okolo seba. „Všetkých vás rozpučí ako šváby. Uvi...“

Bur-bur-čan mu bradou zapchal ústa a zmizol s ním v chodbe, ktorou prišli.

„Poď, krpec,“ vyzvala Síranka Mušinohu a vzala ho na ruky, „lebo ťa tie krkavce ešte naozaj unesú.“

Lola uhasila oheň, vtisla Síranke do ruky malý hrniec s polievkou a zvyšné veci uložila do lietadla. „Môžeš letieť aj so mnou, humuluskus!“ zakričala, vyliezla do kokpitu a naštartovala motor.

„Nie, ďakujem,“ odmietol Mušinoha a pevne sa chytil Sírankinej ruky. Jeden let s tebou mi stačí na celý život.“

„Ako chceš!“ Potkanica zaklapla kokpit a ponad ich hlavy s vrčaním vletela do chodby. Síranka naposledy ustarostené pozrela na krúžiace krkavce, potom aj ona vbehla do chodby, zvnútra zatarasila vchod skalou a vonku nezostala po chodbe dubidajov ani stopa.

Plán

Bur-bur-čan odniesol zviazaného Kremenca do malej komôrky ďaleko za hlavnou dračou jaskyňou.

Odtiaľ nemohli ani trpasličie uši začuť, aké plány kujú v dračej jaskyni proti jeho pánovi zlatému drakovi. Kremenec vypľul bradu a nahlas nadával dubidajovi, ktorý ho tam nechal samotného. Bur-bur-čan sa iba chichotal.

Keď sa vrátil do veľkej jaskyne, ostatní mlčky sedeli v kruhu a tvárili sa bezradne. Bur-bur-čan si sadol vedľa Síranky.

„No?“ šepol jej. „Veľa ste toho nevymysleli, čo?“

Síranka zavrtela hlavou.

„Dolu v údolí ho nemôžeme napadnúť,“ ujala sa slova Lola Šedochvostová. „Tam môže kedykoľvek zmiznúť v jazere.“

„A čo na horských svahoch?“ navrhol Mušinoha. „Tam mu bude brániť v pohybe pancier.“

Lung potriasol hlavou. „Tam sa zle lieta,“ namietol. „Mohli by sme sa zrútiť zo skál.“

Síranka si vzdychla.

„Tak ho musíme odlákať preč!“ skríkol Bur-bur-čan. „Niekam, kde nie je voda!“

„Čo ja viem...“ zapochyboval Ben.

Hovorili a hovorili.

Ako ho len napadnú? Hrôzoslavovmu pancieru dračí oheň neuškodí, to vedeli. Síranka navrhla, aby ho vylákali medzi kopce a potom zhodili zo skál, ale Lung zamietavo pokrútil hlavou. Hrôzoslav bol priveľký a priťažký. Ani Lung s Majou dokopy by to nezvládli. Lola dostala šialený nápad. Navrhla, že mu vletí do pažeráka a zničí ho zvnútra. Ale ostatní to odmietli a Mušinoha jej vysvetlil, že Hrôzoslavovo srdce je uložené v pancierovej skrinke. Padal návrh za návrhom, ale všetky zamietli, až napokon zavládlo bezradné mlčanie.

Ben zamyslene siahol do vrecúška, čo mu viselo na krku, a vytiahol z neho Hrôzoslavovu zlatú šupinu. Ležala mu na dlani chladná a ligotavá.

„Čo to máš?“ vyzvedal Bur-bur-čan a zvedavo sa na ňu pozrel.

„To je Hrôzoslavova šupina,“ vysvetlil Ben a prstami prešiel po chladnom kove. „Našiel ju profesor Wiesengrund. Aj on má jednu.“ Ben zavrtel hlavou. „Ryl som do nej vreckovým nožíkom, tĺkol kameňom, hodil som ju do ohňa, nič sa jej nestalo. Ani škrabanec.“ Vzdychol a schoval šupinu do dlane. „Týmto je Hrôzoslav pokrytý od hlavy po päty. Ako cez ne prenikneme? Vysmeje sa nám!“

Lola Šedochvostová vyskočila z lietadla a vyškriabala sa Benovi na koleno. Na druhom sedel Mušinoha. „Skúsili ste to s dračím ohňom?“ navrhla.

Ben prikývol. „Kým ste boli preč, Mája s Lungom chrlili na šupinu, ale nič sa jej nestalo. Ani sa nezohriala.“

„Samozrejme, že nie,“ prisvedčil Mušinoha a pošúchal si nos. „Hrôzoslava vyrobili, aby zabíjal drakov. Myslíte, že by mal pancier, čo by ho nechránil pred ich ohňom? Kdeže, verte mi,“ krútil hlavou, „ten pancier som leštil trikrát sto rokov. Neexistuje nič, čo by ním preniklo.“

„Musí sa nájsť spôsob,“ naliehal Lung. Nepokojne sa prechádzal hore-dolu medzi skamenenými drakmi.

Ben držal šupinu v ruke a obracal ju sem i tam.

„Odhoď tú hlúposť,“ zavrčala Síranka a napľula na šupinu. „Stavím sa, že prináša nešťastie.“

„Fuj, Síranka! Prestaň!“ Ben rukávom otrel šupinu, ale koboldie sliny sa nedajú tak ľahko utrieť. Uľpeli na kove ako jemný povlak.

„Počkajte!“ Lung priskočil k Benovi a zahľadel sa na šupinu.

,Je úplne matná, stratila lesk,“ prekvapene skonštatoval Mušinoha. „To by sa Hrôzoslavovi nepáčilo. Mali by ste vidieť, ako sa zrkadlí vo vode, keď má naleštené šupiny. Najmä keď sa chystá na lov. Ojoj, čo som sa ho pri takých príležitostiach naleštil! Prsty som si zodrel až do krvi!“

„Koboldie sliny a dračí oheň,“ šomral si Lung. Zdvihol hlavu. „Síranka, spomínaš si na tie krkavce?“

Síranka nechápavo prikývla.

„Premenili ich koboldie sliny a dračí oheň, však?“

„Áno, ale...“

Lung strčil hlavu medzi Bena a kobolda. „Polož šupinu na zem,“ prikázal Benovi. „Vy ostatní odstúpte, hlavne ty, Mušinoha.“

Homunkulus bleskovo zliezol Benovi z kolien a schoval sa za Majiným chvostom.

„Čo chceš robiť?“ spýtala sa prekvapená Mája, no Lung jej neodpovedal. Chvíľu ako očarený upieral oči na Hrôzoslavovu šupinu, potom otvoril papuľu a opatrne na ňu vychrlil trochu ohňa. Mihotavý modrý plameň oblizol kov a ten sa roztavil.

Hrôzoslavova šupina sa roztopila ako maslo na slnku. Na sivej kamennej zemi v jaskyni zostala iba zlatá mláčka.

Lung zdvihol hlavu a víťazne sa obzrel.

Ostatní bez slova podišli bližšie. Mušinoha si kľakol ku kaluži a opatrne do nej namočil prst. Aj Lola pribehla a pretiahla chvost cez tekuté zlato.

„Pozrite sa,“ chichotala sa, „oddnes sa volám Zlatochvostová.“

Ben položil dlaň Lungovi na bok. „To je ono!“ vyjachtal. „Ty si na to prišiel, Lung. Takto ho môžeme zničiť.“

„Nehovor!“ skočila mu do reči uštipačne Síranka. „A ako dostaneme koboldie sliny na Hrôzoslavov pancier?“

Všetci mlčali.

Napokon prehovoril Mušinoha. „Nič jednoduchšie,“ vyhlásil a otrel si zlatý prst o kabátec.

Kamaráti sa naňho pozreli.

„Síranka,“ oslovil koboldie dievča, „prines mi, prosím ťa, batoh nášho zajatca.“

„Ešte voľajaké želanie?“ hundrala Síranka, ale išla po Kremencov plecniak a hodila ho Mušinohovi k nohám.

„Najponíženejšia vďaka,“ poďakoval sa homunkulus, siahol do plecniaka a začal z neho vykladať veci – kladivo, zápalky, sviečky, hrebeň na bradu, kefu na klobúk, dve prachovky a fľašku zo zeleného skla.

„No prosím,“ zdvihol fľašku do výšky. „Je ho tam ešte vyše polovice.“

„Čo je to?“ spýtal sa Ben.

„Leštiaci prostriedok na pancier môjho bývalého pána.“ vysvetlil Mušinoha. „Pripravuje mu ho jeden starý trpaslík kamenár. Stačí zopár kvapiek do vedra vody a šupiny sa mu lesknú tak, že sa v nich vidí ako v zrkadle.“ Mušinoha otvoril fľašu a jej obsah vylial na kamennú zem.

„Tak!“ vyhlásil a podal Síranke prázdnu fľašu. „Napľuj sem. Môžeš sa striedať s Bur-bur-čanom. Musíte ju naplniť čosi vyše polovičky.“

Bur-bur-čan si vzal od homunkula fľašu. „Taká maličká fľaštička, dvakrát napľujem, a je plná, no nie, Síranka?“

Škriatkovia sa so smiechom usadili na chrbte jedného skameneného draka a pustili sa do práce.

„Myslíš, že si to trpaslík nevšimne?“ s obavami sa spýtal Lung homunkula.

„Určite si to všimne.“ Mušinoha starostlivo ukladal Kremencove veci nazad do plecniaka. „Už pri prvej šupine. Preto bude pridávať do vody stále viac slín, aby sa šupiny krajšie leskli. A to práve chceme, nie?“

Lung zamyslene prikývol.

„Dúfam, že to bude pôsobiť aj zriedené toľkou vodou,“ strachovala sa Mája.

Ben mykol plechom. „Musíme to skúsiť.“

„Áno,“ súhlasil Lung. „Len čo škriatkovia skončia, trpaslíka pustíme, aby sa čo najrýchlejšie vrátil k pánovi.“

„Nie, nemôžeme ho pustiť,“ rázne vrtel hlavou Mušinoha. „Ihneď by sa ho zmocnilo podozrenie. Kdeže, my ho necháme ujsť.“

„Čože?“ spýtala sa zarazene Síranka.

Obaja s Bur-bur-čanom už boli s prácou hotoví.

„Sliny od škriatkov, nech sa páči!“ Dubidaj vtisol Mušinohovi do tenkých prstov fľašku.

Homunkulus ju opatrne zasunul do plecniaka.

„Áno, ujsť,“ zopakoval a zavrel plecniak. „A ukážeme mu aj vchod do jaskyne!“

„Ale teraz to krpec prehnal!“ zastenala Síranka. „Vedela som, že sa to raz stane, bola to iba otázka času.“

„Nechaj ho, Síranka, nech nám to dopovie,“ napomenul ju Lung.

„Musíme ho sem prilákať!“ vykríkol Mušinoha. „Alebo chceš, aby zmizol vo vode, keď si všimne, že sa mu rozpúšťa pancier? Krkavce neprivedie, tu by boli príliš blízko k dračiemu ohňu. Keď už bude v jaskyni, môže ujsť iba cez tunel. A ten zatarasíme.“

„Áno, áno, máš pravdu!“ pritakala Síranka.

„Napriek všetkému to nie je možné,“ ozvala sa Mája. „Zabudli ste na mesiac. V jaskyni nemôžeme lietať.“

„Ani vonku nemôžete lietať!“ vykríkol Mušinoha. „Rozprávali sme vám o krkavcoch! Zaclonia mesiac ako vtedy nad morom a bezmocne vletíte Hrôzoslavovi rovno do papule!“

„Mušinoha má pravdu,“ povedal Lung Maji. „Musíme ho prilákať sem. A lietať budeme, mám ešte trochu mesačnej rosy, vystačí nám pre oboch.“

Dračica sa naňho pochybovačné pozrela, napokon však prikývla. „Dobre, vlákame ho sem. Ale všetko tu nezničí, však?“ rozhliadla sa naokolo.

„Kdeže, tak ďaleko to nenecháte dôjsť!“ vykríkla Lola. „Nech to humuskus dopovie. Chcem sa konečne dozvedieť, čo zamýšľa s trpaslíkom.“

Mušinoha sa dôležito poobzeral na všetky strany. „Len čo vyjde mesiac, náš zajatec ujde,“ rozhovoril sa. „So všetkými informáciami, po ktorých Hrôzoslav tak túži, a s fľaštičkou slín od škriatkov. Pánovi oznámi, kde je vchod do jaskyne a ako sa dostane dovnútra. Natrie Hrôzoslava slinami, a potom...“ Mušinoha sa usmial, „... ho zavedie do pasce.“

„Ako chceš zariadiť, aby nás neodhalil?“ spýtal sa Ben.

„To už nechajte na mňa, mladý pán,“ chlácholil ho Mušinoha a prezeral si prst, ktorý sa ešte stále nazlato ligotal od roztavenej šupiny. „To bude moja pomsta za tristo rokov smútku a jedenásť prehltnutých bratov.“

Oklamaný špión

Kremenec sa všemožne pokúšal zbaviť pút. Metal sa na zemi v jaskyni ako ryba na suchu, šúchal si zviazané ruky o ostré výstupky skál, skúšal sa dostať k nožíku, čo mal vo vrecku. Všetko márne. Potkanica zauzlila povraz naozaj majstrovsky. A tak tu hodiny ležal na tvrdej skalnatej zemi ako vrece zemiakov, škrípal zubami, z temnoty naňho žmurkalo tisíce prekrásnych kameňov a on sníval o tom, ako zradnému homunkulovi povytŕha tie jeho pavúčie nohy.

Keď začul zvuk blížiacich sa krokov, myslel si, že sa vracia tá vypasená potkanica alebo niektorý zo strapatých škriatkov. Na jeho veľký údiv sa z tmavej chodby, cez ktorú ho sem privliekli, vynoril Mušinoha. Zradca Mušinoha s jeho klobúkom na hlave.

„Čo ty tu hľadáš?“ vyprskol Kremenec a krútil sa v putách ako červík. „Chceš ma vypočúvať? Zmizni! Choď za svojimi kamarátmi, ale najprv mi vráť klobúk, ty hnusný zradca s pavúčími nohami!“

„Čuš!“ zasyčal Mušinoha. Kľakol si k trpaslíkovi a na Kremencovo zdesenie vytiahol z vrecka nôž. „Pomoc!“ zreval trpaslík. „Pomoc, vaša zlatosť, chce ma zabiť!“

„Nezmysel!“ Mušinoha začal pižlikať povraz, ktorým bol Kremenec zviazaný. „Ak sa budeš aj ďalej tak trepať, možno sa mi podarí odrezať ti prst. A keď ešte raz zakričíš, Síranka ťa zožerie na raňajky.“

Kremenec zavrel ústa. „Koboldi predsa nejedia trpaslíkov!“ zamraučal.

„Niekedy áno,“ strašil ho Mušinoha a prerezal posledný uzol. „Raz som jedného počul, ako tvrdí, že trpaslíci sú fajn chrumkaví.“

„Chrumkaví?“ Znepokojený Kremenec sa vyškriabal na nohy. Naťahoval uši, ale nič sa neozývalo. Okrem šepotu kameňov.

Mušinoha mu vtisol do rúk plecniak. „Tu máš, to sú tvoje veci, a teraz poď, zmiznime odtiaľto!“

„Zmizneme?“ Trpaslík sa nedôverčivo pozrel na Mušinohu. „A to je zas čo? Pasca?“

„Hlúposť!“ zašepkal Mušinoha a ťahal ho za sebou. „Síce si mi takmer skazil môj dokonalý plán, ale aj tak nechcem, aby ťa škriatkovia dostali. Okrem toho ťa potrebujem ako posla.“

„Čo to táraš?“ Trpaslík ho neochotne nasledoval po tmavých chodbách. „Aký plán? Zradil si nás! Poslal si Hrôzoslava do púšte. Vieš, že mi trvalo celé dni, kým som ho vyhrabal z horúceho piesku? Za to môžeme ďakovať len tebe!“

„Táraniny!“ šepkal Mušinoha. „Samé hlúposti. Nie som zradca. Už vyše tristo rokov som Hrôzoslavov verný leštič panciera. Oveľa dlhšie, ako ty, sadrová hlava, ťukáš do kamienkov. Myslíš, že by som sa iba tak, z ničoho nič, stal zradcom? Nie, kdeže, na vine sú krkavce! Šírili o mne samé klamstvá. Odjakživa ma neznášali. Ale ja sa postarám, aby Hrôzoslav konečne mohol zase vyraziť na lov! Ja, Mušinoha, a nie tie úbohé operence s krivým zobákom. A ty mi pritom pomôžeš!“

,Ja?“ Ohúrený Kremenec sa potkýnal za ním. „A ako? Čo...?“

„Pssst!“ Mušinoha mu dlaňou prikryl ústa. „Teraz už ani muk, rozumieš?“

Trpaslík prikývol – a otvoril ústa aj oči. Vošli do veľkej jaskyne.

Kremenec ešte nikdy vo svojom trpasličom živote nevidel toľkú nádheru. Kamene ho oslepovali. V ušiach mu šumeli ich prekrásne, nikdy nepočuté hlasy. Homunkulus ho nešetrne ťahal ďalej, no Kremenec akoby sa zobudil z tuhého sna.

„Čo je? Skamenel si?“ zasyčal Mušinoha a ťahal trpaslíka ďalej do ligotavých zemských útrob. Prekĺzli popri spiacich škriatkoch, prešmykli sa okolo potkanice, ktorá chrápala pri svojom lietadle, aj popri chlapcovi, schúlenom do klbka ako mačka. Kremenec nikoho z nich nezbadal. Hľadel hore na trblietavé mesačné kamene, sledoval ligotavé vzory na stenách jaskyne, kým sa nepotkol o chvost spiaceho draka. Zhrozene zastal.

Pred ním ležali dvaja strieborní draci. Spali tak tesne vedľa seba, že sa sotva dali rozlíšiť.

„Dvaja?“ šepkal Kremenec homunkulovi. „Ako to, že iba dvaja? Kde sú ostatní?“

„V inej jaskyni,“ vysvetľoval pošepky Mušinoha, „Poď už konečne! Alebo chceš počkať, kým sa prebudia?“

Kremenec sa náhlivo pohol a potkýnal sa ďalej. „Koľko ich je?“ vypytoval sa pošepky. „Povedz mi to, Mušinoha, jeho zlatosť sa ma na to určite spýta.“

„Dvadsať,“ šepol Mušinoha cez plece, „možno aj viac. Poď!“

„Dvadsať,“ opakoval Kremenec a ešte raz sa obzrel na spiacich drakov. „To je dosť.“

„Čím viac, tým lepšie,“ zašepkal mu Mušinoha dozadu. „Stavím sa, že aj Hrôzoslav ti to povie.“

„Áno, máš pravdu, určite to povie,“ prikyvoval Kremenec a pokúšal sa nedívať na kamene. Pri toľkých zázrakoch, čo ho obklopovali, však neustále zabúdal, že je na úteku. Až keď nechali jaskyňu za sebou, kúzlo sa zlomilo. Homunkulus ho viedol nekonečným tunelom, ktorý stúpal nahor. Končil pred veľkým kamenným blokom. Kremenec sa zmätene obzeral, ale Mušinoha ho bez slova vtiahol do úzkej vedľajšej chodby, ktorou sa dostali von.

Na oblohe už svietil mesiac. Za bielymi vrcholmi bledol posledný pás večernej zory. V údolí ležalo tmavé jazero, v ktorom čakal Hrôzoslav. Nad vodou krúžili krkavce.

„Aha, tvoj klobúk.“ Mušinoha nasadil trpaslíkovi na rozstrapatené vlasy klobúk. „Nájdeš zase toto miesto?“

Kremenec sa rozhliadol a prikývol. „Samozrejme... sú tu prekrásne kamene. Jedinečné!“

„Keď myslíš...“ Mušinoha mykol plecami a ukázal na skalu vľavo. „To je skalný blok, ktorý si pred chvíľou videl zvnútra. Keď sa do kamennej brány zaprie drak, brána sa otvorí. Pre nášho pána by nemal byť problém dostať sa dnu do hory. Tunel za bránou je dosť široký aj preňho. Sú to hlupáci, tí dubidajovia, nie?“ Posmešne sa zachichotal.

„Určite bude chcieť, aby som mu pred veľkým lovom ešte vyleštil pancier.“ Kremenec si hodil batoh na chrbát. ,Je celý od blata, takže útok tak skoro nečakaj.“

Homunkulus prikývol a akosi čudne sa pozrel na trpaslíka. „Vylešti mu ho ako ešte nikdy,“ povedal. „Bude to jeho najväčší lov za posledných sto rokov!“

„Áno, áno!“ Kremenec mykol plecami a pustil sa dolu kopcom. „Želal by som si, aby to už bolo za nami. Konečne sa dočkám odmeny. Za moje služby mi sľúbil dve svoje šupiny.“

„Dve šupiny, tak, tak,“ hundral si Mušinoha, kým trpaslík zliezal do hĺbky. „Veľkodušná odmena.“

Homunkulus chvíľu ešte hľadel za Hrôzoslavovým novým leštičom panciera, no potom ho chlad zahnal späť dnu do kopca.

 Príprava na lov

„Už to konečne bude, leštič?“ vrčal Hrôzoslav.

Stál po kolená v čiernej vode a sledoval svoj ligotavý odraz. Kremenec mu drepel na hlave a leštil opancierované čelo. Trpaslíkovi od námahy tiekol pot až do brady, hoci bola mrazivá noc.

„Nikel a sadrový klobúk!“ uniklo mu spomedzi stisnutých zubov. „Čo to je? Sú matné ako mliečne sklo, a to si idem prsty zodrať!“

„Čo si to tam mrmleš?“ vrčal Hrôzoslav a chvostom netrpezlivo plieskal do vody. „To miesto si určite leštil aspoň štyrikrát. Ešte stále sa neligoce?“

Nedôverčivo sklonil hlavu a zahľadel sa na svoj obraz vo vode. Ale v nočnej tme videl iba zlatý tieň, ktorý sa mihal na rozčerenej hladine.

„Majstre!“ zakrákal krkavec, čo práve pristál na jednom z výbežkov na Hrôzoslavovom chrbte.

Zlatý drak sa neochotne obzrel. „Čo je?“ zahundral.

„Nemali by sme vás aspoň niekoľkí odprevadiť do jaskyne?“ zaškriekal krkavec.

„Hlúposť!“ zavrtel hlavou Hrôzoslav. „Keby vás zasiahol dračí oheň, padali by ste zo vzduchu ako pečené ryby. Nie, budem vás potrebovať neskôr, takže zostanete tu, jasné?“

Jasné, majstre!“ zaškriekal krkavec, úctivo sklonil zobák a odplachtil k ostatným, ktorí tiahli ponad jazero ako čierny oblak.

„Dúfam, že sú draci vo forme,“ vrčal Hrôzoslav, keď jeho služobník odletel. „Ináč by to nebola nijaká zábava. Ako vyzerajú, leštič?“

„Videl som iba dvoch,“ vysvetľoval Kremenec mrzuto a posunul sa k ďalším šupinám. „Sú oveľa menší ako vy.“

Vylial z fľaše posledné kvapky leštidla a namočil handru do vody.

„Dvoch?“ Hrôzoslav zaškúlil dozadu na trpaslíka. „Ako to, že len dvoch?“

[image: image75.png]


„Ostatní boli v inej jaskyni,“ odvetil Kremenec a šúchal, až ho prsty boleli, no Hrôzoslavove šupiny zostali potiahnuté akýmsi povlakom. Trpaslíkovi klesla ruka s handrou, vzdychol si a odhodil vedro na breh.

„Hotovo, vaša zlatosť!“ zvolal, bradou si zotrel pot z čela a narovnal si klobúk.

„No konečne!“ zachrochtal Hrôzoslav.

Naposledy sa pozrel na svoj odraz na hladine, vystrel sa, oblizol si strašné zuby a prskajúc vyliezol z vody. Labami mliaždil modré kvety. Vytrel si blato spomedzi pazúrov, jazykom prešiel po ostrých zuboch a vybral sa k horám.

„Tak kde je to?“ hrmel. „Poďme, ukáž mi to, leštič. Na tamtom kopci?“

„Áno, vaša zlatosť,“ prikývol Kremenec a skrčil sa.

Mráz sa mu radovými zubami zahryzol do okrúhlych líc. Hrôzoslav, istý svojím víťazstvom, pochodoval krížom cez voňavé kvety. Kremenec počul, ako škrípe zubami, mľaská, oblizuje si papuľu a sám pre seba sa smeje. Tak toto je asi tá lovecká vášeň. Trpaslík zíval a myslel na veľkú jaskyňu. Aké prekrásne kamene, aké nevídané poklady! Ale bojovať? Tých dvadsať drakov sa určite nedá len tak jednoducho zožrať. Kremenec sa zamračil a od chladu kýchol. Taký boj môže byť pre malých tvorov ako on nebezpečný. Čo ak ho niekto zašliapne?

„Hej, vaša zlatosť!“ zvolal. „Myslím, že bude lepšie, keď zostanem tu, nie? Pri tom veľkom boji by som vám iba prekážal.“

Hrôzoslav mu nevenoval pozornosť. Chvel sa túžbou po love. S ručaním zamieril hore úbočím.

Mohol by som zoskočiť, premýšľal Kremenec. Ani by to nezbadal. Keď bude po všetkom, pribehnem za ním.

Pozrel sa dolu, ale zem bola ďaleko, priďaleko. Trpaslík sa nervózne zavrtel. Z oblohy padali jemné snehové vločky a sadali mu na klobúk. Vietor fičal ponad skaliská a tmou sa niesli stony a vzdychy. Hrôzoslavovi sa to páčilo. Zimu miloval, dodávala mu sily. Stúpal čoraz vyššie, pod váhou panciera fučal a prskal. Laby sa mu zabárali hlboko do čerstvo napadaného snehu.

„Ten potvorský homunkulus!“ hundral, pomaly stúpajúc k bielym štítom. „Vedel som, že si netrúfne ma zradiť. Je to múdre chlápätko, nie nejaká dutá hlava, čo túži po zlate ako ty, trpaslík.“

Kremenec sa zamračil a potajomky vystrúhal Hrôzoslavovi grimasu.

„Ale aj tak ho asi zožeriem.“ Veľký drak sa štveral hore po skalách. „Na leštiča panciera je pridrzý. Nechám si teba.“

„Čože?“ Preľaknutý Kremenec sa posadil. „Čo ste povedali?“

Hrôzoslav sa odpudivo zasmial. „Povedal som, že mojím leštičom panciera zostaneš ty. A teraz už drž ústa. Musím sa sústrediť na lov. Áááách!“ Oblizol si papuľu a zaryl laby do úbočia. „Sú tak blízko. Konečne! Schrúmam ich ako holúbky.“

Kremenca striaslo a pevne sa chytil o dračí roh. „Ale ja nechcem zostať vaším leštičom!“ zakričal Hrôzoslavovi do ucha. „Chcem sľúbenú odmenu a pôjdem ďalej hľadať svoje kamienky.“

„Ach čo, blablabla!“ Hrôzoslav hrozivo zavrčal. „Zavri ústa, lebo ťa zožeriem ešte skôr ako homunkula! Odkiaľ potom vezmem ďalšieho leštiča panciera?“ S ochkaním zastal na skalnom výbežku. „Kde to je?“ spýtal sa a zaklonil hlavu. „Dúfam, že už nie ďaleko, čo?“

Kremenec kýchol a od zlosti zaťal päste. „Sľúbili ste mi to!“ vykríkol do ľadového vetra.

„Kde – to – je?“ zreval Hrôzoslav. „Ukáž mi to, lebo ťa tu na mieste zožeriem!“

„Tam!“ Kremenec s roztraseným prstom ukázal nahor. „Tam je to... tam, kde sa sneh usádza vo veľkej kotline.“

„Dobre!“ zavrčal Hrôzoslav a fučiac sa vydal zdolať posledný úsek cesty.

Kremenec mu sedel medzi rohmi a od zlosti si hrýzol bradu. Ak sa nedočká odmeny, tak už ani chvíľu nebude slúžiť ako leštič panciera.

Nečujne sa začal spúšťať dolu po Hrôzoslavovom krku, pomaly, tichučko, šikovne, ako sa to naučil pri lození v horách. Keď sa Hrôzoslav zaprel do skalného bloku, za ktorým sa skrývala jeho korisť, leštič zoskočil do snehu. A keď skalný blok skĺzol bokom a Hrôzoslav vlečúc chvost za sebou vošiel do tunela, Kremenec nehlučne vbehol za ním. Po vlastných a s bezpečným odstupom. Nie preto, aby videl veľký lov. Kdeže! Trpaslík veľmi túžil vrátiť sa do čarokrásnej jaskyne.

Hrôzoslavov

koniec
Síranka bežala ako o dušu. Utekala nekonečne dlhým tunelom. 
„Ide!“ kričala. „Ide!“

Vletela do jaskyne ako šíp, bežala k Lungovi a vyšplhala sa mu po chvoste na chrbát. Ben s Mušinohom na kolenách tam už sedeli, ako po všetky tie noci počas cesty. Bur-bur-čan sedel na Majinom chrbte.

„Valí sa hore kopcom ako jeden z tých ľudských strojov!“ dychčala Síranka a pripútavala sa remencami. „Fučí, chrochtá a je veľký ako... ako... ako...“

„Väčší ako my všetci,“ skočila jej do reči potkanica a naštartovala lietadlo. „Tak poďme. Ako sme sa dohodli.“ Zatiahla kryt kokpitu, hneď po štarte nabrala výšku a širokým oblúkom letela k skalnému výstupku nad ústím tunela, čo viedol z jaskyne. Tam čakala, kým sa zjaví Hrôzoslav.

„Veľa šťastia,“ zaželal Lung Máji a zamával krídlami. „Myslíš, že drak prináša šťastie len ľuďom?“

„Ktovie?“ odvetila Mája. „Teraz ho budeme potrebovať poriadne veľa.“

„Dobre sa drž, Mušinoha, počuješ?“ oslovil človiečika Ben a naposledy skontroloval remence.

Homunkulus prikývol. Upieral zrak na východ z tunela a srdce mu bilo ako lapenej myške. Čo ak ten hlúpy trpaslík natoľko zriedil sliny, že stratili účinnosť?

„Nechceš radšej vliezť do plecniaka?“ zašepkal mu Ben.

Mušinoha však energicky zavrtel hlavou. Nemieni premeškať ani okamih. Chce vidieť Hrôzoslavov koniec. Chce vidieť, ako sa jeho pancier, ktorý toľké roky leštil, roztaví a Hrôzoslav sa v dračom ohni znovu premení na to, z čoho ho urobili.

Síranka sa odrazu narovnala ako svieca. „Počujete?“ ozvala sa zachrípnuto.

Všetci to počuli. Dokonca aj Ben s jeho slabým ľudským sluchom. Z tunela k nim doliehal tlmený dupot a hrozivo, pomaly sa blížil. Hrôzoslav zacítil ukrytú korisť. Bol na love.

Ben a Síranka sa pevne chytili remencov. Mušinoha sa zo všetkých síl zaprel chrbtom o chlapcovo brucho. Obaja draci roztiahli krídla a vyšvihli sa do vzduchu. Bok po boku vyleteli až hore pod jaskynný strop a tam krúžili, vyčkávajúc v tme.

Dupot znel čoraz bližšie. Zdalo sa, že sa celá jaskyňa chveje. Vtom Hrôzoslav vystrčil z tunela zlatú hlavu.

Stál tam prikrčený, iba tak sa jeho obrovské telo zmestilo do chodby dubidajov. Krvavočervenými žiariacimi očami sa pomaly obzeral na všetky strany. Ňuchal, žiadostivo nasával dračí pach. Ben počul, ako ťažko dychčí po dlhom výstupe. Zlo a ukrutnosť zaplavili jaskyňu ako tmavý oblak. Hrôzoslav liezol z tunela, kúsok po kúsku vyťahoval telo z úžiny, až konečne stál v jaskyni v celej svojej ohromujúcej veľkosti. Nohy sa mu krivili pod ťarchou panciera, ktorý zakrýval každý centimeter jeho odpudivého tela. Ťažký chvost plný ostrých pichliačov neohrabane vliekol za sebou po zemi. Funiaci netvor ceril zuby a pátravo prezeral každý kút. Z hrude sa mu dralo netrpezlivé vrčanie.

Vtom vzlietlo do vzduchu lietadlo Loly Šedochvostovej. Z bzukotom zamierilo k Hrôzoslavovej opancierovanej lebke, pradúc obletelo rohy a presvišťalo mu popred oči.

Ohromený Hrôzoslav zdvihol hlavu. Chňapol po lietadle ako po otravnej muche.

„Nie tak blízko!“ šepkal Ben. „Nechoď tak blízko, Lola!“

No potkanica bola majstrovská letkyňa. Nevypočítateľné a bleskurýchlo krúžila okolo netvorovej hlavy, zmizla pod Hrôzoslavovou bradou a prehnala sa mu pomedzi nohy. Pristála mu na chrbte a znovu odštartovala vo chvíli, keď Hrôzoslav už-už chcel po nej chňapnúť. Takto ho pomaly lákala čoraz hlbšie do jaskyne.

Loline vývrtky Zlatého rozzúrili. Tĺkol okolo seba labami, reval a fučal, s radosťou by rozdupal, zašliapol, roztrhal v zuboch tú nepríjemnú obťažujúcu vec, čo mu bránila vyplašiť skutočnú korisť. Vo chvíli, keď sa Hrôzoslav ocitol uprostred jaskyne pred skamenenými drakmi, Lung s vystretým krkom vyrazil spod stropu, krídla mu len tak svišťali. Mieril k Hrôzoslavovi spredu, Mája sa blížila zboku.

Prekvapený netvor mykol hlavou. Zaprskal a vyceril hrozné zubiská. Jeho páchnuci dych drakov napoly omámil. Lola obrátila lietadlo a pristála jednému kamennému drakovi na hlave. Urobila, čo mohla, teraz je rad na Lungovi a na Máji! Tí krúžili nepriateľovi nad hlavou.

„Uaaaarh!“ vrčal Hrôzoslav, oblizoval sa a sledoval ich červenými očami. „Dvaja sú už tu!“

Od jeho hlasu sa chveli kamenné piliere. Znel tak hlboko a duto, akoby sa dral von zo železného tunela. „Vidím, že máte so sebou aj škriatkov. Výborne! Chutný zákusok!“

„Zákusok?“ skríkla Síranka a vyklonila sa z Lungovho chrbta tak odvážne, až jej Hrôzoslavov horúci dych udrel do nosa. „Dnes si na jedálnom lístku ty, zlatá fašírka.“

Hrôzoslav sa na ňu ani nepozrel. Hľadel na Lunga a na Majú, oblizoval si papuľu a hrozivo sa vztýčil.

„Kde sú ostatní?“ vyprskol a netrpezlivo sa obzeral. Telo sa mu priam chvelo od žiadostivosti a pazúry nepokojne zatínal do kamennej zeme. „Vyjdite von!“ ručal a rohmi naberal prázdny vzduch. „Poďte von! Chcem vás všetkých. Chcem, aby ste sa rozpŕchli ako kŕdeľ kačíc, keď niektorého z vás chytím.“

Zahnal sa a labou roztrieštil kvapľový stĺp, akoby bol zo skla. Jaskyňou lietali úlomky kameňa, no drakov tým neodradil a ďalej mu krúžili nad hlavou.

„Nijakí ďalší nie sú!“ zakričal Lung a preletel tak nízko nad Hrôzoslavom, až sa mu krídlom takmer obtrel o papuľu. Ben so Sírankou v blízkosti obludy ani nedýchali. Zaťali prsty do remencov a krčili sa za Lungovými výrastkami.

„Sme tu len my!“ pokračovala Mája a ďalej krúžila nad Hrôzoslavovým chrbtom. „Ale aj tak ťa premôžeme, uvidíš. Iba my dvaja, s našimi dračími jazdcami!“

Rozzúrený Hrôzoslav sa zvrtol. „Dračí jazdci, pchá!“ skrivil posmešne papuľu. „Nevyťahujte tu na mňa tie staré histórie. Kde – sú – ostatní?“

Ben ani nezbadal, kedy Mušinoha vykĺzol z remencov. Homunkulus vyliezol po chlapcovej teplej vetrovke nepozorovane ako myška a postavil sa mu na plece.

„Mušinoha!“ vykríkol zhrozený Ben.

Homunkulus naňho ani nepozrel. Priložil si dlane k ústam a prenikavo zakričal: „Héj, pozrite, majstre, kto tu je!“

Hrôzoslav prekvapene mykol hlavou.

„Tu som, majstre!“ kričal Mušinoha. „Na pleci dračieho jazdca. Pochopili ste? Nijakí ďalší draci nie sú. Trpaslíka som oklamal! Aj vás som oklamal! Roztavíte sa a ja sa na to budem pozerať!“

„Mušinoha, ihneď poď dolu!“ zasyčal Ben. Pokúsil sa stiahnuť homunkula z pleca, ale Mušinoha sa pevne zakvačil Benovi do vlasov a hrozil zlatému drakovi drobnou päsťou.

„To je moja pomsta!“ škriekal. „To je moja pomsta, majstre!“

Hrôzoslav sa posmešne vyškieral. „Pozrime sa naňho!“ vrčal. „Pavúčia noha sedí na striebornom drakovi. Môj bývalý leštič panciera. Len sa pozri na toho hlupáka, Kremenec, a vezmi si ponaučenie z toho, čo s ním o chvíľu urobím.“

„Aký Kremenec?“ zakričal Mušinoha a takmer sa prekopŕcol dopredu. „Nezbadali ste? Kremenec tu už nie je! Je fuč práve tak ako ja. Už nemáte leštiča panciera. Onedlho ho už ani nebudete potrebovať.“

„Ticho, Mušinoha!“ zahriakol ho Lung.

Vtom sa Hrôzoslav s ručaním vztýčil na zadné. Labou sa hrozivo zahnal, Lung však v poslednej chvíli uhol. Mušinoha prenikavo zajačal. Márne sa usiloval udržať rovnováhu a dolu hlavou sa zrútil do hĺbky.

„Mušinoha!“ vykríkol zúfalo Ben. Naklonil sa dopredu, ale siahol len do prázdna.

Homunkulus dopadol rovno na Hrôzoslavovo opancierované čelo, skĺzol dolu hrubým krkom a zachytil sa medzi dvoma výrastkami na dračom chrbte.

Hrôzoslav sa s mručaním spustil na všetky štyri. „Mám ťa, ty pavúk!“ zavrčal a chňapol tam, kde sa jeho zradný služobník pevne držal a kopal tenkými nohami.

„Lung! Lung, musíme mu pomôcť!“ zvolal Ben.

To sa už draci rútili na Hrôzoslava z dvoch strán. Otvárali papule, aby vychrlili oheň, keď vtom Mušinoha srdcervúco vykríkol.

„Nie!“ kvílil. „Nie, dračí oheň nie! Premení ma!! Nie, ó, prosím, nie!“

Draci spomalili.

„Zbláznil si sa, Mušinoha?“ zvolala Síranka. „Veď ťa zožerie!“

Hrôzoslav zachrochtal, obrátil hlavu dozadu a znovu chňapol po Mušinohových nohách. Lung s Majou sa pokúšali odpútať jeho pozornosť, búšili mu labami do panciera, ale Hrôzoslav ich zakaždým striasol ako dotieravé muchy. Benovi od zúfalstva takmer prestalo biť srdce. V jednej chvíli dokonca zažmúril oči.

Vtom sa ozval bzukot. K Hrôzoslavovmu chrbtu sa rútilo malé lietadlo. Kryt kokpitu sa otvoril a vyklonila sa z neho Lola.

„Poďme, humuskus, rýchlo dnu!“ zakričala. Krkolomne manévrujúc mierila k zmietajúcemu sa Mušinohovi.

„Skoč, Mušinoha!“ zvolal Lung. „Skoč!“ Labami škriabal Hrôzoslava po opancierovanom zátylku, aby ho na niekoľko vzácnych sekúnd odlákal od Mušinohu. Zlatý drak zaprskal a chňapol po Lungovi. Homunkulus pustil dračí výrastok a vrhol sa na zadné sedadlo Lolinho lietadla. Potkanica ihneď pridala plyn a lietadlo s otvoreným krytom a roztraseným Mušinohom vystrelilo nahor k jaskynnému stropu.

Hrôzoslav tak zareval, že škriatkovia si labami zakrývali citlivé uši. Zlatý netvor sa s prskaním vztýčil a hnal sa za striebornými drakmi. Pazúrmi o vlas minul Majine krídla. No dračica neušla, namiesto toho sa naňho vrhla ako divá mačka. Otvorila papuľu a vychrlila modrý oheň.

Z druhej strany sa blížil Lung. Mohutný plameň, ktorý mu vyrazil z pažeráka, zasiahol Hrôzoslavovu hlavu. Majin oheň zahalil zlatý chrbát, oblizol Hrôzoslavovi chvost a skĺzol mu na nohy.

Zlatý drak vyceril zuby a rozrehotal sa. Smial sa tak nahlas, až zo stropu pršali kamene.

Dračí oheň! Ako často ho už oblizoval! Na jeho pancieri sa udusí. Chladný pancier pohltí modré plamene, a keď vyčerpaní draci stratia odvahu, Hrôzoslav ich odchytí vo vzduchu ako bezmocné netopiere. Pri tej predstave spokojne zachrochtal a od radosti sa oblizol. Vtom pocítil, že mu čosi steká po čele a kvapká do očí. Podvedome zodvihol labu, aby si to zotrel – a zmeravel.

Mal znetvorené pazúry. Šupiny vyzerali ako zvädnuté lístie. Hrôzoslav zažmurkal. Po čele mu stekalo a zahmlievalo zrak roztavené zlato.

Draci naňho opäť zaútočili. Znovu ho zahalil ich modrý oheň a po chvíli dohasínal na jeho údoch. Hrôzoslav vytreštil oči a hľadel na svoje telo. Pancier sa mu menil na hustú zlatú kašu. Zhrozene zavyl a labou hasil modré plamene, až z neho striekalo zlato. Prskal a fučal.

Draci sa obrátili a znovu k nemu leteli. Ohnal sa po nich a pošmykol sa v kaluži roztaveného zlata.

Po prvý raz sa ho v dlhom zlom živote zmocnil strach, čierny pálčivý strach. Uštvané sa obzeral na všetky strany. Kam má ujsť? Ako unikne pred ohňom, čo mu žerie pancier? Bolo mu čoraz horúcejšie. Jeho sila mizla spolu so šupinami. Musí ísť do vody. Späť do vody.

Hrôzoslav zrakom hľadal tunel, ktorým sem prišiel pred nekonečne dlhým časom, keď bol ešte Hrôzoslav Zlatý, Hrôzoslav neporaziteľný. Pred ústím tunela však krúžili strieborní draci a z papúľ im podchvíľou šľahali modré plamene. Kde sa ho dotkli, tam sa jeho vzácny pancier premenil na kašu. Hrôzoslav sa prikrčil, zachrochtal a pokúsil sa zodvihnúť predné laby, tie mu však pevne uviazli v čoraz väčšej kaluži zlata. Odrazu pocítil, že mu puklo srdce.

Z papule sa mu vyvalila biela para, studená ako ľad. Chlad so sykotom unikal z jeho tela, až nakoniec spľaslo ako deravý balón. Chuchvalce ľadovej hmly naplnili jaskyňu a ostali visieť nad skamenenými drakmi.

Lung s Majou stuhli a nehybne sa vznášali v bielom opare. V jaskyni sa neuveriteľne ochladilo. Ben a Síranka sa celí premrznutí tisli k sebe. Spod privretých viečok uprene hľadeli nadol, ale para všetko zakrývala. Z Hrôzoslava ostal iba zhrbený tieň.

Lung s Majou sa váhavo ponorili do ľadovej hmly a spúšťali sa dolu. Snehové vločky sadali Síranke na kožuštek a studenili Bena na tvári. Nebolo počuť ani hláska, iba kdesi v hmle bzučalo Lolino lietadlo.

„Tam!“ zašepkal zrazu Bur-bur-čan, keď Mája s Lungom pristáli na zemi pokrytej zlatom. „Tam je.“

Trpasličia prosba

Hrôzoslavov pancier ležal v obrovskej kaluži zlata ako zlienená koža. Na kaluži sa so sykotom topili snehové vločky. Z pootvorenej papule stúpala pomedzi zuby zelenkastá para. Oči sčerneli ako vyhasnuté lampáše.

Draci sa váhavými krokmi brodili tekutým zlatom k tomu, čo zostalo z ich nepriateľa. Lola presvišťala popri nich a pristála na roztavenom pancieri. Keď trhnutím otvorila kokpit, Mušinoha vystrčil hlavu zo zadného sedadla a neveriacky zízal na to, čo zostalo z jeho bývalého pána.

„Len sa na to pozrite!“ zvýskla Lola a vyskočila na krídlo. „Veď je to iba kus plechu. Ako tie ľudské stroje, však?“ Zafúkala na zlato, ktoré ešte nevychladlo. „Znie to duto.“

Mušinoha vyvaľoval z kokpitu oči. „Teraz uvidíme!“ zašepkal.

„A čo?“ Lola si sadla na kraj krídla a hompáľala nohami.

Homunkulus neodpovedal. Ako očarený uprene hľadel na Hrôzoslavovu otvorenú papuľu, z ktorej ešte stále unikal zelený dym.

„Na čo čakáš, Mušinoha?“ pristúpil k nemu Lung. „Hrôzoslav je mŕtvy.“

Homunkulus sa naňho pozrel.

„A čo havrany, tiež boli mŕtve?“ spýtal sa. „Nie. Zmenili sa na to, čím boli predtým. Z akého tvora urobil alchymista Hrôzoslava? Nedokázal vdýchnuť život. Mohol si ho len vypožičať – od iného stvorenia.“

„Od iného stvorenia?“ Síranka sa celá nesvoja vrtela na Lungovom chrbte. „Myslíš, že odtiaľ niečo vylezie?“ Skĺbia

remencom. „Poď, Lung, môžeme sa prizerať aj z bezpečnej vzdialenosti, nie?“

Drak sa však nepohol z miesta. „Aké by to mohlo byť stvorenie, Mušinoha?“

„No, zvierat, ktorých život si možno požičať ako teplú vetrovku, nie je tak mnoho,“ vysvetľoval homunkulus a pritom uprene pozoroval Hrôzoslavovu papuľu.

Priatelia bezradne na seba pozreli.

„Tak nás už nenapínaj, humuskus,“ ozvala sa Lola. ,Je po boji alebo nie?“

„Aha!“ zašepkal Mušinoha. Nahol sa dopredu a ukazoval nadol: „Pozrite! Hrôzoslavov život!“

Z pootvorenej papule vyskočila ropucha.

Čľupla do kaluže zlata, zľakla sa a skočila na zasnežený kameň, čo trčal zo zlata.

„Ropucha?“ Síranka sa prekvapene nahla z Lungovho chrbta. Ropucha zlatými očami na ňu pozrela a vyplašené zakvákala.

„To je hlúposť, humuskus,“ zaprotestovala potkanica, „vodíš nás za nos. Netvor ju určite prehltol!“

Mušinoha iba vrtel hlavou. „Verte či neverte, alchymista bol majster v umení premieňať malé stvorenia na obludy.“

„Máme ju chytiť?“ spýtal sa ho Lung.

„Kdeže!“ zhrozil sa homunkulus. „Ropucha je neškodná. Zlo, ktoré sa skrývalo v Hrôzoslavovi, bolo zlo nášho tvorcu, nie jej.“

Síranka zdvihla obočie. „Ropucha, pehe!“ Odrazu sa zaškerila na Mušinohu. „Takže preto si sa bál dračieho ohňa. Aj z teba by bol teraz taký skokan, čo?“

Mušinoha na ňu zlostne fľochol. „Nie,“ odsekol urazene. „Zo mňa by bolo asi čosi oveľa menšie, ak to chceš vedieť. Pre stvorenia mojej veľkosti používal alchymista s obľubou chrobáky alebo pavúky.“ A ukázal Síranke chrbát.

Lung a Mája odniesli svojich jazdcov na miesto, kde zem v jaskyni nezalialo tekuté zlato. Ropucha hľadela za nimi. Nepohla sa, ani keď Ben a škriatkovia zliezli z dračích chrbtov a priblížili sa k okraju zlatej kaluže, aby si ešte raz prezreli Hrôzoslavov roztavený pancier. Až keď Lola naštartovala lietadlo, ropucha odhopkala.

Síranka sa chcela za ňou rozbehnúť, ale Lung ju opatrne zadržal.

„Nechaj, nech ide,“ povedal jej a otočil sa.

Po snehu sa k nemu blížilo niečo malé s velikánskym klobúkom a strapatou bradou. Pred Lungom a Majou sa to hodilo na brucho a zúfalo volalo: „Zľutovanie, strieborní draci, zľutujte sa nado mnou. Splňte moju prosbu! Splňte mi ju, ináč sa bude moje srdce po zvyšok môjho biedneho života umárať túžbou.“

„To je Hrôzoslavov malý špión, nie?“ ozvala sa prekvapená Mája.

„Áno, áno, priznávam!“ Kremenec sa pozbieral, kľakol si na kolená a rozpačito sa na ňu dohora pozrel. „Ale nerobil som to dobrovoľne. Prinútil ma!“

„Cha, ty klamár!“ skríkol Mušinoha a vyliezol z Lolinho lietadla. „Sám si za ním bežal! Z čírej chamtivosti, z túžby po zlate. Nebyť teba, nikdy by sa o Lungovi nedozvedel!“

„No áno,“ šomral Kremenec a poťahoval sa za bradu. „Možno. Ale...“

„Len sa rozhliadni okolo seba!“ skočil mu do reči Mušinoha. „Teraz sa môžeš v zlate aj kúpať. Čo ty na to?“

„To je tvoja prosba?“ Lung so zvrašteným čelom hľadel na trpaslíka. „Tak už povedz, všetci sme unavení.“

Kremenec tak prudko pokrútil hlavou, že mu takmer spadol klobúk.

„Nie, kdeže, zlato ma už nezaujíma!“ vykríkol. „Ani trochu, je mi úplne ľahostajné. Chcel by som...“ roztiahol krátke ruky, „...chcel by som zostať tu v jaskyni. To je moja túžba.“ Napäto sa pozrel na oboch drakov.

„Á načo?“ spýtal sa Bur-bur-čan nedôverčivo.

„Chcel by som ju ešte viac skrášliť,“ zašepkal Kremenec.

Zbožne sa poobzeral okolo seba. „Skryté kamene by som chcel dostať na povrch, aby ich bolo vidieť, veľmi, veľmi opatrne. Viete, ja ich vidím. Počujem, ako si šepkajú. Na stenách, v stĺpoch. Tu zaťukám, tam nežne pošúcham. A už žiaria a iskria všetkými farbami dúhy.“ Vzdychol si a zatvoril oči. „Bude to prekrásne.“

„Aha,“ zašomral Bur-bur-čan. „No, znie to celkom dobre. Ale rozhodnúť musia draci.“

Lung zívol a pozrel sa na Majú. Dračica sa od únavy sotva držala na nohách. Vychrlila toľko ohňa, že jej teraz bolo po prvý raz v živote chladno.

„Čo ja viem,“ povedala s pohľadom upretým na skamenených drakov. „Teraz, keď sa už nemusím pred Zlatým schovávať, jaskyňu nepotrebujem. Ale čo bude s nimi? Nebude ich jeho klopanie rušiť?“

Kremenec sa obzrel..

„O kom hovoríš?“ zneistel.

„Poď,“ vyzval ho Lung a pristrčil k nemu chvost. Trpaslík zaváhal, ale potom sa usadil medzi výrastkami. Lung s ním obišiel velikánsku zlatú mláku a zamieril k skameneným drakom. Mája s ostatnými išla za nimi.

„Toto tu,“ vysvetľoval Lung, keď Kremenec preskočil z jeho chvosta kamennému drakovi na labu, „to je tých dvadsať drakov, ktorých hľadal Hrôzoslav. Mušinoha ťa oklamal, aby Hrôzoslavova lovecká vášeň náhodou nevyhasla, aby ho sem zaručene prilákal.“

Trpaslík si so záujmom obzeral kamenné telá.

„Prestali piť mesačné svetlo,“ prehovorila Mája a sadla si na zem. Sneh sa v teplej jaskyni topil, na zemi sa blyšťala voda. Pre Hrôzoslava to však bolo neskoro, už v nej nemohol zmiznúť.

„Veru, ide to rýchlo,“ zahundral Kremenec a odborne ťukal prstom po skamenenej labe. „Kamene rastú rýchlo, všetci to podceňujú.“

Nikto ho poriadne nepočúval. Ospanlivý Lung klesol na zem vedľa Máje. Bur-bur-čan so Sírankou chystali hríbový piknik. Lola zotierala z lietadla zlaté šmuhy. Boj všetkých unavil. Iba Ben pri Kremencových slovách spozornel.

„Ako to myslíš?“ spýtal sa a prisadol si k trpaslíkovi. Mušinoha vyliezol Benovi na kolená. „Už si niekedy videl, ako sa živý tvor mení na kameň?“

„Samozrejme.“ Kremenec položil ruku na kamenné dračie šupiny. „Bájnym bytostiam sa to ľahko prihodí. Hory sú ich plné. Draky, okrídlené levy, jednorožce, démoni, všetko z kameňa. Keď ich nájdu ľudia, odnesú si ich. Myslia, že sú celí z kameňa. Ale nie sú. Väčšinou sa v nich skrýva ešte iskrička života. No ľudia tomu nerozumejú. Vystavia ich, akoby ich sami urobili. Pchá!“ Trpaslík pohŕdavo pokrčil nosom. „Namyslené plemeno! Títo tu,“ Kremenec si posunul klobúk dozadu a zaškúlil hore na kamenných drakov, „...ešte nemajú veľmi hrubú kôru. Dala by sa ľahko naťuknúť!“

„Naťuknúť?“ Ben neveril vlastným ušiam.

„Presne tak.“ Kremenec si narovnal klobúk. „Ale ja ani prstom nepohnem, kamenní sa mi páčia omnoho viac.“

„Lung!“ skríkol Ben a vyskočil tak náhle, že mu Mušinoha spadol z kolien. „Lung, toto si musíš vypočuť.“

Drak ospalo zdvihol hlavu. Aj Mája sa strhla zo sna.

Vyľakaný Kremenec zdrapol Mušinohu za ruku. „Čo chce to chlapča?“ zašepkal. „Veď som nič neurobil. Si mi svedkom, že som ani kladivo nevytiahol!“

„Trpaslík tvrdí, že ich vie prebudiť!“ kričal rozrušený Ben.

„Koho?“ zívol Lung.

„Drakov!“ kričal Ben. „Skamenených drakov. Hovorí, že kamenná kôra je ešte tenká. Ako šupka, chápete?“

Síranka aj Bur-bur-čan prekvapene zdvihli hlavy od hostiny.

„Myslím, že trpaslík chce iba získať náš súhlas, aby tu mohol pobehovať a tĺcť kladivom,“ poznamenala Síranka a odhryzla nôžku z huby. „Obiť kôru... taká hlúposť!“

„Nijaká hlúposť!“ Urazený Kremenec zastal medzi labami kamenného draka. „Hneď vám to dokážem!“ Vytiahol z batoha kladivo, vyšplhal sa na chvost s množstvom hrotov a zastal na kamennom chrbte. „Chvíľu to potrvá,“ zakričal nadol, „ale hneď uvidíte!“

Draci ho s pochybnosťami v očiach pozorovali.

„Môžeme ti pomôcť?“ spýtala sa Mája.

Trpaslík kamenár opovržlivo pokrútil hlavou. „Vy? S tými obrovskými labami? Nie, nie. Ani chlapec nemá dosť citu v prstoch.“ Kremenec si s dôležitým výrazom na tvári napravil klobúk. „To dokážeme iba my trpaslíci kamenári, nik iný.“

„No, dobrú noc,“ zašomrala Síranka a vrátila sa k svojim hubám. „Prvý asi vyskočí z tej kôry, až mi vypadajú všetky zuby.“

Jeden deň!“ Kremenec popudené zamával kladivom. Jediný deň, možno ani toľko... veď uvidíš!“

Mušinoha si vzdychol a pohodlne sa uvelebil Benovi na kolenách. „Títo trpaslíci kamenári sú strašne namyslený národ,“ šepkal chlapcovi. „Všetko vedia najlepšie. Ale možno sa mu to naozaj podarí. V kameňoch sa veru vyznajú...“

„Jeden deň?“ Lung zíval a pochybovačné sa z výšky pozrel na trpaslíka. „Ty si teda trúfaš! Ak naozaj narazíš na život, zobuď nás, dobre?“

„Iste,“ súhlasil Kremenec. Kľakol si, skusmo prešiel rukou po kamenných šupinách a veľmi opatrne, jemnými údermi, sotva hlasnejšími ako tikot hodín, začal ťukať.

Ben chvíľu pozoroval trpaslíka pri práci, hoci sa mu lepili oči. Draci aj škriatkovia už dávno spali, aj z Lolinho lietadla doliehalo tiché chrápanie. Napokon zaspal aj Ben a za ním Mušinoha.

Vo veľkej jaskyni zavládlo ticho. Iba Kremenec neúnavne pracoval s kladivom. Tu a tam hodil okom na zvyšky Hrôzoslavovho panciera, čo ležali v pomaly tuhnúcom zlate. Zakaždým sa škodoradostne zachichotal a pokračoval v práci.

 Drak sa prebúdza

Prvý drak sa prebudil, keď ešte všetci spali.

Kremenec vyťukal do jeho kamennej kôry dlhý zárez tenký ako nitka. Keď zdvihol kladivo, aby škáru predĺžil, kameň pod nohami sa slabo, sotva citeľne zachvel. Kremenec priložil ucho k štrbine a načúval. Dral sa z nej škrabot, akoby sa šupiny treli po drsnom kameni. Trpaslíkovi sa s praskotom rozbiehali pod nohami trhliny tenké ako vlas. Skokom sa dostal do bezpečia. Pristál na mäkkom bruchu spiaceho chlapca.

„Aúúúú!“ zajačal vystrašený Ben.

„Čo je?“ Zmätený Mušinoha si pretieral oči.

„Podarilo sa.“ Kremenec v čižmách tancoval Benovi po bruchu.

Mušinoha sa obzrel na kamenných drakov. „Počujete to, mladý pán?“ šepol.

Aj Ben to začul. Z kameňa prenikalo von ručanie a stony.

„Lung!“ Ben striasol zo seba Mušinohu aj Kremenca a vyskočil. „Lung, vstávaj! Hýbe sa!“

V tej chvíli boli všetci na nohách.

„Čo je?“ vyskočila Lola z lietadla.

 „Liahne sa!“ zakričal Ben.

Lola urobila niekoľko skokov a usadila sa mu na ramene.

Sivý kameň, do ktorého Kremenec vyťukal ryhu, pukal a škrípal, drobil sa, až sa rozletel na tisíc kúskov. Všetci vyľakane cúvli.

Z úlomkov vyliezol zaprášený drak, ledva hýbal stuhnutými končatinami a kašľal. Oči mal ešte prižmúrené. Tápavými krokmi sa prebojoval von, striasol zo šupín zvyšky kameňa a otvoril oči. Obzeral sa zmätene, akoby sa práve prebral z dlhého spánku.

Mája k nemu podišla. „Pestrochvost,“ oslovila ho, „spoznávaš ma?“

Cudzí drak na ňu chvíľu hľadel, potom natiahol krk dopredu a oňuchal ju.

„Mája,“ prehovoril, „čo sa stalo?“

Otočil hlavu k Lungovi, ktorý stál za Majou. „Ty si kto?“ Vtom zbadal škriatkov a Bena, ktorý mal na pleciach Kremenca, Mušinohu aj Lolu. „A vy?“

Jeden z nás je dubidaj!“ ujal sa slova Bur-bur-čan a založil si na prsiach všetky štyri ruky. „Pamätáš sa na nás, Pestrochvost?“

Zmätený drak prikývol. Vtom mu padol zrak na zvyšky Hrôzoslavovho panciera. Zhrozene cúvol.

,Je tu!“ zašepkal. „Aj Zlatý je tu!“

„Nie, ale bol tu!“ opravila ho Síranka a poškrabkala sa na bruchu. „Roztavili sme ho.“

„No, my práve nie...“ spresnil Bur-bur-čan. „Bol to Lung s Majou.“

Pestrochvost opatrne pristúpil k Máji. „Premohli ste Zlatého? Vy dvaja?“ Neveriacky pokrútil hlavou a zatvoril oči. „To sa mi sníva,“ zašepkal. „Určite je to len krásny sen.“

„Nie, nie je.“ Mája doňho štuchla nosom, aby otvoril oči. „Zlatý drak je mŕtvy.“

„Tak akosi,“ dodal Ben.

Začudovaný Pestrochvost sa k nemu obrátil.

„Dračí jazdec!“ zašepkal.

Mája prikývla a odťukla Pestrochvostovi z čela kamenný prach. „Dračí jazdec sa vrátil a Zlatý bol porazený.“

 „Ako v starých rozprávkach!“ zašepkal Pestrochvost a pozrel na Hrôzoslavov roztavený pancier. „V tých, ktoré si nám toľkokrát rozprávala, Mája.“

„Ale rozprávky ho nepremohli,“ ozval sa Ben a zložil Lolu s trpaslíkom na zem.

„To je fakt, to sme boli my!“ zvolala Síranka a roztiahla ruky. „Všetci spolu! Škriatkovia, draci, chlapec, homunkulus, trpaslík aj potkanica. To my sme tá taviaca pec,“ zachichotala sa. „Ty si to prespal, smola. Aj tamtí,“ ukázala na ostatných drakov, ktorí sa ešte skrývali pod kamennou kôrou. Pestrochvost zamieril k nim. Neveriac vlastným očiam, zastal medzi zvyškami vlastnej kamennej kôry.

„Čo sa prihodilo?“ spýtal sa potichu. „Vysvetli mi to, Mája. Čo je to, ak to nie je sen?“

Dračica k nemu pristúpila a papuľou ho jemne drgla do zaprášeného boku. „Cítil by si to, keby si spal? Nie, bdieš! Zobudil ťa tento trpaslík.“

Kremenec hrdo vypäl hruď.

„Zobudí aj ostatných?“ spýtal sa Pestrochvost.

Trpaslík si dal ruky v bok a zaškeril sa. „Samozrejme. Ak sa dohodneme...“

„No jasné!“ zvolal Mušinoha z Benovho pleca. „Na to som čakal, ty sadrová hlava. Bez odmeny ani prstom nepohneš. Čo chceš? Zlato? Drahé kamene?“

„Nie!“ urazil sa Kremenec. „Nič z toho, pavúčia noha! Už som spomínal, že by som rád zostal tu v jaskyni. Chcel by som to tu trochu oťukať, vyčistiť, vyleštiť do krásy. Tu a tam by som si možno vzal maličký kamienok. Nič viac.“

Mája sa naňho posmešne pozrela. „Iste to bude viac ako jeden, trpaslík, si chamtivý. No aj tak ti dovolíme, aby si tu zostal – ak preberieš aj ostatných!“

Kremenec sa pred ňou uklonil tak hlboko, že si musel pridržať klobúk.

„Zobudím ich!“ zvolal. „Všetkých, vaša striebornosť, všetkých! Hneď sa dám do práce.“

Zobral kladivo do ruky, vyliezol na najbližšieho kamenného draka a dal sa do ťukania, akoby ho poháňal bývalý pán.

Lung s Majou vzali zaprášeného Pestrochvosta medzi seba a viedli ho dlhým tunelom von, kde nebol najmenej tisíc nocí. Traja draci leteli v lúčoch úzkeho mesačného kosáka dolu do údolia a zosadli pri jazere, kde si Pestrochvost zmyl prach zo šupín.

Ropucha, ktorá prepožičala Hrôzoslavovi život, sedela na brehu a prizerala sa. Čierne spomienky bledli pri každom ďalšom mesačnom lúči, čo dopadol na dračie šupiny.

Čo ďalej?

Na druhý deň napoludnie sedel Lung na skalnom výbežku vysoko nad údolím. Nemohol zaspať. Z veľkej jaskyne ho vyhnal buchot a ťukanie. Kremenec sa činil. No ani slnečné svetlo a teplo, ktoré ho inokedy tak uspávalo, mu dnes nepomáhalo. Lung zakaždým znova dvíhal hlavu z láb, rozhliadal sa po okolitých vrcholoch a vzdychal.

Po chvíli sa k nemu pridal Ben. Vyliezol po skalách, sadol si k drakovi a ustarostené sa naňho pozrel.

„Čo je, prečo nespíš?“ vyzvedal.

„Nemôžem,“ odvetil Lung. „Čo robia ostatní?“

„Nič zvláštne,“ mykol Ben plecom. „Nikto nespí. Bur-bur-čan vysvetľuje Síranke, ako sa pestujú huby. Mája rozpráva Pestrochvostovi, čo všetko sa prihodilo, kým spal. Kremenec otĺka skaly a Mušinoha si vyšiel s Lolou na okružný let.“

„Naozaj?“ krútil hlavou Lung a ďalej vzdychal.

„Čo chceš teraz robiť?“ Ben zvedavo pozrel na draka. „Keď si našiel údolie, vrátiš sa domov?“

„To keby som vedel!“ zavzdychal Lung a pohľadom zablúdil k bielym štítom. „Kým som sem letel, noc čo noc som si nad tým lámal hlavu. Čo keď sa vrátim a ostatní sem nebudú chcieť odletieť?“

Ben sa naňho prekvapene pozrel. „Ako to? Myslel som, že musia. Veď si mi hovoril, že ľudia chcú vaše údolie zaplaviť...“

Lung prikývol. „To áno, ale keď som odchádzal, väčšina neverila, že sa to naozaj stane. Chceli sa pokúsiť ľudí zastrašiť. Tak, ako to robia víly, vieš? Víly vedia zabrániť ľuďom, aby vybudovali cesty cez ich kopce.“

„Skutočne?“ Ben nedôverčivo pozrel na Lunga. „A ako?“

„Posypú ľudské stroje čarovným pieskom,“ vysvetľoval drak. „Stĺpu ľudí, fúkajú im do nosa a pod prilby svrbivý prášok a pri čarujú toľko dažďa, až sa ľudia aj stroje topia v blate. Víly sú malé. Na pár okamihov dokážu byť aj neviditeľné. Ľudia ich nevidia. S nami drakmi je to trochu iné.“

„To je jasné,“ prisvedčil Ben a s obdivom sa zahľadel na Lungove strieborné šupiny. Ešte vždy sa naňho nevedel vynadívať. Pre Bena bol najkrajší na celom svete.

„Čo mi radíš?“ pozrel sa Lung na chlapca. „Mám tu zostať? Alebo mám letieť celú tú dlhú cestu nazad, vrátiť sa k ostatným a doma zistiť, že sem možno vôbec nechcú ísť? Možno ma pokladajú za blázna!“ Lung bezradne krútil hlavou. „Možno mi ani nebudú veriť, že som našiel Lem nebies.“

Ben sa oprel o Lungove teplé šupiny a zadíval sa na jazero.

„Myslím, že sa musíš vrátiť,“ prehovoril po chvíli. „Ináč by si stále myslel na to, čo sa s nimi stalo. Či ich ľudia nepobili. Či by išli s tebou sem. Stále by ti to vŕtalo v hlave, až by si sa z toho zbláznil.“

Lung dlho mlčal. Potom pomaly prikývol. „Máš pravdu, dračí jazdec,“ súhlasil a nosom nežne štuchol do Bena. „Áno, máš pravdu. Musím sa vrátiť, aj keď sa mi tu tak veľmi páči. Najlepšie, ak vyrazím ešte túto noc.“

Vstal, otriasol sa a poobzeral sa na všetky strany. „Idem to povedať Síranke a ostatným. A čo ty? Pôjdeš s nami alebo ťa odnesiem do kláštora za Wiesengrundovcami?“

Teraz sa zas nevedel rozhodnúť Ben.

„Neviem,“ priznal. „Čo by si robil ty?“

Lung naňho pozrel. „Odnesiem ťa za Wiesengrundovcami,“ rozhodol. „Potrebuješ spoločnosť ľudí, tak ako ja potrebujem spoločnosť drakov. Ani Síranka nie je šťastná bez svojich koboldov, aj keď sa s nimi najradšej háda. Bez ľudí by si bol veľmi osamelý.“

„Ale bez vás tiež,“ zahundral Ben, no na draka sa ani nepozrel.

„Nie, nie!“ Lung si opatrne pritisol hlavu k chlapcovej. „Ešte sa uvidíme, ver mi. Prídem ťa navštíviť tak často, ako nám to tvoj krátky ľudský život umožní.“

„Ale naozaj!“ nástojil Ben. „Príď často.“ Objal draka okolo krku a stisol ho, akoby ho už nikdy nechcel pustiť.

 Návrat

Keď Lung s Benom a Sírankou na chrbte vyšiel z tunela dubidajov, nad údolím kraľoval mesiac. Okolo dračích rohov bzučalo Loline lietadlo s Mušinohom na zadnom sedadle. Odkedy ho potkanica zachránila z Hrôzoslavových zubov, boli tí dvaja nerozluční priatelia.

Mája niesla na chrbte Bur-bur-čana. Mala v úmysle letieť až ku kláštoru. Kremencove kladivo prebudilo ďalších dvoch drakov. Vyšli von spolu s Pestrochvostom, aby sa rozlúčili s Lungom a s Majou – a aby znovu uvideli mesiac. V jaskyni zostal len Kremenec. Bol taký zabratý do ťukania, že keď sa s ním draci lúčili, iba kývol hlavou.

„Rýchlo sa vráť,“ povedal Pestrochvost Lungovi, keď zastali pred vchodom do tunela, „a priveď aj ostatných. Údolie je veľké, priveľké pre nás, aj keby trpaslík všetkých prebudil.“

Lung prikývol. „Pokúsim sa. A keď nebudú chcieť, vrátim sa sám.“ 
Naposledy sa rozhliadol, zrakom spočinul na bielych štítoch, na čiernom jazere, pozrel sa hore na oblohu plnú hviezd. Potom roztiahol krídla a odrazil sa od skalnatého úbočia. Mája zlietla tesne za ním, leteli bok po boku, kým sa nedostali k priesmyku, cez ktorý sem prišiel Lung len nedávno, a predsa pred takým dlhým časom.

Tešilo ho, že môže letieť cez hory spolu s iným drakom. Občas, keď si nebol istý, ktorá cesta je správna, letela Mája s Bur-bur-čanom dopredu a dubidaj ich viedol. Väčšinou však draci leteli vedľa seba. Lung letel pomalšie ako zvyčajne, aby si Mája privykla na neznáme vetry.

Keď kĺzali ponad horu, kde stál na úbočí kláštor, nejasne sa v diaľke zatrblietal Indus. Prvá pristála na priestranstve pred modlitebňou potkanica.

Tentoraz ich nečakal nikto. Ben sa však skôr, ako s Lungom vyrazili k Lemu nebies, s Barnabášom Wiesengrundom a s lámom na čomsi dohodol. Sotva Lung zložil krídla, Ben mu zliezol z chrbta, rozbehol sa k dlhému radu zvonov, čo sa pomaly knísali vo vetre pri schodoch do dükhangu a na najväčší z nich zazvonil. Nocou sa niesol temný sýty zvuk. O chvíľu sa v celom kláštore otvárali okná a dvere.

Mnísi vybiehali z malých domov, tlačili sa okolo drakov, smiali sa a nahlas pokrikovali jeden cez druhého. Ben v tom zmätku ledva stačil dobehnúť k Lungovi. Keď sa k nemu konečne predral, rýchlo sa mu vyšplhal na chrbát a obzeral sa, či nevidí Wiesengrundovcov.

Mája sa držala tesne pri Lungovi. Ušami jej nervózne mykalo a placho hľadela na to ľudské mravenisko pod sebou. Bu-bur-čan ju upokojujúco hladkal po šupinách.

Ben konečne zbadal profesora s rodinou. Spolu s lámom sa predierali k drakom. Guinevra sedela mame na pleciach a mávala im. Ben jej rozpačito zamával späť.

„Vitajte!“ volal Barnabáš Wiesengrund. „Aký som rád, že vás vidím!“ V rozrušení sa takmer potkol o niekoľko malých mníchov, čo stáli pred Lungom a užasnuto ho pozorovali. Láma im čosi pošepkal, oni prikývli a horlivo kliesnili drakom cestu k schodom do dükhangu. Barnabáš Wiesengrund padol Lungovi okolo krku, potriasol Síranke chlpatou labou a široko sa zaškeril na Bena.

„Tak čo, dračí jazdec?“ snažil sa prekričať virvar hlasov okolo nich. „Môžem hádať? Dokázali ste to, však? Premohli ste Hrôzoslava Zlatého!“

Ben prikývol. V tom rozruchu sa na nič iné nezmohol. Malí mnísi – najmladší z nich bol asi o polovicu mladší ako Ben – kliesnili drakom v dave cestu a sám láma ich viedol širokým schodiskom k modlitebni. Máji odľahlo, keď zmizli v chladnej tme. Láma prehovoril k mníchom, tí odrazu stíchli a mlčky stáli v mesačnom svetle. Potom zavrel za drakmi ťažkú bránu a s úsmevom sa k nim otočil.

„Dvaja draci naraz,“ prekladal profesor. „Koľko šťastia pre náš kláštor a pre celé údolie! Splnila sa predpoveď, tak hovorte, vyšlo to? Vrátia sa s dračím jazdcom aj draci?“

Ben zliezol z Lungovho chrbta a v rozpakoch zastal vedľa profesora. „Áno, myslím, že draci sa vrátia,“ prisvedčil. „Hrôzoslav je navždy preč.“

Barnabáš Wiesengrund ho vzal za ruku a pevne ju stisol. Guinevra sa naňho usmiala. Ben si nemohol spomenúť, či bol niekedy šťastnejší – alebo rozpačitejší.

„Ale... to sme dokázali všetci spolu,“ vyjachtal.

„Škriatkovia slinami a draci ohňom!“ Síranka skĺzla z Lungovho chrbta. „Homunkulus prispel prefíkanosťou, ľudským rozumom a trpaslík tiež pomohol, hoci to bola skôr nedobrovoľná pomoc.“

„Zdá sa, že budete mať o čom rozprávať,“ povzbudila ich Vita Wiesengrundová.

Ben súhlasne prikývol. „To áno.“

„Dobre, tak teda...“ Barnabáš Wiesengrund si pomädlil ruky a vymenil si s lámom zopár slov. Potom sa znovu otočil k drakom. „Tunajší ľudia si vždy radi vypočujú zaujímavý príbeh,“ začal. „Myslíte, že kým sa Lung vydá na spiatočnú cestu, bude čas, aby ste im vyrozprávali ten váš? Určite by ich to potešilo.“

Draci si vymenili pohľady a prikývli.

„Chcete si najprv trochu oddýchnuť?“ navrhol im Barnabáš Wiesengrund. „Niečo si zajesť či vypiť?“

„To by nebolo zlé,“ potešili sa Síranka a Bur-bur-čan ako jeden.

Obom škriatkom teda priniesli niečo na jedenie. Aj Ben zhltol kopec ryže a dve tabuľky čokolády, ktoré mu priniesla Guinevra. Teraz, keď už bol celý rozruch za nimi, ohlásil sa aj hlad.

Draci sa natiahli vzadu v hale na drevenú dlážku a Lung si položil hlavu na Majin chrbát. Vo svetle tisícok malých lámp vyzerali, akoby vystúpili z niektorej nástennej maľby. Keď láma otvoril dvere a dnu vchádzali mnísi, zastali medzi stĺpmi ako priklincovaní, len čo zbadali drakov.

Až keď Lung zdvihol hlavu a profesor im zamával, váhavo išli ďalej. V úctivej vzdialenosti si posadali do kruhu okolo drakov. Najstarší postrkovali najmladších dopredu, aby mohli kľačať tesne pri strieborných labách.

Wiesengrundovci sa usadili medzi mníchmi. Ben, škriatkovia, Mušinoha a Lola sa usadili na Lungovom a Majinom chvoste.

Keď v hale zavládlo úplné ticho a bolo počuť iba šuchot šiat, Lung si odkašlal a začal rozprávať – samozrejme, že rečou bájnych tvorov, ktorej každý rozumie.

Medzitým už vonku zapadol mesiac a slnko sa vydalo na svoju púť po oblohe, no Lung ešte rozprával príbeh o svojom hľadaní. Pri jeho slovách sa hala zapĺňala obrazmi. Hovoril o múdrych bielych potkanoch, o čarovných krkavcoch a trpaslíkoch kamenároch, elfoch a dubidajoch. Bazilišok sa znovu rozpadol na prach, modrý džin otváral tisíc očí. Morský had plával cez more a vták Rok znovu schmatol Bena. Keď slnko vonku opäť klesalo za obzor, Hrôzoslav stúpal po dračej hore. Jeho pancier sa roztavil v modrom plameni a z papule vyhopkala ropucha.

Vtedy Lung zmĺkol, vystrel sa a poobzeral sa na všetky strany.

„A to je koniec príbehu,“ dodal. „Koniec príbehu o Síranke a dračom jazdcovi Benovi, o Lungovi a Zlatom Hrôzoslavovi, ktorého osud spečatili jeho vlastní služobníci. Túto noc sa začína nový príbeh, ktorého koniec zatiaľ nepoznám. Ten vám rozpoviem až potom, keď budem vedieť, ako sa skončil.“

Láma vstal, uklonil sa pred Lungom a povedal: „Ďakujeme vám. Všetko, čo sme počuli, zapíšeme. Želáme ti veľa šťastia na ceste, ktorá ťa čaká. Teraz pôjdeme a necháme vás osamote, aby ste nazbierali sily na návrat domov.“

Mnísi sa ako na znamenie zdvihli a ticho opustili halu. Vo dverách sa každý z nich ešte raz obzrel tam, kde medzi stĺpmi sedeli draci. Nevedeli, či ešte raz v živote budú mať to šťastie a uvidia draka.

„Ben,“ oslovil chlapca profesor Wiesengrund, keď bola hala prázdna a zostal s nimi iba láma, „aj my musíme zajtra odísť. Guinevre sa začína škola. Hm,“ rozpačito si prešiel rukou po šedinách, „a čo dračí jazdec? Rozhodol sa už, čo chce robiť?“

Ben sa pozrel na Lunga, potom na Síranku a Mušinohu, ktorý sedel na zemi pri Lole. „Aj ja by som rád išiel,“ priznal sa, „teda... myslím... s vami.“

„No výborne!“ zvolal Barnabáš Wiesengrund a stisol Benovi pravicu tak mocne, že mu takmer rozpučil prsty. „Počula si, Vita? Počula si, Guinevra?“

Vita Wiesengrundová a jej dcéra sa usmievali.

„Áno, počuli sme, Barnabáš,“ prisvedčila Vita, „ale nemal by si od radosti rozpučiť môjmu budúcemu synovi prsty.“

Guinevra sa nahla k Benovi a šepla mu do ucha: „Vždy som chcela mať brata. Niekedy je dosť namáhavé byť jedináčik.“

„Viem si predstaviť,“ zašepkal jej Ben, hoci keď myslel na svoju novú rodinu, sníval iba o tom, aké to bude úžasné.

„Len sa na nich pozri!“ upozornil ženu Barnabáš Wiesengrund. „Už majú pred nami tajomstvá. Vidím, že bude veselo.“ Vtom začul vzlyky.

Mušinoha sedel na zemi a zakrýval si dlaňami tvár. Drobulinké slzičky mu presakovali pomedzi prsty a kvapkali na špicaté kolená.

Ustarostený Ben si kľakol k homunkulovi. „Mušinoha! Veď si vedel, že chcem zostať u Wiesengrundovcov!“

„To áno, ale,“ homunkulus vzlykal čoraz hlasnejšie, „čo budem robiť ja? Čo bude so mnou, mladý pán?“

Ben ho rýchlo zdvihol a posadil si ho na ruku. „Zostaneš so mnou, to je predsa jasné!“ S otázkou v očiach sa pozrel na novú mamu. „Môže, nie?“

„Ale samozrejme,“ prisvedčila Vita Wiesengrundová. „Istotne ťa budeme potrebovať ako prekladateľa, Mušinoha.“ '   „Veru!“ zvolal Barnabáš. „Koľkými rečami hovoríš?“

„Deväťdesiatimi tromi,“ zahundral homunkulus a prestal nariekať.

„Vieš ty čo?“ tľapla ho Guinevra po kolene. „Môžeš bývať v mojom domčeku pre bábiky.“

„V domčeku pre bábiky?“ Homunkulus si prestal zakrývať tvár a urazene sa pozrel na dievča. ,Ja predsa nie som bábika. Kdeže, skôr by sa mi páčilo útulné chladné miestečko v pivnici a zopár kníh k tomu.“

„To by nemal byť problém,“ zazubil sa Barnabáš Wiesengrund. „Máme veľký starý dom s veľkou starou pivnicou. Ale iste vieš, že veľa cestujeme. Dúfam, že to nebude na prekážku.“

„Ó, ani najmenej.“ Mušinoha vytiahol z rukáva vreckovku a vysmrkal sa. „Celkom sa mi zapáčilo spoznávať svet.“

„Takže aj v tomto bode máme jasno,“ spokojne skonštatoval profesor. „Poďme teda baliť kufre.“ Obrátil sa k Lungovi. „Môžeme pre teba ešte niečo urobiť? Kedy chceš odletieť?“

Drak zdvihol hlavu. „Len čo sa na oblohe ukáže mesiac. V poslednom čase som si síce veľa nepospal, ale to sa dá do poriadku. Teraz už túžim odísť. A čo ty, Síranka?“

„Bez problémov,“ zadudrala Síranka a škrabkala sa na bruchu. „Vlastne... jedna drobnosť by tu bola.“

Lung na ňu prekvapene pozrel. „Aká?“

Bur-bur-čan zaodŕhal. „Rád by som išiel s vami,“ priznal sa.

„Mohol by som pomôcť môjmu dvojrukému príbuzenstvu pri hľadaní húb.“

Lung prikývol. „Takže opäť budem mať dvoch dračích jazdcov,“ skonštatoval. „Tým lepšie.“ Obrátil sa k Máji, ktorá stála vedľa neho a oblizovala si šupiny.

„A ty?“ oslovil ju Lung. „Nájdeš cestu späť?“

„Samozrejme,“ Mája zdvihla hlavu a zadívala sa naňho. „Ale nemám v úmysle sa vracať. Pestrochvost sa o ostatných postará. Poletím s tebou.“

Lungovi sa od radosti prudšie rozbúchalo srdce. Zrazu mu bolo jedno, čo ho čaká doma po návrate.

„Čo keď ti doma neuveria?“ spýtala sa ho Mája, akoby mu čítala myšlienky. „Keď prídem s tebou, bude jasné, že si nás naozaj našiel a Lem nebies tiež. Spoločne ich určite presvedčíme, aby sa s nami vrátili.“

„Dvaja draci!“ Barnabáš Wiesengrund ustarostené zdvihol obočie. „To nie je veľmi bezpečné, milý Lung. Dvaja draci si veľmi ťažko nájdu cez deň úkryt.“

„Nerobte si starosti!“ Lola Šedochvostová skočila doprostred medzi všetky tie veľké nohy a laby. „Pred vami stojí najlepšia sprievodkyňa drakov, lepšiu nenájdete. Náhodou musím ísť tým istým smerom. Stačí, ak sa draci občas prispôsobia mojej rýchlosti.“

„Ty sa chceš vrátiť?“ spýtal sa prekvapene Mušinoha, ktorý sa usalašil v Benovom náručí. „Už si dokončila merania?“

„Merania, pchá!“ Potkanica odmietavo mávla labkou. „Vieš, čo urobím? Voľačo si vymyslím. Mapu týchto končín sfalšujem tak fantasticky, že nikdy nikto Lem nebies nenájde.“ Spokojne sa poškrabkala za uchom. „Čo vy na to?“

Lung sklonil krk k drobnej potkanici a opatrne ju štuchol do tučného zadočku. „Poďakujeme sa ti. A keby sa taká mapa dostala medzi ľudí, boli by sme strýkovi aj tebe ešte vďačnejší.“

„Určite sa dostane,“ sľúbila Lola. „Strýko Gilbert má vybraný okruh zákazníkov a veľa, preveľa príbuzných.“

„Vynikajúce!“ Lung sa s povzdychom vztýčil. „Teraz pozvem malých mníchov, aby si na rozlúčku zalietali na mojom chrbte. Pridáš sa, Mája?“

„Samozrejme,“ ochotne prisvedčila dračica. „Vzala by som aj starších, keby mali chuť.“

A tak sa stalo, že keď sa sedliaci dolu pri rieke večer za súmraku vracali z polí, videli medzi horami krúžiť dvoch drakov. Na ich zubatých chrbtoch sedeli mnísi z kláštora a smiali sa ako malé deti. Aj tí najstarší.

 Dobré správy

Prešli dva mesiace. Wiesengrundovci sedeli pri raňajkách. Ben si práve vzal druhú žemľu, keď odrazu Barnabáš zvolal spoza novín: „Hromy – blesky!“

„Svätá dobrota!“ zavzdychal Mušinoha, ktorý ako vždy sedel na stole pri Benovom tanieri. „Vari sú v tejto časti sveta samé búrky?“

„Ale nie!“ vysvetľoval profesor a ruka s novinami mu klesla. „Nehovoril som o počasí, milý Mušinoha. V novinách píšu niečo, čo by vás všetkých malo veľmi zaujímať.“

„O Pegasovi?“ spýtala sa jeho žena a naliala si do kávy trochu mlieka.

Barnabáš Wiesengrund pokrútil hlavou.

„Skupinka vil opäť utopila bager v blate,“ hádala Guinevra a oblizovala si prsty od lekváru.

„Vedľa,“ odsekol jej otec.

„Tak už nás toľko nenapínaj, Barnabáš,“ prosila ho Vita. „Čo je to?“

Ben s napätím hľadel na profesora. „Niečo o drakoch?“

„Zásah!“ vykríkol Barnabáš Wiesengrund. „Chlapec trafil do čierneho. Počúvajte!

Predvčerom nad istým údolím v Škótsku pozorovali na nočnej oblohe akýsi zvláštny úkaz. Veľký kŕdeľ obrovských vtákov – niektorí očití svedkovia hovorili dokonca o obrovských netopieroch – sa vzniesol do vzduchu a pri splne za mesačného svitu zamieril na juh. Žiaľ, ich stopa sa stratila nad otvoreným morom, ale vedci sa ešte stále dohadujú, o aký druh vtákov asi išlo.“

Guinevra s Benom sa na seba pozreli.

„To boli oni,“ poznamenal Ben. „Takže Lungovi sa podarilo ostatných presvedčiť.“

Pozrel sa k oknu, no videl za ním iba kus prázdnej sivej oblohy.

„Je ti trochu ľúto, však?“ Vita sa načiahla ponad stôl a chytila ho za ruku.

Ben prikývol.

„Nuž,“ Barnabáš Wiesengrund si prilial ešte trochu kávy, „o osem týždňov vám začnú prázdniny a vydáme sa hľadať Pegasa. Objavil som zaujímavú stopu neďaleko starej Persepoly. Odtiaľ už nie je tak ďaleko do dediny, kde býva Zubejda. Predpokladám, že keď všetko dobre pôjde, Lung a ostatní draci budú do mesiaca v Himalájach. Čo keby som poprosil našu starú priateľku Lolu Šedochvostovú, aby mu do Lemu nebies zaniesla správu, že o dva mesiace sa s nami môže stretnúť u Zubejdy?“ obrátil sa profesor k Benovi. „Sám najlepšie vieš, akou rýchlosťou letí. Myslíš, že to stihne?“

„Možno!“ Ben od vzrušenia takmer vylial kakao. „Pravdepodobne áno! Počul si, Mušinoha? O dva mesiace snáď uvidíme Lunga!“

„Potešiteľné,“ odvetil homunkulus a sŕkal čaj z náprstka, ktorý používal ako pohár. „Iba sa obávam, že pri tej príležitosti sa stretneme aj so Sírankou, a tá ma zas bude neznesiteľne podpichovať.“

„Ach čo, zakážeme jej to!“ utešovala ho Guinevra a podala mu kúsok keksu. „Pri prvej nepríjemnosti jej vezmeme huby, ktoré sme pre ňu nazbierali.“

Ben podišiel k oknu a zahľadel sa na oblohu.

Dva mesiace. O dva mesiace bude možno sedieť na Lungovom chrbte.

Zavzdychal.

Dva mesiace je dlhá doba. Nekonečne dlhá.

„Poď,“ vyzvala ho Guinevra, ktorá sa vedľa neho opierala o podobločnicu. „Pôjdeme von hľadať vílie stopy, dobre?“

Ben odtrhol pohľad od prázdnej oblohy a prikývol. „Včera som ich zopár videl dolu pri rybníku.“

„Fajn, tak pôjdeme najprv tam,“ ťahala ho Guinevra za sebou k záhradnej bránke.

„Dobre sa oblečte!“ volala za nimi Vita Wiesengrundová. „Dnes ráno už cítiť vo vzduchu jeseň.“

„Počkajte ma, idem s vami,“ skríkol Mušinoha a rýchlo sa spustil po nohe stola.

„Ale tentoraz nám preložíš všetko, čo budú hovoriť,“ nástojila Guinevra, kým ho obliekala do pleteného kabátca. „Sľubuješ?“

„Aj keď to budú len samé hlúposti?“ uštipačne zatiahol Mušinoha.

„Aj tak,“ trvala na svojom Guinevra. „Chcem počuť aj hlúposti.“

Ben sa zaškeril. Vzal Mušinohu na ruky a išiel von za sestrou.

Áno, dva mesiace môžu byť dlhé. Nie však s Guinevrou.

